
PREFAŢA 




Vârsta actuală a creştinismului, oscilând între oboseala 
instituţională şi atomizarea concurenţială, şi contextul ideo¬ 
logic al societăţii noastre, marcat de amnezia ce ameninţă să 
întrerupă firul predaniei culturale şi simbolice, favorizând 
apariţia unui caricatural „om nou", fără trecut, dar şi fără vi¬ 
itor: iată câteva motive majore pentru care se impune redesco¬ 
perirea dimensiunii gânditoare a credinţei. Mărturisirea unui 
crez religios, mai ales în sensul tare, ortodox, implică asumarea 
şi, la nevoie, apărarea unui set de valori, principii şi norme. 
Ajunşi între timp la capătul provizoriu al procesului de secu¬ 
larizare, în accepţiunea distincţiei salutare introduse de mo¬ 
dernitate dintre autoritatea spirituală şi puterea politică, este 
limpede că viziunea religioasă (generic vorbind) asupra lumii 
nu poate fi impusă cu forţa, din fericire!, ci doar prin convin¬ 
gere. Adevărata apologie este cea prin care reuşim să îi pu¬ 
nem pe alţii pe gânduri, să deschidem orizonturi nebănuite, 
să dislocăm bucăţi mari din muntele ignoranţei, să trasăm noi 
drumuri şi să fixăm jaloane. întreg acest proces nu presupune 
însă aplicarea unei simple tehnici oratorice sau a unei persua- 
siuni dibace, miza fiind alta decât „câştigarea" cuiva la o idee 
sau la un program. în joc se află altceva, de o calitate aparte. 
Este vorba despre stratul intim, sufletesc, al persoanei, des¬ 
pre locul unde are loc fuziunea dintre credinţă şi raţiune, din¬ 
tre minte şi inimă. Asta înseamnă, la urma urmelor, conver¬ 
tirea, transformarea profundă în „reţeta" căreia intră multe 

ingrediente: de la întâlnirea unui părinte duhovnicesc la lec¬ 
tura unui autor, de la experienţe nemijlocite la meditaţii înde¬ 
lungi, de la călătorii la aşa-zise întâmplări, de la lirică la tăcere. 
Una peste alta, tuturor acestor etape, de asumare şi mărturi¬ 
sire a credinţei, le corespunde efortul înţelegerii şi al articulă¬ 
rii în consecinţă. Dacă nu vrea să cadă în comodităţi pietiste, 
creştinul este orice altceva dar nu un subiect pasiv al propriei 
credinţe. Iată de ce, deloc întâmplător aşadar, creştinismul este 
religia iubirii în cunoştinţă de cauză. 

La mai bine de două decenii de la căderea comunismului 
în ţările Europei de Est, dintre care multe majoritar ortodoxe, 
se simte nevoia recatehizării religioase şi civice deopotrivă, 
a unui plus de gândire ordonată, clară în termeni şi profun¬ 
dă în concluzii. Reforma etică, reclamată insistent şi amânată 
consecvent, nu este realizabilă fără acest efort de reîntemeiere 
reflexivă a societăţilor traumatizate de totalitarism, adică de 
domnia discreţionară a interdicţiei de a gândi şi de a crede alt¬ 
minteri. Revenirea la un model de societate liberă, formată din 
oameni liberi şi responsabili, presupune în consecinţă nu doar 
schimbarea de legislaţie sau înnoirea vocabularului politic şi 
economic, ci înainte de orice revigorarea mentalităţilor, a stă¬ 
rii de spirit, a sufletului. Evident, transformarea mentalităţilor 
este anevoioasă, rezistenţa personală şi de grup fiind vizibilă 
mai peste tot: de la clasa politică la diriguitorii bisericeşti, de 
la „proletariat" la directorii de opinie, de la stâlpii fostului re¬ 
gim la „tinerele speranţe" ale spaţiului public actual. Acestei 
rezistenţe, care se vede că nu este expresia unei simple nos¬ 
talgii a comuniştilor ireformabili, îi datorăm încremenirea de 
care facem dovadă în toiul schimbărilor rapide de costume şi 
decoruri. Diversificarea formelor de rezistenţă la lecţiile to¬ 
talitarismului şi la libertate deopotrivă face explicabil de ce 

fenomenului corupţiei materiale îi precede un tip pervers de 
corupţie mentală, combaterea celei dintâi nefiind cu adevă¬ 
rat eficientă fără abordarea la rădăcină a celei de a doua. Cu 
mult înaintea psihologiei moderne, părinţii pustiei egiptene, 
în secolul III după Hristos, ştiau deja: o gândire coruptă du¬ 
ce la fapte corupte. întreaga literatură duhovnicească a Orto¬ 
doxiei, de ieri şi de azi, are în centrul ei „războiul nevăzut", 
lupta cu gândul pervertit care, acceptat să „poposească" în ca¬ 
sa minţii, ia treptat în stăpânire omul şi îi dictează acţiunea. 
Acest efort de originare a răului, trecând de la manifestare la 
cauză, ar trebui să stea în centrul îndreptării morale şi civice 
despre care aminteam. 

Un astfel de demers este însă imposibil dacă, pentru a ră¬ 
mâne la nivelul religios şi pentru a folosi doi termeni foar¬ 
te generali, nu repunem în dialog teologia cu filosofia. Sfinţii 
Părinţi, mai cu seamă cei din secolul IV, dar nu numai, sunt 
un exemplu grăitor pentru fertilitatea unui asemenea dialog. 
Prin filosofie, ei înţelegeau nu doar curentele de gândire ale 
Antichităţii tardive, sistemele sau propunerile teoretice, ci di¬ 
feritele moduri de viaţă, motiv pentru Sfântul Iustin Martirul 
şi Filosoful să vadă în creştinism „filosofia adevărată", adică 
viaţa întru Adevăr. Iarăşi, felul de a gândi prefaţează felul de 
a trăi. Cu riscul de a mă repeta, în ceea ce ne priveşte pe noi, 
ca societate şi comunitate de credinţă, nu avem cum spera în 
instaurarea normalităţii, a corectitudinii şi transparenţei, da¬ 
că ocolim în continuare confruntarea autocritică, inevitabil 
dureroasă, cu modul nostru de viaţă, cu „filosofia" noastră. 
Binele comun este practic imposibil fără o ancorare „în sus", 
fără o teologie pe care o numesc, nu fără temei, socială. Mo¬ 
dele şi imbolduri găsim în mai toată istoria social-teologică, a 
societăţii şi a Bisericii, marea provocare fiind actualizarea lor, 

punerea în act. La ora actuală, domeniul aparent nou, el fiind 
de fapt redescoperit, al teologiei sociale ortodoxe este pentru 
peisajul nostru academic terenul cel mai propice pentru relu¬ 
area dialogului dintre filosofie, cu înţelesul lămurit, şi teolo¬ 
gie, ştiinţă a mântuirii prin şi nu pe lângă istorie. 

Cartea lui Nicolae Turcan, construită pe mai multe genuri 
de text, de la confesiune la studiu, trecând prin articol, este în 
întregul ei o invitaţie la credinţă şi gândire în egală măsură şi 
cu egală forţă. Fie că se referă la sine („Argumentul Cioran") 
sau la alţii (de pildă, la Mitropolitul Bartolomeu), la Tradiţie 
sau la Crez - autorul ne acceptă drept companioni pe drumul 
de la ideal la faptă, de la cum gândeşte la cum trăieşte, de la ce 
înţelege la ce crede. Este un exerciţiu tonifiant, deloc crispat, 
deschis şi ferm în acelaşi timp, care dă mărturie convingătoa¬ 
re despre o căutare autentică şi o întemeiere fără fisuri. Sunt 
bucuros că seria Theologia Socialis se îmbogăţeşte nu atât cu 
un titlu, cât mai ales cu o propunere de „filosofie adevărată". 

Radu Preda 

ÎN LOC DE 
INTRODUCERE: 
ARGUMENTUL 
CIORAN 




Argumentul Cioran 1 

Melancolie şi doliu 

Nu-mi amintesc când am auzit prima dată despre Cioran. 
Ştiu doar că sufeream de o melancolie mioritică pe care, în 
vremea aceea, nu o consideram neapărat foarte nocivă. Cei 
câţiva morţi avuţi în familie îmi ridicau nişte probleme atât 
de grave încât Mioriţa - ale cărei fragmente le îngânam une¬ 
ori - în loc să le rezolve, le conferea o eternitate în care mă 
scăldam ca peştele în apă. Aveam voluptatea morţii, volup¬ 
tate care sporea cu lecturile obsesive din Eminescu şi cu tre¬ 
cerea timpului. Dacă mai socotesc şi bocetele din Soveja, cu 
sfâşietoarea lor sonoritate, tabloul se întregeşte: voluptatea 
morţii şi melancolia întunecată deveniseră felul meu de a fi. 

Pe acest fundal mi-au ajuns la urechi câteva cuvinte ale 
lui Cioran, nu ştiu când, unde şi de cine rostite. Sentimentul 
frisonant că descoperisem ceva de o importanţă capitală m-a 
luat în posesie. Nu-mi amintesc nici măcar ce anume fusese 
spus, ci doar faptul că un filosof pe nume Cioran făcea parte 
din familia mea spirituală şi trebuia să-l citesc. îmi promitea 

'Textul a fost publicat în volumul Marin Diaconu şi Mihaela-Genţiana 
Stănişor (ed.), întâlniri cu Cioran, voi. 1, cuvânt înainte de Eugen Simion, 
Fundaţia Naţională pentru Ştiinţă şi Artă, Bucureşti, 2010, pp. 291-298. 

o vindecare paradoxală printr-un soi de cunoaştere la care as¬ 
piram cu toată fiinţa. îmi imaginam că întreaga zădărnicie a 
lumii care-mi juca în piept avea să-şi găsească o explicaţie, că 
tot ceea ce nu ştiam va primi răspuns, că întunericul va do¬ 
bândi forme cu mult mai domestice. 

Cochetasem cândva cu gândul sinuciderii, dar nu-1 puse¬ 
sem în practică fiindcă nu avusesem încă o iubită care, pără- 
sindu-mă, să confere un sens absolut acestui gest; când sce¬ 
nariul necesar se întâmplase, urmând exact cursul de care 
aveam nevoie şi iubita mea mă abandonase, sinuciderea mi 
se păruse după câteva zile de suferinţă o soluţie facilă, insu¬ 
ficientă. Sensul pe care-1 căutasem în ea se era parcă ştirbit, 
nedeplin. într-un fel ciudat, meditaţia la moarte mi se dezvă¬ 
luia mai voluptoasă decât moartea însăşi. 

De aceea, când am citit Pe culmile disperării, Cartea amăgiri¬ 
lor şi Amurgul gândurilor, am fost pe de o parte fascinat, fiind¬ 
că întâlnisem într-adevăr un autor care-mi stingea, prin exhi¬ 
bare extremă, unele dintre luminile întunecate ale melancoliei; 
pe de altă parte însă, a rămas în mine un gust neterminat, o 
căutare ce abia se ivea, un început de drum ce nu ştiam înco¬ 
tro va duce. însă e foarte sigur că mă alesesem după aceste 
lecturi cu credinţa că multe dintre ideile cioraniene m-ar pu¬ 
tea ajuta în raporturile cu sexul opus. Prin Cioran, Eminescu 
din mine făcuse un pas mai departe: dobândise pe lângă ro¬ 
mantismul moldovenesc, un cinism chic; care va să zică, în 
loc să stau în genunchi în faţa femeii, recitându-i minunăţii 
nocturne, învăţasem să emit sentinţe cioraniene care impre¬ 
sionau inevitabil, indiferent dacă stârneau acordul sau, cum 
se întâmpla de cele mai multe ori, dezacordul. Oricum, era 
evident: cu Cioran devenisem deştept, cel puţin pentru fete¬ 
le de vârsta mea. 

Don Juan specialist în Cioran 

Mă miră astăzi faptul că nu m-a interesat persoana rea¬ 
lă Cioran. Deşi se afla în viaţă când i-am descoperit cărţile, 
ideile lui îmi erau suficiente şi nici nu-mi trecea prin cap 
să le adaug ceva precum un om sau o biografie, cât timp şi 
unul şi cealaltă se lăsau lesne descifraţi printre rândurile 
cărţilor. Uceniceam la ideile lui Cioran, indiferent la persoa¬ 
na maestrului, şi bucurându-mă de toate avantajele acestei 
ucenicii, în aventurile mele de dragoste. Devenisem - de¬ 
sigur, la o scară incomparabilă - un fel de Don Juan speci¬ 
alizat în Cioran. 

îmi amintesc un episod pe care l-am înscenat cu grijă. Fu¬ 
sesem internat la reumatologie, în spitalul militar din Focşani. 
Ca să-mi trec plictisul zilelor, am pus ochii pe o asistentă des¬ 
tul de atrăgătoare, fără să fie însă o frumuseţe, o femeie des¬ 
tul de coaptă după opinia mea (ea se apropia de treizeci, în 
vreme ce eu aveam pe atunci douăzeci de ani împliniţi). Fap¬ 
tul că era mai matură decât mine îmi crea siguranţa că nu mă 
voi îndrăgosti cu adevărat de ea, că jocul cioranian avea toa¬ 
te şansele să nu se piardă în banalitate. 

Mi-am cumpărat un caiet mare, cu coperţi cartonate de 
culoare neagră, în care am început să scriu un jurnal de spi¬ 
tal. Fragmentele, cioraniene de sus şi până jos, au început 
să se adune, iar numele asistentei, de care susţineam ipocrit 
că mă îndrăgostisem la prima vedere, să apară printre ele 
ca o tânguire în plus. Era ca şi cum pe lângă artrită aş fi su¬ 
ferit şi de o depresie severă, condimentată cu ingredientele 
unei iubiri imposibile. Articulam întrebări despre nonsensul 
existenţei şi al dragostei, mă adresam ei, femeii în alb, cu o 
disperare abia reţinută, numind-o „iubita mea", copiam chiar 

fragmente din Pe culmile disperării (pe care o ţineam în nop¬ 
tieră), făceam divagaţii despre cât de minunat mă simţisem 
atunci când îmi luase sânge, cu o seringă micuţă, în sala de 
consultaţii şi despre cum mi-aş fi dorit să las, pentru ea, de¬ 
sigur, să mi se scurgă într-o zi tot sângele din vene. Caietul 
ocupa ostentativ aproape tot spaţiul de pe noptieră şi, într-o 
zi, după vizita de dimineaţă, i l-am arătat, rugând-o să-l ia şi 
să-l citească. Jubilam imaginându-mi surpriza ei, când îşi va 
vedea numele amestecat în asemenea deznădăjduiri marca¬ 
te de inteligenţa lui Cioran. Mi l-a adus a doua zi şi, fără ni- 
ciun cuvânt, l-a aşezat cu grijă pe noptieră, împingând me¬ 
dicamentele ca să-i facă loc. N-am citit pe chipul ei niciun fel 
de complicitate, niciun semn că ar fi apreciat ce se afla în¬ 
tre coperţile acelea negre. Am crezut că jocul a luat sfârşit şi 
că, surprinzător, Cioran pierduse. După ce s-a terminat vi¬ 
zita medicală şi ea a ieşit pe uşă, l-am deschis şi am rămas 
uluit: cu un scris mărunt şi incisiv, de bărbat, îmi răspunse¬ 
se într-un fragment de jumătate de pagină, care începea cu 
data zilei şi sfârşea cu semnătura ei. Citindu-1, a trebuit să 
recunosc că aveam de-a face cu o femeie inteligentă şi că jo¬ 
cul se anunţa fertil. 

Aşa am început să storc din Cioran tot ce se putea stoar¬ 
ce, pentru a încropi în acel jurnal de spital o inexistentă po¬ 
veste de dragoste. Asistenta (al cărui nume l-am uitat între 
timp!) îmi răspundea regulat, încercând să contracareze ide¬ 
ile întunecate, fără să ştie, de fapt, împotriva cui argumenta! 
Eu îl citeam pe maestru cu o atenţie sporită - lectură pe care 
am mai practicat-o doar când am lucrat la teza de doctorat -, 
scriind apoi chiar de mai multe ori pe zi. Ea intrase în joc: ca 
dresată, în fiecare zi înainte de a pleca, intra în salon şi lua ca¬ 
ietul pe care mi-1 aducea a doua zi, cu răspunsul şi semnătu- 

ra ei. Povestea a continuat în acest ritm vreo trei săptămâni, 
caietul devenind tot mai consistent. Când, în final, m-am ex¬ 
ternat, l-am luat cu mine, deşi mă gândisem să i-1 fac cadou. 
Nu avea nicio valoare literară, dar pe atunci nu ştiam. Ne-am 
despărţit pe fugă, în lift, după ce mi-a întins obrazul pentru 
un sărut pe care eu l-aş fi vrut mult mai pasional. I-am simţit 
parfumul, apoi m-am dus, cu o strângere de inimă. Ea a ră¬ 
mas cu povestea, eu cu aplicaţia cioraniană şi cu gustul amar 
că pierdusem ceva. Nu ne-am scris, nu ne-am revăzut. Cu toa¬ 
te că n-aş fi recunoscut nici în ruptul capului, Cioran ieşise, 
de această dată, înfrânt. 

Convertirea: argumentul Cioran 

„Nu împlinisem încă douăzeci şi unu de ani când, în ur¬ 
ma unei beţii cumplite, am devenit înţelept." Aşa începea ro¬ 
manul tinereţii mele pe care nu l-am terminat niciodată şi al 
cărui subiect se învârtea în jurul unui eveniment bahic. După 
acea poveste, exactă până în cele mai mici detalii, am văzut 
moartea cu propriii ochi şi viaţa nu a mai arătat deloc la fel. 
Moartea hidoasă, murdară, care te lasă gol şi te vădeşte igno¬ 
rant; moartea înfricoşător de reală, nu cea cântată de artişti şi 
poeţi; moartea implacabilă, plină de teroare, lipsită de milă; 
moartea care-ţi şterge şi numele, şi fiinţa; moartea cea numai 
repulsie, numai respingere, pe ea am întâlnit-o şi m-am ho¬ 
tărât să-mi schimb viaţa, fără să ştiu ce va să însemne aceas¬ 
tă schimbare. 

Pe atunci am dat peste Lacrimi şi sfinţi. A fost un cutremur. 
Dumnezeu, despre care nu ştiam nimic şi pe care Cioran îl 
înfrunta cu insolenţă a căpătat o realitate orbitoare. Am citit 
cartea pe nerăsuflate, pagină după pagină, cu o uluire cres- 

cândă. N-am simţit nicio clipă că Dumnezeu are de suferit 
din injuriile şi blasfemiile cioraniene, niciun moment nu mi-a 
trecut prin minte să-I iau apărarea. Dimpotrivă. Parcurgeam 
întregul text ca pe o pledoarie excepţională pentru Cel Prea- 
înalt, un adevărat argument al existenţei lui Dumnezeu: ar¬ 
gumentul Cioran. Pasiunea cu care Cioranîşi derula gândurile 
era atât de puternică încât dincolo de supărarea lui, vedeam 
uriaşa poveste de dragoste, care, în pofida divorţului final, 
depunea mărturie despre existenţa protagoniştilor. Dumne¬ 
zeul lui Cioran era un Dumnezeu de care nu puteam să nu 
mă las fascinat. 

A fost, acum îmi dau seama, o lectură inversă. Cioran apă¬ 
ruse pentru mine exact sub chipul acelui „incredule conver- 
tisseur" de care vorbea Patrice Bolon; iar cartea cu adevărat 
„cea mai religioasă din Balcani", după cum avea s-o prezin¬ 
te autorul însuşi. Am trăit experienţa unei străfulgerări lu¬ 
minoase şi, oricât ar părea de ciudat, când am dat ultima 
pagină, credeam deja în acel Dumnezeu al lacrimilor şi al 
dragostei nemăsurate. A urmat Patericul egiptean, Creştinismul 
redus la esenţe (C.S. Lewis), Filocalia 2 (Sf. Maxim Mărturisi¬ 
torul), Cămaşa lui Cristos (Lloyd Douglas) şi vizita unor mă¬ 
năstiri din nordul Moldovei şi convertirea mea la Ortodoxie 
s-a încheiat. Călugării pe care i-am întâlnit sau despre care 
am citit în unele din aceste cărţi mi-au părut nişte ciorani- 
eni cu sens: renunţaseră la toate lucrurile lumii, adică în ter¬ 
menii maestrului se sinuciseseră deja; căutau cu toată fiinţa 
„iubirea nebună a lui Dumnezeu", ceea ce Lacrimi şi sfinţi o 
făcea la rându-i; în plus, învinseseră moartea, prin credinţa 
în învierea ce va să vină, depăşind îndoielile „scepticului de 
serviciu al unei lumi în declin". Argumentul Cioran îşi găsi¬ 
se astfel împlinirea. 

Teza de doctorat: excesul şi umorul 

M-am reîntâlnit cu Cioran după masteratul în literatură 
comparată pe care-1 încheiasem cu o teză despre imaginea 
maestrului în literatura secolului XX. Trecuse suficient timp 
şi credinţa mă preschimbase, anihilându-mi accesele cioranie- 
ne. Cu siguranţă, bucuria luase locul deznădejdii şi exerciţiile 
ascetice, oricât de puţine, alungaseră gândurile şuiei dare. Nu 
mai eram cioranian. Aşa că, atunci când a trebuit să-mi aleg un 
subiect pentru teza de doctorat în filosofie românească, Cio¬ 
ran nu a fost printre primii vizaţi. Mă gândeam la Noica sau 
la Nae Ionescu şi întorceam alternativele pe toate părţile. Cei 
doi erau cu mult mai apropiaţi de ideea de maestru, Noica în- 
temeiase o şcoală de gândire, Nae Ionescu o generaţie. Până 
la urmă am rămas la Cioran, cred că din cauza timpului care 
mă presa şi din pricină că, dintre filosofii români, pe Cioran 
îl parcursesem, cu întreruperi ce-i drept, aproape în întregi¬ 
me. Ipoteza de lucru n-a fost deloc măruntă: intenţionam nici 
mai mult nici mai puţin decât să dezleg mecanismul interior 
al acelor parade stilistice menite să şocheze, care deşi înceta¬ 
seră să mă impresioneze existenţial, continuau să mă fasci¬ 
neze estetic. 

Mă aşteptam foarte puţin să mai am mari surprize, dar ele 
n-au încetat să apară. Caietele mi-au dezvăluit, de exemplu, 
un alt Cioran, cel nepublic(at), omul din spatele textelor. Cu 
accente de o sinceritate mult mai frustă, lipsite de reverenţele 
cu care galeria de admiratori era obişnuită, paginile acelea 
m-au făcut să-l recitesc, cu alţi ochi, pe maestrul abandonat 
şi să admit că era mai aproape de Dumnezeu decât crezusem. 
De asemenea, o nouă lectură a pus în valoare nu doar exce¬ 
sul sub semnul căruia mi-a plăcut să-l plasez în cele din ur- 

mă, aproape categorial, pe „scepticul dezlănţuit", ci şi umorul 
extraordinar. Râdeam adeseori în bibliotecă atunci când fraza 
cioraniană se întorcea pe neaşteptate, izbind unde te aşteptai 
mai puţin. Am înţeles atunci de ce omul Cioran era spiritual 
şi surâzător: veselia lui era reală, chiar dacă se manifesta în 
pauzele unor silogisme amare. Era acolo, izbucnind din când 
în când, ca un contrapunct al scepticismului niciodată pur al 
paginilor franceze. 

Lecturile şi relecturile dintr-unul şi acelaşi autor pot fi foar¬ 
te diferite. Un cititor slab se va identifica prea mult cu tex¬ 
tul, pierzându-se în el. Nu ştiu dacă acesta este un moment 
obligatoriu în raportul cu un autor pe care l-ai îndrăgit, du¬ 
pă care urmează regăsirea de sine şi ieşire din textul în care 
te apucaseşi, prosteşte, să locuieşti, însă cu mine aşa s-a în¬ 
tâmplat. Să te pierzi în viaţa altuia e desigur o ispită minuna¬ 
tă şi care discipol n-a gustat-o în apropierea maestrului? Da¬ 
că scrisul este un exerciţiu terapeutic, cum lasă Cioran să se 
înţeleagă de mai multe ori, orice lectură literală este, parado¬ 
xal, inexactă. Oare nu-şi mărturisea Cioran intenţiile de a-şi 
preveni cititorii, la o nouă ediţie a Tratatului de descompunere, că 
nu trebuie să ia în serios tot ce stătea scris între acele coperţi? 

Un episod oniric 

Lucram la redactarea tezei - după ce-mi structurasem şi 
restructurasem fişele şi ideile - şi l-am visat pe Cioran. Ur¬ 
cam împreună pe o culme de deal, el cu un pas înaintea mea, 
gesticulând şi explicând-mi ceva, nu-mi amintesc anume ce. 
Părea o zi de toamnă târzie, cu aer rece şi frunze moarte, sub 
un cer senin ca oglinda. Cu părul alb dat peste cap, el era ma¬ 
estrul şi eu discipolul care încerca să-i pătrundă înţelesul cu- 

vintelor. S-a oprit brusc şi, cerându-şi scuze, mi-a zis că are 
ceva „foarte important" de făcut. A coborât în grabă, iar eu 
l-am urmat la oarecare distanţă. în următoarea secvenţă mă 
aflam în faţa unei uşi, neputând intra, pentru că era încuiată. 
Era o uşă din lemn, cu ochiuri mici de geam, cum mai găseşti 
încă în casele de la ţară, semănând izbitor cu o uşă din copi¬ 
lăria mea. Perdeaua era trasă, dar nu suficient, aşa că am pu¬ 
tut privi ce se întâmpla înăuntru. Cioran era întins pe patul 
de moarte, da, trăgea să moară! Lângă patul lui, la căpătâi, se 
afla aşezat Andrei Pleşu, iar lângă el, pe un taburet ţărănesc 
cu trei picioare, l-am recunoscut pe Gabriel Liiceanu. Se mai 
aflau şi alţi intelectuali în cameră, cu toţii purtându-se ca la 
un priveghi, în vârful picioarelor. Vorbeau în şoaptă. Cu ochii 
închişi, Cioran răspundea greu, abia mişcându-şi buzele, tră¬ 
dând o mare oboseală. Nu părea înfricoşat de perspectiva ca- 
re-1 aştepta, era lucid şi destul de împăcat. Voiam să intru şi 
să-i vorbesc la rândul meu, îmi aduc perfect aminte febrilitatea 
acestui gând. Ştiam că trebuie să-i dezvălui ceva fabulos, ce¬ 
va „foarte important", după scuza lui de mai devreme. N-am 
reuşit să intru. însă gândul pe care nu i l-am putut împărtăşi, 
a rămas viu în mine şi după ce visul s-a dus: „Maestre Cioran, 
puteţi muri liniştit, pentru că eu voi depune mărturie înain¬ 
tea lui Dumnezeu despre cum cartea dumneavoastră, Lacrimi 
şi sfinţi, m-a convertit la credinţa creştină!" 

Acum mă întreb cum ar putea fi formulat argumentul 
Cioran, cel care a avut pentru mine o forţă indiscutabilă, 
funcţionând ca o veritabilă probă în favoarea existenţei lui 
Dumnezeu. Probabil că, într-o formă logică insuficientă, ca¬ 
re seamănă cu demonstraţia prin reducere la absurd, ar ară¬ 
ta astfel: (1) Să presupunem că Dumnezeu nu există; (2) Dacă 
Dumnezeu nu există, atunci nu se justifică niciun fel de pasi- 

une şi niciun fel de intensitate care să depăşească simpla ar¬ 
gumentare a nonexistenţei Lui. (3) Dar Cioran îşi proferează 
blasfemiile cu pasiunea unui îndrăgostit, ceea ce este total ne¬ 
justificat şi absurd. (4) Ergo Dumnezeu există. 

Forma biblică a acestui argument o întâlnim în cartea Apo- 
calipsei: „Ştiu faptele tale; că nu eşti nici rece, nici fierbinte. O, 
de ai fi rece sau fierbinte! Astfel, fiindcă eşti căldicel - nici fier¬ 
binte, nici rece - am să te vărs din gura Mea" (Apoc. 3,15-16). 
Şi Cioran a fost oricum, numai căldicel nu. 

Tradiţia Bisericii 

SAU DESPRE HERMENEUTICĂ ŞI SFINŢENIE 1 


Introducere: de la autonomia raţiunii 
la necesitatea Tradiţiei 

Renunţarea la argumentul autorităţii reprezintă un loc 
comun în orice teorie contemporană a argumentării. Poate 
mai insistent decât niciodată, recursul la nume importante 
pentru a sprijini o demonstraţie altfel lipsită de argumente 
solide nu mai e privit defel cu ochi buni. Proiectul iluminist 
care cerea, odată cu Kant, ieşirea din minorat şi recursul doar 
la raţiune, ca la singura autoritate, îşi păstrează puterea de 
seducţie, chiar ştirbită pe alocuri de ofensivele gândirii post- 
moderne. Din perspectiva acestui proiect, ceea ce o tradiţie 
transmite nu mai poate avea valoare decât în măsura în care 
această valoare îi este acordată de către raţiune. „Nu tradiţia, 
ci raţiunea este sursa ultimă a autorităţii" 2 , diagnostica Ga- 

1 Textul a fost publicat iniţial în Studia Universitatis Babeş-Bolyai, 
Theologia Orthodoxa, LV, 1,2010, pp. 227-237. 

2 Hans Georg Gadamer, Adevăr şi metodă, traducere de Gabriel Cercel, 
Larisa Dumitru, Gabriel Kohn et al., Teora, Bucureşti, 2001, p. 209. 

damer. în cele din urmă, conflictul dintre raţiune şi tradiţie 
s-a dovedit a fi fost un război al extremelor: cu cât raţiunea se 
emancipa, dobândindu-şi autonomia, cu atât mai mult tradiţia 
era nevoită să-şi recunoască înfrângerea. Acest raport direct 
proporţional a cunoscut disoluţia abia în momentul în care 
limitele raţiunii au devenit evidente şi gândirea a fost obli¬ 
gată să-şi recompună direcţiile. Nu înseamnă că tradiţia şi-a 
reluat locul pe care-1 deţinea înainte de ofensiva Iluminismu¬ 
lui, ci doar că discursul asupra ei a redevenit filosofic posibil. 

Oricum, recursul la raţiune a fost un câştig, dar şi o pierde¬ 
re. Câştigul e cunoscut şi nu necesită niciun fel de prezentare. 
Dar de ce pierdere? Putem pune între paranteze, avantajele 
pe care raţiunea ni le oferă? Fireşte că nu. Dar când în cauză 
se află Tradiţia Bisericii, autonomia raţiunii nu reprezintă cea 
mai bună cale de acces la înţelegerea ei. Cu toate că raţiunea 
are prin ea însăşi capacitatea de a ajunge la adevăr, această 
capacitate nu se poate exercita în afara intuiţiei empirice (sau, 
în alt context de gândire, fenomenologice). Iar aici apare pro¬ 
blema: întrucât Dumnezeu este nonobiectivabil iar experienţa 
Lui autentică o au cei puţini, sfinţii, cum să fii sigur că aceas¬ 
tă experienţă este aceeaşi cu cea a înaintaşilor, că Dumnezeul 
experiat este Dumnezeul cel adevărat şi nu vreunul din mul¬ 
tiplii idoli, fie ai gândirii, fie ai imaginaţiei, fie ai dorinţei? 
Pentru a nu omologa în grabă borurile vagi cu experienţa 
autentică a Dumnezeirii, e nevoie de înţelegerea Tradiţiei şi 
de acordul cu ea. în acest context, Tradiţia funcţionează ca o 
a doua raţiune, având însă aceleaşi prerogative critice, fără a 
avea, desigur, un acelaşi subiect transcendental. Şi, desigur, 
reducţia care trebuie realizată odată cu aducerea în prim-plan 
a Tradiţiei nu înseamnă renunţarea la raţiune, ci doar la to¬ 
talitarismul acesteia. 

în cele ce urmează vom încerca să răspundem din nou 
la câteva întrebări: Cum se prezintă Tradiţia Bisericii 3 în ra¬ 
port cu ideea de tradiţie prezentă în filosofia contempora¬ 
nă? Există o singură Tradiţie, sau multiplul condiţiilor is¬ 
torice a marcat, inevitabil, înţelegerea, facilitând înţelesul 
plural sau, şi mai mult, relativist? Este dialogul cu Tradiţia 
un discurs pur cultural? Şi, nu în ultimul rând, cum pu¬ 
tem diferenţia între cei ce păstrează tradiţia şi cei creatori 
întru Tradiţie, într-o epocă în care importanţa auctorială e 
de neînlăturat? 

Momentele unei hermeneutici a tradiţiei 

Hans-Georg Gadamer a arătat că renunţarea definitivă la 
tradiţie este o utopie a raţiunii, de vreme ce războiul împo¬ 
triva ei poartă cu sine, inevitabil, ceea ce încearcă să anihi¬ 
leze. Ne aflăm întotdeauna într-o tradiţie, chiar atunci când 
recuzăm ideea de tradiţie, iar această situare ne constituie 
fără ca, în mod necesar şi în absenţa unei reflecţii susţinute, 
conştiinţa noastră să ia act de această constituire. Departe 
de a fi gândit drept ceva străin şi reificator, mesajul tradiţiei 
„ne aparţine deja întotdeauna, este exemplar şi intimidant, o 
recunoaştere de sine". 4 Este motivul pentru care raportul cu 
trecutul nu se împlineşte într-o critică radicală, care să impu¬ 
nă „distanţarea şi libertatea faţă de ceea ce a fost moştenit" 5 , 
ci într-un dialog ce presupune accesul la texte şi acordul cu 
ele, fiindcă doar în acest fel fenomenul înţelegerii este posi- 

3 Spre a o diferenţia de celelalte tradiţii, vom folosi în continuare ma¬ 
juscula pentru Tradiţia Bisericii. 

4 Hans Georg Gadamer, Adevăr şi metodă, p. 216. 

5 Ibidem. 

bil. 6 Cum „esenţa tradiţiei este aceea de a exista în mediul 
limbii" 7 , înţelegerea nu poate surveni în afara dialogului cu 
textele pe care tradiţia le transmite. Este important de re¬ 
marcat că, pentru Gadamer, înţelegerea unui text al tradiţiei 
presupune deja interpretarea, fiindcă „înţelegerea este deja 
interpretare". 8 înţelegerea nu se lasă, aşadar, indusă de in¬ 
terpretare, la fel cum un scop ar fi presupus de un mijloc oa¬ 
recare, ci interpretarea dispare „în conţinutul a ceea ce este 
înţeles" 9 , într-o experienţă hermeneutică. 

Raportul cu moştenirea tradiţiei, adică chiar cu ceea ce ur¬ 
mează să fie experimentat în experienţa tradiţiei, se prezintă 
ca raport dialogal. Fiind înainte de toate limbaj, tradiţia es¬ 
te un „tu" care ne interpelează şi pe care-1 putem auzi. Chiar 
dacă nu este un „tu" în înţelesul că în textele tradiţiei sunt 
întâlniţi autorii lor, alteritatea tradiţiei se impune prin sensul 
pe care-1 poartă cu sine, sens disponibil doar relaţional şi di- 
alogic. De aceea, pentru Gadamer, „tradiţia este şi ea un par¬ 
tener de comunicare veritabil, împreună cu care formăm un 
tot asemenea celui alcătuit din «eu» şi «tu»". 10 

Contextul teologic duce discuţia la un alt nivel. Hermeneu¬ 
tica Tradiţiei, în măsura în care nu-şi depăşeşte purul mo- 

6 Pe lângă acest sens al acordului cu textele, înţelegerea are la Gadamer 
şi alte sensuri: epistemologic sau teoretic, atunci când se ajunge de la non- 
inteligibilitate la inteli gibilitate, sensul practic, întâlnit în cazul celor care 
practică anumite meserii, precum şi sensul de punere în aplicare (vezi Jean 
Grondin, „Gadamer's Basic Understanding of Understanding", în Robert 
J. Dostal (ed.), The Cambridge Companion to Gadamer, Cambridge University 
Press, Cambridge, 2002, pp. 36-51). 

7 Hans Georg Gadamer, Adevăr şi metodă, p. 291. 

s Ibidem, p. 296. 

9 Ibidem, p. 297. 

w Ibidem, p. 271. 

ment hermeneutic, rămâne oarbă. 11 Dacă luăm exemplul 
Scripturii, observăm că întrucât textul nu coincide cu eve¬ 
nimentul pe care-1 descrie şi din care provine, nici nu per¬ 
mite accesul la acest eveniment, a cărui contemporaneita¬ 
te rămâne insesizabilă. 12 Dialogul hermeneutic trebuie să 
depăşească textul, teologul vizând referentul de dincolo de 
text, pe Dumnezeul cel viu, cu care trebuie să intre în dia¬ 
log. în acest punct, dialogul hermeneutic se modifică, pen¬ 
tru că în locul acelui „tu" al textelor, apare Tu-ul rugăciunii. 
Aşa s-ar putea explica diferenţa dintre tradiţii şi Tradiţie: 
în timp ce tradiţiile reprezintă o alteritate de limbaj, care ne 
interpelează de fiecare dată din interiorul unui text de in¬ 
terpretat (aici s-ar situa, de pildă, chiar tradiţiile dogmati¬ 
ce şi liturgice), Tradiţia este cea prin care interpelarea unui 
Tu devine reală, fiind reprezentată de Duhul lui Dumnezeu. 
Numai că acest „Tu" care se manifestă tot prin intermediul 
limbii tradiţiilor are o cu totul altă manieră de a interpela, 
inefabilă. Exemplul cel mai elocvent este tot textul biblic; 
hermeneutica lui, atunci când nu este pur dialog cultural, 
întâlneşte Tu-ul divin: 

îndată ce se trece dincolo de litera Scripturii şi de citirea ei fă¬ 
ră înţelegerea duhovnicească, se dă nu numai de înţelesurile ei 
duhovniceşti, ci şi de lucrarea Duhului lui Hristos săvârşită prin 

11 Vezi Jean-LucMarion, Dieu sans Vetre, Quadrige/Presse Universitaire 
de France, Paris, 1991, pp. 207-208. Momentul hermeneutic lipsit de asistenţa 
divină intervine, după Marion, în episodul călătoriei de la Emaus, când dis¬ 
cipolii interpretează evenimentul pascal în sens revolut, fără să-i observe 
contemporaneitatea (Lc 24, 16). Abia în momentul în care „referentul se 
interpretează pe el însuşi, nereferindu-se decât la el însuşi" hermeneutica 
autentică devine posibilă. 
n Ibidem, p. 204. 


33 




Credinţa ca filosofie 


aceste înţelesuri în cel ce citeşte, sau de Hristos însuşi, Care-Şi des¬ 
coperă tot mai adânca bogăţie spirituală a Lui. 13 

Prin raportul pe care-1 întreţine cu limba, tradiţia nu 
poate fi considerată doar un fel de urmă sau reziduu al tre¬ 
cutului; tradiţia transmite prin intermediul limbii, într-un 
dialog continuu, răsunând vie în cuvintele citite, sau în mo¬ 
numentele orale, interpelând astfel interpretul. 14 Lucrul es¬ 
te cu atât mai important pentru Tradiţia Bisericii: ceea ce 
se transmite, odată cu învăţătura care parcurge veacurile 
nu este doar spiritul înaintaşilor şi învăţăturile lor, ci Du¬ 
hul Sfânt, în absenţa căruia tradiţionalismul anchilozant 
ia locul Tradiţiei. „Tradiţia este credinţa vie a celor morţi; 
tradiţionalismul este credinţa moartă a celor vii" 15 , spunea 
Jaroslav Pelikan. 

Există, aşadar, un punct intermediar între tradiţionalism 
şi Tradiţie care nu ştiu să fi fost sesizat până acum în discur¬ 
sul despre Tradiţia Bisericii: momentul hermeneutic. Partici¬ 
parea la dialogul viu cu tradiţia transmisă de textele trecu¬ 
tului, pe care hermeneutica gadameriană o exprimă, poate 
submina pretenţiile tradiţionalismului care vrea să impu¬ 
nă prezentului, cu violenţă nedisimulată, formele trecutu¬ 
lui. Dialogul hermeneutic ce recunoaşte caracterul actual 
al tradiţiei depăşeşte tradiţionalismul; cu toate acestea el 
nu ajunge încă la Tradiţia odată cu care se transmite Duhul 

13 Dumitru Stăniloae, Teologia dogmatică ortodoxă, voi. 1, ediţia a doua, 
Institutul Biblic şi de Misiune al Bisericii Ortodoxe Române, Bucureşti, 
1996, p. 42. 

14 Hans Georg Gadamer, Adevăr şi metodă, p. 291. 

15 Jaroslav Pelikan, Tradiţia creştină: o istorie a dezvoltării doctrinei. 
Naşterea tradiţiei universale (100-600), voi. 1, traducere de Silvia Palade, 
Polirom, Iaşi, 2004, p. 33. 

Sfânt. Tradiţionalism, hermeneutică vie, Tradiţia Bisericii, 
aşa se înfăţişează momentele unei hermeneutici a tradiţiei. 
Distincţia dintre ele va evita confuziile care îndeobşte se fac, 
producând acuze nefondate. Exemplele abundă: se arun¬ 
că anateme de „tradiţionalism", de către cei ce se consi¬ 
deră modernişti, acolo unde ar trebui să vadă Tradiţie, er- 
go originaritate a credinţei, ori sunt înfieraţi cu termenul 
de „ecumenişti" cei deschişi către un dialog prin care în¬ 
cearcă mărturisirea adevărului către cei din afara Biseri¬ 
cii celei „una, sfântă, sobornicească şi apostolească". Dacă 
tradiţionalismul, paseist în mod excesiv şi întors cu faţa că¬ 
tre trecut ca înspre o vârstă de aur, încearcă să impună pre¬ 
zentului forme revolute ce nu ţin decât de contextul istoric 
al credinţei, iar nu de credinţa însăşi, hermeneutica textelor 
- aşa cum o propune Gadamer - aduce cu sine un dialog 
nu cu un trecut închis pentru totdeauna, ci care ne interpe¬ 
lează şi ne locuieşte, având adesea un statut transcenden¬ 
tal, adică făcând posibilă gândirea şi înţelesurile în care ne 
desfăşurăm argumentaţia. în ciuda faptului că e un pas îna¬ 
inte faţă de tradiţionalismul anchilozant, hermeneutica nu 
reuşeşte să acceadă fără credinţă la ceea ce se află deoda¬ 
tă în text, dincolo şi dincoace de text, precum şi în prezen¬ 
tul interpretului: Duhul lui Dumnezeu. Cel care este pre¬ 
tutindeni şi care constituie adevăratul prezent al credinţei, 
are nevoie de o explicitare diferită faţă de aceste două mo¬ 
mente, deşi ar fi eronat să nu recunoaştem importanţa atât 
a tradiţionalismului, la rigoare chiar atunci când deţine o 
funcţie negativă, cât şi a dialogului viu cu textele trecutului, 
în mod paradoxal, hermeneutica acestor texte ale Tradiţiei 
presupun Tradiţia, cel puţin în măsura în care G. Florov- 
sky are dreptate atunci când afirmă că în Biserica Primară 

ea reprezenta, mai întâi de toate, „un principiu şi o metodă 
hermeneutică". 16 Cu alte cuvinte, trebuie să fii întru Tradiţie 
pentru a putea interpreta textele Tradiţiei. 

Tradiţia Bisericii: câteva trăsături 

Pentru a înţelege Tradiţia Bisericii, vom trasa pentru înce¬ 
put câteva dintre trăsăturile fără de care nu ar putea fi gândi¬ 
tă: vechimea, consensul şi verticalitatea. Intenţia nu este ace¬ 
ea de a face o fenomenologie completă a acestor trăsături, ci 
doar de a le evidenţia pe cele relevante în contextul studiu¬ 
lui de faţă. Vechimea Tradiţiei confirmă faptul că adevărul 
provine direct de la Mântuitorul Hristos şi de la Sf. Apostoli, 
Tradiţia relevând, în acest punct, de originaritatea ei. Am pu¬ 
tea spune că niciun fel de originalitate în Biserică nu este me¬ 
nită să intre în contradicţie cu trecutul: originalul respectă ori¬ 
ginarul. învăţătura are o coerenţă, părţile ei luminându-se şi 
susţinându-se una pe alta, într-o interpretare care nu poate 
contrazice trecutul esenţial. Prin urmare, chiar hermeneutica 
textelor sfinte trebuie să respecte mai întâi acest prim princi¬ 
piu, al acordului cu învăţătura de până atunci, stabilită prin 
hotărârile sinoadelor ecumenice. „Scriptura era interpretată 
corect numai atunci când se considera că se face în acord cu 
tradiţia" 17 , susţine Pelikan, referindu-se la hermeneutica pri¬ 
melor veacuri creştine. 

Consensul cu învăţătura Bisericii universale reprezintă o al¬ 
tă trăsătură a Tradiţiei. Principiul consensului a fost formu- 

16 George Florovsky, Biserica, Scriptura, Tradiţia: trupul viu al lui Hristos, 
traducere de Florin Caragiu şi Gabriel Mândrilă, Platytera, Bucureşti, 2005, 

p. 126. 

17 Jaroslav Pelikan, Tradiţia creştină, voi. 1, p. 344. 

lat de către Vincenţiu de Lerin, pentru care Tradiţia este ceea 
ce s-a crezut întotdeauna, pretutindeni şi de către toţi (Quod 
semper, quod ubique, quod ab omnibus...). 18 Oricât ar părea de 
atrăgător, prin eficacitatea şi uşurinţa cu care ar putea defini 
Tradiţia, acest principiu nu a fost acceptat decât într-o anu¬ 
mită măsură. După Vladimir Lossky, de exemplu, validitatea 
lui e redusă însă doar la primele două-trei secole, fiindcă se 
referă doar la tradiţiile apostolice care au fost transmise oral. 
Iată argumentaţia: 

Deja Scrierile din Noul Testament scapă acestei reguli, căci ele nu 
au fost nici „totdeauna", nici „pretutindeni", nici „primite de toţi", 
înainte de stabilirea definitivă a Canonului scripturistic. Orice ar 
vrea să spună cei care uită semnificaţia primă a Tradiţiei, voind să-i 
substituie o „regulă de credinţă", formula sfântului Vincenţiu este 
chiar mai puţin aplicabilă definiţiilor dogmatice ale Bisericii. Es¬ 
te suficient să amintim că opooucaog nu era întru nimic mai puţin 
„tradiţional"; dar cu câteva excepţii, el nu a fost folosit niciodată, ni¬ 
căieri şi de nimeni, decât de gnosticii valentinieni şi de ereticul Pa- 
vel din Samosata. Iar Biserica l-a transformat în „cuvânt curat, ar¬ 
gint lămurit în foc, curăţat de pământ, topit de şapte ori" în căuşul 
Sfântului Duh şi al conştiinţei libere a celor care gândesc în Tradiţie, 
fără să se lase seduşi de vreo formă obişnuită, de vreo înclinaţie na¬ 
turală a trupului şi a sângelui care adesea ia chipul unei devoţiuni 
nemăsurate şi obscure. 19 

Critica lui Lossky nu este singulară: Paul Evdokimov re¬ 
fuză să asume existenţa unui „criteriu formal al tradiţiei" 20 , 
iar Părintele Florovsky leagă consensul de o hermeneutică a 

18 Vladimir Lossky, După chipul şi asemănarea lui Dumnezeu, Humanitas, 
Bucureşti, 1998, pp. 152-153. 

w Ibidem. 

20 Paul Evdokimov, Ortodoxia (= Teologi ortodocşi străini), traducere 
de Irineu Ioan Popa, Institutul Biblic şi de Misiune al Bisericii Ortodoxe 
Române, Bucureşti, 1996, p. 213. 

adevărului care, deşi recunoaşte că Tradiţia este „coextensi- 
vă Scripturii", refuză totuşi s-o considere doar un izvor de 
credinţă complementar. Pentru Florovsky, Tradiţia repre¬ 
zintă mult mai mult: „Scriptura corect înţeleasă". 21 Aceste 
nuanţe critice deplasează înţelesul consensului dinspre o 
formalizare facilă către o modalitate de înţelegere ce impli¬ 
că rugăciunea, căci „regula rugăciunii ar trebui să stabileas¬ 
că regula credinţei". 22 O atare perspectivă scoate consensul 
de sub acuza de pur formalism tradiţionalist prin faptul că 
se referă în primul rând la realitatea liturgică, rugăciunile 
creştinilor în biserici fiind în acord cu tradiţia apostolică. în 
acelaşi timp, axioma nu opune pe laicii care se roagă, teolo¬ 
gilor de formaţie, ci readuce în prim-plan înţelesul originar 
al teologului, de om al rugăciunii, exprimat într-o apofteg¬ 
mă a lui Evagrie Ponticul: „Dacă eşti teolog (dacă te ocupi 
cu contemplare lui Dumnezeu), roagă-te cu adevărat; şi da¬ 
că te rogi cu adevărat, eşti teolog". 23 

Cu aceste comentarii ajungem la verticalitatea 24 Tradiţiei, 
trăsătură ce angajează şi mai mult înţelegerea duhovniceas¬ 
că: Tradiţia este viaţa Duhului Sfânt în Biserică, recognos- 
cibilă în Tăcerea care premerge cuvintelor orale ori scri¬ 
se păstrate ca adevăruri în Biserică. 25 Această „dimensiune 

21 George Florovsky, Biserica, Scriptura, Tradiţia, pp. 120-121. 

^Prosper din Aquitania, Declaraţia oficială a Scaunului apostolic cu privire 
la harul divin şi liberul arbitru, 8 (PL 51:209), apud Jaroslav Pelikan, Tradiţia 
creştină, voi. 1, p. 346. 

23 Evagrie Ponticul, „Cuvânt despre rugăciune", în Filocalia, voi. i, 
traducere de Dumitru Stăniloae, ediţia a IV-a, Harisma, Bucureşti, 1993, 

p. 112. 

24 Vezi Vladimir Lossky, După chipul şi asemănarea lui Dumnezeu, p. 147. 

25 Ibidem, pp. 141-145. 

tacită" 26 nu exclude, ci implică în mod necesar cuvintele 
Tradiţiei. Cum să accezi însă la cuvintele Cuvântului fără 
tăcerea plină de bucurie a Duhului Sfânt, cea în care inefa¬ 
bilul poate fi ascultat? 

Tradiţia Duhului Sfânt 

Ce este, aşadar, Tradiţia Bisericii? La această întreba¬ 
re putem răspunde abrupt: Tradiţia nu se identifică în 
niciun fel cu tradiţiile locale, magice sau mitice, cu ca¬ 
re au de-a face antropologia sau etnologia, deci ea nu es¬ 
te tradiţionalism; Tradiţia nu este tradiţia ontoteologică 
a gândirii occidentale, ea nu înseamnă transmiterea unei 
învăţături omeneşti oarecare, după cum nu e reprezentată 
nici de ramificaţiile unei asemenea învăţături; Tradiţie nu 
există acolo unde nu suflă Duhul Sfânt, pentru că Tradiţia 
este tradiţia Duhului Sfânt, ea nefiind posibilă în absenţa 
Lui. In limbaj filosofic, transcendentalul prin excelenţă es¬ 
te tocmai transcendentul: ceea ce face posibil ceva de or¬ 
dinul Tradiţiei şi experienţei religioase este Duhul Sfânt. 
De aceea învăţăturile Tradiţiei se transmit nu în calita¬ 
te de simple învăţături, ci doar în măsura în care ele sunt 
însoţite de credinţa că sunt asistate de prezenţa Duhului 
dumnezeiesc şi conduc inevitabil la un mod de viaţă care 
mărturiseşte această prezenţă. 

Să explicităm aceste afirmaţii care par, la prima vedere, 
excesive. Este îndeobşte acceptabil că o definiţie a Tradiţiei 
nu poate să nu cuprindă, în mod necesar, atât conţinutul, 

26 Pentru explicitarea acestei formule, vezi Andrew Louth, Desluşirea 
Tainei. Despre natura teologiei (= Dogmatica), traducere de Mihai Neamţu, 
prefaţă de diac. Ioan I. Ică jr, Deisis, Sibiu, 1999, pp. 129-159. 

cât şi ideea de transmitere. Conceptualizate corect, cele do¬ 
uă momente sunt indispensabile şi legate unul de celălalt. 

Forma pe care a luat-o doctrina creştină, astfel definită, în isto¬ 
rie se numeşte tradiţie. Asemenea termenului „doctrină", cu¬ 
vântul „tradiţie" se referă atât la procesul de comunicare, cât 
şi la conţinutul acesteia. Astfel, tradiţia înseamnă transmiterea 
învăţăturii creştine de-a lungul istoriei Bisericii, dar şi ceea ce s-a 
transmis efectiv. 27 

Această definiţie a lui Jaroslav Pelikan are avantajul de a 
pune în valoare ceea ce orice gândire, chiar nereligioasă, poate 
accepta, datorită conceptualizării clare a ideii de tradiţie. Nu 
cred că cineva, un ateu de pildă, ar putea aduce obiecţii serioa¬ 
se. în pofida acordului raţional pe care-1 poate realiza, definiţia 
lui Pelikan are şi un dezavantaj major: ea restricţionează 
înţelegerea şi pierde din vedere dimensiunea verticală sau ta¬ 
cită a Tradiţiei Bisericii. 

în loc să se epuizeze doar într-un dialog cu textele tre¬ 
cutului, oricât de fructuos şi de relevant din punct de ve¬ 
dere hermeneutic, Tradiţia este mai întâi de toate un dia¬ 
log vertical: „Tradiţia e permanentizarea dialogului Bisericii 
cu Hristos". 28 Această dimensiune păstrează, pe de o par¬ 
te, neatinse conceptele cu care operează Pelikan şi, în plus, 
le îmbogăţeşte semantic, după cum o arată o definiţie a Pă¬ 
rintelui Stăniloae: 

Tradiţia are deci două sensuri: a) totalitatea modalităţilor de trece¬ 
re a lui Hristos în viaţa umană sub forma Bisericii şi a tuturor lu¬ 
crărilor Lui de sfinţire şi propovăduire şi b) transmiterea acestor 
modalităţi de la generaţie la generaţie. 29 

27 Jaroslav Pelikan, Tradiţia creştină, voi. 1, p. 30. 

^Dumitru Stăniloae, Teologia dogmatică ortodoxă, voi. 1, p. 43. 

29 Ibidem, p. 45. 

Se poate observa cu uşurinţă cum conţinutul Tradiţiei e de¬ 
finit aici prin apelul la un principiu extrem de important în spi¬ 
ritualitatea ortodoxă: coborârea Celui transcendent. Inaugurată 
prin întruparea Cuvântului, această coborâre kenotică nu în¬ 
cetează niciodată, Biserica însăşi fiind Tradiţie, laolaltă cu toa¬ 
te lucrările Duhului Sfânt prezente în ea. Apelul hermeneutic 
doar la textele trecutului este aici depăşit şi îmbogăţit prin lu¬ 
crările sfinţitoare, ceea ce face ca întregul conţinut al Tradiţiei 
să dobândească un sens nou, ce cuprinde şi dimensiunea mis- 
tagogică. Când Sf. Vasile împarte învăţătura Bisericii în dog¬ 
me şi kerygmata, în învăţături transmise prin scris şi învăţături 
transmise în conformitate cu tainele, el vizează sensul liturgic şi 
mistagogic. 30 Tradiţia Bisericii nu se epuizează în tradiţia dog¬ 
matică sau liturgică, fiindcă dimensiunea ei depăşeşte simplul 
acces la textele păstrate în monumentele trecutului. Prin urma¬ 
re, hermeneutica Tradiţiei e mai mult decât o hermeneutică: 
Cel care nu poate fi interpretat e rugat să vină pentru a Se in¬ 
terpreta El însuşi, ceea ce revine la a recunoaşte că inteligenţa 
hermeneutică trebuie dublată de sfinţenie. Aceasta nu înseam¬ 
nă că Sfânta Tradiţie şi învăţăturile Bisericii trebuie separate 
sau înţelese una fără cealaltă, la fel cum nu trebuie nici redu¬ 
se unele la altele. Asemenea abordări conduc în mod necesar 
la patologii care, indiferent cum sunt numite, au aceeaşi cul¬ 
pabilitate: pierderea comuniunii cu Duhul dumnezeiesc. 31 Nu 

30 Pasajul vorbeşte despre învăţături „transmise tainic" (ev puoriţQiCij) 
atunci când se referă la învăţăturile nescrise ( Despre Duhul Sfânt, 66). 
Departe de a fi vorba despre învăţături ezoterice, expresia face referire la 
viaţa liturgică şi la transmiterea învăţăturii prin tainele Bisericii, după cum 
interpretează atât Părintele G. Florovsky (vezi George Florovsky, Biserica, 
Scriptura, Tradiţia, p. 135)., cât şi A. Louth ( Andrew Louth, Desluşirea Tainei, 
p. 145). 

31 Vladimir Lossky, După chipul şi asemănarea lui Dumnezeu, pp. 159-160. 

importă dacă pierderea se întâmplă pentru că au fost contrazi¬ 
se dogmele, în virtutea unor dorinţe de înnoire cu orice preţ - 
cum se întâlneşte în curentele postmodeme sau dacă dogme¬ 
le sunt conservate într-atât că niciun fel de noutate nu mai este 
posibilă, nici măcar aceea a Adevărului - după ideea avansată 
de formele excesive ale tradiţionalismului. Nici modernitatea 
fără modul Duhului, nici tradiţionalismul fără Tradiţia Duhu¬ 
lui, aşa ar trebui întâmpinată ispita acestor patologii. 

în ceea ce priveşte transmiterea Tradiţiei, aceasta pare, la 
prima vedere, a nu pune niciun fel de probleme: trecerea de la 
o generaţie la alta se realizează firesc, în măsura în care fideli¬ 
tatea faţă de credinţa înaintaşilor rămâne vie. Cu toate acestea, 
ceea ce se transmite este atât învăţătura despre Dumnezeu, 
cât şi harul Duhului Sfânt, prezent în viaţa Bisericii. Tradiţia 
se dezvăluie atât ca „invocare a Duhului lui Hristos (epicle- 
ză în sens larg)", cât şi ca „primire a Duhului Sfânt". 32 Dialo¬ 
gul devine rugăciune, iar răspunsul dumnezeiesc se articulea¬ 
ză în cuvintele şi faptele sfinţeniei, adică în umblarea „după 
predania pe care aţi primit-o de la noi" (2 Tes 3, 6), cum ce¬ 
re Sf. Ap. Pavel. Prin împărtăşirea focului Cincizecimii, care 
survine în Biserică fără oprire, cuvintele rostite întru Tradiţie 
mărturisesc conştiinţa că Adevărul s-a revelat şi că discerne¬ 
rea între adevărat şi fals nu rămâne doar o poveste subiecti¬ 
vă. 33 Ceea ce face cu putinţă apariţia acestei capacităţi criti¬ 
ce nu este nici vreo structură categorială a intelectului, ca la 
Kant, şi nici condiţiile istorice determinate, adică vreo tradiţie 
locală, ci tocmai Cel ce purcede din Tatăl şi este trimis în lume 
de Fiul, Duhul Adevărului. Transcendentalul şi transcenden¬ 
tul se identifică pentru cel care înaintează pe „calea care duce 


32 Dumitru Stăniloae, Teologia dogmatică ortodoxă, voi. 1, p. 46. 

33 Vladimir Lossky, După chipul şi asemănarea lui Dumnezeu, pp. 147-148. 

la viaţă" (Mt 7,14), de aceea afirmaţia lui Lossky că „Tradiţia 
este spiritul critic al Bisericii" 34 trebuie înţeleasă şi în calita¬ 
te de răspuns la orice filosofie critică pentru care posibilita¬ 
tea experienţei cunoaşterii fie rămâne oarbă în faţa lucrurilor 
dumnezeieşti, fie asumă că doar cele omeneşti (categoriile in¬ 
telectului, contextele istorice) ne predetermină cunoaşterea. 

Transcendentalul dobândit 
sau despre cunoaşterea ca dar 

Merită să stăruim asupra acestei idei „criticiste" care 
asumă în locul transcendentalului kantian Tradiţia Biseri¬ 
cii. Se impune observaţia că această asumpţie nu implică o 
înţelegere a subiectivităţii în maniera lui Kant, Tradiţia nefiind 
o determinaţie a subiectului generic. Raportul dintre gnose¬ 
ologie şi ontologie accentuează, în gândirea Părinţilor, faptul 
de a fi cu Dumnezeu, factorul ontologic. Abia credinţa care te 
face să fii poate aduce cunoaşterea lui Dumnezeu - eliberată 
astfel de pericolul şi ambiţiile speculaţiei pure. 35 în locul su¬ 
biectului kantian trebuie gândită persoana care se află întot¬ 
deauna într-un raport interpersonal, în cazul de faţă în relaţie 
cu Dumnezeul cel viu. Prin acest raport, persoana umană se 
află întru Tradiţie. Cred că în cazul de faţă prepoziţia aceasta, 
fundamentală în filosofia lui Noica, dobândeşte o relevanţă 
deosebită: a fi întru înseamnă deodată a fi şi a deveni, a rămâ- 

34 Jbidem, p. 150. 

35 După unii comentatori contemporani această precedenţă ontologică 
face diferenţa între teologia ortodoxă neopatristică şi teologia modernă, 
aceasta din urmă preferând, în virtutea raţionalismului intrinsec, un ra¬ 
port invers, în care factorul ontologic e presupus de cel gnoseologic (a se 
vedea Aristotle Papanikolaou, Being With God: Trinity, Apophaticism, and 
Divine-Human Communion, University of Notre Dame Press, 2006, p. 6). 

ne în, dar a şi înainta către; a fi întru Tradiţie înseamnă a ră¬ 
mâne în credinţa primită şi a experimenta neîncetat nouta¬ 
tea prezenţei harului dumnezeiesc. Nici măcar atunci când 
e gândită drept „condiţie infailibilă a Bisericii" 36 , Tradiţia nu 
acţionează mecanic, nu anulează libertatea personală, capaci¬ 
tatea de judecată ori necesitatea deliberării. Deşi condiţie de 
posibilitate a cunoaşterii lui Dumnezeu, deşi putând anima 
mai mult de un singur subiect uman, Tradiţia este, vorbind 
kantian, un „transcendental" dobândit cu greu, prin dreaptă 
credinţă şi dreaptă vieţuire, care poate fi pierdut: 

Or, dacă Tradiţia este o facultate de judecare în Lumina Duhului 
Sfânt, ea obligă la eforturi permanente pe cei care vor să cunoas¬ 
că Adevărul din Tradiţie: nu rămânem în Tradiţie printr-o anume 
inerţie istorică, păstrând ca pe o „tradiţie primită de la părinţi" tot 
ceea ce, prin forţa obiceiului, mulţumeşte o oarecare sensibilitate pi¬ 
oasă. Dimpotrivă: prin substituirea acestui gen de „tradiţii" Tradiţiei 
Duhului Sfânt care trăieşte în Biserică, riscăm cel mai mult să ne gă¬ 
sim în cele din urmă în afara Trupului lui Hristos. 37 

Duhul Sfânt, „care trăieşte în Biserică", este cel ce asigură ra¬ 
portul interpersonal şi sfinţitor cu libertatea omului, astfel că, a 
ieşi din comuniunea cu El, implică a ieşi din Tradiţie. Fără onto¬ 
logia sfinţeniei şi fără focul îndumnezeirii, cunoaşterea lui Dum¬ 
nezeu, chiar când apelează la textele Tradiţiei, nu e decât vorbă 
goală. Ea reduce raportul dintre persoana umană şi Dumnezeu 
la un raport cu relevanţă culturală. Oricâtă obiectivitate s-ar găsi 
aici, caracterul transcendental al Tradiţiei Duhului Sfânt se pier¬ 
de, iar cunoaşterea devine doar cunoaştere ştiinţifică. 

Cu toată nobleţea ei, cunoaşterea ştiinţifică este insuficien¬ 
tă pentru înţelegerea adevărului kerigmei apostolice şi, în ul- 

36 Vladimir Lossky, După chipul şi asemănarea lui Dumnezeu, p. 149. 

3, Ibidem. 

timă instanţă, a adevărului credinţei. Este ca şi cum ar lipsi 
condiţiile de posibilitate pentru cunoaşterea omului de ştiinţă, 
atunci când acesta se apleacă asupra credinţei fără a avea el 
însuşi credinţă. Dacă acceptăm că Tradiţia nu este doar Ade¬ 
vărul, ci şi „modul unic de a-1 primi" 38 , cu alte cuvinte condiţia 
de posibilitate pentru primirea lui, atunci e inevitabil că ac¬ 
cesul la Adevărul credinţei excede puterile raţiunii pure. In 
cuvintele lui Lossky: 

Am putea deci defini noţiunea pură a Tradiţiei spunând că este viaţa 
Duhului Sfânt în Biserică, comunicând fiecărui membru al Trupu¬ 
lui lui Hristos putinţa de a înţelege, de a primi, de a cunoaşte Ade¬ 
vărul în Lumina care-i este proprie, şi nu numai lumina naturală 
a raţiunii umane. 39 

De bună seamă că o asemenea înţelegere a Tradiţiei este 
greu de asumat până la capăt într-un discurs strict raţionalist. 
Tribunalul raţiunii nu are nimic de judecat aici pentru că nu 
poate vedea mai nimic: ceea ce i se oferă fie cade în insignifianţă, 
fie rămâne în afara câmpului său de control. A vorbi despre 
Duhul lui Dumnezeu înseamnă a vorbi despre ceea ce nu poa¬ 
te fi cunoscut nici de toţi, nici doar cu puterile raţiunii. în Cu¬ 
vântarea de despărţire această cunoaştere a Duhului Sfânt es¬ 
te tranşată fără echivoc: 

Şi Eu voi ruga pe Tatăl şi alt Mângâietor vă va da vouă ca să fie cu 
voi în veac, Duhul Adevărului, pe Care lumea nu poate să-L pri¬ 
mească, pentru că nu-L vede, nici nu-L cunoaşte; voi îl cunoaşteţi, 
că rămâne la voi şi în voi va fi. (In 14,16-17) 

Acest adevăr scoate cunoaşterea Duhului din raza orică¬ 
rei încercări exclusiv raţionale, eliminând orice posibilitate de 

3S Ibidem, p. 145. 

39 Ibidem. 

cunoaştere pur obiectivă. Ceea ce revine la a spune că fără ex- 
periere a lui Dumnezeu, aroganţa raţiunii lipsită de credinţă 
rămâne oarbă: 

... chiar celor ce cunosc această împărtăşire de viaţa dumnezeiască 
le este greu să spună în mod obiectiv şi clar ceva despre Duhul, fi¬ 
indcă El nu este ceea ce noi percepem, ci acel lucrul în virtutea că¬ 
ruia putem percepe ceva. Am putea exprima acest lucru astfel: este 
greu să spunem ceva despre Duhul, fiindcă suntem în măsură să 
spunem ceva numai atunci când suntem în chiar locul în care este 
Duhul. Aici „Adevărul este Subiectivitate". 40 

Să însemne oare că Adevărul este subiectivism, adică pură 
aventură singulară care nu poate fi împărtăşită celorlalţi, sau 
că Adevărul ar putea fi, de exemplu, ceva de ordin poetic? Răs¬ 
punsul la această întrebare este negativ, fiindcă experienţa su¬ 
biectivă a Adevărului este validată de Tradiţia Bisericii. Abia 
acordul cu învăţăturile transmise de-a lungul veacurilor poa¬ 
te conferi autenticitate unei experienţe altfel subiective. Altfel 
spus, conceptul obiectivitătii - care e întotdeauna consensual 
- nu e de găsit în absenţa comuniunii cu sfinţii Bisericii, veri¬ 
tabili gânditori ai Tradiţiei. Doar prin încrederea în ei putem 
afla pe Dumnezeul cel adevărat: 

Devenim creştini devenind membri ai Bisericii, încrezându-ne în 
înaintaşii noştri în credinţă. Dacă nu putem avea încredere în fap¬ 
tul că Biserica L-a înţeles pe Iisus, atunci L-am pierdut pe Iisus: iar 
resursele erudiţiei ştiinţifice moderne nu ne vor ajuta să-L găsim. 41 

Adevărurile Tradiţiei „nu sunt adevăruri «obiective» ca¬ 
re să poată fi apreciate şi înţelese în afara Bisericii; mai de¬ 
grabă ele fac parte din meditaţia Bisericii asupra misterului 

40 Andrew Louth, Desluşirea Tainei, p. 148. 

41 Mdem , p. 155. 

vieţii ei cu Dumnezeu". 42 Chiar dacă experierea lui Dumne¬ 
zeu este personală, ea nu se va transforma niciodată într-o 
mistică subiectivistă, fiindcă între mistică şi teologia dog¬ 
matică nu există prăpastie: dogmele provin din experienţa 
Bisericii, o depozitează şi în acelaşi timp mărturisesc des¬ 
pre Adevăr, făcându-1 posibil. Orice experienţă mistică afla¬ 
tă în contradicţie cu învăţătura Bisericii nu poate vorbi des¬ 
pre Dumnezeul adevărat. 

De fapt nici nu poate fi vorba despre o experienţă autenti¬ 
că a lui Dumnezeu, dacă aceasta nu este dar al Duhului Sfânt, 
„Cel ce a grăit prin prooroci", Cel ce se află în Biserică până la 
sfârşitul veacurilor, Cel care purcede din Tatăl şi îl face pre¬ 
zent pe Fiul, Cel ce pe toate le cercetează, „chiar şi adâncuri¬ 
le lui Dumnezeu" (I Co 2,10). 

A păstra Tradiţia, a fi creator întru Tradiţie 

Există de fiecare dată o distanţă între cei ce se apleacă 
asupra scrierilor Părinţilor şi autorii înşişi ai acestor scrieri. 
Uneori această distanţă se măsoară cu instrumentele ştiinţei: 
cercetătorul sau teologul ştiinţific care analizează textele Sf. 
Tradiţii recurge la instrumentele diverselor discipline, încer¬ 
când să ajungă la un adevăr omologabil ştiinţific. Alteori e 
distanţa existenţială dintre sfinţenia creatorilor şi măsura in¬ 
signifiantă a celor care le analizează urmele. Şi într-un caz, şi 
în celălalt cezura pare că rezistă şi legitimează câteva între¬ 
bări: Care este diferenţa între creatorii Tradiţiei şi cei pe ca¬ 
re am putea să-i numim păstrătorii ei? E suficient să cunoşti 
cuvintele Tradiţiei şi să le păzeşti neştirbite pentru a rămâne 

a Jbidem, p. 146. 

corect situat, pentru a fi orto- dox? Ce implică, de fapt, fideli¬ 
tatea faţă de Tradiţie, păstrarea ei, şi ce înseamnă a fi creator 
de Tradiţie în Biserica lui Hristos? 

Printre învăţăturile pe care Tradiţia le transmite se nu¬ 
mără şi fidelitatea faţă de ea însăşi, necesitatea păstrării 
de-a lungul secolelor, de aceea putem vorbi cu legitimi¬ 
tate despre existenţa celor ce păstrează şi transmit tradiţia 
primită de la înaintaşi. La o primă şi grăbită vedere aici 
şi-ar afla rădăcinile tradiţionalismul, aici şi-ar găsi justifi¬ 
carea îngheţarea şi osificarea Tradiţiei, adică tocmai ceea 
ce se opune mai mult modernităţii şi proiectului iluminist. 
„A păstra Tradiţia" pare să însemne tocmai faptul antimo- 
dern al neieşirii din minorat, tocmai nefolosirea propriei 
raţiuni şi a capacităţilor ei; reverenţa faţă de învăţăturile 
primite de-a gata şi uzul lor în cele mai diverse scopuri, in¬ 
clusiv războinice, descalifică din capul locului o asemenea 
înţelegere, fapt ce a atras, de-a lungul timpului, critici du¬ 
re la adresa Tradiţiei Bisericii. în această perspectivă, de¬ 
vine de la sine înţeles că tocmai ruperea cu o atare tradiţie 
înseamnă libertate şi umanitate. 

Tradiţia sau identitatea cunoaşterii lui Hristos stă în experierea con¬ 
tinuă, aceeaşi şi mereu nouă a iubirii Lui mai presus de cunoştinţă 
şi de orice limită 43 , 

scria Părintele Stăniloae. în măsura în care uită acest prin¬ 
cipiu, păstrătorii (şi transmiţătorii) Tradiţiei sunt cei a că¬ 
ror fidelitate este mai problematică, mai expusă devierilor. 
Tradiţionalismul fără viaţă, paseismul de orice fel, anacro¬ 
nismul idolatru etc. sunt maladii care, întrucât apar tocmai 
sub numele de fidelitate faţă de Tradiţie, îi fac pe cei ce le cad 
43 Dumitru Stăniloae, Teologia dogmatică ortodoxă, voi. 1, p. 44. 


48 




Tradiţie şi sfinţenie 


pradă să nu le recunoască în mod obiectiv. Convinşi de ade¬ 
vărul primit de la înaintaşi, precum şi de ataşamentul lor faţă 
de acesta, ei îl folosesc ca pe o armă, rămânând prizonierii 
formelor Tradiţiei, dar ignorând cu uşurinţă fondul acesteia, 
care este Duhul Dumnezeului cel viu. Aşa arată, heidegge- 
rian spus, modul inautentic al păstrării Tradiţiei. Paradoxul 
este că tocmai maladiile păstrătorilor Tradiţiei sunt cele care 
obligă nu la renunţarea la Tradiţie - opţiune facilă şi foarte 
prezentă în istorie -, ci la corecta fidelitate faţă de ea. Aceas¬ 
ta înseamnă că fidelitatea trebuie dublată de realismul pro¬ 
priei măsuri, de necesitatea recăderii în „minorat": de da¬ 
ta aceasta nu în minoratul nefolosirii propriei raţiuni, aşa 
cum îl înţelegea Iluminismul, ci în minoratul conştiinţei că 
nu noi suntem cei care apărăm Tradiţia, ci Tradiţia este cea 
care ne apără. 

A păstra „tradiţia dogmatică" - scria Vladimir Lossky - nu înseam¬ 
nă să te lipseşti de formule doctrinale: a fi în Tradiţie înseamnă să 
păstrezi Adevărul viu în Lumina Duhului Sfânt, sau, mai exact, în¬ 
seamnă să fii păstrat în Adevăr prin puterea de-viaţă-făcătoare a 
Tradiţiei. Or, această putere păstrează reînnoind fără încetare, ca 
tot ceea ce vine de la Duhul. 44 

Prin urmare, păstrătorii autentici ai Tradiţiei sunt la rândul 
lor creaţi de Tradiţie. 

Pe de altă parte, creatorii de Tradiţie sunt manifestare a 
excepţionalului, iar nu a excepţiei: excepţional, fiindcă rele¬ 
vă de prezenţa lui Dumnezeu, non-excepţie, fiindcă păstrea¬ 
ză coerenţa cu învăţăturile înaintaşilor, deşi creaţia lor nu es¬ 
te lipsită de noutate. într-un anume fel, ceea ce oferă creatorii 
de Tradiţie este ceea ce ei înşişi au primit. Ei sunt creatori nu¬ 
mai în măsura în care au fost creaţi mai întâi de către Tradiţie, 
44 Vladimir Lossky, După chipul şi asemănarea lui Dumnezeu, p. 153. 

fiindcă nicio comunicare a Adevărului nu se poate face decât 
în Duhul Adevărului, cel care sfinţeşte. Prin urmare, nu e de 
mirare că textele sfinţilor mărturisesc mai degrabă lucrarea 
Duhului şi ascultarea faţă de cuvintele Părinţilor, decât vreun 
orgoliu de creator. într-un fel, Tradiţia nu este creată, ci se cre¬ 
ează, sfinţindu-i pe oameni. 

Fidelitatea sfinţilor faţă de Tradiţie este deplină, deoda¬ 
tă cu noutatea pe care învăţăturile lor o propun. E greu de 
înţeles, după modernitate, cum noutatea poate să nu deţină 
o componentă sceptică sau una nihilistă. Suntem învăţaţi că 
o noutate absolută înseamnă implicit şi o critică radicală a 
înaintaşilor. Or, în cazul creatorilor de Tradiţie, nihilismul 
nu există, nici scepticismul, noutatea având întotdeauna un 
caracter constructiv, nu distructiv, cu rolul de a-i înnoi pe 
cei ce cred. Scopul Tradiţiei Bisericii este sfinţirea oameni¬ 
lor şi noutatea ei nu poate fi gândită în afara acestei înno¬ 
iri ontologice. 

Am văzut că Tradiţia se poate referi atât la cuvintele scrise, 
cât şi la ceea ce s-a transmis pe cale orală de-a lungul timpului şi 
aceasta reprezintă o tradiţie a cuvântului. Pe lângă aceasta, am 
semnalat mai sus şi tradiţia tăcerii, adică modul în care tradiţia 
cuvântului poate fi înţeleasă, interpretată doar în prezenţa Du¬ 
hului Sfânt. în acest punct, faptul că Tradiţia are cu timpul şi 
cu trecerea timpului o înrudire fundamentală devine secundar. 
Ceea ce se transmite de la o epocă la alta şi de la o generaţie la 
alta, purtând numele de adevăr şi având importanţa ei tocmai 
pentru că păstrează, în ciuda curgerii timpului, acel ceva fără de 
care originarul nu ar mai fi cu putinţă de sesizat dobândeşte 
acum o trăsătură nouă: atemporalitatea. Ceea ce face cu putinţă 
ceva de ordinul tradiţiei, adică al transmiterii prin timp, nu es¬ 
te temporal, deşi se temporalizează neîncetat. 

încheind, am putea spune că distincţia dintre cei ce creea¬ 
ză şi cei ce păstrează Sf. Tradiţie, îşi pierde importanţa, la fel 
cum diferenţa între sfinţi şi cei ce se sfinţesc, fiind pe cale, e 
doar una de grad, nu de natură. 

în loc de concluzii: înţelegerea Tradiţiei 

Fie păstrată între coperţile cărţilor, fie transmisă oral, fie 
în timp, fie depăşind timpul, Tradiţia nu poate fi înţeleasă, 
la rigoare, într-o manieră strict raţionalistă. O înţelegere tra¬ 
diţională (iar nu tradiţionalistă) a Tradiţiei, întemeiată pe 
credinţa în Dumnezeul care sfinţeşte istoria, este probabil 
calea cea mai adecvată. Odată asumată, ea va conduce la o 
experienţă a Tradiţiei ca Sfântă Tradiţie, însoţită de discursul 
ce se deschide către rugăciune. Inevitabil, o asemenea asumare 
depăşeşte multiplicitatea complexă a tradiţiilor şi indică, ine¬ 
vitabil, către Tradiţia Duhului Sfânt care locuieşte în Biserică. 

Dialogul cu Tradiţia nu e nici mut, ca în tradiţionalismul 
osificat, nici mulţumit cu vitalitatea unui dialog pur „literar" 
care să facă neîncetat apel la textele trecutului, ca în filoso- 
fia hermeneutică, ci devine viaţă eclezială, stând sub semnul 
credinţei şi având consecinţe etice dintre cele mai importan¬ 
te. Tradiţionalismul, tradiţiile deschise de/către dialogul her- 
meneutic şi Tradiţia Bisericii constituie cele trei momente im¬ 
portante ale ideii de tradiţie. Chiar dacă aceste momente nu 
se individualizează istoric într-o manieră întotdeauna lipsită 
de echivoc, ele rămân ca repere importante ale unei structuri 
ascendente de înţelegere. 

Dacă Tradiţia este vie, pentru că Dumnezeu este viu, în¬ 
ţelegerea ei schimbă discursul raţional într-unul al rugăciunii 
şi pe măsură ce înaintează, cel care înţelege este schimbat la 

rândul lui, prin harul Duhului lui Dumnezeu. în consecinţă, 
diferenţele dintre păstrătorii şi creatorii Tradiţiei se estompea¬ 
ză: autenticii păstrători ai Tradiţiei rămân în lucrarea simţitoare 
a Duhului, şi chiar dacă nu ipostaziază noi texte sau idei, 
îmbogăţind astfel patrimoniul credinţei, ei sunt creaţi de dra¬ 
gostea lui Dumnezeu. A crea şi a păstra înseamnă în mod co¬ 
rect a fi întru Tradiţie, iar nu în afara ei, şi acesta este, în fond, 
singurul lucru care contează pentru cel ce crede. 



Filosofie şi discurs de laudă 

ÎN SIMBOLUL NICEO-CONSTANTINOPOLITAN 1 


Introducere 

A vorbi despre filosofie în simbolul de credinţă pare, la prima 
vedere, un act hazardat. Cum să găseşti exerciţiul autonom al 
raţiunii filosofice intr-un text atât de religios? Filosofia modernă 
- pentru care raţiunea este cuvântul de ordine şi totodată sin¬ 
gurul tribunal care are dreptul să judece şi să decidă ce este şi 
ce nu este adevărul - nu se va putea recunoaşte în simbolul ni- 
ceo-constantinopolitan, iar aceasta nu datorită vechimii sale - să 
ne amintim că filosofiile antichităţii sunt adeseori foarte contem¬ 
porane din punctul de vedere al aporiilor pe care le ridică -, ci 
fiindcă nici temele, nici terminologia nu mai au astăzi relevanţă 
filosofică. Mai mult, dacă în ciuda acestor consideraţii vom putea 
totuşi sublinia influenţele şi articulaţiile filosofice ale Crezului, 
apare o altă întrebare: cum e cu putinţă ca un text cu substrat fi¬ 
losofic să intre în cultul Bisericii, când se acceptă că rugăciunea 

1 Textul are la bază conferinţa susţinută în cadrul simpozionului 
internaţional „Credinţă şi mărturisire; istorie şi actualitate", organizat de 
Facultatea de Teologie Ortodoxă din Cluj-Napoca, 4-6 noiembrie 2010. 

e „cu mult superioară crezului" 2 ? Deşi răspunsul pare aparent 
simplu, necesitatea liturgică a simbolului de credinţă fiind evi¬ 
dentă datorită caracterului de mărturisire şi de apărare în faţa 
ereziilor, întrebarea nu dispare dacă încercăm să găsim legă¬ 
tura dintre aceste afirmaţii ale credinţei şi misterul liturgic . 3 Cu 
alte cuvinte, ea are structura paradoxului: cum e cu putinţă ca 
ceva de ordin teoretic, ca dogmele, considerate în filosofia con¬ 
temporană drept cele mai radicale închideri pentru orice pro¬ 
gres al gândirii filosofice, să se armonizeze cu ceea ce înseamnă 
experienţa religioasă şi să devină discurs de laudă, rugăciune? 

Filosofie şi credinţă 

S-a discutat îndelung despre raporturile dintre credinţă şi 
raţiune, despre legăturile, ca şi despre divergenţele dintre cele 
două . 4 întâlnirea dintre filosofie şi credinţa creştină n-a fost una 
perfectă, între ele cu greu putându-se vorbi despre un „mariaj 

2 Jaroslav Pelikan, Credo. Ghid istoric şi teologic al crezurilor şi mărturisi¬ 
rilor de credinţă în tradiţia creştină, Polirom, Iaşi, 2010, p. 156. 

3 Există situaţii în care crezurile nu doar că au devenit, prin introduce¬ 
re, o componentă a cultului, d ele îşi au originea în cult (cf. ibidem, p. 171). 

4 Vezi, de pildă, o scurtă prezentare a legăturilor şi diferenţelor dintre fi¬ 
losofie şi religie (din perspectiva disdplinei apologetidi), în Ioan Gheorghe 
Sa vin, Apologetica, voi. 1, ediţie îngrijită şi redactată de Radu Diac, Anastasia, 
Bucureşti, 2002, pp. 86-106. Concluzia finală a autorului, deşi marcată de 
un vag spirit pozitivist, rămâne optimistă: „.. .între ştiinţa pozitivă, filozo¬ 
fie şi religie, când domeniile le sunt bine determinate, raporturile sunt nor¬ 
male şi de firească şi necesară colaborare în templul comun al ştiinţei în genere" 
(pp. 105-106). Pe de altă parte, prin filosofie se poate înţelege şi acel modus 
vivendi practicat în monahism, şi prezent ca philosophia christiana în viaţa 
Biseridi primare, caz în care filosofia este credinţă, iar credinţa este filosofie 
(vezi Picu Ocoleanu, Harisma filozofiei duhovniceşti. Introducere în genealo¬ 
gia teologică a monahismului creştin, Christiana, Bucureşti, 2008, pp. 235-236). 

ideal" . 5 Ivită în istorie ca revelaţia universală şi adevărată a uni¬ 
cului Dumnezeu, creştinismul a avut de înfruntat provocările fi- 
losofiei, la fel cum trebuia să se justifice şi să se apere în faţa mo¬ 
noteismului iudaic sau a politeismelor de tot felul. Raţiunea şi 
credinţa - deşi nu gândite în termenii aceştia, pe care moderni¬ 
tatea i-a polarizat radical - poartă în spate o istorie frământată. 
Sintagme celebre precum „Credo quia absurdum" („Cred pentru 
că este absurd") - atribuită pe nedrept lui Tertulian - sau „Credo 
ut intelligam" („Cred pentru a înţelege"), a lui Anselm de Can- 
terbury, sunt relevante pentru tensiunile ce trebuiau rezolvate 
între cele două instanţe, iar rezolvările nu s-au redus doar la ar¬ 
gumente culturale, puterea politică având mereu un cuvânt de 
spus. A reduce însă la politic ierarhia dintre cele două, care s-a 
modificat fără încetare, cunoscând nuanţe, supremaţii şi scla¬ 
vii, atât de o parte, cât şi de alta, înseamnă însă a vedea lucrurile 
într-o manieră improprie, deloc favorabilă adevărului. Dovadă 
stă istoria primelor secole creştine, când martirii preferau moar¬ 
tea pentru adevăr, promisiunilor veacului, înfruntând împăraţii, 
iar apologeţii apelau la metodele filosofiei, chiar când o criticau 
vehement, pentru a susţine, uimiţi, o credinţă ce nu-şi prezen¬ 
ta doar fascinaţia universalităţii, ci şi patosul noutăţii îndelung 
aşteptate. E perioada în care filosofia şi credinţa creştină se în¬ 
tâlnesc pentru prima dată, în texte ce trebuiau, pe de o parte, să 
justifice, în faţa celor necredincioşi, valoarea revelaţiei lui Dum¬ 
nezeu în istorie, iar pe de altă parte, să întărească în credinţă pe 
cei care credeau, oferindu-le argumente . 6 

5 Vezi Colin Brown, Filozofia şi credinţa creştină, traducere de Daniel 
Tomuleţ, Cartea Creştină, Oradea, 2000, pp. 9-11. 

6 Claudio Moreschini şi Enrico Norelli, Istoria literaturii creştine vechi 
greceşti şi latine. De la Conciliul de la Niceea pînă la începutrile Evului Mediu, 
voi. II, traducere de Elena Caraboi, Doina Cernica, Emanuela Stoleriu et al., 

Odată cu creştinismul, istoria va pune din nou faţă în faţă 
raţiunea şi credinţa, argumentaţia filosofică şi încrederea în 
relatările evanghelice. Lucrul se mai întâmplase când gândi¬ 
rea iudaică întâlnise marea filosofie antică, cazul cel mai cele¬ 
bru fiind cel al lui Filon Alexandrinul. Provocările filosofiei se 
dovedesc la fel de dificil de înfrânt pentru încă foarte tânăra 
gândire creştină, ca şi rezistenţele iudaismului; interesant es¬ 
te că şi într-un caz, şi în celălalt, soluţia asimilării parţiale şi 
a recunoaşterii unor adevăruri incomplete pare formula cea 
mai fructuoasă pentru susţinerea noii credinţe. N-a fost însă 
singura soluţie. Refuzul, care atrăgea după sine proclamarea 
noutăţii absolute a revelaţiei, faţă de filosofia păgână, a repre¬ 
zentat o a doua atitudine. Postura aceasta, a repudierii in ex- 
tenso a gândirii păgâne este una radicală. 

Refuzul filosofiei părea întemeiat în distincţia pe care Sf. 
Ap. Pavel o face între „înţelepciunea lumii" şi „înţelepciunea 
lui Dumnezeu": 

Unde este înţeleptul? Unde cărturarul? Unde e cercetătorul aces¬ 
tui veac? Au n-a dovedit Dumnezeu nebună înţelepciunea lumii 
acesteia? Căd de vreme ce întru înţelepciunea lui Dumnezeu lu¬ 
mea n-a cunoscut prin înţelepciune pe Dumnezeu, a binevoit 
Dumnezeu să mântuiască pe cei ce cred prin nebunia propovă- 
duirii. (1 Co 1, 20-21) 

Multiplele referiri la puterea propovăduirii, care nu se 
desăvârşeşte în înţelepciunea din afară a cuvintelor omeneşti 7 , 
culminează cu textul din Epistola către Coloseni: „Luaţi aminte 

tomul 1, Polirom, Iaşi, 2004, p. 218. Pentru susţinerea celui de-al doilea scop 
al apologiilor, vezi, de pildă, Stylianos G. Papadopoulos, Patrologie, voi. I, 
traducere de Adrian Marinescu, Ed. Bizantină, Bucureşti, 2006, pp. 107-108. 

7 Pentru o prezentare succintă a acestei antiteze în gândirea Sf. Ap. Pavel, 
vezi Harry Austryn Wolfson, The Philosophy ofthe Church Fathers. Faith, 


5 6 



Tradiţie şi sfinţenie 


să nu vă fure minţile cineva cu filosofia şi cu deşarta înşelăciune 
din predania omenească, după înţelesurile cele slabe ale lumii 
şi nu după Hristos" (Col 2, 8). Dacă se ţine cont însă de felul 
în care „apostolul neamurilor" şi-a rostit predica în Areopa¬ 
gul Atenei, în faţa grecilor, făcând referire la adevăruri des¬ 
pre care înţelepţii lor vorbiseră deja, atunci textele de mai sus 
trebuie considerate cu oarecare nuanţe, accentul căzând pe 
„deşarta înşelăciune din predania omenească", chiar atunci 
când supremaţia înţelepciunii lui Dumnezeu - care se mani¬ 
festă ca putere pentru cei ce cred, deşi ca nebunie pentru cei 
ce nu cred (1 Co 1,18) - este afirmată făţiş. 8 Există însă scri¬ 
itori care au preluat această atitudine în radicalitatea ei, ata¬ 
când orice drept al filosofiei de a fi considerată premergătoare 
revelaţiei. Cei mai importanţi pentru perioada primelor vea¬ 
curi sunt Taţian şi Tertulian, dar refuzul filosofiei este o con¬ 
stantă, care poate apărea oricând. 

In disputa lor contra gândirii păgâne, creştinii au fost nevoiţi 
să recunoască totuşi că, în doctrinele pe care le combăteau, se 
găseau multe elemente care nu contraveneau învăţăturii Evan¬ 
gheliei. Aceste elemente creştine avant la lettre trebuiau conside¬ 
rate a avea legătură cu Dumnezeu şi obligau gândirea creştină 
să accepte, într-o oarecare măsură, filosofia. Aceasta cu atât mai 
mult cu cât actul inaugural al filosofiei, mirarea (din care, du¬ 
pă Aristotel, se naşte filosofia/filosofarea), putea fi regăsit şi în 
unele convertiri: mărturia lui Aristide, din prima apologie care 
s-a păstrat (Apologia), susţinea că „armonia naturii l-a condus 
la unicul Dumnezeu, Care mişcă toate". 9 In această paradigmă, 
Trinity, Incarnation, voi. I, Third Edition, Revised, Harvard University Press, 
Cambridge, Massachussetts, 1970, pp. 7-10. 

8 Vezi ibidem, p. 9. 

9 Stylianos G. Papadopoulos, Patrologie, voi. I, p. 187; vezi, de aseme¬ 
nea, şi Etienne Gilson, Filozofia în Evul Mediu. De la începuturile patristice 

filosofia nu numai că n-a fost repudiată de unii dintre Părinţi 
(fiindcă folosită în argumentaţie a fost, fără îndoială, de toţi!), 
dar ea a reprezentat, schimbată la faţă, chiar calea desăvârşirii 
creştine. Un text al Sf. Iustin susţine strălucit această idee: 

... filozofia este lucrul cel mai mare şi mai vrednic de Dumnezeu. 
Ea singură poate să ne înalţe până la Dumnezeu şi să ne apropie de 
El, iar sfinţi, cu adevărat, sunt numai aceia care-şi deprind mintea 
cu filozofia. Ce este, însă, filozofia şi pentru care motiv a fost ea tri¬ 
misă oamenilor, este un lucru necunoscut de mulţi. 10 

(Răspunsul la întrebarea din final o va da altundeva, unde, 
referindu-se la filosofia profeţilor şi a celor ce cred în Hris- 
tos, va vorbi despre „singura filozofie sigură şi aducătoare 
de folos".) 11 

Cum puteau fi explicate învăţăturile bune ale filosofiei, cele 
pe care gândirea creştină le-ar fi putut prelua (şi le-a şi pre¬ 
luat!) ca fiind ale ei? Probabil că cele mai importante răspun¬ 
suri sunt două: (1) filosofia greacă a fost influenţată de cărţile 
Vechiului Testament, mai îndepărtate în timp, deci cu o autori¬ 
tate mai mare (Aristobulos, Sf. Iustin); 12 şi (2) prin preexistenţa 
Logosului care i-a luminat pe oameni şi înainte de întrupare 
(Sf. Iustin Martirul şi Filosoful, Atenagora Atenianul). 

Să remarcăm încă o dată dorinţa de a rosti, în termenii cul¬ 
turii veacului, adevărul noii credinţe. încercările de a filoso- 

pînă la sfîrşitul secolului al XlV-lea, traducere de Ileana Stănescu, Humanitas, 
Bucureşti, 1995, p. 16. 

10 Sf. Iustin Martirul şi Filosoful, „Dialog cu iudeul Triton", în Apo¬ 
logeţi de limbă greacă, traducere de Teodor Bodogae, Olimp Căciulă şi D. Fe- 
cioru, Institutul Biblic şi de Misiune al Bisericii Ortodoxe Române, 
Bucureşti, 1997, p. 119. 

u Mdem, p. 130. 

12 Vezi Jaroslav Pelikan, Tradiţia creştină, voi. 1, pp. 55-56. 

fa în acord cu adevărata filosofie, presupunea preluarea unui 
limbaj care unora le putea părea impropriu - limbajul filoso- 
fiei elene; cu toate acestea, revelaţia făcuse să irumpă un ade¬ 
văr pe care gândirea nu mai trebuia să-l caute, ci doar să-l 
formuleze, să-l aşeze în cuvinte, pentru a-1 face coerent şi a-1 
exprima contemporanilor, lucru deloc facil. 13 

Această aventură filosofică n-a fost scutită nici până astăzi 
de critici. Adolf von Harnack a formulat acuzaţia de elenizare 
a creştinismului, referindu-se la influenţele, după el nepermi- 
se, ale filosofiei greceşti în creştinism, dogmele Bisericii nefi- 
ind altceva decât „lucrarea spiritului elenic pe terenul Evangheliei 
(subl. aut.)". 14 „Prin acceptarea cristologiei Logosului ca dog¬ 
ma centrală a Bisericii, doctrina Bisericii a fost ferm înrădăcina¬ 
tă în solul elenismului, chiar şi pentru laici" 15 , scrie Harnack. 
Acuzaţia, deşi subliniază importanţa filosofiei pentru forma¬ 
rea culturii creştine, e astăzi depăşită, împotriva ei ridicându-se 
mai multe argumente dintre care cel mai important ar fi cel ca¬ 
re susţine că elenizarea nu a schimbat fondul creştinismului, 
de vreme ce caracteristicile mesajului creştin au rămas funda¬ 
mentale. 16 în procesul contactului cu filosofia antică, gândirea 
creştină nu a devenit, la rândul ei, o filosofie, dovadă distanţa 
pe care filosofii de tradiţie o aveau atât faţă de gnosticism, cât 
şi faţă de filosofia creştină pe care o dispreţuiam 

Gânditori de primă mărime, printre care Porfir şi Proclos, şi-au ma¬ 
nifestat deschis dezacordul faţă de o filosofie, precum cea creştină, 

13 Vezi Etienne Gilson, Filozofia în Evul Mediu. De la începuturile patris¬ 
tice pînă la sfîrşitul secolului al XN-lea, pp. 30-31. 

14 Adolf von Harnack, Istoria Dogmei. Introducere în doctrinele creştine 
fundamentale, traducere de Walter Fotescu, Herald, Bucureşti, 2007, p. 30. 

15 Ibidem, p. 169. 

“Claudio Moreschini, Istoria filosofiei patristice, traducere de Alexandra 
Cheşcu, Mihai-Silviu Chirilă şi Doina Cernica, Polirom, Iaşi, 2009, p. 5. 

care dorea „să vorbească despre Dumnezeu" ( theologein ) chiar fo¬ 
losind noţiunile gândirii greceşti, dar care pentru ei era iremediabil 
„barbară" şi străină tradiţiei elenistice şi paideiei sale. Chiar şi Plo- 
tin a avut un comportament similar: a angajat o polemică dură cu 
gnosticii şi, foarte probabil, cunoştea chiar şi creştinismul non-gnos- 
tic, cu care, desigur, nu simpatiza. 17 

Chiar dacă revelaţia nu avea nevoie de filosofie, devenea 
evident, datorită polemicilor cu păgânii că simpla credinţă 
oarbă era insuficientă. 18 Aceasta nu va schimba faptul că teo¬ 
logia se va înţelege pe sine drept altceva decât discursul filo¬ 
sofic despre Dumnezeu, aşa cum îl practicau grecii antici. Gân¬ 
ditorii creştini au fost obligaţi să-şi apere credinţa în limbajul 
împrumutat de la filosofi precum Plafon sau neoplatonicienii, 
dar aceasta a însemnat în primul rând o încreştinare a gân¬ 
dirii păgâne, mai degrabă decât o elenizare a creştinismului. 
Definiţia despre plinătatea Treimii 

... nu a însemnat raţionalizarea creştinismului, ci creştinarea raţiunii, 
o transmutare a filosofiei în contemplaţie, o saturare a gândi¬ 
rii printr-o taină care nu este un secret de păstrat, ci o lumină 
inepuizabilă. 19 


Filosofie şi Crez 

Am afirmat că dacă ar fi să ne întrebăm cum arată filoso- 
fia Crezului, răspunsul nu ar fi deloc facil. Ce ar putea fi con¬ 
siderat filosofic în simbolul niceo-constantinopolitan? Răs- 

17 Ibidem, p. 7. 
ls Ibidem, p. 11. 

19 Vladimir Lossky, Introducere în teologia ortodoxă, traducere de Lidia 
Rus şi Remus Rus, Ed. Enciclopedică, Bucureşti, 1993, p. 47. 

punsul meu se va concentra pe patru direcţii: dezbaterea şi 
disputa, tematica, terminologia şi, nu în ultimul rând, logica. 
Le voi lua pe rând. 

Dezbaterea şi disputa 

în perioada elenistică, filosofia se învăţa prin lectura mari¬ 
lor clasici ai şcolii, lucrul pe texte, precum şi prin dialogurile 
personale dintre profesor şi discipol. Erau vizate trei dome¬ 
nii, pentru un învăţământ complet: logica, fizica şi etica. Acest 
învăţământ cu caracter ezoteric, în care se căuta înţelepciunea 
şi se dezvăluia, de asemenea, filosofia personală a maestrului, 
era precedat de o iniţiere în istoria filosofiei şi de un curs des¬ 
pre doctrina şcolii. 20 Acesta din urmă conta tocmai pentru că 
disputele filosofice dintre diferite şcoli erau foarte frecvente. 
Caracterul polemic e atât de important pentru perioada ele- 
nistă, încât chiar producţia textelor filosofice este declanşată 
adeseori de zgomotele dezbaterilor contradictorii, care le şi 
invalidează în ochii unor contemporani. Rivalitatea 

... este atât de caracteristică, încât, în ce mă priveşte - afirmă 
Henri-Irenee Marrou -, am crezut că o pot regăsi, latentă sau ma¬ 
nifestă, tot atâta timp cât persistă sau reapare tradiţia clasică năs¬ 
cută în antichitate, fie că e vorba de Gallia semibarbarizată din se¬ 
colul al V-lea, când lui Sidonius Apollinaris îi răspunde Claudianus 
Mamertus, fie de renaşterea noastră din secolul al XH-lea, când cul¬ 
turii filosofice a unui Abelard i se opune unanismul (sic!), cu totul 
literar, al unui Saint Bemard. 21 

20 Vezi pentru o descriere detaliată în educaţia din perioada Antichităţii 
greceşti Henri-Irenee Marrou, Istoria educaţiei în antichitate: Lumea greacă, 
voi. I, traducere de Stela Petecel, Meridiane, Bucureşti, 1997. 

21 Ibidem. 

Cum această prezenţă a disputelor se remarcă adeseori şi 
în istoria teologiei, iar perioada sinoadelor ecumenice nu fa¬ 
ce excepţie, ci dimpotrivă, nu este deloc hazardat să sublini¬ 
em că ea păstrează caracterul culturii antice, atât de îndatora¬ 
tă şcolilor filosofice. De altfel a fost deja remarcată structura 
filosofică a disputelor sinoadelor de dinainte de Niceea, la 
care participau activ - pentru clarificarea problemelor de 
credinţă -, nu doar episcopi, ci şi un mare număr de laici şi 
de preoţi. 22 Multe din aceste dezbateri îşi organizau dialogu¬ 
rile mai degrabă „după modelul şcolilor filosofice", decât du¬ 
pă cel al întâlnirilor de la nivelul puterii de stat 23 , în timp ce 
pasiunea pentru idei era, după cum semnala Constantin Noi- 
ca, de-a dreptul copleşitoare: 

Acolo, în Roma cea mică întemeiată de primul împărat creştin, avea 
să se întîmple ceva fără precedent în antichitate şi de necomparat 
cu oarbele încrîncenări nordice: timp de 450 de ani, întregi mase de 
oameni anonimi (şi nu numai spiritele conducătoare) aveau să se 
bată pentru idei. Disputele medievale de mai tîrziu, de la Sorbona, 
aveau să rămînă, pe lîngă luptele Bizanţului, un simplu spectacol, 
ca turnirurile cavalereşti. Aici, în Bizanţ, era pasiune şi curgea sîn- 
ge în numele ideilor. 24 

Simbolul de credinţă niceo-constantinopolitan poartă ur¬ 
mele acelor dezbateri cu adevărat filosofice, fapt evidenţiat în 
continuare de tematica şi terminologia lui. 


“Lewis Ayres, Nicaea and its Legacy. An Approach to Forth-Century Tri- 
nitarian Theology, Oxford University Press, Oxford, 2004, p. 86. 
n Ibidem. 

24 Constantin Noica, Modelul cultural european, Humanitas, Bucureşti, 
1993, p. 69. 

Tematica 


Pentru a surprinde tematica simbolului niceo-constan- 
tinopolitan, trebuie să subliniem modelele de gândire care 
caracterizează gândirea niceeană, modele ce vor sta ulteri¬ 
or la baza modului în care Ortodoxia este înţeleasă. 25 In pri¬ 
mul rând e de subliniat paradoxul unităţii şi diversităţii în 
Dumnezeu, adică raportul dintre unicitatea fiinţei şi treimea 
ipostasurilor, Dumnezeu fiind înţeles ca o singură fiinţă în 
trei ipostasuri; 26 această temă a monoteismului creştin, care 
depăşeşte atât politeismul cât şi henoteismul este una din¬ 
tre temele pe care astăzi le-am denumi mai degrabă „teolo¬ 
gice", dar care, pe atunci, făcea obiectul speculaţiilor filoso¬ 
fice (să nu uităm că tema transcendenţei zeului este o temă 
platoniciană). 27 Creştinismul a refuzat mythos-ul în favoarea 
Zogos-ului, adică a asumat, în lupta dintre Dumnezeul filoso¬ 
filor antici şi zeii miturilor păgâne pe cel dintâi. Apoi, într-un 
al doilea pas, l-a transformat în Dumnezeul credinţei, dove¬ 
dind că El este cu totul altfel decât şi-l imaginaseră filosofii, 
dar fiind totuşi ceea ce ei descoperiseră. Această ultimă trans¬ 
formare presupune două momente: (i) transformarea Dum¬ 
nezeului care se raportează în mod esenţial numai la sine în 
Dumnezeul relaţiei; şi (ii) dovedirea că gândirea pură „care 
se gândeşte numai pe sine" (Aristotel) este, de fapt, dragos- 

25 Pentru a ilustra modelele de gândire ivite odată cu conciliul de la 
Niceea, vezi Lewis Ayres, Nicaea and its Legacy, pp. 236-341. 

26 Vezi John Meyendorff, Teologia bizantină. Tendinţe istorice şi teme doctri¬ 
nare, traducere de A. Stan, Institutul Biblic şi de Misiune al Bisericii Ortodoxe 
Române, Bucureşti, 1996, p. 243. 

27 Claudio Moreschini, Istoria filosofiei patristice, p. 39. 

te. 28 Fireşte, Dumnezeul relaţiei înseamnă mai întâi de toate 
monada tripersonală. 29 Chiar dacă această idee e anunţată 
în filosofia neoplatonică, făcându-i pe unii comentatori să 
considere că originalitatea paternităţii ei nu aparţine lui Gri- 
gore de Nazianz şi Grigore de Nyssa, ci lui Porfir (din Ora¬ 
colele caldeene) 30 , Părinţii Capadocieni nu ezită să refuze ie¬ 
rarhia sistemului lui Plotin şi emanantismul acestuia, chiar 
atunci când apelează la anumite concepte din neoplatonism 
pentru a ilustra „unele din atributele celor trei ipostasuri ale 
Treimii" şi a preciza „legile menite să reglementeze rapor¬ 
turile lor reciproce". 31 Un exemplu este similitudinea dintre 
faptul că Intelectul lui Plotin emană din Unu în afara orică¬ 
rei temporalităţi ( Eneade , V, 1, 6), iar la Sf. Grigore de Na¬ 
zianz Fiul se naşte din Tatăl din veşnicie, deci tot în afara 
temporalităţii, ceea ce poate sugera nu atât influenţa, cât con¬ 
firmarea doctrinei ortodoxe într-o doctrină filosofică, după 
cum sugerează Claudio Moreschini; 32 de asemenea, când Sf. 
Vasile afirmă că Duhul Sfânt transmite viaţa divină, aceas¬ 
tă afirmaţie corespunde unei idei a lui Plotin conform căre¬ 
ia Intelectul, ca şi Unul-Binele fac acelaşi lucru. 33 

28 Această descriere apare în Joseph Ratzinger, Introducere în creştinism. 
Prelegeri despre Crezul apostolic, traducere de Mihăiţă Blaj, Sapientia, Iaşi, 
2004, p. 102. 

29 încă de la Sf. Atanasie cel Mare a fost subliniată divinitatea Fiului şi 
unitatea ontologică dintre Tatăl şi Fiul. Vezi Jonathan Hill, Istoria gândirii 
creştine. Istoria fascinantă a marilor gânditori creştini şi contribuţia lor la mode¬ 
larea lumii aşa cum o ştim, traducere de Timotei Manta, Casa Cărţii, Oradea, 
2007, p. 69.’ 

^Claudio Moreschini, Istoria filosofici patristice, pp. 521-522. 

31 Ibidem, p. 522. 

32 Mdem, p. 562. 

33 A se vedea Eneade, V, 1,2 şi VI, 9, 9, apud ibidem, p. 513. 

în al doilea rând întâlnim o tematică filosofică atunci când 
e luat în discuţie modelul cosmologic care articulează, spre de¬ 
osebire de gândirea greacă, diferenţa radicală dintre Creator 
şi creaţie şi aducerea lumii de la nefiinţă la fiinţă, aşa-numită 
creaţie ex nihilo, subliniind totodată importanţa hristologi- 
ei pentru ceea ce va urma în dezbaterile viitoarelor sinoade 
ecumenice. „Tatăl Atotţiitorul, făcătorul cerului şi al pămân¬ 
tului, al tuturor celor văzute şi nevăzute", după cum spune 
Crezul, este cel care a făcut lumea nu dintr-o materie pree¬ 
xistentă şi veşnică, ci din nimic. Teofil al Antiohiei, de pildă, 
critică doctrina platonică a modelului lumii, argumentând 
că dacă şi materia ar fi nenăscută, atunci monarhia divină ar 
fi periclitată. 34 

Dumnezeu este necreat şi prin urmare incoruptibil prin natură; da¬ 
că şi materia ar fi necreată, ar fi de asemenea incoruptibilă şi, prin 
urmare, egală lui Dumnezeu. In sfârşit, Dumnezeu nu ar fi făcut 
nimic măreţ, dacă ar fi creat lumea dintr-o materie preexistentă: El 
nu ar fi fost diferit de un creator uman, care creează ce doreşte din- 
tr-o materie care îi stă la dispoziţie. 35 

Nu în ultimul rând, ar trebui să evidenţiem rolul antropo¬ 
logiei care se iveşte odată cu întruparea Fiului lui Dumnezeu şi 
cu credinţa în înviere şi care va sta la baza modului de vieţuire 
creştină, al asemănării cu Dumnezeu după măsura omului. 36 

34 Către Autolic, II, 10. 

^Claudio Moreschini, Istoria filosofici patristice, pp. 77-78. 

36 Tema asemănării cu zeul este ea însăşi platoniciană şi apare în 
Theaitetos 176 b, unde se subliniază atât legătura ei cu înţelepciunea, cât şi im¬ 
posibilitatea dispariţiei răului: „Dar, Theodoros, nu e cu putinţă ca cele rele să 
piară, căci este nevoie să existe întotdeauna ceva opus binelui şi nici nu pot sta 
împreună cu zeii, aşa că dau de nevoie târcoale firii muritoare şi locului acestu¬ 
ia. De aceea, şi trebuie să încercăm să fugim de aici într-acolo cât mai repede. 

Aşteptarea învierii morţilor şi „viaţa veacului ce va să fie" impli¬ 
că ontologia platoniciană a participării, pe care Clement al Ale¬ 
xandriei o regăseşte în cartea Facerii 1,26, distingând între chip 
şi asemănare: dacă chipul reprezintă faptul că omul a primit de 
la Dumnezeu logosul, potenţialitatea de a deveni asemenea lui 
Dumnezeu, asemănarea înseamnă lucrarea virtuţilor şi actuali¬ 
zarea chipului. 37 Această temă va continua cu Origen, Grigore Ta¬ 
umaturgul, Sf. Atanasie, Sf. Vasile cel Mare 38 şi va deveni o con¬ 
stantă a antropologiei creştine. Asemănarea va însemna lucrarea 
virtuţilor, adică purificarea de patimi, pe care Sf. Grigore de Na- 
zianz o va accentua într-un mod eminent, folosind numeroase 
expresii: „a deveni Dumnezeu", „imitarea lui Dumnezeu", „a se 
întâlni cu Dumnezeu", „a fi în comuniune cu Dumnezeu", „înru¬ 
direa cu Dumnezeu", „a se uni cu Dumnezeu", „a se apropia de 
Dumnezeu" etc. 39 Necesitatea purificării, ce devine o condiţie a 
teologhisirii, trimite la Phaidon -ul lui Platon, subliniind încă o da¬ 
tă importanţa pe care filosofia o are pentru învăţătura creştină. 40 

Terminologia 

Terminologia folosită în simbolul de credinţă este, de ase¬ 
menea, concludentă pentru evidenţierea influenţelor filoso- 
Or, fugă înseamnă a deveni, după putinţă cât mai asemănător divinităţii, du¬ 
pă cum asemănare înseamnă a deveni drept şi sfânt cu înţelepciune" (Platon, 
Theaitetos, 176 a-b, în Opere, voi. VI, traducere de Sorin Vieru, Marian Ciucă, 
Constantin Noica, Elena Popescu, ediţie îngrijită de Constantin Noica şi Petru 
Creţia, Ed. Ştiinţifică şi Enciclopedică, Bucureşti, 1989, pp. 159-298). 

37 Vezi Claudio Moreschini, Istoria filosofiei patristice, p. 122. 

3S Mdem, p. 537. 

39 Vezi ibidem, p. 536. 

40 Pentru Platon purificarea nu era doar condiţia cunoaşterii, ci cunoaş¬ 
terea însăşi era „un mijloc de purificare" (vezi Phaidon, 69 c, în Platon, 
Opere complete, voi. II, ediţie îngrijită de Petru Creţia, Constantin Noica şi 
Cătălin Partenie, Humanitas, Bucureşti, 2002, p. 168). 

fice. Termenii cei mai importanţi, care de altfel au şi făcut is¬ 
torie, nu doar în sensul tradiţiei ortodoxe, ci şi în cercetarea 
teologică, sunt ousia, homoousios şi hypostasis. Nu intenţionăm 
să intrăm în istoria disputelor primelor două sinoade, o isto¬ 
rie extrem de sofisticată 41 , ci doar să subliniem importanţa fi¬ 
losofică a acestor cuvinte. 

Ousia a fost folosit la Niceea pentru a sublinia identita¬ 
tea ontologică dintre Fiul şi Tatălu în expresia ek tes ousia tou 
Patros, care înseamnă „din fiinţa Tatălui". Ousia este un ter¬ 
men pe care Aristotel îl defineşte în Categorii, tot acolo unde 
defineşte şi substanţele ( ousiai ) secunde 42 şi înseamnă „esenţă". 
Termenul a fost curând vulgarizat, însemnând „atribut" sau 
„categorie", dar în contextul simbolului de credinţă el subli¬ 
niază identitatea de natură, fiinţa comună a Tatălui şi Fiului. 
Chiar definită astfel pentru a contracara subordinaţionismul 
lui Arie, ousia a fost gândită ca incognoscibilă şi intangibilă 
de către Părinţii greci. 43 

Homoousios, care înseamnă „deofiinţă", reprezintă din 
punct de vedere terminologic o mare noutate pentru doc¬ 
trina creştină, nefiind un termen prezent în Scripturi, dar 
conţinând ideea fundamentală a identităţii ontologice. Din 
punct de vedere filosofic el are înţelesul de membru al unei 
clase. 44 în secolul al II-lea, gnosticii îl folosesc cu înţelesul de 

41 A se vedea Lewis Ayres, Nicaea and its Legaq /. 

42 Vezi Vladimir Lossky, Teologia mistică a Bisericii de Răsărit (= Dogmatica), 
traducere de Vasile Răducă, Anastasia, Bucureşti, f.a., pp. 80-81. Vezi, de 
asemenea, şi Claudio Moreschini, Istoria filosofici patristice, pp. 583-584. 

43 Michael Prokurat, Alexander Golitzin şi Michael D. Peterson, 
Historical Dictionary ofthe Orthodox Church, Scarecrow Press, Lanham, Md., 
& London, 1996, p. 34. 

44 Vezi o scurtă istorie a termenului în Lewis Ayres, Nicaea and its Legacy, 
p. 94. 

„a avea acelaşi statut ontologic", referindu-se la emanaţiile 
primului principiu, deşi pentru creştini acest termen avea 
un înţeles oarecum materialist. In context teologic, homoou- 
sios apare în cearta dintre cei doi Dionysius, al Romei şi al 
Alexandriei (cca. 260); Dionysius al Romei susţinea că Tatăl 
şi Fiul sunt homoousios, ceea ce nu însemna pe atunci o uni¬ 
tate a lui Dumnezeu în două ipostasuri, ci doar faptul că Fi¬ 
ul se împărtăşeşte din Dumnezeire. Conciliul care l-a depus 
pe Paul de Samosata, a refuzat termenul de homoousios pe ca¬ 
re Paul îl folosea pentru a sublinia apropierea dintre Dumne¬ 
zeu şi Cuvânt (perceput iarăşi ca materialist). Arie a refuzat 
termenul, înainte de sinod, asumând că implică o diviziune 
materialistă în Dumnezeu. 45 Acest termen a fost preluat în¬ 
să de gândirea ortodoxă şi făcut capabil să exprime adevărul 
antinomic al identităţii de natură, deodată cu diferenţa per¬ 
sonală, a Dumnezeului-Treime. 

Termenul de hypostasis, „ipostas", a fost folosit pentru pri¬ 
ma dată în context trinitar de către Origen, el fiind la origine 
un termen cu ascendenţă aristotelică şi stoică. 46 Hypostasis în¬ 
seamnă entitate individuală, înţeles preluat şi susţinut apoi 
de capadocieni, „chiar dacă nu are încă pe deplin accepţiunea 
pe care o va avea începând de la Plotin, cea de substanţă in¬ 
dividuală care este cauză a substanţei succesive acesteia". 47 
Oricum, atât la Plotin, cât şi la Origen termenul este folosit 
în mod analog, pentru a exprima fie cele trei principii me- 

45 Ibidem. 

46 Se pare că stoicismul ar fi introdus termenul de hypostasis în termi¬ 
nologia filosofică (vezi Paul Aubin, Plotin et le Christianisme, Beauchesne, 
Paris, 1992, p. 139, apud Ciprian Vidican, „Evanghelie şi cultură în dis¬ 
putele teologice ale secolului al IV-lea", teză de doctorat, Universitatea 
Babeş-Bolyai, 2010, p. 41. 

47 Claudio Moreschini, Istoria filosofiei patristice, p. 132. 

tafizice (Unul, Intelectul şi Sufletul lumii la Plotin), fie Tri¬ 
ada divină (Tatăl, Fiul şi Duhul Sfânt, la Origen). Ceea ce 
trebuie remarcat este faptul că dacă în sistemul plotinian 
triada presupunea o ierarhie şi o subordonare, în dezvol¬ 
tarea învăţăturii ortodoxe, la Părinţii Capadocieni, egalita¬ 
tea dintre ipostasurile Treimii va fi subliniată cu fermitate. 

Logica 

Logica simbolului de credinţă reprezintă o noutate faţă de 
logica aristotelică fiindcă încalcă principiul non-contradicţiei, în 
măsura în care Dumnezeu este şi unitate şi Treime, în acelaşi 
timp şi sub acelaşi raport. De altfel sabelianismul modalist care 
susţinea că Dumnezeu se manifestă când ca Tată, când ca Fiu sau 
Duh Sfânt, fiind unul singur, dar apărând sub chipuri diferite, 
era cu mult mai logic, din punct de vedere filosofic, decât doc¬ 
trina simbolului niceo-constantinopolitan. în acest punct, filoso- 
fia simbolului este novatoare. La Niceea are loc o fractură cultu¬ 
rală care, după Constantin Noica, stă la baza culturii europene: 

... cultura europeană se naşte printr-o categorică ruptură: faţă de 
natură în primul rînd, faţă de raţiunea obişnuit cunoscătoare, în al 
doilea rînd, şi în ultimul rînd faţă de antichitate. Se naşte anume în 
anul 325 al erei noastre, la Niceea. 48 

Noutatea e dată de apariţia gândirii antinomice, a cărei 
unicitate a fost pusă în evidenţă, de către Lucian Blaga. Eo¬ 
nul dogmatic* 9 , chiar dacă nu e interesat decât de structura 
logică a dogmei, refuzând cu obstinaţie orice realism onto¬ 
logic, a reuşit să sesizeze că în raport cu gândirea antică, or- 

48 Constantin Noica, Modelul cultural european, p. 64. 

49 Vezi Lucian Blaga, Eonul dogmatic, în Trilogia cunoaşterii, ediţie îngrijită 
de Dorii Blaga, studiu introductiv de Al. Tănase, Minerva, Bucureşti, 1983. 

ganizată după logica aristotelică, aduce o noutate absolută 
în istoria gândirii înseşi. Noutatea e veritabilă, demonstrea¬ 
ză Blaga, de vreme ce dogma îşi menţine diferenţa atât faţă 
de paradoxurile gândirii extrem orientale (vezi felul în ca¬ 
re este gândit Tao, într-o deplină libertate faţă de principiul 
non-contradicţiei), cât şi în raport cu alte tipuri de paradoxii 
metafizice. Noica subliniază şi el magnitudinea antinomiilor: 

Antinomiile lui Kant sau paradoxele logicii matematice de as¬ 
tăzi sunt anemice şi sunt inocenţa speculativă însăşi, faţă de 
„paradoxele" care s-au pus în joc atunci. De altfel primele rămîn 
îngheţate în contradicţiile lor, în timp ce paradoxele de atunci 
au impus drept adevăr contradicţia vie, tensiunea aceea spiritua¬ 
lă care, desacralizată pînă la urmă, avea să facă posibilă şi să dea 
sens culturii noastre. 50 

Blaga observă un lucru interesant şi anume că în istoria si¬ 
noadelor ecumenice, atunci când în dispută s-au aflat o poziţie 
raţională, oarecum explicabilă filosofic, şi una supraraţională, 
adică antinomică, câştig de cauză a avut întotdeauna aceas¬ 
ta din urmă. în privinţa dogmei Sf. Treimi - care poate fi lu¬ 
ată ca exemplu pentru modelul gândirii dogmatice - analiza 
lui Blaga este pe cât de riguroasă, pe atât de rafinată. A ros¬ 
ti într-o istorie culturală postaristotelică această propoziţie, 
că Dumnezeu este unic şi totuşi Treime, pare la prima vede¬ 
re a cocheta cu nonsensul. Cum altfel ar putea fi catalogată 
această ciudată matematică în care între unu şi trei se pune 
semnul egalităţii? în istoria gândirii creştine antinomia dog¬ 
matică e un tip special de gândire - pe care Blaga avea să-l nu¬ 
mească „ecstatic", termen ce desemnează faptul ieşirii în afa¬ 
ra funcţiilor logice ale intelectului. Atenţia blagiană a sesizat 
de asemenea că tensiunea care traversează semnul egalităţii 
între unu şi trei, pare diminuată de folosirea conceptelor fiinţă 
“Constantin Noica, Modelul cultural european, pp. 70-71. 

şi persoană. Spunem „pare" fiindcă în realitate avem de-a face 
cu două concepte care nu pot fi scindate, pentru că sunt soli¬ 
dare: persoana nu poate fi gândită în afara fiinţei, la fel cum 
fiinţa fără recursul la ipostas/persoană, devine pură vacuita¬ 
te. Apelul la această falsă distincţie nu reprezintă pentru Bla- 
ga o încercare a Părinţilor de a masca antinomia, pentru a-i 
acorda coerenţe pe care altfel nu le-ar avea; ci este felul în ca¬ 
re misterul divin, pe care ei vor să-l reprezinte, transfigurea¬ 
ză antinomia, ce poate fi de acum înainte denumită „antino¬ 
mie transfigurată". 

Blaga nu a tras niciodată consecinţele ontologice ale analizei 
sale, fiind interesat doar de noutatea formală a gândirii antino¬ 
mice, pentru a o folosi, de altfel, în propriul lui sistem filosofic, 
însă pentru sfinţi ca Atanasie cel Mare, Grigore de Nazianz, Gri- 
gore de Nyssa şi Vasile cel Mare şi pentru Tradiţia ulterioară a 
Bisericii, lucrurile nu s-au oprit niciodată aici. Fiindcă dogme¬ 
le nu sunt decât desfăşurarea revelaţiei dumnezeieşti în istorie, 
ale aceluiaşi Duh care a insuflat scrierea Scripturilor, adică sunt 
mărturii care deţin acelaşi rol transcendental (a se înţelege ter¬ 
menul chiar în sensul Criticii raţiunii pure a lui Kant) ca şi Scrip¬ 
turile. Dacă ar fi să ne întrebăm, kantian, care sunt condiţiile de 
posibilitate ale experienţei cunoaşterii lui Dumnezeu, am ve¬ 
dea că textele revelaţiei, care cuprind deja gândirea dogmatică 
desfăşurată ulterior, reprezintă tocmai aceste condiţii. 

Dacă Adevărul ca şi comuniune nu trebuie despărţit de ontologia 
vieţii - scrie mitropolitul Ioannis Zizioulas - atunci dogmele sunt 
în principal afirmaţii s oteriologice; obiectul lor este să elibereze chi¬ 
pul originar al lui Hristos, Adevărul, de distorsiunile unor erezii, 
pentru a ajuta comunitatea Bisericii să păstreze neatinsă imagi¬ 
nea autentică a lui Hristos-Adevărul şi să trăiască în şi prin această 
prezenţă a Adevărului în istorie. Intenţia lor ultimă este să conducă 

(subl. m., N.T.) la părtăşia cu viaţa lui Dumnezeu, să facă astfel în¬ 
cât Adevărul să fie comuniune şi viaţă. 51 

Am făcut sublinierea de mai sus pentru a arăta că rolul dog¬ 
melor nu este unul autonom lor, ci unul de deschidere către 
experienţa eclezială. In acest punct putem afirma că rolul sim¬ 
bolului de credinţă nu este cel de a releva o nouă filosofie, ci - 
prin deschiderea pe care antinomia o reclamă, trimiţând către 
o experienţă mai profundă decât cea a gândirii formale - de 
a se transforma în discurs de laudă, în rugăciune, pentru a se 
împlini în experienţa liturgică, ascetică şi mistică a Bisericii. 

în loc de concluzii: discursul de laudă 

Crezul a fost introdus în liturghie spre sfârşitul secolului al 
V-lea. Nu ne interesează aici cauzele istorice ale acestei modi¬ 
ficări, ci ceea ce face legătura între mistagogia liturgică şi lo¬ 
gica simbolului de credinţă. în opinia noastră, acest lucru se 
datorează, ca şi în cazul altor dogme, antinomiei care trimi¬ 
te dincolo de logica raţiunii autonome, către taina Dumneze¬ 
ului incomprehensibil. Din punct de vedere logic, formulele 
dogmatice conţin în ele însele deschiderea către o experienţă 
superioară cunoaşterii intelectuale discursive. Cu toate aces¬ 
tea, o asemenea experienţă nu este una naturală, ci se înteme¬ 
iază pe revelaţie. Altfel, în absenţa oricăror repere, experienţa 
apofatică ar putea fi o experienţă impersonală, dintr-o mis¬ 
tică necreştină. Depăşirea apofatică păstrează direcţia indi¬ 
cată de dogme şi, chiar dacă realizează o depăşire radicală, 
ea nu are loc într-un sens aleatoriu sau relativ, ci între hotarele 
revelaţiei dumnezeieşti. Gândirea dogmatică, adică gândirea 

51 Ioannis Zizioulas, Fiinţa eclesială, traducere de Aurel Nae, Ed. 
Bizantină, Bucureşti, 1996, p. 126. 

antinomică (Blaga), sinonimă cu „regula nonopoziţiei", struc¬ 
turează folosirea negaţiilor apofazei, excluzând „orice tentati¬ 
vă de a reduce Trinitatea ipostaselor la o Unitate primordială 
transpersonală". 52 Teologia apof atică sau teologia mistică este 
„o spiritualitate care exprimă o atitudine doctrinară" 53 , după 
cum scrie Vladimir Lossky. Categoriile sacrului a priori M , ale 
numinosului supradogmatic îi sunt străine. Fără depăşirea 
afirmaţiilor, rămânând doar la cuvinte şi înţelesuri, le idola¬ 
trizăm, „socotindu-le pe ele drept Dumnezeu". 55 

Prin urmare, fără a se transforma în discurs de laudă, fără a 
deveni experienţă liturgică, Crezul nu poate fi decât mărturia 
unui mod de gândire marcat de diverse şcoli filosofice; cu alte 
cuvinte o simplă filosofie „din afară", iar nu una a Revelaţiei. 
Dar în calitate de adevăr al credinţei, el îşi dezvăluie legătu¬ 
ra intimă cu misterul Dumnezeiesc prin prezenţa antinomiei. 
Aceasta nu înseamnă că orice antinomie din istoria culturii es¬ 
te dumnezeiască, ci că taina lui Dumnezeu nu poate fi expri¬ 
mată în cuvinte care să o evite. Iar simbolul niceo-constanti- 
nopolitan, prin plasarea lui în Sfânta Liturghie, îşi dovedeşte 
afinitatea profundă cu experienţa eclezială, transformându-se 
din discurs „teoretic" în discurs de laudă, mistagogic. 

52 Vladimir Lossky, După chipul şi asemănarea lui Dumnezeu, p. 19. 

53 Vladimir Lossky, Teologia mistică a Bisericii de Răsărit, p. 35. 

54 Este într-adevăr dificil de luat în considerare fără rest un a priori 
de felul sacrului, după cum propune Rudolf Otto, cât timp posibilitatea 
experienţei apofatice se datorează iniţiativei Duhului Sfânt. Chiar dacă re¬ 
ligia „nu trăieşte din postulate", ea nici nu poate urca la cele incomprehen¬ 
sibile în absenţa postulatelor credinţei. Vezi Rudolf Otto, Sacrul (= Homo 
religiosus), traducere de Ioan Milea, Dacia, Cluj-Napoca, 1996, p. 151. 

55 Dumitru Stăniloae, Trăirea lui Dumnezeu în Ortodoxie, prefaţă de pr. 
prof. Ilie Moldovan, antologie, studiu introductiv şi note de Sandu Frunză, 
Dacia, Cluj-Napoca, 1993, p. 96. 

Cioran şi Dumnezeul paradoxurilor 1 


Insolent faţă de absolut, necredincios care-i converteşte 
pe alţii la credinţă 2 , locuitor al paradoxului şi filosof al ex¬ 
cesului 3 , Cioran rămâne un gânditor religios „aproape fără 
vrere" 4 , într-un „prizonierat" fertil pentru scriitura sa. Aici, 
în apropierea lui Dumnezeu, se simte „pe terenul său "; 5 de 
altfel, a fi religios chiar aşa s-ar defini: a te putea lipsi de 
credinţă, dar nu de Dumnezeu . 6 Aceasta nu înseamnă că ata- 

1 Textul reprezintă varianta românească a studiului „Cioran et le Dieu 
des paradoxes", Alkemie. Revue semestrielle de litterature et philosophie 6 (2010), 
traducere din română de Mihaela-Genţiana Stănişor, pp. 164-173. 

2 într-adevăr, Jean Frangois-Ravel îl numea inspirat „incredule convertis- 
seur", apud Dan C. Mihăilescu, Scriitorincul, Dacia, Cluj-Napoca, 2001, p. 45. 

3 Pentru o ilustrare a importanţei excesului în gândirea lui Cioran, a se 
vedea Nicolae Turcan, Cioran sau excesul cafilosofie (= Paradigme), cuvânt 
înainte de Liviu Antonesei, Limes, Cluj, 2008. 

4 Simona Modreanu, Cioran sau rugăciunea interzisă, ţunimea, Iaşi, 2003, 

p. 188. 

5 Fernando Savater, Eseu despre Cioran, Humanitas, Bucureşti, 1998, 
p. 78. 

6 Emil Cioran, Amurgul gândurilor, Humanitas, Bucureşti, 1991, p. 13. 
Cu alte cuvinte, după cum scrie şi Marta Petreu, Cioran este „un religios, 
dar unul necredincios", deşi nu i se pot nega anumite „urme de credinţă" 
(vezi Marta Petreu, Despre bolile filosofilor. Cioran, Biblioteca Apostrof/ 
Polirom, Cluj-Napoca/Iaşi, 2008, pp. 57,65). 

curile antireligioase nu abundă, însă pentru Cioran acest lu¬ 
cru face parte din dialectica firească a raporturilor cu Divini¬ 
tatea. De aceea, în textul de faţă încerc să acreditez ideea că 
oricât de virulente ar părea, aceste atacuri anti-divine sunt 
mereu contrabalansate de afirmaţii care, chiar dacă spuse cu 
jumătate de gură, realizează structuri paradoxale cu valenţe 
asemănătoare antinomiilor din dogmatica creştină. Prin para¬ 
dox, Cioran „înfiinţează" un Dumnezeu care e mai mult de¬ 
cât simplul concept metafizic, la fel cum apofatismul Sf. Di- 
onisie Areopagitul îl dezvăluie pe Cel „mai presus de fiinţă", 
a cărui natură incognoscibilă rămâne învăluită în întunericul 
supraluminos, dar a cărui experienţă devine posibilă pentru 
omul care crede. Cum pentru scepticul din Rue de l'Odeon 
experienţa divinului e mai degrabă una a absenţei, ceea ce 
paradoxul reuşeşte să realizeze este tocmai crearea, sub nu¬ 
mele de „Dumnezeu", a unui loc al aşteptării născut din ten¬ 
siunea contradicţiei, în care, eventual, Dumnezeul cel viu s-ar 
putea revela. Chiar dacă absenţa divină va constitui domi¬ 
nanta gândirii religioase cioraniene, nu e mai puţin adevă¬ 
rat că, prin intermediul paradoxului, Dumnezeul cel viu va 
apărea în frânturi, fragmente de idei, fascinaţii, anticipări etc. 
care vor depăşi simplul concept al divinului, ridicându-se la 
fervoarea şi temperatura vieţii. 

„Crearea" lui Dumnezeu 

Este însă posibil ca Dumnezeu să fie creat de jos în sus ? Lip¬ 
sit de admiraţie faţă de silogismele logicii, preferându-le pe 
cele ale amărăciunii, Cioran nu ezită să aducă dovezi în favoa¬ 
rea existenţei acestui Dumnezeu făcut de om. Numai că, de 
această dată, locul argumentelor este luat de exemple ale ma- 

nifestării sublimului: muzica, credinţa şi intensitatea strigătu¬ 
lui disperării . 7 Muzica devine un argument fiindcă Dumnezeu 
este ceva de ordinul unei „halucinaţii sonore " 8 care durează 
cât timp răsună acordurile muzicale. Gânditor antisistematic 
şi paradoxal, Cioran preferă în locul unei demonstraţii logi¬ 
ce afirmaţia frustă: 

... Şi când te gândeşti că atâţia teologi şi filosofi şi-au pierdut zile¬ 
le şi nopţile în căutarea argumentelor pentru existenţa lui, uitând 
singurul argument valabil: Bach. 9 

Dumnezeu apare astfel într-o existenţă momentană, cu un sta¬ 
tut ontologic precar, creat de jos în sus, de către om. Un Dum¬ 
nezeu post-estetic, căpătând viaţă prin frumuseţea muzica¬ 
lă, un Dumnezeu mai apropiat de Dumnezeul cel viu, decât 
de Dumnezeul filosofilor, dacă ar fi să ne raportăm la celebra 
distincţie pascaliană, dar cu toate acestea mai mult o creaţie a 
omului - cu toate că nuanţa contradictorie a unui Dumnezeu 
obiectiv nu absentează nici ea: „Dacă e cineva pe lumea asta 
care să-i datoreze totul lui Bach, acela e Dumnezeu" 10 , scrie 
Cioran, nu fără umor, după ce susţinuse excesiv în acelaşi loc 
că fără muzicianul german obiectul teologiei nu ar exista, Fa¬ 
cerea ar fi o simplă ficţiune, iar neantul ar fi cu totul şi cu to¬ 
tul necesar. 

In aceeaşi ordine de idei, credinţa are, în hermeneutica scep¬ 
tică a lui Cioran, acelaşi rol de înfiinţare a divinului. Exemplul 
- care se dovedeşte şi de această dată important în defavoa¬ 
rea argumentului - este dat de asceza călugărilor unei mânăs- 

7 Vezi Nicolae Turcan, Cioran sau excesul cafilosofie, pp. 254-256. 

8 Emil Cioran, Silogismele amărăciunii, traducere de Nicolae Bârna, 
Humanitas, Bucureşti, 1992, p. 75. 

9 Emil Cioran, Lacrimi şi sfinţi, Humanitas, Bucureşti, 1991, p. 79. 

“Emil Cioran, Silogismele amărăciunii, p. 94. 

tiri. Rugăciunile lor ar fi fără sens dacă Dumnezeu n-ar exista, 
ele îl obligă să existe, chiar atunci când se adresează nimănui, 
când nu sunt decât nişte iluzii. Călugării, aceşti posesori ai mis¬ 
terului, „singurii adevăraţi pe care i-am întâlnit vreodată " 11 - 
subliniază admirativ Cioran - îl înfiinţează aşadar pe Dum¬ 
nezeu prin rugăciunile şi asceza lor. De altfel chiar şi strigătul 
unui necredincios către Dumnezeu are aceeaşi putere de a-i 
conferi o existenţă momentană: „Când strig: Doamne!, atâta 
timp cât durează strigătul meu, El există. E suficient: ce mi-aş 
putea dori mai mult ?". 12 

Ambivalent şi paradoxal, Cioran ştie, aşadar, că Dumnezeu 
poate prinde viaţă în situaţii limită, acolo unde se întâlneşte 
sublimul muzicii, asceza intensă sau disperarea. In plus, şi e 
ceea ce încercăm să demonstrăm în acest text, chiar folosirea 
paradoxurilor alcătuite din recursul la afirmaţii sau negaţii 
excesive cu privire la Dumnezeu, îi conferă acestuia acelaşi 
statut de existenţă momentană, supraconceptuală, ca o che¬ 
mare la viaţă. 

Paradoxuri despre divin 

Paradoxul are în gândirea lui Cioran un rol predominant 
estetic 13 , afirmaţie valabilă şi pentru fragmentele ce se referă 
la Dumnezeu. Cu toate acestea, dacă ne amintim că în rapor¬ 
tul dintre gândire şi viaţă, raport dezvoltat întotdeauna într-o 
contradicţie, Cioran ia partea vieţii, vom putea înţelege de ce 

11 Emil Cioran, Tratat de descompunere, traducere de Irina Mavrodin, 
Humanitas, Bucureşti, 2002, p. 153. 

12 Emil Cioran, Caiete, voi. II, traducere de Emanoil Marcu şi Vlad Russo, 
ediţia a Il-a, Humanitas, Bucureşti, 2005, p. 70. 

13 Vezi Nicolae Turcan, Cioran sau excesul ca filosofie, p. 27. 

funcţia paradoxului este, tocmai în baza contradicţiei pe care 
o avansează, şi aceea de a surprinde viaţa. Dacă suferinţa este 
o premisă pentru gândire, gânditorul „organic şi existenţial" 
fiind preferat oricărui filosof abstract 14 , nu e mai puţin ade¬ 
vărat că paradoxul devine cel mai adecvat mod de descriere 
a vieţii. Iar în diatribele populate cu admiraţii secrete pe care 
Cioran le proferează împotriva (şi în favoarea!) lui Dumnezeu, 
acest mod de asumare a contradictoriului devine cu atât mai 
important cu cât se aseamănă căii apofatice din Tradiţia Bise¬ 
ricii care încearcă să ajungă la Dumnezeul cel viu prin negaţii, 
lăsându-1, totodată, pe Dumnezeu să ajungă la om (această a 
doua parte fiind, la Cioran, inexistentă). 

Dumnezeul lui Cioran are, am putea spune, multe nume. 15 
în primul rând, este susţinută ideea gnostică a unui demiurg 
rău, a unui Dumnezeu incompetent care, chiar dacă ar fi vrut, 
n-ar fi putut crea o lume mai bună. 16 Este unul dintre cele mai 
puternice atacuri la adresa divinităţii, care conduce la conclu¬ 
zii exegetice la fel de radicale: Cioran nu l-a întâlnit pe Dumne¬ 
zeu, scrie Sylvie Jaudeau, ci el a întâlnit răul. 17 In al doilea rând, 
Dumnezeu a devenit nefolositor: chiar dacă a făcut cândva mul¬ 
te victime, printre cei care i s-au dedicat cu patos, renunţând 
la propria lor viaţă, el şi-a pierdut puterea de a fascina, dova¬ 
dă că nu se mai pierd vieţi în numele lui, aşa cum se întâmpla 
în creştinismul timpuriu, în epoca martirilor. Un fel de boală 

14 Emil Cioran, Pe culmile disperării, Humanitas, Bucureşti, 1990, p. 32. 

15 Nicolae Turcan, Cioran sau excesul cafilosofie, pp. 245-246. 

16 Vezi William Kluback şi Michael Finkenthal, Ispitele lui Emil 
Cioran, traducere de Adina Arvatu, C.D. Ionescu şi Mihnea Moise, Univers, 
Bucureşti, 1999, pp. 166-168. Aceeaşi explicaţie a legăturii dintre existenţa 
răului şi dualismul gnostic o găsim în Sylvie Jadeau, Cioran ou le dernier 
homme, Jose Corti, Paris, 1990, p. 13. 

17 Sylvie Jadeau, Cioran ou le dernier homme, p. 212. 

„de care te crezi vindecat pentru că nu mai moare nimeni din 
cauza ei" 18 , aşa sună definiţia cioraniană. în fine, fără a epui¬ 
za pletora numirilor divine cioraniene, „Marele Amărât" 19 es¬ 
te aruncat în definiţii complet anihilante, fiind echivalat cu vi¬ 
dul („starea de eu a neantului" 20 , „abis privit de jos" 21 ) şi trecut 
apoi în rândul „foştilor": „Pentru mine Vacuitatea e totuna cu 
ce era fostul Dumnezeu". 22 

Chiar dacă negaţiile sunt atât de radicale, lupta cu Dum¬ 
nezeu este mult mai amplă şi subîntinde şi neaşteptate nuanţe 
afirmative. E adevărat, că Cioran afirmă arareori tranşant, 
atunci când e vorba de Dumnezeu, dar raporturile dintre cei 
doi sunt departe de a fi clare. O constată pe viu Sanda Stolo- 
jan, în urma unei discuţii cu autorul despre traducerea fran¬ 
ţuzească a cărţii Lacrimi şi sfinţi: 

încep să cred că, în ciuda imprecaţiilor sale, Cioran nu-1 urăşte pe 
Dumnezeu. Dar întreţine cu El relaţii speciale, ascunse, de parc-ar 
fi un interlocutor jenant care-i impune, dar pe care se face că nu-1 
vede. 23 

Afirmarea importanţei religiosului e uneori atât de eviden¬ 
tă, încât concurează radicalitatea oricărei negaţii: „Ceea ce nu 
se poate traduce în termeni de religie nu merită să fie trăit". 24 

18 Emil Cioran, Despre neajunsul de a te fi născut, traducere de Florin 
Sicoie, Humanitas, Bucureşti, 1998, p. 185. 

19 Emil Cioran, Amurgul gândurilor, p. 82. 

20 Mdem, p. 131. 

21 Tbidem, p. 139. 

22 Emil Cioran, Caiete, voi. II, p. 20. 

23 Sanda Stolojan, Nori peste balcoane, jurnal din exilul parizian, tradu¬ 
cere de Mihaela Slăvescu, Humanitas, Bucureşti, 1996, p. 236. 

24 Emil Cioran, Caiete, voi. I, traducere de Emanoil Marcu şi Vlad Russo, 
ediţia a Il-a, cuvânt înainte de Simone Boue, Humanitas, Bucureşti, 2005, p. 17. 

O vedem extinsă până la ideea unei panreligiozităţi mistice 
într-o carte de tinereţe: 

Până şi faptul de a bea apă este un act religios. Absolutul se des¬ 
fată şi-n ultimul firicel de iarbă. Absolutul şi Vidul... // Unde nu-i 
Dumnezeu? Unde nu-i Dumnezeu şi Nimicul? 25 

E adevărat că în acest caz afirmaţia este imediat temperată 
de sinonimia dintre Dumnezeu şi nimic, dar există şi cazuri 
în care panreligiozitatea mistică se regăseşte neştirbită. Iată 
unul dintre acestea: 

Uneori senzaţia cea mai mică şi mai indivizibilă ne apropie de ab¬ 
solut, ca o revelaţie. O atingere delicată a pielii ne umple de un fior 
mistic; amintirea unei senzaţii, de nelinişte nepământeană. Culori¬ 
le capătă strălucire transcendentă, iar sunetele accent apocaliptic. 
Totul este religios. O părticică de aer pare a degaja aceeaşi partici¬ 
pare la înţelesul extatic al lumii, ca spectacolul unei nopţi de vară. 
A prinde tactil misterul şi orice atingere ar fi o uimire sau o înmăr- 
murire... Când ultima senzaţie mă apropie de Dumnezeu ca o can¬ 
tată de Bach... Oare mai există pământ? 26 

Afirmaţiile pot depăşi simpla religiozitate, ajungând să se 
refere chiar la Dumnezeu. Constatând cu oarecare amărăciu¬ 
ne că Dumnezeu a devenit doar o simplă problemă 27 , Cioran 
va denunţa sub numele de snobism, nonsensul morţii divine: 

Prea simt, pe pielea mea, stigmatele timpului în care trăiesc: nu-1 
pot lăsa pe Dumnezeu în pace. Mă amuz repetând cu snobii că El 
a murit, ca şi cum asta ar avea vreun sens. 28 

25 Emil Cioran, Amurgul gândurilor, p. 85. 

26 Emil Cioran, Cartea amăgirilor, Humanitas, Bucureşti, 1991, p. 220. 

27 Emil Cioran, Silogismele amărăciunii, p. 77. 

28 Emil Cioran, Ispita de a exista, traducere de Emanoil Marcu, Humanitas, 
Bucureşti, 2002, p. 101. 

Sinceritatea amărăciunii prezentă în această mărturisire este 
neaşteptată, contrazicând diatribele împotriva divinului, atât 
de prezente în paginile referitoare la religie. 

De fapt, paradoxalul cioranian nu se limitează doar la 
prezenţa unor fragmente separate în care negaţiile şi afir¬ 
maţiile se contrazic, ci se regăseşte, adeseori, chiar în aceeaşi 
frază, în aceeaşi argumentaţie. Obsesia pentru Dumnezeu îl 
face pe Cioran să arunce în ambiguitate linia de demarcaţie 
între credinţă şi necredinţă şi să afirme, într-un agnosticism 
deplin, că „nimeni nu poate şti dacă e credincios sau nu". 29 
La fel se întâmplă în cazul faptului de a fi religios: cum une¬ 
ori crede că religios în el e doar „dezgustul de lume", Cio¬ 
ran nu va şti în cele din urmă dacă este sau nu cu adevărat 
religios: „Nimeni nu este mai religios decât mine. Nici mai 
puţin religios. Sunt în acelaşi timp mai aproape şi mai de¬ 
parte de Absolut decât oricine". 30 Perpetua mişcare a lui Cio¬ 
ran între a crede şi a nu crede se desfăşoară ca o seducţie re¬ 
ligioasă de care nu se lasă însă sedus. 31 între nu şi da, mai 
aproape de negaţie decât de afirmaţie, credinţa e submina¬ 
tă de alte nevoi, la fel de adânci, de înnăscute, ca de pildă ce 
a sfâşierii. Nevoia de a crede şi nevoia de sfâşiere se opun 32 , 
şi nu e greu să ne imaginăm de partea căreia cade Cioran, cu 
toate că, pentru a se lăsa purtat în abisuri, el îi lecturează pâ¬ 
nă la nesaţ pe autorii religioşi. 

29 Emil Cioran, Amurgul gândurilor, p. 135. Ideea este de o maximă 
importanţă pentru a contracara pictarea lui Cioran într-o singură tuşă, 
negativă, drept filosof „fără credinţă". 

30 Emil Cioran, Caiete, voi. II, p. 98. 

31 Vezi Nicolae Turcan, Cioran sau excesul ca filosofie, p. 218. 

32 Emil Cioran, Mărturisiri şi anateme, traducere de Emanoil Marcu, 
Humanitas, Bucureşti, 1994, p. 163. 

Sunt un necredindos care nu citeşte decât gânditori religioşi - de¬ 
clară el. Motivul adânc este că doar ei s-au apropiat de anumite 
abisuri. La care laidi sunt refractari sau de care sunt incapabili. 33 

Uneori paradoxul se înteţeşte, atunci când se îndoieşte 
de propria revoltă, pe care o consideră „o credinţă pe ca¬ 
re o îmbrăţişez fără să cred în ea" 34 , nefiind sigur de „nepă¬ 
sarea faţă de mântuire": „Dacă aş fi sigur [...], aş fi departe 
omul cel mai fericit din câţi există". 35 De asemenea, nu lip¬ 
sesc nici pasajele în care credinţa este admirată făţiş. „E infi¬ 
nit mai meritoriu să crezi, decât să nu crezi" 36 , scrie el în Ca¬ 
iete, acolo unde va mai nota şi un alt gând, echivalent cu o 
revelaţie pascaliană: 

3 decembrie. Ideea că există un Dumnezeu şi că răspunde când îl 
chemăm în ajutor este atât de fantastică încât poate şi singură să 
ţină loc de religie. 37 

In concluzie, putem observa că negaţiile cioraniene cu pri¬ 
vire la Dumnezeu şi religie nu sunt lipsite de afirmaţii con¬ 
trare, nici de nuanţe afirmative care dezvăluie, prin parado¬ 
xurile pe care le ivesc, pasiunea care caracterizează lupta cu 
divinul. 38 Această pasiune ar fi inexplicabilă în cazul unei fer¬ 
me credinţe în inexistenţa lui Dumnezeu. Cioran nu este ateu, 
ci un nemulţumit fie de zeul de care dispune, fie de felul în 
care lumea a fost făcută, dar îi este la fel de greu să trăiască şi 

33 Emil Cioran, Caiete, voi. III, traducere de Emanoil Marcu şi Vlad 
Russo, ediţia a Il-a, Humanitas, Bucureşti, 2005, p. 238. 

34 Emil Cioran, Ispita de a exista, p. 15. 

35 Emil Cioran, Demiurgul cel rău, traducere de Irina Bădescu, Humanitas, 
Bucureşti, 1996, p. 168. 

36 Emil Cioran, Caiete, voi. I, p. 274. 

37 Ibidem, p. 145. 

38 Nicolae Turcan, Cioran sau excesul cafilosofie, p. 252. 

cu Dumnezeu şi fără el. 39 în privinţa existenţei lui Dumnezeu 
se poate spune că Cioran o afirmă negând-o şi o neagă afir¬ 
mând-o, după cum remarca într-un studiu Irina Mavrodin 40 , 
într-o ambivalenţă care izbuteşte, după părerea noastră, mai 
mult decât simpla negaţie şi simpla afirmaţie: apelul la un 
Dumnezeu care să fie mai mult decât Dumnezeul conceptu¬ 
al. De altfel, aceeaşi ambivalenţă caracteriza şi negaţiile cio- 
raniene, care ajung să revigoreze afirmativul: 

Demonia lui, blasfemiile devin psalmi întorşi. Negaţia religioasă 
propulsează mistic afirmativul, iar extazul negru, lautreamontesc, 
ca şi beţia senzorială de tip carmelit consacră la puterea a doua. E 
ceva de mistică medievală germană aid, cu păcatul, patima, tăga¬ 
da, îndoiala şi negaţia ca vectori către dumnezeire. [...] Erezia de¬ 
vine suprem imn de slavă, ca şi în cazul demoniei dostoievskiene. 41 

Dacă ne întrebăm în ce fel negaţiile cioraniene ajung afirma¬ 
tive, răspunsurile posibile ar fi: (i) datorită intensităţii, Dum¬ 
nezeu este înfiinţat tocmai de pasiunea cu care este negat; 42 
(ii) prezenţa paradoxului înfiinţează un Dumnezeu care e 
mai mult decât un Dumnezeu conceptual, dar mai puţin de¬ 
cât Dumnezeul cel viu al religiei revelate. în acest din urmă 
caz, Dumnezeu are atributele vieţii, fiind contradictoriu, sur¬ 
prinzător şi destul de diferit de Dumnezeul metafizicii mo¬ 
deme. Este punctul în care gândirea cioraniană se apropie de 
teologia apofatică. 

39 Emil Cioran, Caiete, voi. I, p. 157. 

40 Vezi Irina Mavrodin, „Cioran: le saint, l'artiste (fragments pour une 
mise en parallele)", Euresis 2 (2005), p. 106. 

41 Dan C. Mihăilescu, „Prefaţă", în Emil Cioran, Revelaţiile durerii, ediţie 
îngrijită de Mariana Vartic şi Aurel Sasu, prefaţă de Dan C. Mihăilescu, 
Echinox, Cluj, 1990, p. 19. 

42 Este ceea ce am numit „argumentul Cioran", vezi supra, pp. 15-26. 

Antinomie dogmatică şi apofatism 

Pentru a explica asemănarea dintre gândirea religioasă cio- 
raniană mai degrabă cu teologia apofatică, decât cu o meta¬ 
fizică modernă a religiei, trebuie să elucidăm raportul dintre 
gândirea dogmatică şi apofatism, în măsura în care cea din¬ 
tâi este antinomică şi paradoxală, iar cel din urmă reprezintă 
o experienţă a Dumnezeului viu. 43 Problema este semnalată 
de Lucian Blaga: pentru filosoful român gândirea antinomi¬ 
că a dogmaticii este diferită de absolutul acategorial al apo- 
fatismului. Dacă dogmele operează cu concepte, pe care le 
folosesc în afara regulilor logicii, apofatismul Sfântului Di- 
onisie Pseudo-Areopagitul este acategorial, fiindcă în acest 
caz chiar dacă funcţionarea în acord cu regulile logicii rămâ¬ 
ne valabilă, categoriile sau conceptele nu mai sunt prezente 
decât pentru a fi negate. 44 

Contradicţia dintre dogme şi experienţa apofatică nu este 
atât de radicală pe cât pare la prima vedere. Numirile poziti¬ 
ve date lui Dumnezeu au ca scop urcuşul duhovnicesc, adică 
experienţa apofatică. Cunoaşterea antinomiilor dogmatice nu 
înseamnă încă nici credinţă, nici cunoaştere din experienţă a 
lui Dumnezeu, dar prin faptul că ele nu pot fi soluţionate lo¬ 
gic se dezvăluie o deschidere către un alt tip de experienţă, 
supraconceptuală. Teologia apofatică recunoaşte incapacitatea 
afirmaţiilor de a exprima incognoscibilitatea dumnezeiască. 
Depăşirea pe care o propune este majoră: negaţiile merg până 
într-acolo încât recunoaştem în ele chiar „anularea" definiţiilor 
dogmatice ale Bisericii, Dumnezeu nefiind: 

43 Vom face apel în principal la felul în care tradiţia de gândire a Bisericii 
Ortodoxe înţelege acest raport. 

44 Vezi Lucian Blaga, Eonul dogmatic, pp. 241-242. 

... nici unul, nici unitate, nici dumnezeire, nici bunătate, nici Duh, 
cum îl cunoaştem noi. Nici fiime, nici părinţime, nici altceva din 
cele ale noastre sau ale altcuiva dintre existenţele cunoscute. Nu e 
nici ceva din cele ce nu sunt, nici ceva din cele ce sunt, nici nu o cu¬ 
nosc pe ea existenţele, ca existenţă. Nu este nici cuvânt pentru ea, 
nici nume, nici cunoştinţă. Nu e nici întuneric, nici lumină, nici ră¬ 
tăcire, nici adevăr. Nici nu este o afirmare a ei, nici negare. Ci fă¬ 
când afirmaţiile şi negaţiile celor de după ele, nici nu o afirmăm, 
nici nu o negăm pe ea. Fiindcă e mai presus de toată afirmarea, ca 
cea care e cauza unică a tuturor; şi mai presus de toată negaţia, ca 
cea care le depăşeşte pe toate, care e simplu dezlegată de toate şi 
dincolo de toate. 45 

însă această depăşire nu trebuie lecturată în sens nihilist, 
fiindcă Sf. Dionisie îi avertizează pe cei neiniţiaţi „să nu so¬ 
cotească că negaţiile sunt opuse afirmaţiilor". 46 Depăşirea 
apofatică este un urcuş şi un mod de vieţuire care păstrea¬ 
ză direcţia indicată de dogme, înaintând în cadrele revelaţiei 
dumnezeieşti, chiar atunci când depăşeşte raţionalul. Apo- 
fatismul este o depăşire care nu seamănă însă cu agnosticis¬ 
mul, iraţionalismul sau misticismul individualist. Cunoaşterea 
prin afirmaţii, în calitate de cunoaştere nedeplină şi neînche¬ 
iată, constituie pentru apofatism doar „punctul de plecare 
potenţial pentru realizarea unei relaţii empirice cu realitatea 
desemnată". 47 

Animată de patosul depăşirii conceptelor metafizice, idoli 
morţi ai minţii care-L obiectualizează pe Dumnezeu, gândirea 

45 Sf. Dionisie Areopagitul, „Despre teologia mistică", în Opere com¬ 
plete (= Colecţia cărţilor de seamă), traducere de Dumitru Stăniloae, Paideia, 
Bucureşti, 1996, p. 250. 

% Ibidem, p. 247. 

47 Christos Yannaras, Heidegger şi Areopagitul, traducere de Nicolae 
Şerban Tanaşoca, Anastasia, Bucureşti, 1996, pp. 81-82. 

apofatică se află, aşadar, intr-un continuu urcuş către Dumne¬ 
zeu, având o direcţie dogmatică, deci nefiind un simplu aban¬ 
don, fie el şi revoluţionar, al învăţăturilor de credinţă. Teolo¬ 
gia apofatică sau teologia mistică este o trăire fundamentată 
pe gândirea dogmatică a Tradiţiei. Legătura între ceea ce se 
crede şi mistica practicată rămâne indisolubilă, de aceea „es¬ 
te o greşeală a încerca să arătăm că mistica este pretutindeni 
aceeaşi". 48 Dogmele, chiar contradictorii, sunt experiabile, 
motiv pentru care „raţionalistul trebuie să-l creadă pe mistic 
că aceste contradicţii se dovedesc a fi o unitate superioară în 
lumina Soarelui Neasfinţit". 49 Fără depăşirea afirmaţiilor, ră¬ 
mânând doar la cuvinte şi înţelesuri, le idolatrizăm, „socotin- 
du-le pe ele drept Dumnezeu". 50 

Orice înţeles referitor la Dumnezeu - scrie Părintele Dumitru Stăni- 
loae - trebuie să aibă o fragilitate, o transparenţă, o lipsă de fixitate, 
trebuie să ne îndemne la revocarea lui şi la stimularea spre un altul, 
dar pe linia lui. Dacă înţelesul rămâne fix în mintea noastră, mărgi¬ 
nim pe Dumnezeu în frontierele Lui, sau chiar uităm de Dumnezeu, 
toată atenţia noastră concentrându-se asupra înţelesului respectiv 
sau asupra cuvântului care-L exprimă. în acest caz „înţelesul" res¬ 
pectiv devine un „idol", adică un fals dumnezeu. înţelesul sau cu¬ 
vântul folosit trebuie să facă mereu transparent pe Dumnezeu, ca 
neîncăput în el, ca depăşind orice înţeles, ca punându-Se în evidenţă 
când cu un aspect, când cu altul al infinitei Lui bogăţii. 51 

48 Andrew Louth, Originile tradiţiei mistice creştine. De la Platon la Dionisie 
Areopagitul, traducere de Elisabeta Voichiţa Sita, cuvânt înainte de diac. Ioan 
I. Ică jr, Deisis, Sibiu, 2002, p. 15. 

49 Pa vel Florenski, Stâlpul şi Temelia Adevărului. încercare de teodicee 
ortodoxă în douăsprezece scrisori, traducere de Emil Iordache, pr. Iulian Friptu 
şi pr. Dimitrie Popescu, studiu introductiv: diac. Ioan I. Ică jr., Polirom, 
Iaşi, 1999, p. 315. 

“Dumitru Stăniloae, Trăirea lui Dumnezeu în Ortodoxie, p. 96. 

51 Dumitru Stăniloae, Teologia dogmatică ortodoxă, voi. 1, p. 90. 

Depăşirea afirmaţiilor este înscrisă în chiar caracterul lor 
antinomic: departe de a fi formule închise, faptul că nu accep¬ 
tă o soluţionare logică instituie o posibilitate de salt, aşadar o 
deschidere, către experienţa Dumnezeului apofatic. Antino¬ 
miile reclamă prin caracterul lor antinomic această dinamică 
înspre Dumnezeul supraconceptual. 

în mod similar cu dialectica dintre gândirea dogmatică şi 
apofatism, paradoxurile cioraniene instituie un Dumnezeu 
care seamănă cu Dumnezeul cel viu. Chiar dacă nu este încă 
Dumnezeul Tradiţiei, acest Dumnezeu „creat" în bună parte 
de Cioran are mai degrabă trăsăturile vieţii decât pe cele ale 
conceptului. Dumnezeu este în acest caz un efect post-para- 
doxal, reuşind pe alocuri să spună mai mult despre divin de¬ 
cât ar face-o o metafizică raţionalistă. Aceasta nu înseamnă că 
Dumnezeul lui Cioran şi Dumnezeul cel viu, al Bisericii, sunt 
unul şi acelaşi: apofatismul absenţei 52 , prezent la Cioran, re¬ 
prezintă altceva decât apofatismul Sf. Dionisie Pseudo-Areo- 
pagitul. Cu toate acestea, paradoxurile cioraniene instituie un 
loc intermediar între Dumnezeul conceptual şi Dumnezeul cel 
viu: chiar dacă are dezavantajul diferenţei faţă de cel din ur¬ 
mă, acest Dumnezeu are şi avantajul de a depăşi conceptul şi 
a indica spre Dumnezeul cel viu pe măsură ce, maşinăria es¬ 
tetică a formulelor paradoxale îl fac să prindă viaţă. E o viaţă 
împrumutată din fervoarea şi dezlănţuirile scepticului pari¬ 
zian, e-adevărat, dar cu toate acestea spune parcă mai mult 
despre divin decât ar putea-o face o filosofie non-paradoxa- 
lă, fie ea chiar religioasă. 


52 Vezi Vasile Chira, Dominantele gândirii cioraniene, Ed. Universităţii 
Lucian Blaga, Sibiu, 2006, p. 77. 

Mircea Eliade şi Ortodoxia anexată 1 


Introducere 

La numai douăzeci de ani, Eliade publica în Cuvântul lui 
Nae Ionescu un grupaj de doisprezece articole sub titlul ge¬ 
neric de Itinerariu spiritual, adevărat act cultural de naştere 
al „Tinerei Generaţii". Ceea ce ne interesează în studiul de 
faţă, pornind de la aceste articole, este felul în care Eliade 
înţelegea Ortodoxia, propunându-o, după cum vom vedea, 
aproape normativ, tinerilor săi colegi, chemaţi „să închege 
cele dintâi sinteze româneşti, cu toate păcatele şi toate daru¬ 
rile ce zac în sufletul românesc". 2 Demersul nostru, decon- 
structiv în mare parte, este tributar unei perspective teologice 
ortodoxe asumate şi dacă urmăreşte să clarifice raporturile 
marelui istoric al religiilor cu Ortodoxia, o face nu din dorinţe 
polemice sterile, ci din voinţa de a nu lăsa admiraţia, pe de¬ 
plin justificată în faţa anvergurii intelectuale a scriitorului 
şi savantului Eliade, să arunce în ambiguitate adevărul. Ris¬ 
cul e real, de vreme ce l-a sedus, de exemplu, pe un Nico- 

1 Textul a fost publicat în Taior 9 (2007), pp. 72-78. 

2 Mircea Eliade, Profetism românesc, voi. I, Roza Vânturilor, Bucureşti, 
1990, p. 60. 

lae Steinhardt care, grăbit să-l considere pe Eliade un fel de 
„monah mirean", îşi pune amnezic între paranteze propri¬ 
ile concepţii despre monahism. 3 Or, după părerea noastră, 
părere pe care încercăm să o argumentăm în studiul de faţă, 
Ortodoxia este în cazul lui Eliade confiscată sau anexată al¬ 
tor scopuri, reprezentând, de cele mai multe ori, un fel de 
ancilla. O slujnică pe care, înainte de a o lăsa să cadă în ui¬ 
tare, o foloseşte ori de câte ori are nevoie de întemeieri ma¬ 
jore: fie pentru a susţine efervescenţa destinală a generaţiei 
din care face parte, fie pentru a-şi justifica vertijul ideologic 
în faldurile Mişcării Legionare, fie obiectivând-o, în calitate 
de istoric al religiilor. 

Generaţia '27 

Pentru a înţelege mai bine lucrurile, să facem mai întâi 
o scurtă trecere în revistă a felului în care se prezenta „Tâ¬ 
năra Generaţie", coagulată în jurul lui Mircea Eliade. De¬ 
clarând război împotriva „bătrânilor", ea va încerca să se 
definească pe sine prin intermediul acestui „paricid". Un 
„gest" teatral, desigur, dar eficient, ce dezvăluie, mai în¬ 
tâi, un curaj cultural admirabil, ivit din vocaţie, iar nu din 
simplă obrăznicie, şi care, în al doilea rând, aminteşte, de 
marile seducţii anticarteziene prezente în epoca frămân¬ 
tată de ideile vitalismului german şi ale nihilismului rus. 

3 Titulatura aceasta este refuzată de Cioran, pentru care vocaţia 
monahală a lui Eliade este îndoielnică, de vreme ce e atât de mult tributar 
scrisului. Pentru discuţia pe larg şi pentru semnalarea autocontradicţiei lui 
Steinhardt, vezi Adrian Mureşan, Hristos nu trage cu ochiul. N. Steinhardt & 
Generaţia '27, prefaţă de Gheorghe Perian, un cuvânt de Ioan Pintea, Limes, 
Cluj, 2006, pp. 93-96. 

Apetenţa pentru tot ce este trăire iraţională, extaz mistic, 
avânt pasional, experienţă religioasă şi nereligioasă duce 
cu gândul la intenţiile mentorului acelei generaţii, Nae Io- 
nescu, de a i învăţa nu „filosofie din cărţi", ci filosofarea, 
adică maniera de a gândi, proprie fiecăruia. 4 Influenţa pe 
care excentricul maestru a avut-o asupra tinerilor săi dis¬ 
cipoli este comparabilă cu cea pe care o avusese, în epocă, 
Titu Maiorescu. Iată ce scria Vulcănescu, într-un text des¬ 
pre generaţia sa: 

Cum vom putea noi cere, de pildă, vreodată junimiştilor supra¬ 
vieţuitori să înţeleagă că, pentru cei dintr-o generaţie cu mine: „A 
zis Nae" însemnează acelaşi lucru cu ceea ce însemna pentru ei: 
„Zice Maiorescu"? 5 

Nemulţumită de cultura română, paricidă (cum am vă¬ 
zut) şi ostilă generaţiei precedente, ortodoxistă, autohto- 
nistă, antiliberală şi antidemocratică, antijunimistă şi anti- 
maioresciană, spiritualistă şi iniţial apolitică 6 , Generaţia '27 
s-a grupat în jurul tânărului Eliade, recunoscându-1 drept 
conducător. 7 

“Vezi Ion Ianoşi (ed.), O istorie afilosofiei româneşti, Biblioteca Apostrof, 
Cluj, 1996, pp. 150-157. Vezi, de asemenea, Florin Ţurcanu, Mircea Eliade. 
Prizonierul istoriei, traducere de Monica Anghel şi Dragoş Dodu, cu o prefaţă 
de Zoe Petre, Humanitas, Bucureşti, 2005, pp. 75-83. 

5 Mircea Vulcănescu, Tânăra generaţie. Crize vechi în haine noi. Cine 
sunt şi ce vor tinerii români?, ediţie îngrijită de Marin Diaconu, Compania, 
Bucureşti, 2004, p. 113. 

6 Trăsăturile generaţiei 'TI sunt expuse pe larg şi argumentate în Marta 
Petreu, Un trecut deocheat sau „Schimbarea la faţă a României", Biblioteca 
Apostrof, Cluj, 1999, pp. 337-356. Vezi, de asemenea, şi Marta Petreu, 
lonescu în ţara tatălui, Biblioteca Apostrof, Cluj, 2001, pp. 33-54. 

7 Pentru dinamica formării tinerei generaţii, vezi Florin Ţurcanu, Mir¬ 
cea Eliade. Prizonierul istoriei, pp. 134-150. 

Misiunea pe care o avea ea de îndeplinit, după acelaşi Vul- 
cănescu, era triplă 8 : (1) să asigure unitatea sufletească a româ¬ 
nilor uniţi din punct de vedere politic; (2) să exprime în forme 
universale sufletul românesc, indiferent de domeniile în ca¬ 
re aceasta s ar întâmpla (teologie, filosofie, literatură, ştiinţă, 
artă etc.) - ceea ce presupunea conştiinţa unei specificităţi 
româneşti accentuate; (3) să se pregătească pentru „ceasuri¬ 
le grele care pot veni", un obiectiv cu rezonanţe politice, care 
avea să eşueze de vreme ce, în cele din urmă, victoria comu¬ 
nismului avea să anuleze tot ce însemnase cuvântul „spiritua¬ 
litate" în epocă. La aceste trei obiective, Vulcănescu mai adau¬ 
gă unul, pe care îl numeşte „misiune universală" şi care nu se 
referă decât la unii dintre membrii generaţiei: pregătirea ivi¬ 
rii omului nou, concept paulinic preluat de legionari, pe ca¬ 
re Cioran îl va transforma în obsesia unei ţări noi, schimba¬ 
te la faţă, dar care la Eliade va rămâne în orizonul înţelegerii 
spiritualist-legionare. 

Vedem cum teoretizările generaţioniste se împart între cul¬ 
tural, religios şi politic, fiecare dintre aceste trei direcţii mar¬ 
când, adesea destinai, vieţile tinerilor intelectuali. O generaţie 
pe care Eliade, o vedea animată de dorinţa imperativă de a 
da o mare sinteză spirituală 9 , pentru că, să nu uităm, cuvân¬ 
tul de ordine al acestor tineri a fost „spiritualitatea". 10 în ce 
raporturi se află acest cuvânt cu Ortodoxia este ceea ce vom 
încerca să aflăm mai jos. 


8 Vezi Mircea Vulcănescu, Tânăra generaţie, pp. 72-74. 

9 Pentru relaţiile lui Cioran cu Generaţia "TI din perspectiva lucrării lui 
Mircea Vulcănescu, Tânăra generaţie, vezi şi Simona Drăgan, „Cioran et la 
«Jeune Generation»", Euresis 2 (2005), pp. 90-99. 

10 Dan C. Mihăilescu, „Prefaţă", p. 13. 

Ortodoxia sau avaturile subordonării 

Ortodoxia generaţionistă 

Paginile despre Ortodoxie ale Itinerariului spiritual sunt, 
la o primă vedere, apologetice: Ortodoxia este „creştinismul 
autentic care trebuie actualizat în proaspete şi calde fapte 
sufleteşti"; ea e singura salvare de la ameninţările tragicului 
grec, chiar dacă printr-un nou sens al tragicului, mai fecund, 
mai puţin omenesc, şi anume acela creator de personalitate 
al luptei dintre came şi spirit; înţelegând viaţa, creştinismul 
„întrece cu mult comorile ştiinţei şi ale filosofiei". Dacă adă¬ 
ugăm şi aserţiunea inaugurală a articolului că „Apusenii se 
nasc în catolicism. Răsăritenii ajung la ortodoxie" (exact in¬ 
vers de cum susţinea Nae Ionescu!), avem deschisă calea că¬ 
tre acel peregrinaj al tineretului român către Ortodoxie, pe care 
Eliade îl susţine, profetic, în a doua parte a articolului care ia 
în discuţie Ortodoxia. 

Aşadar, noi, cei tineri - vom ajunge, nu ne interesează când, creştini 
ortodocşi. Nu va lipsi nici unul dintre acei care au gustat sensul me¬ 
tafizic al vieţii. Acum - nu am ajuns. Dar ştim că vom ajunge. Nu 
ne e teamă să greşim, păşind alăturea de drum. Pentru că ştim că 
există un drum drept, care ne e menit. 11 

Problemele apar nu doar din pricina profeţiei neîmplinite, 
ci mai întâi datorită acestei predestinări indiferente din punct de 
vedere moral la Ortodoxie care e departe de a fi ortodoxă. De 
altfel, în momentul în care, puţin mai jos, Eliade decretează 
amoralitatea tânărului ortodox care, fie că este ascet sau păcă¬ 
tos, se bucură de aceeaşi experienţă religioasă 12 , lucrurile de- 

u Mircea Eliade, Profetism românesc, voi. I, p. 59. 

12 Ibidem, p. 60. 

vin, dintr-o perspectivă ortodoxă, fundamentată în gândirea 
Sf. Părinţi ai Bisericii, foarte discutabile. 

La acestea se mai adaugă şi altele, care schimbă apolo¬ 
gia Ortodoxiei într-o apologie a spiritualităţii, în care spiri¬ 
tul Generaţiei, altul decât cel hegelian 13 , chiar dacă e decretat 
drept apolitic şi aparţinând creştinismului de sorginte misti¬ 
că, relevă mai degrabă de o ortodoxie culturală, de ortodo¬ 
xism, dacă ni se permite sinonimia procustiană. 

Un capitol foarte important pentru economia cercetării 
noastre o constituie cel referitor la experienţe. Susţinând cu 
pasiune bogăţia experienţelor, indiferent de natura lor, refuzând 
cadrele etice şi aruncându-se într-un tumult heraclitic, tână¬ 
rul profet cultural iese din nou în afara spiritualităţii ortodo¬ 
xe, mult mai intransigente în această privinţă. 

Nu voim să ne oprim efervescenţa, să reglementăm ineditul, să ja¬ 
lonăm drumul ce va să vie, să anticipăm prin silogisme severe viaţa 
noastră, frământările noastre, durerile şi roadele noastre, 

clamează Eliade. Şi de asemenea: 

De ce să ne ferim de experienţe, chiar de cele rău famate? Ele ex¬ 
cită spiritul, îl precipită în situaţii şi atitudini inedite, îl fecundea¬ 
ză cu germeni rari, îl nuanţează cu tente exotice. // Să nu ne fie tea¬ 
mă că ne vor destrăma sufletul sau îl vor stăpâni. Experienţele 
îmbogăţesc conştiinţa.. . u 

Singurele reţineri se referă la posibilele patologii ale indi¬ 
vidualităţii, doar cei mai slabi trebuind să-şi disciplineze 
experienţele, pentru cei puternici ele constituindu-se într-un 
adevărat catalizator al forţelor lăuntrice. 

însă o asemenea atitudine este discutabilă, iar conţinutul 
problematic al aserţiunilor prezentate mai sus a fost sesizat 
n Ibidem, p. 21. 
u Tbidem, p. 36. 

şi în epocă. Şerban Cioculescu, de pildă, scria despre Eliade 
că „D-sa încearcă o învigorare a bătrânei ortodoxii prin toate 
excitantele şi stupefiantele europene şi asiatice" 15 , opinie cu 
atât mai importantă pentru vizibilitatea derapajelor „ortodo¬ 
xe" ale tânărului şef de generaţie, cu cât ea nu aparţine unui 
teolog de meserie. 

Fiindcă se pune semnul egalităţii între experienţe şi cultură 16 , 
experienţialismul eliadesc este explicabil şi prin presupoziţia 
tacită a unei ierarhii: spiritualitatea, cultura, experienţele se 
situează pe primul loc, în vreme ce Ortodoxia şi creştinismul, 
chiar dacă sunt susţinute cu fervoare (după cum am arătat mai 
sus), vin abia în poziţie secundă. Faptul se arată cu atât mai 
evident cu cât, pentru edificarea unei culturi, Eliade susţine 
existenţa nu a unui accentuat spirit critic, ci a unei „încrederi" 
ce nu se poate ivi decât din religie sau prin şcoli. 17 întrebarea 
asupra nucleului formativ al culturii române ghilotinează: 

Avem o cultură etnică? Nu, pentru că nu am ştiut să dezvoltăm 
poziţiile spirituale, cât de puţine, pe care ni le dăruieşte religia 
creştin-ortodoxă. Am avut o cultură care să rezulte din atmosfera 
spirituală din jurul Bisericii? Nu, pentru că cultura românească nu 
a fost fecundată decât de un suspect germen franţuzesc importat 
într-o epocă de criză şi prefaceri ale spiritului apusean. 18 

Ierarhia e încă o dată vizibilă, importanţa Ortodoxiei 
constând ca ferment cultural mai degrabă decât ca angaja¬ 
re religioasă. 

15 Şerban Cioculescu, „Un «Itinerariu spiritual»", în „Dosarele" Eliade, 
voi. I, cuvânt înainte şi culegere de texte de Mircea Handoca, Curtea Veche, 
Bucureşti, 1998, p. 25. 

16 Mircea Eliade, Profetism românesc, voi. I, pp. 39-43. 

17 Jbidem, p. 41. 

w Ibidem, p. 42. 

Chiar cuvântul „itinerariu" conţine în semantica eliades- 
că înţelesuri discutabile din perspectivă ortodoxă. Jaloanele 
pe care acest cuvânt le subîntinde - misticismul teozofic sau 
cel steinerian, situat „între Luther şi Ignaţiu de Loyola" - sunt 
tributare aceleiaşi viziuni ierarhice în care experienţele sunt 
mai importante decât adevărurile de credinţă. Iar când mem¬ 
brilor Generaţiei care nu au găsit Biserica li se recomandă an- 
troposofia lui R. Steiner, comentariile ortodoxe sunt de prisos, 
încă o dată, tânărul Eliade se dovedeşte „antireducţionist" 19 , 
hermeneutica sa religioasă fiind marcată, încă de acum, de 
dorinţa de a cuprinde, sintetic, tradiţii dintre cele mai diver¬ 
se. „Ortodoxia" eliadescă, prin sursele foarte eterogene ce de¬ 
monstrează erudiţia tânărului de numai douăzeci de ani, se 
distanţează astfel cu nonşalanţă de kerigma Bisericii. 

Toate aceste analize ne îndreptăţesc să conchidem că ra¬ 
portul dintre spiritualitatea tinerei Generaţii şi Ortodoxie es¬ 
te unul de supraordonare. 20 Chiar Eliade avea să recunoască 
mai târziu faptul că, deşi scria despre experienţa ortodoxă, 
„nu o avea deloc", iar în ce priveşte creştinismul răsăritean şi 
tradiţiile religioase, româneşti era „un ignorant"... 21 Această 
dovedeşte că „ortodoxia" textelor luate în discuţie este mai de¬ 
grabă ortodoxism, adică o Ortodoxie conjuncturală, căzută în 
istorie şi purtată de valuri culturale sau ideologice, iar nu Or- 

19 Florin Ţurcanu, Mircea Eliade. Prizonierul istoriei, p. 125. 

20 Florin Ţurcanu avea să recunoască această ierarhizare, însă o va pune 
în discuţie doar din punct de vedere etic ( ibidem, pp. 140-141). Părerea 
noastră este că ea e valabilă şi în ce priveşte perspectiva religioasă. 

21 Mircea Eliade, Profetism românesc, voi. I. De altfel într-un text pole¬ 
mic extrem de elocvent, G. Racoveanu îi aduce aceeaşi acuzaţie în termenii: 
„totala ignoranţă a teologului Mircea Eliade" (G. Racoveanu, „Creştinism, 
iudaism şi... îndrăzneală", în „Dosarul" Eliade, voi. II, cuvânt înainte şi 
culegere de texte de Mircea Handoca, Curtea Veche, Bucureşti, 1999, p. 167). 

todoxia menită să transfigureze istoria şi lumea, păstrându-şi 
nealterate scopurile spirituale şi reprezentând, într-o axiolo¬ 
gie patristică, poziţia supremă. 

Ortodoxia legionară 

Nu la mult timp după Itinerariul spiritual, după ce are loc 
turnura politică a tinerilor spiritualişti, la câţiva ani după an¬ 
gajarea mentorului Nae Ionescu de partea extremei drepte, 
Eliade se va folosi de Ortodoxie pentru a justifica politicul, în 
special Mişcarea Legionară. (Să ne amintim, în trecere, că pen¬ 
tru Cioran, soluţia ieşirii României din neantul ei de totdeau¬ 
na mergea, în Schimbarea la faţă a României, pe o cale contrară 
celei a lui Eliade, şi anume pe una lovinesciană, prooccidenta- 
lă şi antiortodoxă ). 22 Nu interesează aici dacă vinovăţia politică 
anulează valoarea culturală 23 , ci faptul că, pentru a doua oară, 
Eliade anexează Ortodoxia unor scopuri exterioare, urmând, 
de fapt, spiritualismul politic al Gărzii de Fier . 24 Constatarea nu 
este anulată nici măcar de faptul că, poate pentru prima dată, 
Eliade se apropie cu mai multă atenţie de practica Ortodoxi- 

22 Pentru această discuţie comparatistă dintre Cioran şi Lovinescu, vezi 
Marta Petreu, Un trecut deocheat sau „Schimbarea la faţă a României", ediţia 
a Il-a, revăzută şi adăugită, Institutul Cultural Român, Bucureşti, 2004, 
pp. 152-172. 

23 Discuţia este încă vehementă. Notăm, în trecere, o poziţie care, în 
opinia noastră, este echilibrată, semnată de Dan C. Mihăilescu: „Nimeni nu 
poate nega valoarea intelectuală extraordinară a acestei generaţii în numele 
sângerosului eşec politic, după cum nimeni nu are dreptul să abluţioneze 
păcatele ei în numele valorii spirituale" (Dan C. Mihăilescu, „Prefaţă", p. 8). 

24 O dezbatere asupra viabilităţii unei asemenea mişcări politice şi a 
legitimităţii ei ortodoxe reprezintă o altă temă, mult prea vastă pentru abor¬ 
darea ei în cadrele acestui studiu. 

ei . 25 Maculat de angajarea politică, tânărul autor flutură stin¬ 
dardul Ortodoxiei ca un soldat, aşteptând de la ea o supremaţie 
europeană, reuşind în acest fel, deşi nu o recunoaşte, să anu¬ 
leze prin politic, vocaţia profund duhovnicească a Ortodoxiei. 

în România de astăzi, scrie el, nu se întâmplă o nouă Reformă. Dim¬ 
potrivă, o adâncire a celei mai vechi forme de viaţă creştinească: 
ortodoxia. Dar ortodoxia noastră ar putea să strălucească într-o zi 
apropiată şi să domine întreaga Europă. 26 

Am putea interpreta acest text drept o evidentă ridicare a 
istoriei la potenţialităţile ei spirituale, lăsând la o parte între¬ 
barea dacă o asemenea elevaţie spirituală e legitimă atunci 
când ea se desfăşoară în absenţa libertăţii, adică sub promisi¬ 
unile funeste ale totalitarismului. Dar ne-am hazarda, fiindcă 
mişcarea nu este aceea - similară schemei psihanalitice a în¬ 
toarcerii refulatului - de revenire a sacrului în tărâmul profa¬ 
nului care tocmai a devenit conştient de misiunea sa metafizi¬ 
că. Dacă este adevărat că „Cel mai superb destin pe care şi-l 
poate găsi un neam este să facă istorie prin valori supraistorice" 27 , 
atunci observăm cum ierarhia se ordonează din nou altfel, co¬ 
borând de la destinul neamului şi valorile istoriei, către va¬ 
lorile supraistorice. Este o mişcare atipică pentru istoricul re¬ 
ligiilor care, mai târziu, va găsi sacrul camuflat în cele mai 
cotidiene atitudini profane, răstumând această ierarhizare po¬ 
litică de tinereţe. Observaţia rămâne în picioare în ciuda fap¬ 
tului că tânărul Eliade vedea în revoluţia legionară „reactua- 

25 Vezi Florin Ţurcanu, Mircea Eliade. Prizonierul istoriei, p. 325. 

26 Mircea Eliade, „De unde începe misiunea României?", în „Dosarul" 
Eliade, voi. V, cuvânt înainte şi culegere de texte de Mircea Handoca, Curtea 
Veche, Bucureşti, 2001, pp. 239, text publicat original în Vremea X, 477 (28 
februarie 1937), p. 3. 

27 Ibidem, p. 239. 

lizarea creştinismului răsăritean" 28 , fiindcă un asemenea tip 
de reactualizare politică şi totalitară (care a reuşit să ajungă 
până la justificarea morţii aproapelui!) trădează o hermeneu¬ 
tică evanghelică deloc proprie Părinţilor răsăriteni. De aceea, 
afirmaţii precum: „Cred în această biruinţă pentru că, înainte 
de toate, cred în biruinţa duhului creştin "; 29 sau „.. .în timp ce 
toate revoluţiile contemporane sunt politice, revoluţia legio¬ 
nară este spirituală şi creştină " 30 nu pot fi citite în cheie orto¬ 
doxă, pentru acelaşi simplu motiv că Ortodoxia se dovedeşte 
anexată, dacă nu confiscată, de către o ideologie istorico-mis- 
tică amnezică la faptul că biruinţa duhului creştin a avut de¬ 
ja loc şi că, în fond, această biruinţă nu este una strict istorică. 
Am putea spune că Eliade alunecă în aceeaşi neînţelegere ce 
i-a caracterizat, de-a lungul timpului, pe cei care au aşteptat 
un Mesia istoric şi o împărăţie în veacul acesta. 

O ultimă observaţie, în compania unor fraze care par a 
ieşi din cercul de fier al istoriei. Eliade scrie: „Cred în biruinţa 
mişcării legionare pentru că cred în dragoste "; 31 şi, de asemenea: 

Fiind în primul rând o mişcare spirituală, având ca scop crearea unui 
om nou şi ca nădejde mântuirea neamului - legionarismul nu se pu¬ 
tea naşte şi nu putea creşte decât valorificând libertatea omului.. . 32 

Sunt fraze care par a repune Ortodoxia în poziţia ei primă, fi¬ 
indcă operează cu nişte cuvinte ortodoxe tari: dragostea, omul 
28 Mircea Eliade, „O revoluţie creştină", p. 240. 

29 Mircea Eliade, „Anchetele Bunei Vestiri «De ce cred în biruinţa 
Mişcării Legionare»", pp. 251, text publicat original în Buna Vestire I, 244 
(17 decembrie 1937), pp. 1-2. 
x Jbidem, p. 251. 

31 Ibidem, p. 253. 

32 Mircea Eliade, „Libertate", pp. 254, text publicat original în Iconar 
HI, 5 (1937), Cernăuţi, p. 2. 

nou, libertatea. Faţă de ele ne putem raporta în două feluri: a) 
Eliade nu cunoştea pericolele reale ale spiritului non-demo- 
cratic (şi lucrurile pot sta în acest fel, de vreme ce teoretiză¬ 
rile din epocă nu erau deloc favorabile democraţiei), cu alte 
cuvinte el, ca prim sedus de promisiunile istoriei, nu înţelegea 
urmările unei asemenea periculoase angajări ; 33 b) Amestecul 
Ortodoxiei cu extremismul politic presupune automat un mi¬ 
xaj al declaraţiilor şi un transfer de legitimitate dintr-un dome¬ 
niu în altul. Cele ce sunt constitutive trăirii ortodoxe - dragos¬ 
tea, libertatea, omul nou - sunt transferate într-un domeniu 
străin, cel al extremei politice, care încearcă astfel să se legi¬ 
timeze. Cu toate că lumina sensurilor iniţiale încă poate se¬ 
duce, ea se pierde încet-încet, obscurizându-se până la a de¬ 
veni simplă demagogie, sub presiunea forţelor istorice. Aşa 
încât, Ortodoxia rămâne o ancilla, chiar atunci când pare a fi 
depăşit această condiţie. 

Ortodoxia uitată 

O dată cu plecarea din ţară şi cu strălucita carieră de isto¬ 
ric al religiilor, Eliade se distanţează de păcatele tinereţii, de 
naţionalism, de Ortodoxie. Chiar dacă acuzele de antisemi¬ 
tism şi de extremism politic mai răsună încă, dovedind că el 
a rămas până la capăt „prizonierul istoriei", lor nu li se mai 
adaugă pandantul ortodox. După o convieţuire întemeietoa¬ 
re, extremismul şi Ortodoxia se despart, aceasta din urmă că¬ 
zând în uitare, atunci când nu constituie un capitol de istorie 
a religiilor sau când nu argumentează, ca pe un caz particu- 

33 Florin Ţurcanu notează despre Eliade că „Nu pare să sesizeze ceea 
ce separă «omul nou» despre care vorbeşte Codreanu de «omul nou» al 
sfântului Pavel" (Florin Ţurcanu, Mircea Eliade. Prizonierul istoriei, p. 313). 

Iar, teoria despre sacru, adevărat gen proxim pentru o vizi¬ 
une obiectivantă asupra religiilor. Dacă într-o lectură critică, 
Eliade poate fi considerat fie sincretic şi tezist (sintetizând cu 
prea mare repeziciune observaţii insuficient meditate, căci teza 
metafizică precede mereu demonstraţia riguroasă) 34 , fie rela¬ 
tivist, într-o lectură ortodoxă el nu reprezintă mai mult decât 
tipul omului religios, cu o personalitate culturală neîndoios 
genială, însă nu mai mult. închizând în conceptul de sacru ori¬ 
ce raportare la fiinţa supremă şi anulând astfel diferenţele 35 , 
Eliade se poate prezenta ca un veritabil gânditor mistic 36 ale 
cărui merite pentru vocaţia fundamental religioasă a omului 
rămân incontestabile; dar acest punct slab de vedere, nu vali¬ 
dează, într-o viziune ortodoxă, conceptul de sacru, ca pe un 
supraconcept religios, care, asemenea celui de fiinţă la Hei- 
degger, ar putea depăşi „fiinţarea" Dumnezeului creştin (să 
ne amintim că pentru Sf. Dionisie Pseudo-Areopagitul, Dum¬ 
nezeu este suprafiinţial şi „dincolo de toate "). 37 De asemenea, 
problematic ni se pare şi conceptul omului arhaic care, deşi are 
raporturi privilegiate cu sacrul, rămâne totuşi un „neopăgân" 38 , 
făcând superfluă revelaţia în istorie a Fiului lui Dumnezeu. 

într-un interviu al lui Cristian Bădiliţă, Paul Barbănea- 
gră răspundea, la întrebarea dacă Eliade trăia în Biserică, 
următoarele: 

34 Vezi Daniel Dubuisson, Mitologii ale secolului XX (Dumeyil, Levy-Strauss, 
Eliade), traducere de Lucian Dinescu, ediţie augmentată, Polirom, Iaşi, 2003, 
pp. 614-618. 

35 Tbidem, p. 196. 

36 Petre Ţuţea, Mircea Eliade, ediţie îngrijită de Tudor B. Munteanu, 
Eikon, Cluj-Napoca, 2007. 

37 Sf. Dionisie Areopagitul, „Despre teologia mistică", p. 250. 

38 Daniel Dubuisson, Mitologii ale secolului XX (Dumeyil, Levy-Strauss, 
Eliade), pp. 614-618. 

In intimitatea fiinţei lui era profund creştin-ortodox. Nu se ruga de¬ 
cât în spiritul religiei ortodoxe. Dar pentru că Dumnezeu a vrut ca 
el să fie istoric şi filozof al religiilor, Eliade considera că nu-şi putea 
îngădui să abordeze celelalte religii din perspectiva religiei lui şi să 
facă, astfel, misionarism creştin. Asta l-ar fi împiedicat să înţeleagă 
complexitatea faptului religios la scară planetară. Ca profesor de 
istorie a religiilor încerca să se obiectiveze pe cât posibil. Dar Eli¬ 
ade era în adâncul fiinţei lui profund român şi profund creştin. 39 

Distincţia dintre obiectivitatea savantului şi ortodoxia omu¬ 
lui Eliade este binevenită, fiindcă ea afirmă din nou ierarhiza¬ 
rea celor două, ortodoxia căzând într-o poziţie secundă. Mai 
mult, această ortodoxie se dovedeşte problematică, deoare¬ 
ce, accentuând în exces latura privată, personală, pune tacit 
între paranteze Biserica şi dobândeşte astfel o coloratură vi¬ 
zibil protestantă. 

Concluzii 

Ortodoxia lui Eliade a cunoscut, aşadar, o dinamică pro¬ 
prie, de la efervescenţa Itinerariului spiritual, la „uitarea" ani¬ 
lor din urmă, când a pierdut caracterul auroral şi s-a transfor¬ 
mat în simplu obiect de studiu ştiinţific. Fără a fi una dintre 
cele mai vizibile mişcări, această transformare îşi dovedeşte 
însă o permanenţă pe care am încercat să o semnalăm mai 
sus: este vorba de locul secund pe care l-a ocupat de fiecare 
dată, chiar atunci când părea că se situează într-o poziţie do¬ 
minantă. Subordonată conjunctural, Ortodoxia se arată drept 
ancilla, care slujeşte interese exterioare propriei naturi. Rând 
pe rând, ea va întări fie entuziasmul ideii de generaţie nouă, 

39 Cristian Bădiliţă şi Paul Barbăneagră, întâlnirea cu sacrul, Axa, 
Botoşani, 1996, pp. 77-78. 

având un destin cultural şi spiritual cu totul excepţional, fie 
angajarea politică în extrema dreaptă românească, fie se va 
plasa, cuminte, în teritoriul bine circumscris de către istoricul 
religiilor, stingându-şi potenţialităţile duhovniceşti în obiec¬ 
tivitatea cercetării. 

Iată de ce este dificil să vorbim cu seriozitate despre Or¬ 
todoxie în gândirea marelui savant. Ea rămâne problemati¬ 
că, chiar atunci când se pune semnul echivalenţei între gân¬ 
direa mistică a lui Eliade şi perfecţiunea atemporală a ordinii 
creştine . 40 Dacă din perspectiva gândirii teologale, Eliade poa¬ 
te fi lecturat cu succes - căci de la el aflăm din nou, ca altă¬ 
dată de la filosofii presocratici, despre existenţa unei cauze 
unice şi reale a tuturor lucrurilor 41 , precum şi despre vocaţia 
religioasă a omului - din perspectiva gândirii teologice orto¬ 
doxe lucrurile rămân discutabile. De altfel nici Petre Ţuţea, 
căruia îi datorăm distincţia teologal/teologic, nu îndrăzneşte 
să conchidă mai mult decât că „Mircea Eliade este un om re¬ 
ligios împlinit" 42 , ceea ce poate fi interpretat în două moduri: 
a) fie este împlinit din punct de vedere religios, cuvântul „reli¬ 
gios" având valoare adverbială şi deschizând către religiozi¬ 
tate; b) fie e împlinit în calitate de homo religiosus („om religi¬ 
os", aici acelaşi termen fiind un adjectiv). Şi într-un caz, şi în 
celălalt, când nu cade pur şi simplu pradă uitării, Ortodoxia 
rămâne în acelaşi orizont secundar bântuit de forţe culturale 
sau istorice de o importanţă mereu impunătoare. 


40 Vezi Petre Ţuţea, Mircea Eliade, p. 90. 

41 „Misticul Mircea Eliade trebuie gândit în triunghiul: Dumnezeu, om 
şi natură, în care domină Sacrul, adică realul atotcuprinzător, cauza unică 
a tuturor lucrurilor, oricare alta fiind iluzorie" ( ibidem, p. 133). 

42 Tbidem, p. 135. 

Religie, politică şi literatură 
la Bartolomeu Valeriu An ani a 1 


Introducere. Ars poetica unui scriitor-călugăr 

Scriitor de factură religioasă, călugăr şi episcop al Bisericii 
Ortodoxe Române, Bartolomeu Valeriu Anania (1921-2011) are 
o biografie şi o bibliografie ce stau sub semnul complexităţii. 
Un homo religiosus controversat, aflat în plin comunism româ¬ 
nesc, se înscrie în tinereţe într-una din „Frăţiile de Cruce" - 
organizaţie de tineret a Mişcării Legionare, pentru a se dezice 
apoi de legionarism, fără a putea scăpa însă de acuzaţia de le¬ 
gionar, care-1 va urmări, fiind arestat şi închis de mai multe 
ori; călugăr de la douăzeci şi unu de ani, ajuns la bătrâneţe 
mitropolit al Clujului, îşi recunoaşte lipsa de vocaţie mistică 2 

1 Textul a apărut iniţial în limba engleză, în traducerea Anielei Siladi, 
în Journal for the Study ofReligions and Ideologies 10,29 (2011), pp. 159-181. 
Varianta românească a apărut în Tabor V, 5 (2011), pp. 45-59. 

2 Valeriu Anania, Memorii, Polirom, Iaşi, 2008, p. 34. Chiar dacă această 
declaraţie a fost făcută cu mai multe ocazii, trebuie reţinută şi observaţia 
excelentă pe care o face Maria-Elena Ganciu: „... călugărul Bartolomeu nu 
şi-a declinat niciodată vocaţia monahală. Chiar şi în perioada care a ur¬ 
mat detenţiei sale, el nu a renunţat la monahism, deşi în urma decretului 
410, majoritatea călugărilor au lepădat haina monahală şi au avut posibili- 

şi este acuzat de colaborarea cu Securitatea; scriitor de litera¬ 
tură, poet, prozator şi dramaturg, Bartolomeu Valeriu Ana- 
nia este totodată şi un original teolog al icoanei, precum şi un 
comentator şi revizuitor al Bibliei intr-o limbă română apre¬ 
ciată de cunoscători; deţinut politic, condamnat pentru do¬ 
uăzeci şi cinci de ani la muncă silnică pentru „uneltire contra 
ordinei sociale" (din care va face şase ani şi două luni în în¬ 
chisorile de la Securitate, Jilava, Piteşti şi Aiud, ieşind în 1964 
în urma unui decret general de graţiere), ajunge să ocupe di¬ 
verse funcţii bisericeşti în cadrul Arhiepiscopiei Misionare 
Ortodoxe Române din America şi Canada (1965-1976); toate 
acestea ilustrează, în puţine cuvinte, portretul nu lipsit de 
contradicţii al lui Bartolomeu Valeriu Anania. 3 încercând să 
descifrăm câte ceva din acest univers, ne vom ocupa în stu¬ 
diul de faţă de relaţia dintre religie şi literatură, precum şi de 
raportul dintre religie şi politică, aşa cum apar ele în scrisul 
şi viaţa acestui scriitor-călugăr. Dacă religiosul operei sale ră¬ 
mâne o constantă, legăturile cu Securitatea sunt pe alocuri ne¬ 
clare, iar la întrebarea dacă fostul deţinut politic a fost sau nu 
colaborator al poliţiei politice din România comunistă, răs¬ 
punsurile nu par a fi mulţumitoare, cel puţin pentru unii cri¬ 
tici, decât până la un anumit punct. 

înainte de a analiza raportul propriu-zis dintre literatură 
şi credinţa religioasă, se impune un popas de edificare asupra 
artei poetice practicate de poetul, prozatorul şi dramaturgul 

tatea să se căsătorească". Vezi Maria-Elena Ganciu, „Bartolomeu Anania 
şi «aventura» monahală", Tabor V, 1 (2011), p. 119. 

3 Pentru detalii se poate consulta cronologia alcătuită de Ştefan Iloaie în 
volumele de la Editura Limes. Vezi, de exemplu, Valeriu Anania, Străinii 
din Kipukua (= Opera literară 1), prefaţă de Aurel Sasu, cronologie de Ştefan 
Iloaie, Limes, Cluj-Napoca, 2003. 

Valeriu Anania, mereu dublat de teologul şi cărturarul Bar- 
tolomeu. 4 Pentru aceasta, vom apela mai întâi la o mărturie 
de tinereţe când, în timpul unui bombardament al avioane¬ 
lor ruseşti, tânărul Anania, chelner pe vremea aceea, avea să 
găsească scrisului un rost prin opoziţia cu absurdul pe care 
războiul îl impusese în viaţa oamenilor: 

Sentimentul acesta [al absurdului, n.n.] m'a întărâtat în gândul de a 
ţine mâna pe condei şi a-i dărui vieţii - ca şi morţii - mele un înţeles 
de care să nu mă ruşinez nici în faţa oamenilor şi nici la scaunul de 
judecată al lui Dumnezeu. 5 

Mai târziu, acest sens al scrisului va fi depăşit, către un ni¬ 
vel pe care l-am putea numi ontologic, fiindcă, răspunzând 
unei anchete scriitoriceşti la care fusese întrebat de ce scrie, 
Valeriu Anania declară: 

Când cititorul e o abstracţie, iar ziua de mâine o incertitudine, când 
„manuscrisul" e ameninţat să piară, inevitabil, odată cu autorul, se 
mai poate pune întrebarea: de ce scrii? Am motive să cred că, din¬ 
colo de orice cauză, scrisul - mai bun sau mai rău, mai fragil sau, 
poate, mai durabil - face parte din fiinţa şi destinul meu. 6 

Observăm că acest răspuns conţine două idei majore: în 
primul rând subliniază precaritatea receptării, a scrisului şi 
a destinului scriitoricesc (ceea ce pune în discuţie sensul că 
scriitura s-ar putea opune absurdului existenţei), iar pe de al¬ 
tă parte accentuează statutul ontologic al scrisului, adică ne- 
cesitatea lui fără condiţii. Contingenţă vs. necesitate, această 

4 Un statut dual şi totodată complementar subliniat deja (a se vedea 
Lucian Vasile Bâgiu, Valeriu Anania. Scriitorul (= Monografii), Limes, 
Cluj-Napoca, 2006, p. 364). 

5 Valeriu Anania, Memorii, p. 27. 

6 Valeriu Anania, Publicistica, voi. 2 (= Opera literară 9), Limes, 
Cluj-Napoca, 2008, pp. 104-105. 

antiteză e menită să pună şi mai mult în valoare calitatea on¬ 
tologică a scrisului, care depăşeşte în felul acesta chiar nevoia 
de sens. E ca şi cum s-ar afirma: a fi înseamnă a fi scriitor, ceea 
ce e mai mult decât asumarea luptei cu nonsensul, din care o 
viitoare nemurire literară ar putea ieşi victorioasă. 

„Format în duhul clasicismului" căruia îi rămâne credincios, 
Valeriu Anania recunoaşte că nu a intenţionat să scrie o litera¬ 
tură provocatoare sau originală cu orice preţ, ci a practicat „ar¬ 
ta de a fi ofensiv fără a ofensa". 7 Limitei clasice, dacă o putem 
numi astfel, i se adaugă şi limita faptului de a fi cleric, îngrădi¬ 
re ce nu-i permite, de exemplu, să scrie o piesă în cel mai auten¬ 
tic argou sau să-l traducă pe Villon „ca atare", în argoul auzit 
în puşcărie la pungaşii şi hoţii de buzunare. 8 Acest respect faţă 
de modelul clasic e guvernat de credinţa fundamentală că un 
mare scriitor nu e numai un înnoitor al limbii, „ci şi - aş crede 
că mai ales - cel ce o restaurează, recumpănind-o, cu mijloacele 
şi la măsura vremii lui". 9 Cu această idee care valorifică origi¬ 
narul, intrăm în câmpul raporturilor dintre religie şi literatură. 

Literatura sub semnul originarului: de la 
hierofanie la teologie 

Originarul semnificativ 

Originarul reprezintă o adevărată dominantă a scriiturii lui 
Valeriu Anania, care explică şi iluminează atât teologia şi ro- 

7 Valeriu Anania, Din spumele mării. Pagini despre religie şi cultură 
(= Homo religiosus), ediţie îngrijită şi postfaţă de Sandu Frunză, Dacia, 
Cluj-Napoca, 1995, p. 206. 

8 Valeriu Anania, Memorii, p. 66. 

9 Valeriu Anania, Publicistica, voi. 2, p. 33. 

mânismul său, cât şi obsesia pentru mitologie şi folclor, într-o 
manieră pe care am putea-o denumi interdisciplinară. Anania 
face literatură, atunci când se ocupă de artă, ca în prozele din 
Amintirile peregrinului apter, apelează la istorie, când îşi deru¬ 
lează firul întâmplării literare şi ajunge apoi de la temeiurile is¬ 
torice la cele sacre, unde miturile şi cuvântul lui Dumnezeu se 
îmbină, într-o ultimă aventură a originarului. Originalitatea se 
dovedeşte astfel mereu marcată de obsesia începuturilor, într-o 
scriitură în care originarul domină originalul, iar cuvântul po¬ 
etic trimite simbolic către Cuvântul din Evanghelia după Ioan. 

Această relaţie nu anulează însă nici originalitatea, nici 
importanţa cuvântului poetic. Dimpotrivă, abia pus astfel în lu¬ 
mină, cuvântul poetic dobândeşte putere, într-un fel de izomor¬ 
fism pe care-1 întâlnim într-un poem din volumul Anamneze: „Pu¬ 
terile cuvântului le ştiu / şi nu de-acum şi nici de prin aproape / 
ci de pe când mi se purtau pe ape". 10 Trimiterea la referatul bi¬ 
blic al creaţiei, când Duhul lui Dumnezeu se purta pe deasupra 
apelor, susţine credinţa poetului „în sacralitatea actului artistic", 
susţinând ideea că poetul „miface versuri, asemeni meşteşugului 
arghezian, ci [...] profesează o creaţie confină cu cea originară". 11 
Această teorie, curajoasă din punct de vedere teologic, dezvălu¬ 
ie că între literatură şi credinţă există mai mult decât un raport 
de exterioritate, logosul poetic asumându-şi, prin Logosul di¬ 
vin, aceeaşi funcţie de înălţare spre înţelesuri tot mai adevărate: 
„Raţiunea poetică poate să se ridice astfel la cunoştinţa adevă¬ 
rului, provocând semenilor revelaţii estetice şi metafizice". 12 Es¬ 
tetica devine în acest punct în mod necesar teologică, iar relaţia 
dintre religie şi literatură îşi pierde contingenţa. 

10 Valeriu Anania, Poeme (= Opera literară 4), prefaţă de Petru Poantă, 
cronologie de Ştefan Iloaie, Limes, Cluj-Napoca, 2006, p. 189. 

11 Lucian Vasile Bâgiu, Valeriu Anania. Scriitorul, p. 120. 

u Ibidem, p. 389. 

Exemplificând, importanţa originarului se lasă decriptată 
în distincţia hawaiană dintre povestea imaginară ( kaao ) şi cea 
adevărată, ca un fapt istoric ( moolelo ), aceasta din urmă cuprin¬ 
zând povestirile despre zeii consideraţi fiinţe reale, nu fante¬ 
zii. 13 Chiar personajul-narator din romanul Străinii din Kipukua 
este un fel de zeu căzut printre oameni: „Eram, desigur, un de¬ 
generat, eu cel ce trăisem cândva în împărăţia apelor şi umbla- 
sem liber printre rechinii lui Kamoho. Ce decadenţă, Dumne¬ 
zeule, ce decadenţă!" 14 Tot un înger rătăcit printre oameni este 
şi naratorul din Amintirile pergrinului apter, ceea ce semnifică 
faptul că originarul este aici, în cotidian, amestecat în întâm¬ 
plările obişnuite, cărora le conferă sensuri ce transcend ori¬ 
zontala, chiar şi atunci când înţelesurile nu se lasă decriptate 
cu uşurinţă. Semnificativ pentru dificultatea acestei descifrări 
stă un episod în care peregrinul apter este readus la esenţial de 
un interlocutor care-i spune: „Crezi că aşa, de florile mărului, 
te-ai adunat de prin străini şi ai pornit pe urmele lui Nicodim? 
Crezi că degeaba ai dumneata obsesia începuturilor?" 15 O „me¬ 
taforă obsedantă" în creaţia lui Valeriu Anania, această „taină a 
obârşiilor" 16 este pusă în scenă în diferite contexte. Iată de pil¬ 
dă ce afirmă domnul Martin, personaj din Străinii din Kipukua, 
când i se arată un ceas care se numeşte Omega: „Ce idee! excla- 

13 Valeriu Anania, Străinii din Kipukua, p. 34. 

u lbidem, p. 82. Această mărturisire pune sub semnul istoriei adevărate 
(moolelo) chiar romanul însuşi, ca povestire a unor fapte reale, căci consem¬ 
nate de un zeu căzut, şi trimite la Mircea Eliade şi la dialectica sacrului şi 
profanului, despre care vom mai vorbi. 

15 Valeriu Anania, Amintirile peregrinului Apter. Nuvele şi povestiri 
(= Opera literară 2), cu o prefaţă de Mircea Muthu şi o cronologie de Ştefan 
Iloaie, Limes, Cluj-Napoca, 2004, p. 46. 

“Nicoleta Pălimaru, Valeriu Anania: opera literară, Limes/Renaşterea, 
Cluj-Napoca, 2011, p. 80. 

mă el uşor flegmatic. Omega? Nu există un timp Omega. Exis¬ 
tă numai un timp Alfa. Omega e doar cenuşa timpului". 17 în 
plus, chiar relaţia sexuală dintre doi îndrăgostiţi este descrisă 
în termenii începuturilor, în baza echivalenţei dintre a face dra¬ 
goste şi „a se lăsa înghiţiţi de strămoşi". 18 Iar în ceea ce priveşte 
mântuirea, aceasta devine, în acest caz, sinonimă cu reintegra¬ 
rea în pământul patriei, căci „Nu există decât o singură reinte¬ 
grare, în pământul patriei care te-a dat lumii". 19 

Hierofanii literare 

Există un religios implicit la orice mare poet, iar Valeriu 
Anania ştie acest lucru: prin contactul pe care un creator îl 
are cu sacrul şi misterele vieţii, el este „pătruns, într-un fel 
sau altul, de sentimentul religios". 20 Poezia religioasă nu are 
nevoie de subiecte, teme sau motive explicite pentru a ajun¬ 
ge în preajma adâncimilor. Ca scriitor-călugăr, religiozitatea 
creaţiei nu rămâne în cazul lui Anania doar la nivelul impli¬ 
citului, ci încearcă mai mult. Se poate sesiza un urcuş de la 
creaţia literară până la traducerea Bibliei, de la sacrul impli¬ 
cit, la cel asumat. într-un prim nivel, legătura dintre religie şi 
cultură rămâne exterioară, deşi indiscutabilă: 

Cultura e menită să-i ofere religiei acea deschidere spre setea de 
universalitate a sufletului omenesc; religia, la rândul ei, e chemată 
să-i confere culturii dimensiunea interioară a sensului ei absolut, 
fără de care ea, cultura, ar rămâne un vast, dar simplu laborator. 21 

17 Valeriu Anania, Străinii din Kipukua, p. 88. 

ls Mdem, p. 163. 

K Ibidem, p. 89. 

20 Valeriu Anania, Din spumele mării, p. 146. 

21 Valeriu Anania, Publicistica, voi. 2, p. 213. 

Un pas mai departe şi cele două se regăsesc împletite intr-un 
acelaşi spirit. Să citim, de exemplu, volumul de versuri Ge¬ 
neze: invocaţii deloc retorice, având sonorităţile rugăciunii, 
se rostesc într-o lume plină de distanţe şi de mister, în care 
Dumnezeu se află întotdeauna prin preajmă; o conştiinţă a 
sacrificiului de sine, răspunzând răstignirii, străbate fără me¬ 
lodramă poemele; angoasa existenţială, chiar când e spusă, 
nu ajunge tăgăduire, ca la Arghezi, ci rămâne mai degrabă 
la nivelul elegiac; e ca şi cum transcendenţa s-ar aşterne, in¬ 
evitabilă, peste lucruri şi destine. Fireşte, din opera poetu¬ 
lui Valeriu Anania nu lipseşte nici forma ca atare a poeziei 
religioase, după cum întâlnim în volumul File de acatist, un¬ 
de forma lirică este acatistul, imnul, litania, poemele având 
stări şi trepte. Dar deocamdată să semnalăm că îmbinarea 
dintre religios şi cotidian este posibilă pe baza încrederii că 
sacrul şi profanul sunt îngemănate, ceea ce atestă o puterni¬ 
că influenţă a lui Mircea Eliade. 

„întregul discurs literar - sau ştiinţific - al autorului pare a 
se circumscrie preocupărilor de antropologie culturală speci¬ 
fice lui Mircea Eliade" 22 , remarcă un exeget. Admiraţia lui Va¬ 
leriu Anania pentru Eliade rămâne constantă şi dovedeşte şi o 
cunoaştere a operei acestuia. Anania admiră ideea unui Deus 
otiosus pe care o consideră „cea mai îndrăzneaţă" şi „mai ferti¬ 
lă" pentru hermeneutica miturilor. 23 De asemenea, îi cunoaşte 
sistemul de gândire şi îl sistematizează în cinci puncte, având 
în centru ideea sacrului şi a reîntâlnirii cu el - considerată „re¬ 
integrarea în autenticitate, transfigurarea spiritului în interio¬ 
rul timpului mitic recuperat prin ritual". 24 întâlnirea cu Eliade 


^Lucian Vasile Bâgiu, Valeriu Anania. Scriitorul, p. 499. 

23 Valeriu Anania, Din spumele mării, p. 110. 

24 Vezi ibidem, p. 98. 

e mai mult decât o influenţă şi reprezintă un fel de confirma¬ 
re a unei structuri interioare: 

Impactul cu opera ştiinţifică a lui Mircea Eliade [...] nu a făcut alt¬ 
ceva decât să-mi confirme teoretic (dar numai în parte) ceea ce-mi 
aparţinea prin structură. 25 

Reţinerea se datorează faptului că dacă pentru Eliade sacrul 
şi profanul sunt în opoziţie, pentru Anania profanul se instalea¬ 
ză la periferia sacrului, dar niciodată complet în afara lui, între 
ele existând o continuă şi fertilă interferenţă. 26 Pentru a surprin¬ 
de acest fenomen, scriitorul pune la lucru o recuzită diversă: 

Fondul operei literare este întotdeauna mitic, la întrepătrunderea cu 
fantasticul, fabulosul, onirismul, realismul magic, legendarul şi isto¬ 
ricul. Creştinismul este proiectat în context ancestral, arhetipul pur¬ 
tând în sine şi sămânţa eresului. [...] Nostalgia originarului determi¬ 
nă o etern reiterată odisee a recuperării începuturilor semnificative. 
Sfârşitul însuşi este înţeles ca revenire în arhetip. [... ] Vieţuirea în pro¬ 
fan este o etapă intermediară şi efemeră întru reintegrarea în absolut. 27 

Exemplele acestei comunicări între sacru şi profan, abun¬ 
dă mai ales în proza lui Valeriu Anania, care se remarcă prin 
„încercarea insistentă [...] de a stabili un primat al adevăru¬ 
lui artistic asupra celui istoric". 28 în Amintirile peregrinului ap- 

s Ibidem, p. 208. 

26 A se vedea V. Fanache, „Prefaţă", în Fucian Vasile Bâgiu, Valeriu 
Anania. Scriitorul (= Monografii), Limes, Cluj, 2006, p. 14. Despre această 
interferenţă, chiar peregrinul apter declară în povestirea „Talanga": „con¬ 
temporanii mei s-au deprins, încetul cu încetul şi cam fără voia lor, să ac¬ 
cepte şi adevăruri lipsite de acoperiri imediate" (Valeriu Anania, Amintirile 
peregrinului Apter, p. 90). 

27 Fucian Vasile Bâgiu, Valeriu Anania. Scriitorul, p. 502. 

28 Sandu Frunză, „Autoportretul din oglindă", în Valeriu Anania, Ple¬ 
doarie pentru Biserica Neamului, Omniscop, Craiova, 1995, p. 172. 

ter, de exemplu, povestirea „Pasărea măiastră" 29 îmbină viaţa 
şi întâmplările dintr-o mănăstire (Polovragi) cu descrieri ale 
frescelor vechi, care intră astfel în circuitul întâmplărilor cu 
semnificaţii ce depăşesc istoria artei. Este ca şi cum ar exista 
o dinamică existenţială, un schimb între viaţa sacră a imagini¬ 
lor iconografice şi viaţa cotidiană a personajelor - călugări şi 
apropiaţi ai mănăstirii -, fără a se ajunge neapărat la elemente 
obsesiv miraculoase. Această paşnică îmbinare, acest sacru do¬ 
molit şi lipsit de violenţa cratof aniei, convieţuind firesc cu viaţa 
oamenilor, este una dintre mărcile prozatorului Valeriu Ana- 
nia, care argumentează în favoarea ideii continuităţii sacrului 
şi profanului. Registrul ontologic al acestei lumi nu resimte ca 
pe o stranietate absolută prezenţele din lumea cerească; chiar 
dacă realitatea cotidianului are nevoie de desăvârşire, împlini¬ 
rea celestă nu-i stă alături ca o contradicţie, ci îi desăvârşeşte 
posibilităţile pe care deja le deţine. 

Romanul Străinii din Kipukua aduce în faţa cititorului aceeaşi 
comuniune între puterile ancestrale, active pentru oamenii 
din Kipukua, în acord cu mitologia locală, şi realitatea coti¬ 
diană. Acest joc în care profanul nu obnubilează sacrul, ci-1 
lasă să se manifeste este departe de a stabili limite clare, atât 
ale sacrului, cât şi ale profanului cotidian. Sentimentul co¬ 
munei coapartenenţe la un acelaşi registru ontologic este dat 
şi de faptul că fantasticul romanului nu trezeşte nici perple¬ 
xitatea groazei, nici sentimentul inadecvării dintre cele două 
lumi. Dacă aventura existenţială a personajului-narator poa¬ 
te fi încadrată în cea a crizelor de identitate, continua rapor¬ 
tare la lumea ancestrală oferă un răspuns uluitor: ceea ce sun¬ 
tem nu ţine atât de numele nostru, care poate fi mereu dublat 


29 Vezi Valeriu Anania, Amintirile peregrinului Apter, pp. 110-115. 

de numele (şi puterile!) unor zei de demult, ci de faptul par¬ 
ticipării la originar, la acea realitate sacră, despre care vorbea 
Eliade, realitate ce deţine adevărul atât al lumii, în totalitatea 
ei dinamică, spaţio-temporală, cât şi al persoanei individua¬ 
le. Este o participare la originar care seamănă cu participarea 
platonică la idei, de care se bucurau în filosofia lui Platon cei 
mai iniţiaţi dintre iubitorii de înţelepciune. Scriitura este hie- 
rofanică, iar sacrul nu trebuie decât descoperit în întâmplă¬ 
rile cotidiene sau, ieşind din proză, ridicat la o formulă no¬ 
uă, la teologie. 

De la teologia printre litere la cuvântul revelat 

Teologia lui Bartolemeu Valeriu Anania e mai întâi de toa¬ 
te una ce se citeşte printre litere, depăşind sacrul necreştin şi 
dezvăluind adevărurile revelaţiei. De la compararea postu¬ 
rii artistice cu cea hristică, a harului poetic cu cel divin, a cu¬ 
vântului artistic cu Logosul primordial 30 şi până la asuma¬ 
rea explicită a posturii de teolog, există multe nuanţe. Scriam 
cândva, în postfaţa la volumul De dincolo de ape că textele, ete¬ 
rogene în fond, sunt unite de o perspectivă hristică chiar pre¬ 
zentă în mod implicit. 31 Ideea era cu siguranţă împinsă prea 
departe 32 , însă ea îmbia exegetul operei lui Anania la o grilă 
de lectură din care teologicul să nu lipsească. Dacă temele şi 
motivele literare depăşesc cadrele teologiei, nu e mai puţin 
adevărat că prezenţa elementului teologic rămâne indiscuta¬ 
bilă. Iată un comentariu al lui Aurel Sasu: 

30 Lucian Vasile Bâgiu, Valeriu Anania. Scriitorul, p. 98. 

31 Ioan Nicu Turcan, „Dialectica românească a dorului", postfaţă la 
Valeriu Anania, De dincolo de ape, Dacia, Cluj-Napoca, 2000, p. 157. 

32 Lucian Vasile Bâgiu, Valeriu Anania. Scriitorul, p. 438. 

Poezia lui A. [Anania, n.n.] tinde spre o stare de puritate interzi¬ 
să, provocând elegiac divinitatea, familiară şi accesibilă mai ales ca 
suferinţă şi singurătate. Lipsită de dramatism, pipăirea arghezia¬ 
nă a misterului e, mai degrabă, comuniune prin cântec: bucurie a 
invocării luminii şi acceptare îngăduitoare a sinelui călătorind în¬ 
tre două nopţi. 33 

Considerat de Liviu Petrescu „unul dintre cei mai im¬ 
portanţi poeţi de inspiraţie religioasă din literatura română 
a veacului al XX-lea" 34 , Valeriu Anania ajunge în conştiinţa 
criticii la o postură care se înalţă către teologie, Dan Cia- 
chir considerându-1 „în primul rând poet şi în al doilea rând 
poet mărturisitor". 35 De asemenea, interpretarea Luceafă¬ 
rului eminescian în legătură cu prologul Evangheliei du¬ 
pă Ioan, aşadar cu Logosul necreat, dezvăluie că universul 
hermeneutic ananian are un fundal teologic. Paralela nu es¬ 
te defel exclusivistă şi nu intenţionează să expliciteze reli¬ 
gios statutul personajului-geniu din poemul lui Eminescu, 
ci îi păstrează taina, subliniind doar posibilitatea deschi¬ 
derilor către interpretări alternative, în cazul de faţă - teo¬ 
logice -, pe care o capodoperă le admite. 36 In fine, una din¬ 
tre cele mai clare afirmaţii, pe deplin justificată de poezia 
imnografică a lui Valeriu Anania, este cea care îl situează 
„în constelaţia creatorilor, în duh ortodox, ai imnelor în¬ 
chinate unor sfinţi". 37 

Decriptarea elementului teologic nu e întotdeauna atât de 
dificilă: teologul e consacrat atât prin trimiterile scripturisti- 
ce prezente în operă, dramaturgia, de exemplu, valorificând 

33 Valeriu Anania, Poeme, p. 283. 

34 Jbidem , p. 279. 

35 Ibidem, p. 289. 

36 Vezi Valeriu Anania, Din spumele mării, pp. 141-146. 

37 Nicoleta Pălimaru, Valeriu Anania: opera literară, p. 207. 

adeseori un incontestabil „tezaur biblic de înţelepciune" 38 , cât 
şi prin punerea în vers dramatic a unor parabole din Evan¬ 
ghelie - parabola fiului risipitor, din Hoţul de mărgăritare, fi¬ 
ind exemplul cel mai la îndemână. 39 Nu sunt de neglijat nici 
posibilele influenţe din marea literatură patristică a Răsări¬ 
tului: simbolistica luminii îşi găseşte justificarea estetică în 
Sf. Dionisie Pseudo-Areopagitul, înţelegerea mistică a frumo¬ 
sului trimite la Sf. Maxim Mărturisitorul 40 şi la Sf. Vasile cel 
Mare, unde se găseşte şi ideea pankaliei, a creaţiei frumoase 
şi desăvârşite. 41 Să nu trecem mai departe fără a aminti vizi¬ 
unea pur teologică a lui Liviu Petrescu, extrem de utilă pen¬ 
tru demonstraţia de faţă, care susţinea că în cazul lui Vale- 
riu Anania 

... teologul îl copleşeşte mai întotdeauna pe poet, în sensul că 
scriitorul nu îşi permite nicăieri să se abată nici măcar cu o io¬ 
tă de la învăţătura bisericii, pentru a-şi construi o metafizică, 
e drept, de inspiraţie creştină, dar cu mari libertăţi de inter¬ 
pretare, aşa cum procedaseră, pe de o parte, Lucian Blaga, iar 
pe de alta, Tudor Arghezi, amândoi mustraţi cu mare severi¬ 
tate de teologi. 42 

Deşi afirmaţia nu este întotdeauna acoperită, dată fiind 
complexitatea operei ananiene, ea rămâne totuşi demnă de 
luat în considerare, fiindcă explică unele texte dificile herme- 
neutic, precum cel din finalul Mioriţei, unde jalea mamei la 

3S Ibidem, p. 211. 

39 Piesa poate fi citită în Valeriu Anania, Teatru, voi. 3 (= Opera literară 7), 
cronologie de Ştefan Iloaie, Limes, Cluj-Napoca, 2007, pp. 121-192. 

““Lucian Vasile Bâgiu, Valeriu Anania. Scriitorul, p. 119. 

41 Vezi ibidem, p. 117. 

42 Liviu Petrescu, „Prefaţă", în Valeriu Anania, Poeme alese, Dacia, 
Cluj-Napoca, 1998, p. 280. 



Paradoxuri culturale 


moartea fiului îmbracă forma acatistului şi redă o bucurie pe 
care doar credinţa în viaţa viitoare o poate explica. 43 

Pe lângă teologia citită printre litere, Bartolomeu Anania 
practică, în calitate de om al Bisericii, şi o teologie care, prin 
munca de revizuire a Bibliei, va ajunge să ocupe în cele din 
urmă prim-planul, într-o ascendenţă destinală în care litera¬ 
tura se va dovedi doar un fel de laborator pregătitor. Deprin¬ 
derile literare rămân în lucru, asigurând o elocvenţă supe¬ 
rioară. Spre exemplu, în prezentarea unor personaje biblice 
precum Maica Domnului, Sf. Ioan Botezătorul sau chiar Irod 
Antipa, Bartolomeu Anania se foloseşte de procedee litera¬ 
re, analizându-le psihologia interioară, cu ocazia diverselor 
evenimente. îndoiala Sf. Ioan Botezătorul cu privire la mesi- 
anitatea lui Hristos e descrisă ca o criză psihologică, o stare 
de spirit pe care autorul o descrie în amănunt; 44 fiat-u\ Maicii 
Domnului este prezentat în contextul unui portret descriptiv 
convingător şi plin de pietate; 45 iar spaima politică a lui Irod, 
la Naşterea Mântuitorului, spaimă care avea să ducă la epi¬ 
sodul uciderii pruncilor, este, de asemenea, redată printr-un 
procedeu antitetic reluat apoi şi în cazul spaimei religioase a 
regelui ce se credea zeu. 46 

Reflecţia teologică se bucură astfel de experienţa scrii¬ 
torului, iar hermeneutica restaurativă, despre care vorbea 
Sandu Frunză 47 , îmbracă, nu arareori, haina hermeneuticii 

43 Vezi Valeriu Anania, Teatru, voi. 1 (= Opera literară 5), cronologie de 
Ştefan Iloaie, Limes, Cluj-Napoca, 2007, p. 223. 

44 Valeriu Anania, Din spumele mării, p. 23. 

45 Ibidem, pp. 28-31. 

46 Tbidem, p. 35. 

47 Sandu Frunză, „Postfaţă. Pentru o hermeneutică restaurativă", în 
Valeriu Anania, Din spumele mării, p. 239. 

duhovniceşti: plonjarea în interior, atunci când lucrurile se cer 
cugetate lăuntric, nu rămâne o aventură subiectivă, ci aspiră la 
întâlnirea cu adevărul credinţei creştine. 48 Când scrie un text 
despre icoana Deisis, Bartolomeu Valeriu Anania e interesat de 
prezentarea Judecăţii finale „în dinamica ei duhovnicească". 49 
O hermeneutică duhovnicească, aşadar, în care personajele 
din icoană sunt prezentate în liniile Tradiţiei, în comparaţie 
cu care sunt amendate atât accentele gnostice şi sofiologi- 
ce ale lui Paul Evdokimov (cel din Femeia şi mântuirea lumii), 
cât şi interpretarea psihanalitică a lui Jung. De asemenea, lu¬ 
ând în discuţie descoperirea manuscriselor de la Qumran şi 
importanţa acestora pentru metoda istorico-critică, Bartolomeu 
Anania nu uită să sublinieze deplinătatea revelaţiei creştine: 

Fără îndoială, ceea ce se adaugă acum tezaurului documentar scrip- 
turistic nu adaugă nimic Revelaţiei. [...] Plusul de informaţie con¬ 
firmă Revelaţia şi oferă un aport substanţial doar erudiţiei teologi¬ 
ce. Aşa, de pildă, pentru orice creştin de bună credinţă, realitatea 
istorică a persoanei Mântuitorului e neîndoielnică. Pentru cel ce se 
îndoieşte însă, confirmarea istoricităţii lui Iisus de către un docu¬ 
ment necreştin e de un preţ extraordinar. 50 

Se dovedeşte încă o dată că hermeneutica teologică practi¬ 
cată este una a Tradiţiei Bisericii, care a înţeles să încreştineze 
filosofia, cultura şi moravurile popoarelor cu care a intrat în 
contact: „Analogiile există, într-adevăr, dar nu trebuie negli¬ 
jat faptul că religia creştină şi-a revendicat, totdeauna, nu ori¬ 
ginalitatea, ci adevărul". 51 

48 Valeriu Anania, Din spumele mării. Pagini despre religie şi cultură, p. 14. 

i9 lbidem, p. 8. 

50 Tbidem, p. 52. 

51 Ibidem, p. 55. Este o tradiţie de interpretare pe care Mitropolitul Bar¬ 
tolomeu o va folosi la rându-i, de pildă, în Bartolomeu Anania, Cartea 

120 

Oratorul, deloc mărunt 52 , completează portretul teolo¬ 
gic al lui Bartolomeu Valeriu Anania. Unele pagini atestă că¬ 
utarea înfrigurată a înţelegerii, nu pentru ea însăşi ci, pen¬ 
tru a-1 include pe empaticul „noi" pe care orice orator îl are 
în vedere. Fundamentul nu e doar intersubiectiv, fiindcă din 
punct de vedere teologic „omul este măsura cu care măsoară 
Dumnezeu". 53 Episodul învierii, de pildă, e un prilej pentru 
a rosti o întrebare tulburătoare: de ce primul martor al învi¬ 
erii este Maria Magdalena, o femeie desfrânată şi pocăită, iar 
nu unul dintre Apostoli? Răspunsul este inevitabil impreg¬ 
nat de dorinţa empatiei, pe care oratorul caută s-o realizeze 
cu ascultătorii: din pricină că Maria Magdalena ne reprezin¬ 
tă pe noi, cei păcătoşi, cei risipitori, ea fiind „prototipul omu¬ 
lui pentru care Domnul a venit în lume". 54 Nu de puţine ori, 
textele se finalizează în apoteoze retorice, fiind evident cres- 
cendo -ul frazei şi al sensului. 55 „Atuurile omiletice" pe care 
le deţine teologul-orator Bartolomeu Anania sunt constitui¬ 
te în primul rând din experienţa sa scriitoricească, la care se 
adaugă „exemplara cunoaştere a Sfintei Scripturi", „uriaşa 
forţă de persuasiune", „cultivarea şi trăirea empatiei cu as¬ 
cultătorii" şi, nu în ultimul rând, „«avantajul» de a nu fi fost 
deschisă a împărăţiei. O însoţire liturgică pentru preoţi şi mireni, Institutul Biblic 
şi de Misiune al Bisericii Ortodoxe Române, Bucureşti, 2005. 

“„Calitatea de neîntrecut vorbitor - scrie Nicoleta Pălimaru - prilejuieş¬ 
te ascultătorilor un adevărat «ospăţ de cuvinte», cum ar li spus Socrate în 
Timaios, situându-1 pe Valeriu Anania în şirul marilor oratori bisericeşti, 
înzestraţi cu harisma cuvântului" (Nicoleta Pălimaru, Valeriu Anania: op¬ 
era literară, p. 214). A se vedea şi volumul de predici Bartolomeu Anania, 
Cuvinte de învăţătură, Renaşterea, Cluj-Napoca, 2009. 

53 Valeriu Anania, Cuvinte de învăţătură, p. 6. 

54 Valeriu Anania, Din spumele mării, p. 38. 

55 A se vedea, în acest sens, finalul textului despre icoana Deisis în ibi- 
dem, p. 25. 

profesor universitar şi nici doctor în teologie", această ulti¬ 
mă şi paradoxală constatare subliniind vitalitatea şi evitarea 
academismului. 56 

Originalitatea teologică a autorului se manifestă mai preg¬ 
nant în scoliile pe care le face, în cartea Cerurile Oltului, la fres¬ 
cele şi icoanele din mănăstirile româneşti din Oltenia. 57 Prin¬ 
cipiul de interpretare trimite la înţelegerea autentică a artei 
şi arhitecturii bisericeşti care are întotdeauna o finalitate spi¬ 
rituală, „sfinţenia întâlnirii personale a omului cu Dumnezeu 
în rugăciune". 58 In acest volum, hermeneutica restaurativă 
a sacrului este depăşită în direcţia modelului tradiţional „al 
unei viziuni creştine cu adevărat teandrice în care divinul şi 
umanul, teologicul şi antropologicul se deschid şi luminează 
reciproc". 59 Teologul trece acum în prim plan, chiar dacă se 
foloseşte pentru a-şi expune ideile de procedeul literaro-filo- 
sofic al dialogului. Avem de-a face - susţine Părintele Ioan I. 
Ică jr - în primul rând cu o teologie românească şi în al doi¬ 
lea rând cu o teologie românească a icoanei, care îşi bazează 
analizele pe o înţelegere duhovnicească a fenomenului icono¬ 
grafic în întregul său, fapt care-1 impune pe arhiereul Barto- 
lomeu Anania „drept un gânditor nepereche în peisajul teo¬ 
logic ortodox contemporan". 

Elegant şi preds în formulare, etalând pe lângă rafinament intelec¬ 
tual o autentică discreţie monahală şi simţire duhovnicească, „sco- 

56 Aceste trăsături sunt inventariate în Vasile Gordon, „Mitropolitul 
Bartolomeu - schiţă de portret omiletic", Tabor V, 1 (2011), pp. 61-63. 

57 Vezi Valeriu Anania, Cerurile Oltului, Episcopia Râmnicului şi 
Argeşului, Râmnicu Vâlcea, 1990. 

58 Ioan I. IcĂ jr, „O teologie românească a icoanei", în Ştefan Iloaie, 
Radu Preda (ed.), Logos Arhiepiscopului Bartolomeu al Clujului la împlinirea 
vârstei de 80 de ani, Renaşterea, Cluj-Napoca, 2001, p. 87. 

59 Ibidem, p. 86. 

liile" dialogate din acest admirabil volum trebuie grabnic recepta¬ 
te ca alcătuind una din marile şi puţinele cărţi originale de teologie 
românească ale epocii noastre. 60 

Registrul teologic nu poate fi încheiat fără punerea în 
evidenţă a operei de diortosire a Sfintei Scripturi care a lăsat 
în urmă destinul scriitoricesc personal, ca într-un salt defini¬ 
tiv de la estetic la religios: 

Din 23 decembrie 1990, când am început lucrul la Biblie, eu nu am 
mai scris nici măcar o pagină de literatură proprie, socotind că tot 
ceea ce scrisesem până atunci era altceva decât un exerciţiu de o 
viaţă pe limba română, pregătindu-mă pentru ceea ce Dumnezeu 
îmi rânduise să fac în ultimii mei ani. 61 

Scriitorul şi teologul ajung astfel să conlucreze într-un 
efort de a oferi o Biblie atât literală, pe care să se poată face 
exegeză, cât şi deţinătoare, prin stil, a acelei transparenţe pre¬ 
zentă în icoana bizantină 62 , o reuşită posibilă doar printr-un 
dialog nu doar cu textul, ci „cu însuşi Logosul". 63 Rămân în 
urmă timpurile când se apleca asupra Bibliei lui Şerban pen¬ 
tru frumuseţea limbii şi „cu interesul de a iscodi izvoarele 
graiului, căutând cuvinte, expresii şi forme gramaticale" me¬ 
nite să aducă prospeţime stilului literar. 64 Interesul scriitori¬ 
cesc este subsumat acum apropierii de cuvântul revelat, cu 
conştiinţa că acesta este mai mult decât teologia: dacă teo¬ 
logia este „vorbire despre Dumnezeu", Scriptura reprezintă 
„o rostire a nucleelor", „vorbirea lui Dumnezeu despre Sine 

m Jbidem, p. 89. 

61 Valeriu Anania, Memorii, pp. 655-656. 

62 Ştefan Iloaie, Radu Preda (ed.), Logos Arhiepiscopului Bartobmeu ..., p. 97. 

63 Ioan Chirilă, Sfânta Scriptură - Cuvântul cuvintelor, Renaşterea, Cluj-Na- 
poca, 2010, p. 125. 

64 Valeriu Anania, Din spumele mării, p. 79. 

însuşi ". 65 în definitiv, „Biblia e Cartea care cuprinde cărţile 
[...] e Biblioteca; Biblioteca prin excelenţă, singură şi singulară 
în dumnezeiasca ei omenită te ". 66 Cu aceasta portretul cultu¬ 
ral al lui Bartolomeu Valeriu Anania se rotunjeşte, înaintând 
de la cel scriitoricesc la cel de „artist-liturg al cuvântului ro¬ 
mânesc", după cum îl numea Patriarhul Daniel . 67 

Politică şi credinţă 

Admiraţiile romanităţii 

E timpul pentru analiza controversatei aventuri poli¬ 
tice a celui care a cunoscut atât închisorile comuniste, cât 
şi libertatea de a trăi pentru o perioadă de unsprezece ani 
într-o ţară anticomunistă precum SUA, deţinând ulterior 
funcţii importante în ierarhia Bisericii Ortodoxe Române. 
Referinţa la raporturile cu ideologiile politice nu poate evi¬ 
ta sublinierea obsesiei pentru originar, care la Valeriu Ana¬ 
nia devine în acest context patriotism şi admiraţie pentru 
specificul naţional, deşi nu ezită, atunci când e nevoie, nici 
să pună degetul pe rană şi să critice tarele existente . 68 Ori¬ 
cum, nu cred că am putea înţelege prea mult din suferinţele 
şi libertăţile fostului deţinut politic - „spirit sensibil la va- 

65 Mdem, p. 72. 

“Bartolomeu Valeriu Anania, Introducere în citirea Sfintei Scripturi, 
Renaşterea, Cluj-Napoca, 2001, p. 7. 

“Ştefan Iloaie, Radu Preda (ed.), Logos Arhiepiscopului Bartolomeu.. p. 97. 

68 Vezi, de exemplu, critica legată de lipsa de unitate morală a ro¬ 
mânilor în Bartolomeu Valeriu Anania, Pledoarie pentru Biserica Nea¬ 
mului, pp. 111-112. 

lorile tradiţionale, româneşti şi ortodoxe totodată " 69 - da¬ 
că am eluda această dragoste pentru poporul român, cu 
folclorul, miturile, literatura şi realizările lui. Arta şi în¬ 
ceputul politic al românilor se suprapun în timp, ceea ce 
constituie un adevărat noroc 70 , iar Valeriu Anania „se nu¬ 
mără printre cei din ce în ce mai puţin numeroşi care culti¬ 
vă relaţia dintre religie şi spiritualitatea autohtonă ". 71 „Eu 
am avut întotdeauna sentimentul că tot pământul patriei 
e sfânt", spune Val în Cerurile Oltului 72 , făcând explicabil 
„naţionalismul şi patriotismul său nedisimulat, fervent şi 
funciar " 73 pe care îl va mărturisi intrând sau nu în conflict 
cu autorităţile vremii. 

Patriotismul va îmbrăca formele artistice ale admiraţiilor 
româneşti diferite şi complexe: pentru miturile şi folclorul 
naţional, pentru Eminescu 74 , Vasile Voiculescu 75 , Dionisie cel 
Mic 76 , Mircea Eliade etc. Cât priveşte interesul pentru mitolo¬ 
gia românească, aceasta este o trăsătură continuă a preocupă¬ 
rilor sale. Atât în studii diferite, în care vorbeşte de exemplu 

69 Alexandru Zub, „Cunoaştere de sine şi creaţie: Valeriu Anania", 
Convorbiri literare CXLII, 2 (2009). 

70 Valeriu Anania, Cerurile Oltului, p. 24. 

71 V. Fanache, „Prefaţă", p. 7. 

72 Valeriu Anania, Cerurile Oltului, p. 9. 

73 Lucian Vasile Bâgiu, Valeriu Anania. Scriitorul, p. 24. 

74 Valeriu Anania chiar încearcă o interpretare a Luceafărului prin para¬ 
lela lui cu Logos-ul divin (vezi Valeriu Anania, Din spumele mării, pp. 
144-145). 

75 Voiculescu este portretizat ca „iniţiat în isihie" ( ibidem, p. 187), iar poe¬ 
zia lui considerată ca fiind a „unui harismatic" (Valeriu Anania, Rotonda plo¬ 
pilor aprinşi, ediţia a Il-a, Florile dalbe, Bucureşti, 1995, p. 234). 

76 Faptul că Dionisie cel Mic este cel ce a calculat anii de la naşterea lui 
Hristos, devine un prilej de mândrie pentru meleagurile autohtone, vezi 
Valeriu Anania, Din spumele mării, pp. 58-60. 

de Eliade 77 , cât şi în propria creaţie literară, ce rescrie mituri, 
poveşti şi legende semnificative pentru poporul român ( Mioriţa, 
Meşterul Manole, descălecarea lui Dragoş, Tinereţe fără bătrâneţe 
etc.), această atracţie pentru înţelepciunea populară este o latu¬ 
ră constantă. E atât de pregnantă încât, la citirea manuscrisului 
Mioriţei, Al. Mironescu avea să-i reproşeze „atmosfera de pă- 
gânism" şi „lipsa dimensiunii creştine", în timp ce Voiculescu 
va susţine libertatea de creaţie a autorului 78 , iar o ascultătoa¬ 
re, profesoară la Bucureşti, va considera audiţia aceleiaşi pie¬ 
se, dar făcută cu altă ocazie, o adevărată „baie de românism ". 79 

Folclorul îl am în sânge, îndeosebi de la maică-mea, care era un ade¬ 
vărat tezaur. Pretind însă ca în opera mea să nu fie văzut atât fol¬ 
clorul, ci ceea ce este în spatele, la rădăcina lui, mitul. Folclorul e o 
modalitate literară, mitul e un nucleu existenţial 80 , 

afirma Valeriu Anania, pentru ca altădată să se entuziasmeze 
de splendoarea colindelor româneşti, prilej pentru exprima¬ 
rea iubirii faţă de poporul român: 

... cum să nu iubeşti un neam care şi-a înnobilat sentimentul duratei 
prin credinţă în perpetuitatea întrupării? Şi cum să nu iubeşti un pă¬ 
mânt în ale cărui scutece şi-a încălzit Dumnezeu sfintele Lui picioruşe? 81 

Implicarea şi neimplicarea politică a lui Valeriu Anania trebuie 
discutate pe fundalul acestui patriotism constant, în care reaua-in- 
tenţie ar putea insinua printre rânduri rezonanţe legionare . 82 


77 tbidem, p. 97. 

78 Valeriu Anania, Publicistica, voi. 2, p. 80. 

79 Valeriu Anania, Memorii, p. 202. 

80 Valeriu Anania, Din spumele mării, pp. 236-237. 

81 Tbidem, p. 127. 

82 Vom regăsi acest patriotism chiar şi după ce a fost ales arhiepiscop la 
Cluj, când va răspunde la întrebarea de ce Biserica nu are un steag propriu: 

Implicare vs. neimplicare politică 

Acuzaţia de a fi fost implicat politic de partea extremelor 
(de dreapta şi, ulterior, de stânga) traversează ca un leitmotiv 
exegeza biografică a lui Bartolomeu Valeriu Anania. Principa¬ 
lele acuzaţii pe care va trebui să le luăm în seamă sunt cele ca¬ 
re se referă la trecutul legionar şi la colaborarea cu Securitatea, 
în privinţa trecutului legionar, Valeriu Anania îşi recunoaşte o 
„adolescenţă verzuie" 83 : asemenea majorităţii colegilor săi de 
generaţie, este recrutat în Frăţia de Cruce a Seminarului Cen¬ 
tral la cincisprezece ani şi depune jurământul destinat elevilor 
de liceu, în 1936, sedus mai ales de elitismul spiritual al mişcării. 
Din pricină că nu avea vocaţie „nici mistică şi nici ostăşească" 84 , 
ci un simţ dezvoltat al libertăţii, angajarea legionară nu a fost 
deplină, iar după rebeliunea legionară, organizaţia este dizol¬ 
vată, episod cu care se încheie pentru totdeauna apartenenţa la 
legionarism a tânărului Valeriu Anania: „Cu aceasta s'a încheiat 
activitatea mea legionară, şi alta de atunci nu am mai avut". 85 
în răspăr cu această hotărâre este arestat pentru că se alăturase 
întâmplător cortegiului de îngropare al lui Comeliu Zelea-Co- 
dreanu şi dus la închisoare, unde i se face şi fişa de legionar, fişă 
care-1 va urmări toată viaţa. 86 Va fi din nou închis, în 1958, cu o 
condamnare de douăzeci şi cinci de ani, din care va face şase ani 
şi două luni, în câteva închisori de tristă amintire: Jilava, Piteşti 
şi Aiud, purtând, fără să vrea, aceeaşi etichetă de legionar. 87 Se 
„Pentru că la noi, românii, Biserica şi Patria au unul şi acelaşi Stindard!" 
(vezi Valeriu Anania, Publicistica, voi. 2, p. 206). 

83 Valeriu Anania, Memorii, p. 9. 

u tbidem, p. 13. 

85 Jbidem, p. 24. 

86 Tbidem, pp. 29-32. 

87 De altfel, chiar în ciuda intenţiilor sale de a se declara apolitic, activita¬ 
tea de lider al studenţilor grevişti din Clujul universitar al lui 1946 se va ve- 

va dezice de ea de mai multe ori, însă nu şi de unii prieteni cu 
convingeri legionare: 

Eram prudent - scrie Bartolomeu Anania în Memorii - fără să mă sforţez 
a mă preface; cel puţin faţă de Garda de Fier mă simţeam liber şi nici 
prin minte nu-mi trecea că părtăşia unei bucăţi de pâine cu câţiva pri¬ 
eteni ieşiţi din puşcărie ar putea constitui o crimă împotriva ordinii de 
stat. // Aşa se face că, în 1956, de îndată ce am aflat că Radu Gyr a fost 
eliberat, la termen, după unsprezece ani de puşcărie, m'am şi repezit 
să-l văd, într'o cameră a Institutului de Geriatrie, unde fusese internat. 88 

Mai târziu, avea să argumenteze împotriva legionaris- 
mului prin apelul la incompatibilitatea cu statutul de pre¬ 
ot ortodox: „un cleric adevărat nu poate fi în acelaşi timp şi 
legionar" 89 , opinie pe care va susţine şi în închisoare. Trecu¬ 
tul legionar, chiar dacă avea să fie permanent invocat drept 
acuzaţie de către comunişti de-a lungul vremii, rămăsese de¬ 
finitiv în urmă. 

Mai complicate şi mai dificil de contrazis sunt acuzaţiile de 
colaborare cu Securitatea, nu doar în perioada detenţiei, ci mai 
ales ulterior, după ajungerea sa în Statele Unite ale Americii - 
ajungere care, în treacăt fie spus, face ea însăşi, pentru mulţi, 
cât un cap de acuzare, de vreme ce, în acea perioadă, era foar¬ 
te dificil de ieşit din ţară dacă erai ostil regimului comunist. 
Pe vremea când era inspector patriarhal pentru învăţământul 
bisericesc, în 1949-1950, Valeriu Anania se declara anticomu¬ 
nist în gândire, fără a fi însă militant: 

dea confruntată cu acuzaţia de legionarism. în fapt, greva a fost declanşată 
în urma agresiunii ungureşti iredentiste, când muncitorii maghiari de la 
Dermata şi CFR au devastat parterul căminului studenţesc „Avram Iancu" 
avea să se încheie cu exmatricularea sa din Universitate (4 iunie 1946) şi un 
lung şir de arestări. 

88 Valeriu Anania, Memorii, p. 232. 

S9 Ibidem, p. 39. 

îmi vedeam de treburi, iar faţă de regimul politic mă conside¬ 
ram cel puţin corect: un ins care-şi păstra (şi adesea îşi exprima) 
opiniile potrivnice, fără să le prefacă în acţiuni practice împotri¬ 
va statului. 90 

Această postură a neimplicării, insuficientă pentru a-1 salva 
de detenţia politică din 1958, va constitui leitmotivul apără¬ 
rii lui Valeriu Anania cu mai multe ocazii şi, de altfel, cred că 
ea îl defineşte cel mai bine: intenţia de a rămâne în afara po¬ 
liticii şi de a se ocupa cu cariera literară, cu scrisul. Numai că 
decorul politic al vremii era prea puţin dispus la argumentul 
apolitismului atâta timp cât fişa de legionar ignora trecerea 
timpului şi schimbarea convingerilor. 

Pe perioada detenţiei există cel puţin două episoade ca- 
re-1 incriminează pe Valeriu Anania şi pe care, de altfel, le 
recunoaşte, găsindu-le însă circumstanţe atenuante. Prima es¬ 
te aceea a unor declaraţii scrise împotriva apropiaţilor: 

... pe măsură ce scriam, creştea în mine un fel de poftă de a spune, 
de a mărturisi, de a-mi descărca sufletul şi năduful, de a denunţa, 
de a nu lăsa să-mi scape nici un amănunt. Mai mult, îmi răstur- 
nasem perspectiva şi, de unde până aici mă dominase tendinţa 
de a-mi apăra prietenii şi de a pune cât mai puţin pe seama lor, 
acum simţeam un fel de voluptate să le descopăr fapte şi atitudini 
ce-i calificau drept adversari ai regimului. [...] Pornirea aceasta - 
căci era o pornire - m'a stăpânit şi în ziua următoare... [...] Scri¬ 
am, scriam şi nu mă opream şi mă miram de mine şi continuam 
să scriu, prins de un fel de furie împotriva tuturor celor care erau 
atunci liberi în timp ce eu zăceam în puşcărie. Scriam ca un apucat, 
ca un posedat, devenisem rău. Eram, până la un punct, conştient 
de ceea ce făceam, dar simţeam o plăcerea dureroasă de a-mi bi¬ 
ciui astfel conştiinţa şi de a săvârşi o nelegiuire împotriva propri¬ 
ei mele naturi. 91 


% Ibidem, p. 187. 
n Ibidem l p. 299. 

Toată această mărturisire este explicată apoi prin faptul 
că denunţurile fuseseră făcute sub influenţa unor „droguri 
de sinceritate" 92 , puse în mâncare sau în cafea. 

Cel de-al doilea episod se referă la procesul de reeduca¬ 
re de la Aiud. Fiind în secţia a Xl-a, a bolnavilor tuberculoşi, 
foarte refractari la orice idee de reeducare, ajunge în cele din 
urmă a se trece de bună voie pe lista celor de acord cu reedu¬ 
carea, după ce alţii făcuseră la fel. îşi construieşte lepădarea de 
Garda de Fier tocmai pe incompatibilitatea dintre legionarism 
şi credinţa creştină. 93 Deşi există acuzaţii că ar fi participat ac¬ 
tiv, ca reeducator comunist, Valeriu Anania se apără spunând 
că reeducării i-a făcut faţă prin terapeutica scrierii pe creier a 
poemelor ce aveau să vadă lumina tiparului mult mai târziu: 

Am început precaut, cu lucruri simple, versuri scurte, rime împere¬ 
cheate, spre a îndrăzni apoi tot mai mult spre forme mai pretenţioase. 
Sentimentul izbutirii îmi lumina sufletul; munca aceasta era nu nu¬ 
mai o sustragere de la anchetă şi o umplere a timpului gol, ci un act 
de creaţie în sine, care mă împlinea. 94 

Ion Cârja avea să-l acuze că ar fi fost reeducator comunist, şi 
„apologet al regimului din ţară" 95 , al regimului comunist, dar 
acuzaţia lui rămâne puţin credibilă, în măsura în care susţine 
o implicare „murdară" 96 în reeducarea de la Aiud, ceea ce nu e 

92 Ibidem, p. 300. 

93 Vezi ibidem, p. 328. 

9i Ibidem, p. 257. 

95 Apud Aurel Sasu, Dragostea şi vântul. Glose la Memoriile lui Valeriu 
Anania, Eikon, Cluj, 2011, p. 118. Dramaticul episod se va termina prin ru¬ 
gămintea lui Cârja ca Bartolomeu să-i citească, la înmormântare, rugăciu¬ 
nile de dezlegare, ceea ce s-a şi întâmplat. 

96 „Valeriu Anania îşi avea sectorul lui în lucrarea murdară a administra¬ 
ţiei de reeducare", scrie Ion Cârja în întoarcerea din Infern, voi. II, 1972, apud 
Aurel Sasu, Dragostea şi vântul, p. 123. 

adevărat, după cum clarifică şi Aurel Sasu în glosele lui. 97 Sem¬ 
nificativă pentru disocierea dintre politică şi religie şi pentru 
apărarea creştinismului este mărturia lui Anania de a se opu¬ 
ne lecturilor ateiste care au urmat programului reeducării: 

Intr'o seară însă Mihalexe a anunţat în club că, încheindu-se ree¬ 
ducarea politică, se deschide programul de educaţie antireligioa- 
să şi l-a invitat pe unul să citească un capitol dintr'o carte ateistă. 
Am tăcut, dar îndată după şedinţă m'am dus la el în cameră şi l-am 
avertizat că dacă acest program continuă, eu voi adopta poziţia 
pe care am avut-o în secţia a Xl-a t.b.c. I-am spus că poate raporta 
Administraţiei. Nu ştiu dacă a raportat sau nu; cert este că aceea a 
fost prima şi ultima lectură antireligioasă. 98 

Ieşit din închisoare în 1964, Valeriu Anania ajunge în Ame¬ 
rica în 1965, situaţia exilului românesc fiind complicată dato¬ 
rită divergenţelor dintre cele două episcopii, cea condusă de 
episcopul Valerian Trifa (acuzat de FBI şi dovedit ulterior a 
fi fost membru al Gărzii de Fier) şi cea de la Detroit, condu¬ 
să de IPS Victorin Ursachi, acuzat de fi trimisul comuniştilor 
din ţară. 99 Aşa cum am mai spus, faptul de a fi ieşit din ţară 
şi trimis într-o misiune atât de înaltă pare, în opinia multo¬ 
ra, a-1 incrimina drept colaborator al Securităţii. O mărturie a 
lui Ion Mihai Pacepa în cartea sa, Orizonturi roşii, o face chiar 
explicit: mitropolitul Bartolomeu ar fi fost agent al Securităţii 
trimis în SUA pentru „a prelua controlul publicaţiei religi¬ 
oase Credinţa, pe care să o folosească drept instrument de 
influenţă". 100 Apărarea sună astfel: 

97 A se vedea Aurel Sasu, Dragostea şi vântul, pp. 115-159. 

98 Valeriu Anania, Memorii, p. 332. 

99 Vezi Theodor Damian, „Bartolomeu Anania: perioada americană", 
TaborV, 1(2011), p. 30. 

100 Ion Mihai Pacepa, Orizonturi roşii, Venus, Bucureşti, 1990, pp. 380-381. 

Eu am mers în SUA cu acordul americanilor. Nu am fost ofiţer şi 
nu am colaborat. Dacă eu spun că nu am fost la DIE şi Pacepa spu¬ 
ne că am fost, depinde pe cine crezi. 101 

în favoarea necolaborării este şi episodul în care Bartolomeu 
Anania îl înfruntă pe Antonie Plămădeală, pe atunci vicar 
patriarhal responsabil cu relaţiile externe, trimis în America 
unde starea de spirit românească era tulburată de acţiunile 
iredentiştilor maghiari, care cereau Ardealul. 102 Documen¬ 
tul CNSAS cu declaraţia lui „Apostol" (Antonie Plămădea¬ 
lă) arată astfel: 

In ziua de 25 mai 1976, informatorul «Apostol», întors dintr-o vizi¬ 
tă în Statele Unite, în vederea determinării clericilor ortodocşi şi a 
cetăţenilor de origine română de a contracara acţiunile iredentiste, 
mi-a confiat că a întâmpinat serioase greutăţi. Astfel, arhimandri¬ 
tul Anania s-a opus la mai toate măsurile luate, atât de ambasada 
ţării noastre, cât şi de sursa Apostol. 103 

Reiese din acest document că atitudinea lui Bartolomeu 
Anania era potrivnică intenţiilor comuniste, de aceea o ase¬ 
menea atitudine nu justifică nicidecum ideea colaborării, ci 
dimpotrivă. în sprijinul necolaborării mai vin şi alte mărturii 
în care a refuzat pur şi simplu propunerile comuniştilor. în¬ 
tre 1965 şi 1976, nu a acceptat ofertele de colaborare cu Secu¬ 
ritatea, nici în America, nici în România, argumentând că nu 
râvneşte nici la funcţia episcopală (pe care o refuzase în SUA), 
m Apud Mihai Stoica, „Sfânta spovedanie de la Secu'", Evenimentul zilei 
(1 septembrie 2006). 

102 Episodul este văzut de Anania într-un context mai larg, în care reli¬ 
gia şi politica se îmbină. Vezi Valeriu Anania, Pro memoria. Acţiunea catol¬ 
icismului în România interbelică, ediţia a 2-a, Renaşterea, Cluj-Napoca, 2005. 

m Apud Mirela Corlăţan, „Blestemul «Apostol»: Anania şi Plămădeală 
s-au turnat cu acelaşi nume de cod", Evenimentul zilei (4 februarie 2011). 

nici la bani, care-i ajung, nici la protecţie. Refuzul merge până 
acolo încât nu acceptă nici propunerea de a deveni mitropolit 
al Ardealului, după suspendarea din raţiuni de boală a lui Ni- 
colae Mladin. 104 în acelaşi fel îi respinge şi pe social-democraţi, 
declarând că nu vrea să facă „nici un fel de politică, ci doar 
să-mi văd de treburile mele". 105 

Despre intenţia mereu reiterată a neutralităţii politice am 
mai amintit în acest studiu, Bartolomeu Valeriu Anania accen¬ 
tuând cu diferite ocazii dorinţa de a rămâne în afara politicii, 
pentru a-şi desăvârşi cariera literară şi pentru a rămâne liber. 
Libertatea are mai întâi tocmai această formă a neimplicării: 

Neaparţinând exilului, nu eram obligat să-i înjur pe comunişti. 
Neaparţinând comuniştilor, nu eram obligat să-i înjur pe americani. 
Nefiind cetăţean american, în Bucureşti nu eram obligat să merg, 
pentru înscriere în evidenţă, la Ambasada Statelor Unite, aşa că 
autorităţile româneşti puteau fi, din acest punct de vedere, liniştite. 106 

Afirmaţia consună cu cea formulată de unul dintre discipolii 
săi: „Părintele Anania este prin excelenţă un om liber, un om care a 
refuzat să-şi sacrifice înzestrările pe seama modelor ideologice, 
a imperativelor previzibile sau a obligaţiilor circumstanţiale". 107 

Scurte concluzii 

Opera şi viaţa mitropolitului Bartolomeu Valeriu Anania 
sunt, prin complexitatea şi plurivalenţa lor, dificil de supus unei 
sinteze interpretative 108 , de aceea studiul de faţă a încercat doar 

104 Valeriu Anania, Memorii, pp. 611-612. 

105 TheodorDamian, „Bartolomeu Anania: perioada americană", p. 99. 

106 Valeriu Anania, Memorii, p. 414. 

107 Teodor Baconschi, „Părintele Anania", Tabor V, 1 (2011), p. 17. 

108 Dan C. Mihăilescu, „O cruce la răscruce", Tabor V, 1 (2011), p. 23. 

să pună în valoare raporturile dintre religie, literatură şi politi¬ 
că. în privinţa literaturii şi credinţei religioase, se poate consta¬ 
ta o axă ascendentă de la lirica şi poezia dramatică, la prozele 
religioase şi la munca de revizuire (diortosire) şi comentare a 
Sfintei Scripturi. Dacă la început valoarea scrisului şi operei li¬ 
terare prima, evoluţia va transforma experienţa scriitoricească 
într-o ancilla teologiae pentru cel care a încetat să mai scrie lite¬ 
ratură odată cu aventura de biblist. Religiosul prezent mai de¬ 
grabă prin apelul la folclor şi mitologie va lăsa locul teologiei 
care va spori ca importanţă, devenind tot mai vizibilă odată cu 
trecerea timpului. 

în privinţa legăturilor cu politica, oricât a încercat scriito¬ 
rul să se ţină la distanţă, epoca intens politizată nu i-a per¬ 
mis întotdeauna s-o facă. Cine parcurge de la un capăt la altul 
vastul volum de Memorii nu poate să nu observe că fundalul 
politic colorează întâmplările, veghindu-le fie de departe, fie 
dintr-o apropiere sufocantă, presiunea politicului fiind arare¬ 
ori absentă. Nu se pot trage concluzii definitive, în lipsa unor 
probe evidente, asupra colaborării sau necolaborării cu poliţia 
politică română din perioada Ceauşescu, deşi rândurile de 
mai sus înclină balanţa în favoarea necolaborării. Probabil că 
timpul va aduce mai multă lumină în această chestiune con¬ 
troversată. Cert este că Memoriile respiră aerul raportării in¬ 
sistente la politică în aceeaşi măsură în care opera literară in¬ 
sistă asupra prezenţei sacrului în viaţa omului. Dacă această 
insistenţă memorialistică este doar o încercare savantă de dis¬ 
culpare sau o firească obsesie pentru experienţele limită tră¬ 
ite sub o ideologie totalitară, doar timpul ce va veni o va pu¬ 
tea spune cu mai multă siguranţă. 

Argumentul ontologic: 

VERSIUNEA VALIDĂ, DAR INUTILĂ 1 


Printre argumentele existenţei lui Dumnezeu, argumentul 
ontologic s-a bucurat de un statut aparte, datorită fascinaţiei 
produsă de pretenţia de a fi complet a priori - de a refuza, 
aşadar, datele experienţei şi de a se folosi doar de ceea ce inte¬ 
lectul îi pune la dispoziţie. Sf. Anselm de Canterbury, cel care 
l-a formulat pentru prima dată în Proslogion 2 (sec. al Xl-lea), l-a 
numit „argumentul pentru nebun", fiind convins că l-ar pu¬ 
tea convinge până şi pe cel necredincios că Dumnezeu există. 3 
Structura argumentaţiei anselmiene porneşte de la Dumne¬ 
zeul conceput drept „ceva decât care nu se poate cugeta ceva 
mai mare", noţiune cu care poate fi de acord chiar şi cel ne¬ 
credincios, căci până şi acesta are în minte un asemenea con¬ 
cept şi îl poate înţelege. Dacă Dumnezeu ar exista numai în 
minte, dar nu şi în realitate, atunci ar putea fi gândită o altă 
fiinţă decât care nu poate fi gândită o alta mai mare. Ergo, cel 
ce fusese conceput drept cel mai mare, pentru a-şi păstra acest 
statut, trebuie să existe şi în realitate. 

'Text publicat în Tribuna 176 (2010), p. 25. 

2 Sf. Anselm din Canterbury, Proslogion, traducere de Alexander 
Baumgarten, Biblioteca Apostrof, Cluj-Napoca, 1996, p. 14. 

3 Referinţa este la nebunul din Ps. 13,1: „Zis-a cel nebun întru inima 
sa: «Nu este Dumnezeu!» Stricatu-s-au oamenii şi urâţi s-au făcut întru 
îndeletnicirile lor. Nu este cel ce face bunătate, nu este până la unul". 

Critica nu s-a lăsat aşteptată şi primele contraargumente, 
aparţinându-i călugărului Gaunilo, s-au referit în primul rând 
la conceptul folosit, arătând că, de fapt, noi nu avem nicio idee 
despre Dumnezeu şi nici nu ne putem procura vreuna; cu al¬ 
te cuvinte, dacă Dumnezeu este ceva decât nu se poate cuge¬ 
ta ceva mai mare, El însuşi poate fi cugetat? Nici El nu poa¬ 
te fi cugetat, deci nu putem cugeta despre ceea ce nu poate 
fi cugetat. în al doilea rând, a fost subliniată diferenţa dintre 
existenţa mentală a unui lucru şi existenţa lui reală (exemplul 
lui Gaunilo este insula Atlantidei, care deşi există în minte şi 
e perfectă, nu există cu necesitate şi în realitate). 4 

Nu stă în intenţiile acestui scurt text de a prezenta în¬ 
treaga istorie argumentului ontologic, de aceea ne vom mai 
opri doar la Descartes, înainte de ajunge la critica lui Kant. 
Descartes îl susţine, mai ales că, pentru el, siguranţa princi¬ 
piilor raţiunii se bazează tocmai pe veracitatea divină. For¬ 
mularea porneşte de la ideea unei fiinţe perfecte pe care o 
avem deja în minte şi de la analogia cu adevărurile geome¬ 
trice. în „Meditaţia a V-a" din Meditaţii despre filosofia primă, 
Descartes argumentează astfel: printre cunoştinţele clare şi 
distincte există şi cele cuprinse în spaţiu şi cele matematice; 
un triunghi, neinventat de mine şi care nu există în realita¬ 
te, ci doar în minte, are însă proprietăţi fără de care nu poa¬ 
te fi gândit, cum ar fi suma unghiurilor de 360 de grade; la 
fel se întâmplă şi cu Dumnezeu, conceput drept fiinţă per¬ 
fectă: acesta are ca proprietate existenţa sa, căci esenţa lui 
nu poate fi concepută ca fiind despărţită de existenţă; deci 
Dumnezeu există. 5 

4 Ioan Gheorghe Sa vin, Apologetica, voi. 1, pp. 239-249. 

5 Vezi Rene Descartes, Două tratate filozofice: Reguli de îndrumare a minţii. 
Meditaţii despre filozofia primă, traducere de Constantin Noica, Humanitas, 
Bucureşti, 1992, pp. 281-284. 

Descartes răspunde în continuare la două obiecţii care 
s-ar putea aduce. Prima este obiecţia că această argumenta¬ 
re este doar subiectivă, neavând valoare obiectivă, de vreme 
ce imaginarea unui lucru nu înseamnă totodată şi existenţa 
lui (al doilea contraargument al lui Gaunilo). Descartes răs¬ 
punde că nu cugetarea implică existenţa obiectivă, ci invers, 
existenţa obiectivă a fiinţei perfecte implică gândirea. O a do¬ 
ua obiecţie se referă la eroarea logică numită petitio principii: 
nu cumva ceea ce s-a demonstrat, adică existenţa lui Dumne¬ 
zeu, a fost deja presupus în premise? Descartes răspunde că 
deţinând deja ideea înnăscută a fiinţei atotperfecte, noi nu-i 
atribuim toate perfecţiunile pe care le are, deci nici pe cea a 
existenţei. Dimpotrivă, ideea existenţei, deşi implicită în con¬ 
ceptul de atotperfecţie, nu e dată ca o notă separată şi distinc¬ 
tă, ci are nevoie de a fi demonstrată din conceptul general al 
fiinţei atotperfecte - ceea ce argumentul ontologic face. 6 

Odată cu Kant, obiecţiile împotriva argumentului ontologic 
dobândesc o forţă nouă. Kant le desfăşoară în secţiunea „Despre 
imposibilitatea unei dovezi ontologice a existenţei lui Dumne¬ 
zeu", din Critica raţiunii pure. 7 De pildă, (1) conceptul unei fiinţe 
absolut necesare, deci care să implice şi existenţă, rămâne un 
concept vid, prin care, în fapt, nu se gândeşte nimic. De aseme¬ 
nea, (2) analogiile geometrice ale argumentului ontologic, adu¬ 
se în scenă de Descartes, sunt considerate de Kant simple tau¬ 
tologii, ce nu reuşesc să treacă de la necesitatea judecăţilor, la 
necesitatea existenţei lucrurilor. Judecăţii care afirmă căîntr-un 
triunghi este necesar să existe trei unghiuri (de unde se infera 
că în conceptul de Dumnezeu este necesar să existe predicatul 

1 'Tbidem , pp. 284-287. 

7 Vezi Immanuel Kant, Critica raţiunii pure, traducere de Nicolae 
Bagdasar şi Elena Moisuc, Ed. Ştiinţifică, Bucureşti, 1969, pp. 475-481. 

existenţei), Kant îi răspunde că faptul e valabil doar în măsura 
în care triunghiul este deja dat, cu alte cuvinte se culege ceea ce 
s-a pus de la bun început în concept ( petitio principii). în plus, 
(3) Kant atacă şi ideea că există un singur caz pentru care eli¬ 
minarea atributului existenţei din concept duce la contradicţie, 
şi anume cel al fiinţei infinit reale. Ne vom opri puţin asupra 
acestui contraargument. întrucât conceptul unei fiinţe absolut 
reale este şi posibil, rezultă după susţinătorii argumentului on¬ 
tologic că această fiinţă are toată realitatea, deci şi existenţa, fi¬ 
indcă altfel s-ar ajunge la contradicţie. Kant răspunde în două 
feluri: (a) Contradicţia e comisă chiar atunci când în concep¬ 
tul unui lucru posibil a fost strecurat conceptul existenţei lui, 
ceea ce reprezintă, din nou, o simplă tautologie, (b) Mai mult, 
ar trebui mai întâi să se răspundă la întrebarea dacă judecata 
„Lucrul cutare există" este o judecată analitică sau sintetică. 
(Să ne amintim că pentru Kant, judecăţile analitice nu adaugă 
nimic nou faţă de ceea ce era deja conţinut în concept, în timp 
ce judecăţile sintetice sunt cele ce adaugă atribute care nu pot 
fi deduse doar din simpla analiză a conceptului.) Dacă e anali¬ 
tică, ea nu aduce nimic nou, de aceea a afirma existenţa ar în¬ 
semna sau că ideea (conceptul) din intelect este lucrul însuşi, 
sau existenţa, dacă este dedusă, atunci a şi fost presupusă, ce¬ 
ea ce conduce din nou la o „meschină tautologie". 8 Dacă jude¬ 
cata despre existenţă este sintetică, aşa cum crede şi Kant, deci 
adaugă ceva nou conceptului, predicatul existenţei poate fi su¬ 
primat fără contradicţie, fiindcă el nu face parte din conceptul 
fiinţei infinit reale. Ultima lovitură vine din (4) distincţia care 
trebuie făcută între predicatele logice şi predicatele reale: „a fi" es¬ 
te predicat logic atunci când funcţionează drept copulă şi pre¬ 
dicat real când funcţionează existenţial. Dar „realul nu conţine 
s Ibidem, p. 478. 

nimic mai mult decât simplul posibil. O sută de taleri reali nu 
conţin nimic mai mult decât simplul posibil" 9 , afirmă Kant 
într-o celebră propoziţie. Prin urmare, din simplul concept lo¬ 
gic al unei fiinţe perfecte, nu se poate deduce existenţa ei: in¬ 
telectul trebuie să depăşească simplul concept pentru a-i atri¬ 
bui şi existenţă. Concluzia este definitivă: în calitate de idee a 
raţiunii pure, Dumnezeu nu poate fi un fenomen al cunoaşterii 
noastre; raţiunea îşi depăşeşte limitele când argumentează în 
legătură cu El, fiindcă e incapabilă atât de demonstraţia, cât şi 
de respingerea existenţei Lui; de aceea argumentul ontologic 
nu se susţine şi e zadarnic. 

Istoria argumentului ontologic nu se opreşte aici. Pe lângă 
numeroasele critici, îl susţin, de exemplu, Hegel şi, mai nou, 
dinspre logica modală, Alvin Platinga. Să ne întoarcem însă la 
consecinţa kantiană care afirma că în cazul în care judecăţile de 
existenţă sunt analitice, atunci, pentru ca argumentul ontolo¬ 
gic să fie adevărat, conceptul din intelect ar trebui să fie lucrul 
însuşi, altfel spus conceptul de Dumnezeu ar trebui să fie Dumne¬ 
zeu însuşi. Oricât ar părea de absurdă o asemenea consecinţă, 
ea se regăseşte în gândirea Bisericii, chiar dacă nu e pusă în 
legătură cu argumentul ontologic. Prezenţa lui Dumnezeu în 
om, deodată cu transcendenţa lui deplină, este afirmată, mai 
întâi, prin întruparea Cuvântului: când Cel pe care cerurile 
nu-L încap se sălăşluieşte într-o fecioară, atunci ceea ce pă¬ 
rea absurd devine realitate. La fel în cazul euharistiei: dacă 
cel ce mănâncă trupul şi sângele lui Hristos îl primeşte în si¬ 
ne pe Cel necuprins, atunci ideea prezenţei lui Dumnezeu în 
om nu mai pare atât de absurdă. La acestea se adaugă şi pro¬ 
misiunea trimiterii Duhului Sfânt, pe care Hristos o face în 
cuvântarea de despărţire: 


9 Mdem, p. 479. 

De Mă iubiţi, păziţi poruncile Mele. Şi Eu voi ruga pe Tatăl şi alt 
Mângâietor vă va da vouă ca să fie cu voi în veac, Duhul Adevăru¬ 
lui, pe Care lumea nu poate să-L primească, pentru că nu-L vede, 
nici nu-L cunoaşte; voi îl cunoaşteţi, că rămâne la voi şi în voi va fi! 
(Ioan 14,15-17, subl. m., N.T.). 

în această perspectivă, argumentul ontologic s-ar putea 
susţine, chiar dacă numai pentru cei aflaţi în Biserică. Pentru 
aceştia existenţa lui Dumnezeu este o evidenţă clară şi distinc¬ 
tă, la fel cum era pentru Descartes. Rămâne însă menţiunea 
că pentru a se convinge de existenţa lui Dumnezeu, ei nu vor 
apela niciodată la argumentul ontologic, deşi ar putea-o face. 
Şi desigur, rămâne faptul că nu vor putea convinge pe cei din 
afară, care nu au experienţa Dumnezeului interior, de validi¬ 
tatea acestui argument. Să nu uităm că saltul între credinţă şi 
necredinţă e dificil de făcut: între cel ce crede şi cel ce nu cre¬ 
de prăpastia e tot atât de mare precum între idee şi existenţă. 
De aceea chiar atunci când ar putea fi valid, argumentul on¬ 
tologic nu are cum să fie util. 

Discuţiile contemporane de filosofia religiei recurg la Kant 
ori de câte ori vine vorba de idolul Dumnezeului moral, rezul¬ 
tat al reducţiei epistemologice la raţiunea pură. Să ne oprim 
asupra criticii kantiene a religiei. Ceea ce trebuie semnalat 
de la bun început este faptul că ea se profilează pe fundalul 
modernităţii pentru care fundamentul discuţiei despre ade¬ 
văr în teologie nu mai e constituit de revelaţia divină, ci de 
raţiunea care încearcă să dovedească în primul rând coerenţa 
doctrinelor (Pannenberg). Această reducţie la raţiune articu¬ 
lează o definiţie a religiei care sună astfel: „Religia (conside¬ 
rată subiectiv) este cunoaşterea tuturor datoriilor noastre ca 
porunci divine". 2 Cum arată, în acest caz, religia adevărată? 

Pentru a răspunde la această întrebare trebuie să vedem 
cum se prezintă „credinţa religioasă pură" faţă de „credinţa 
religioasă ecleziastică", după cum le denumeşte Kant în Reli¬ 
gia doar în limitele raţiunii. Religia adevărată este o religie unică 
şi imuabilă, spune Kant, fiindcă ea nu are un caracter istoric, 
precum credinţa ecleziastică - divizibilă într-o multiplicita¬ 
te de credinţe mereu concurente -, ci se bazează pe raţiune. 

'Text publicat în Tribuna 197 (2010), p. 32. 

2 Immanuel Kant, Religia doar în limitele raţiunii, traducere de Rodica 
Croitoru, Bic AII, Bucureşti, 2007, p. 223. 

Consecinţa acestei universalităţi este posibilitatea de a înte¬ 
meia o biserică universală, adevărată şi invizibilă, care să nu 
aibă tarele bisericii istorice, adică să nu se impună prin fapte, 
ci doar prin convingere raţională. Trăsăturile acestei biserici 
ar fi: din punctul de vedere al universalităţii, ea s-ar adresa tu¬ 
turor oamenilor şi n-ar mai fi expusă la pericolul sectelor, fi¬ 
ind pe deplin întemeiată pe principiile raţiunii; calitatea ar fi 
asigurată de puritatea imboldurilor morale; relaţia ar sta sub 
principiul libertăţii, necondusă nici ierarhic, nici prin ilumi¬ 
nare, ci printr-un fel de democraţie „rezultată din inspiraţii 
particulare"; în fine, sub raportul modalităţii, biserica adevă¬ 
rată s-ar dovedi imuabilă - deşi ar păstra rezerva modificări¬ 
lor conforme timpului şi împrejurărilor în administrare - pen¬ 
tru că ar cuprinde a priori principii sigure, exprimate într-un 
cod de legi publice (deşi Kant va refuza să o compare cu un 
sistem politic, optând mai degrabă pentru un soi de „comu¬ 
nitate casnică"). 

Optimismul lui Kant nu se opreşte aici, utopia devenind 
totală atunci când e vorba de universalitatea legii morale: 

... există o cunoaştere practică - scrie filosoful - care, deşi este înte¬ 
meiată exclusiv pe raţiune şi nu necesită nici o doctrină istorică, es¬ 
te într-atât de apropiată tuturor, chiar şi de cei mai simpli oameni, 
ca şi cum ar fi literalmente înscrisă în inimă: o lege ce poate fi doar 
numită pentru a îi fi recunoscută imediat autoritatea de către toţi 
şi care produce din sine o obligativitate necondiţionată în conştiinţa 
tuturor, şi anume a moralităţii; şi ceea ce este mai mult, această 
cunoaştere ne conduce de la sine, fie la credinţa în Dumnezeu, fie 
este singura, cel puţin, ce ar putea determina conceptul de Dum¬ 
nezeu ca legiferator moral, prin urmare ne conduce la o credinţă 
religioasă pură, nu numai pe înţelesul tuturor, ci care să poată fi 
onorată în cel mai înalt grad; ea conduce într-acolo atât de natural, 
încât atunci când voim să încercăm, interogând un om oarecare, ce 

nu a fost nidodată instruit în acest sens, aflăm că el posedă aceas¬ 
tă credinţă în întregime şi pe deplin. 3 

De altfel, odată cu morala, ajungem în inima concepţiei 
kantiene despre religia adevărată fundamentată în mod ne¬ 
cesar pe legi morale. Superioritatea virtuţii faţă de orice alt 
serviciu divin este pentru Kant evidentă: nici rugăciunea 
(considerată inutilă), nici harul (considerat iluzie) nu-1 pot sa¬ 
tisface pe Dumnezeu, ci doar „dispoziţia morală pură a ini¬ 
mii". Chiar dacă, din punct de vedere istoric, credinţa ecle¬ 
ziastică precede celei pure, aceasta din urmă trebuie să se 
emancipeze, fiindcă „Trecerea treptată a credinţei ecleziasti¬ 
ce la autocraţia credinţei religioase pure este apropierea de 
împărăţia lui Dumnezeu". 4 Emanciparea înseamnă totoda¬ 
tă o serie întreagă de înlocuiri: autorii erudiţi (preoţii), nece¬ 
sari într-o religie a cărţii, se dovedesc nenecesari în faţa unei 
credinţe morale care „se demonstrează de la sine"; liberta¬ 
tea ia locul unei atitudini despotice şi autoritare reprezenta¬ 
tă de cler, eremiţi, stat; cultul şi slujbele divine, adică tot ce¬ 
ea ce constituia o datorie ecleziastică, sunt înlocuite cu pura 
datorie morală, singurul serviciu divin acceptabil; în fine, oa¬ 
menii devin mai buni, căci mai morali, spre deosebire de cei 
care rămâneau în afara binelui, pentru că chiar participând 
la slujbe ei nu-şi împlineau datoriile morale. Intr-un fel, ce¬ 
ea ce e în afara moralei e doar iluzie religioasă şi, chiar dacă 
această propoziţie poate fi acceptată, corolarul ei nu poate fi 
adevărat: ceea ce e credinţă ecleziastică este în mod necesar 
în afara moralei. Intr-adevăr, întâlnim la Kant afirmaţii care 
susţin că religia morală face inutile miracolele, sau că doar 
moralitatea contează, nu sfinţenia: 

3 Ibidem, p. 255. 

i Tbidem, p. 181. 

După sacrificiul buzelor, care este cel mai mic pentru el, până la cel 
al bunurilor naturale care, dealtfel, ar putea fi folosite mai bine în 
avantajul oamenilor şi chiar până la sacrificarea propriei persoane 
prin părăsirea lumii (starea de ermit, fakir, călugăr), omul îi oferă 
totul în afară de dispoziţia sa morală. 5 

Cu alte cuvinte, sfinţenia exclude moralitatea! 

încercând să edifice o religie a raţiunii şi a virtuţilor morale, 
Kant îşi încheie volumul despre religia în limitele raţiunii cu 
o critică la adresa principalelor metode de dobândire a haru¬ 
lui divin (pe care îl vede într-un ciudat antagonism cu lucra¬ 
rea virtuţilor!). Mai întâi, este criticata rugăciunea, fiindcă ea 
devine o iluzie de dobândire a harului, fiind importantă doar 
în litera ei, nu în spiritul ei; or pentru Kant spiritul rugăciunii 
este important, iar el este stimulat „prin purificarea şi înălţarea 
continuă a dispoziţiei morale". Apoi, frecventarea bisericii es¬ 
te de dorit în măsura în care nu duce la idolatrie şi nu indu¬ 
ce iluzia de a fi devenit, fără eforturi morale, ci doar prin cul¬ 
tul exterior, cetăţean al împărăţiei lui Dumnezeu. în al treilea 
rând, este criticată consacrarea, exprimată prin botez, ca neofe¬ 
rind niciun fel de har şi nici iertarea păcatelor - o „superstiţie 
aproape mai mult decât păgână". în ultimul rând este criticată 
ceremonia comuniunii, care n-ar fi rea dacă ar ajunge la ide- 
ea unei „comunităţi morale cosmopolite", dar trebuie critica¬ 
tă în măsura în care se consideră că astfel se dobândeşte har, 
fiind „o iluzie a religiei care nu poate acţiona decât exact în 
opoziţie cu spiritul aceleiaşi". Pentru Kant, mijloacele de do¬ 
bândire a harului îl face pe om să lase 

... a-totbinevoitoarei providenţe să facă din el un om mai bun, în timp 
ce el se străduieşte să fie evlavios (o veneraţie pasivă faţă de legea di¬ 
vină), în loc să fie virtuos (aplicarea propriilor forţe în vederea res- 
5 Ibidem, p. 245. 

pectării datoriei venerate de el), unde ultima, totuşi numai imită cu 
prima poate forma ideea ce exprimă cuvântul de evlavie (adevăra¬ 
tă dispoziţie religioasa). 6 

Prin felul în care îl concepe pe Dumnezeu, religia kantiană 
îl subordonează principiilor raţiunii, transformându-1 într-un 
Dumnezeu moral, adică într-un idol al divinului construit de 
raţiune. Trăsăturile acestui Dumnezeu sunt lipsite de orice 
apel la mister, adevărata credinţă universală susţinută de Kant 
susţinând că Dumnezeu este creatorul atotputernic şi legifera- 
torul moral sfânt, protectorul şi susţinătorul oamenilor şi jude¬ 
cător drept, în vreme ce raporturile cu oamenii se bazează în 
mod exclusiv pe moralitate. In modul în care Kant percepe re¬ 
ligia raţiunii în opoziţie cu cea istorică, a Bisericii, descoperim 
o presupoziţie: împlinirea virtuţilor morale şi legea morală sunt 
pe deplin raţionale şi la îndemâna omului, în vreme ce ritualu¬ 
rile şi slujbele Bisericii nu fac decât să ofere o iluzie satisfăcătoa¬ 
re, fără a avea vreo legătură cu moralitatea. Moralitate împotri¬ 
va Bisericii, aşa ar putea fi denumită această presupoziţie care, 
în esenţa ei, este pe deplin neadevărată. însă chiar dacă idolul 
Dumnezeului moral se dovedeşte a fi un construct metafizic 
modem, el rămâne o provocare pentru contracararea poziţiei 
adverse, adeseori întâlnită, pentru care moralitatea n-ar avea 
niciun rol. Echilibrul nu s-ar putea contura decât într-un prin¬ 
cipiu pe cât de raţional pe atât de evident: nici moralitate fără 
religie - care l-ar rata pe Dumnezeul cel viu -, şi nici religie fă¬ 
ră moralitate - care l-ar pierde pe Cel care se ascunde în porun¬ 
cile Sale, după cum afirmă spiritualitatea filocalică a Bisericii. 


6 Mdem, p. 275. 

Despre iluzia transcendentală şi ce mai 

RĂMÂNE DE SPUS ÎNTRE RAŢIUNEA PURĂ 
ŞI CEA PRACTICĂ ÎN PRIVINŢA LUI DUMNEZEU 1 

Am scris altădată în această rubrică despre Kant, cu refe¬ 
rire la critica argumentului ontologic şi la modul de a con¬ 
cepe religia doar în limitele raţiunii. Revin acum, cu încer¬ 
carea de a înţelege de ce raţiunea teoretică nu poate avea o 
cunoaştere a lui Dumnezeu, lăsând raţiunea practică să-i 
postuleze necesitatea, şi cum arată raportul dintre concep¬ 
tul teoretic şi postulatul practic al existenţei lui Dumnezeu 
(în acest din urmă caz analogiile cu gândirea teologică se 
vor impune de la sine). 

Aşa cum, în Critica raţiunii pure, sensibilitatea repre¬ 
zintă un obiect pentru intelect, tot astfel intelectul consti¬ 
tuie pentru raţiune un obiect. Pentru Kant intelectul e o 
facultate a regulilor, în timp ce raţiunea este o „facultate 
a principiilor". 

Dacă intelectul poate fi o facultate a unităţii fenomenelor cu ajuto¬ 
rul regulilor, atunci raţiunea este facultatea unităţii regulilor inte¬ 
lectului sub principii. 2 

1 Text publicat în două numere din Tribuna: nr. 197 (2010), p. 32 şi nr. 
205 (2011), pp. 24-25. 

2 Immanuel Kant, Critica raţiunii pure, p. 285. 

Raţiunea, la rândul ei, posedă concepte pe care, în ana¬ 
logie cu categoriile transcendentale ale intelectului, Kant le 
denumeşte Idei transcendentale. Concepte care încearcă o 
totalizare a cunoaşterii, Ideile transcendentale sunt lipsite 
de orice codiţii empirice şi, în consecinţă, ajung în mod ne¬ 
cesar, în iluzie. Trebuie subliniat că Ideile depăşesc întotdeau¬ 
na posibilitatea experienţei, deşi reprezintă concepte scoase 
din noţiuni. „Ideile desemnează sarcina cunoaşterii, ele nefi- 
ind la rândul lor cunoaştere. Nu le corespunde nici un obiect. 
Ele sunt nu date, ci doar indicate ." 3 Ele „se ocupă cu unitatea 
necondiţionată a tuturor condiţiilor în genere" şi din raportu¬ 
rile pe care le pot avea reprezentările noastre (cu subiectul, cu 
ele însele, cu toate lucrurile în genere), Kant deduce existenţa 
a trei clase de Idei transcendentale: cea dintâi conţine „uni¬ 
tatea absolută (necondiţionată) a subiectului gânditor", a do¬ 
ua „unitatea absolută a seriei condiţiilor fenomenului", iar a 
treia „unitatea absolută a condiţiei tuturor obiectelor gândirii 
în genere"; aşadar psihologie raţională (sufletul), cosmologie 
raţională (lumea) şi teologie raţională (Dumnezeu ). 4 Prin ob¬ 
sesia pentru totalitate, situându-se dincolo de orice experienţă 
posibilă, aceste idei sunt structurate pe raţionamente sofistice, 
constituind „aparenţa transcendentală". Kant numeşte „para- 
logism transcendental" raţionamentul referitor la psihologia 
raţională (suflet), „antinomie a raţiunii pure", raţionamentul 
cosmologiei raţionale şi, respectiv, „ideal al raţiunii pure", 
raţionamentul privitor la teologia raţională. 

Logica iluziei sfârşeşte, aşadar, în mod inevitabil în con¬ 
tradicţie, niciun mod de cunoaştere prin idei concomitent 

3 Wilhelm Windelband, Filosofia kantiană, traducere de Marius Mureşan, 
Grinta, Cluj-Napoca, 2005, p. 113. 

4 Immanuel Kant, Critica raţiunii pure, p. 304. 

cu evitarea erorilor nefiind posibil . 5 De aceea încercările de 
sistematizare teoretică a temelor referitoare la suflet, cos¬ 
mos şi Dumnezeu, tocmai pentru că încalcă „principul de 
semnificaţie " 6 al unei experienţe posibile, legată de condiţiile 
empirice ale aplicării conceptului, e în mod necesar invalid, 
raţiunea depăşind limitele presupuse de o cunoaştere posi¬ 
bilă. Luând un exemplu elocvent pentru tema acestui studiu, 
modul în care raţiunea construieşte conceptul de Dumnezeu 
este descris de Kant în felul următor: 

Aşa este deci mersul firesc al raţiunii omeneşti. Mai întâi ea se 
convinge de existenţa unei oarecare fiinţe necesare. în ea, raţiunea 
recunoaşte o existenţă necondiţionată. Apoi ea caută conceptul a 
ceea ce este independent de orice condiţie şi îl găseşte în ceea ce în 
sine este condiţia suficientă pentru orice altceva, adică în ceea ce 
conţine toată realitatea. Dar totul fără limite este unitate absolută 
şi implică conceptul unei fiinţe unice, anume al fiinţei supreme; şi 
raţiunea conchide astfel că fiinţa supremă, ca principiu originar al 
tuturor lucrurilor, există absolut necesar. 7 

în consecinţă, logica iluziei este, după adjectivul kantian, 
„firească". Aceasta însă nu invalidează raţiunea însăşi, anu- 
lând-o pur şi simplu, ci, cu toate că promitea nici mai mult 
nici mai puţin decât extinderea cunoaşterii dincolo de limitele 
experienţei, îi descoperă utilitatea în funcţionarea ei regulati- 
vă. Prin această nouă dualitate, regulativ-constitutiv, Kant re¬ 
zolvă problema raţiunii, stabilindu-i totodată limitele. în acest 

5 Vezi şi Roger Scruton, Kant (= Maeştrii spiritului), traducere de 
Laurenţiu Staicu, Humanitas, Bucureşti, 2006, p. 73. 

6 Prin „principiu de semnificaţie" P.F. Strawson defineşte tocmai necesi¬ 
tatea prezenţei obiectelor intuiţiei empirice în cadrul cunoaşterii (vezi P.F. 
Strawson, Limitele raţiunii: un eseu despre Critica raţiunii pure a lui Kant, tra¬ 
ducere de Valentin Cioveie, Humanitas, Bucureşti, 2004, p. 190). 

7 Immanuel Kant, Critica raţiunii pure, p. 472. 

sens, raţiunea nu creează, ci doar ordonează concepte, oferin- 
du-le acea unitate şi extindere maximă inaccesibilă intelectu¬ 
lui; cu alte cuvinte, folosirea Ideilor transcendentale este doar 
regulativă şi niciodată constitutivă, orice altă înţelegere con¬ 
ducând cu necesitate la erori şi contradicţii. 

Odată cu sublinierea rolului şi limitelor Ideilor, critica me¬ 
tafizicii devine astfel posibilă şi, odată cu ea, se edifică şi critica 
împotriva ontoteologiei . 8 „Dialectica transcendentală" demas¬ 
că, prin critica celor trei Idei transcendentale, ştiinţele metafi¬ 
zice individuale precum psihologia raţională, cosmologia şi 
teologia, ale căror condiţii de posibilitate nu le îndreptăţesc 
să susţină cunoaşterea raţională a suprasensibilului. Limite¬ 
le raţiunii pure sunt subliniate cu tărie: 

Rezultatul tuturor încercărilor dialectice ale raţiunii pure ne con¬ 
firmă nu numai ceea ce am dovedit în Analitica transcendentală, 
anume că toate raţionamentele noastre care vor să ne conducă din¬ 
colo de câmpul experienţei posibile sunt înşelătoare şi lipsite de 
fundament; ci el ne învaţă totodată această particularitate, anume 
că raţiunea omenească are o înclinaţie naturală de a depăşi această 
limită, că Ideile transcendentale îi sunt tot atât de naturale cum îi 
sunt intelectului categoriile, cu deosebirea totuşi că în timp ce aces¬ 
tea din urmă duc la adevăr, adică la adecvarea conceptelor noastre 
cu obiectul, cele dintâi produc o simplă, dar irezistibilă aparenţă, a 
cărei iluzie abia poate fi înlăturată prin cea mai riguroasă critică. 9 

Prin urmare, cunoaşterea metafizică e contradictorie, fi¬ 
indcă, pe de o parte, ea nu poate exista în afara sintezei dintre 
categoriile intelectului şi datele furnizate de intuiţia sensibilă 

8 Termenul de ontoteologie, care a făcut istorie odată cu critica hei- 
deggeriană a metafizicii, e definit de Kant drept teologie transcendentală 
care „crede că îi cunoaşte [lui Dumnezeu, n.n.] existenţa prin simple con¬ 
cepte, fără cel mai mic ajutor al experienţei" (vezi ibidem, p. 499). 

9 Ibidem, p. 505. 

şi, pe de altă parte, metafizica îşi desfăşoară argumentele 
adeseori fără a apela la datele experienţei. Metafizica ratea¬ 
ză, aşadar, cunoaşterea, iar cunoaşterea, ca sinteză între inte¬ 
lect şi intuiţie, este o limită de care metafizica trebuie să ţină 
cont. Dacă o face, ea devine o metafizică în limitele raţiunii 
(aici intrând chiar şi religia); dacă n-o face, ea nu mai poate fi 
denumită cunoaştere. 

Faptul este întărit de distincţia dintre fenomen şi lucru în 
sine: întrucât cunoaşterea, chiar atunci când e necesară şi uni¬ 
versală, nu se opreşte decât asupra fenomenului, această limi¬ 
tă afectează şi pretenţiile metafizicii de a avea acces la lucruri¬ 
le în sine. Prin urmare, susţine Kant, nicio metafizică viitoare 
care alege să ignore metoda critică şi să nu ţină seama de li¬ 
mitele raţiunii înseşi nu poate fi validată cu numele de ştiinţă. 

Şi atunci, mai este în genere posibilă metafizica? Noua me¬ 
tafizică pe care o propune Kant începe, după cum am putut 
observa, ca ştiinţă a limitării, ca ştiinţă negativă, fără să afec¬ 
teze faptul că, în fond, scepticismul clamat de Kant este, ca 
ultimă propunere, pozitiv: construcţia unei metafizici pe te¬ 
meiuri solide, neafectate de logica iluziei. Locul metafizicii 
speculative e preluat de metafizica critică, văzută ca ştiinţă 
a limitelor raţiunii umane înseşi. De asemenea, fiind afectată 
ca teorie a lumii suprasensibile, metafizica devine totodată o 
teorie a cunoaşterii, o epistemologie . 10 

în aceste condiţii, atacul lui Kant la adresa metafizicii de¬ 
vine la fel de semnificativ pentru metafizica teologică: odată 
cu demascarea speculaţiei ca aparţinând logicii iluziei, orice 
teologie raţională sau naturală nu mai poate fi susţinută. Este 
criticat conceptul de Dumnezeu al metafizicilor raţionaliste, 
văzut ca principiu explicativ şi cauză ultimă, însă chiar da- 

10 Vezi Wilhelm Windelband, Filosofia kantiană, pp. 41-42. 

că existenţa lui Dumnezeu este indemonstrabilă, credinţa ră¬ 
mâne neafectată, fiind refundată în moralitate. Limitele care 
afectează raţiunea teoretică se vor dovedi, în cele din urmă, 
un avantaj pentru cerinţele raţiunii practice, în măsura în care, 
inexistenţa impedimentelor teoretice în calea credinţei mora¬ 
le, vor susţine credinţa, chiar dacă într-un mod care nu relevă 
de raţiunea teoretică, deci nu constituie o explicaţie ştiinţifică. 
Iar metafizica teologică, până la a deveni o formă de religie 
morală, va trebui să suporte criticile cele mai radicale din toa¬ 
tă istoria ei filosofică, atacuri în urma cărora argumentele on¬ 
tologic, cosmologic şi teleologic vor lichidate. 

Pentru Kant, Dumnezeul raţiunii pure este un ideal trans¬ 
cendental, un concept cu funcţie regulativă a cărui existenţă 
nu poate fi demonstrată. Se află vreo legătură între acest con¬ 
cept şi Dumnezeul postulat de raţiunea practică drept exis¬ 
tând cu necesitate? 

Eşecul argumentului ontologic atrage după sine eşecul 
celorlalte argumente: fiecare dintre ele cade fiindcă nu poa¬ 
te surprinde în intuiţia empirică fiinţa perfectă, prin urmare 
condiţia sintezei categoriilor cu experienţa nu se poate reali¬ 
za. Iluzia transcendentală ne arată cum Dumnezeu rămâne în 
afara câmpului raţiunii teoretice, neputând fi dovedit nici ca 
existent, nici ca inexistent. Cunoaşterea teoretică a lui Dum¬ 
nezeu îşi semnează astfel decesul, fiindcă nici argumentele 
a priori, nici argumentele empirice nu o pot susţine. Aceas¬ 
ta nu înseamnă moartea lui Dumnezeu (deşi Nietzsche o va 
susţine!), ci, deocamdată, e pentru Kant doar exersarea unei 
conştiinţe realmente critice faţă de metafizică şi faţă de încer¬ 
carea de a construi o dovadă teoretică a existenţei lui Dum¬ 
nezeu . 11 E ca şi cum ar susţine că, în fond, credinţa nu ar pu- 

11 Cf. ibidem, p. 122. 

tea fi dobândită în urma vreunui argument al raţiunii. Ceea 
ce nu poate fi decât adevărat, în măsura în care e acceptată te¬ 
za kantiană a cunoaşterii ştiinţifice care nu poate avea acces la 
suprasensibil. In acest fel, transcendenţa kantiană rămâne in¬ 
accesibilă teoretic: „despre lumea transcendenţei nu se poate 
spune nimic cu sens şi nu se poate şti nimic ". 12 Fiind un ide¬ 
al al raţiunii pure, Dumnezeu rămâne doar 

... un principiu regulativ, anume de a considera orice legătură în lu¬ 
me ca şi când ar rezulta dintr-o cauză necesară, atotsuficientă, pen¬ 
tru a funda pe ea regula unei unităţi sistematice şi necesare după 
legi universale în explicarea acestei legături, şi nu este afirmarea 
unei existenţe necesare în sine. 13 

Imposibil de negat de raţiunea teoretică, Dumnezeu nu 
poate fi nici afirmat, realitatea lui obiectivă nefiind nici posi¬ 
bil de dovedit pe această cale, dar nici refuzată o dată pentru 
totdeauna. Această viziune asumă faptul că întrebările me¬ 
tafizicii care privesc religia nu pot primi un răspuns teoretic, 
ci doar răspunsuri practice, pragmatice sau existenţiale . 14 Iar 
credinţa îşi găseşte locul în câmpul raţiunii practice şi mora¬ 
lei, acolo unde postulatul existenţei lui Dumnezeu este nece¬ 
sar pentru susţinerea imperativului categoric. După cum se 
semnalează într-un text exegetic 15 , credinţa religioasă e posibi¬ 
litate logică în Critica raţiunii pure şi posibilitate reală în Criti¬ 
ca raţiunii practice. De aceea, a vorbi despre religie a raţiunii la 
Kant înseamnă în primul rând a vorbi despre religie a raţiunii 

12 Roger Scruton, Kant, p. 92. 

13 Immanuel Kant, Critica raţiunii pure, p. 491. 

14 Stephen C. Evans, „Kant and Kierkegaard on the Possibility of 
Metaphysics", în D.Z. Phillips şi Timothy Tessin (ed.), Kant and Kierkegaard 
on religion, Macmillan, London, 2000, p. 3. 

15 Vezi ibidem, p. xv. 

practice, acea raţiune care oferă voinţei principiile după ca¬ 
re trebuie să se ghideze pentru o viaţă morală, şi a înţelege că 
fundamentul moral asigură inteligibilitate raţională existenţei 
lui Dumnezeu . 16 

Acest raport aminteşte de felul în care dogmatica orto¬ 
doxă conduce către teologia apofatică. Rezultat al raţiunii 
teoretice şi părând, în acord cu filosofia kantiană, o ilu¬ 
zie transcendentală, dogmatica Bisericii de Răsărit asigu¬ 
ră fundalul de adevăr pentru experienţa religioasă apofa- 
tică. Chiar dacă nu le reduce cu scepticism importanţa, aşa 
cum e redusă raţiunea teoretică în privinţa cunoaşterii lui 
Dumnezeu, experienţa apofatică slăbeşte pretenţiile şi ex¬ 
cesele raţionaliste ale formulărilor dogmatice. Diferenţa 
faţă de Kant este că, experienţa mistică nu anihilează dog¬ 
mele, ci le certifică. 

S-a vorbit despre „dubla utilitate negativă " 17 a imposibilităţii 
dovedirii teoretice a existenţei lui Dumnezeu. In primul rând, 
negarea argumentării teoretice în favoarea existenţei lui Dum¬ 
nezeu atrage după sine imposibilitatea de a decide şi contra¬ 
riul, adică inexistenţa lui. Raţiunea pură nu poate trasa catego¬ 
ric pe niciunul dintre cele două propoziţii, tributare teismului 
şi ateismului, de aceea rămâne loc pentru o reconsiderare de 
pe poziţii morale a existenţei fiinţei divine. In al doilea rând, 
„suntem împiedicaţi din importarea impurităţilor empirice 
în orice concepţie a unei fiinţe ideale în care teologia mora¬ 
lă nu poate oferi temeiuri de credinţă ". 18 O utilitate care de 
altfel pare suspectă, de vreme ce „impurităţile" nu trebuie să 
fie neapărat empirice, exemplul cel mai elocvent fiind însăşi 

16 Vezi Bernard M.G. Reardon, Kant as Philosophical Theologian, Barnes 
& Noble Books, Totowa, New Jersey, 1988, p. 167. 

17 P.F. Strawson, Limitele raţiunii, p. 278. 

w Tbidem, p. 279. 

revelaţia creştină: originea ei nu este nici numai transcenden¬ 
tală, nici doar empirică, ci, dacă e asumată prin credinţă, pur 
şi simplu transcendentă. 

Acest fapt ne conduce la repunerea problemei raportului 
dintre raţiunea pură şi cea practică în privinţa lui Dumnezeu 
şi, pentru a-1 lămuri, apelăm la un fragment din prima Critică: 

Fiinţa supremă rămâne deci pentru folosirea pur speculativă a 
raţiunii un simplu ideal, dar totuşi un ideal fără lipsuri, un concept 
care încheie şi încununează întreaga cunoaştere omenească, a cărui 
realitate obiectivă nu poate fi desigur dovedită pe această cale, dar 
nici respinsă victorios; şi dacă va fi existând o teologie morală care 
poate completa această lacună, atunci teologia transcendentală, care 
mai înainte era numai problematică, dovedeşte cât de indispensabilă este 
prin determinarea conceptului acestei teologii (subl. m., N.T.) şi prin cen¬ 
zura permanentă a unei raţiuni, care este înşelată destul de des de 
sensibilitate şi care nu totdeauna este de acord cu propriile ei Idei. 
Necesitatea, infinitatea, unitatea, existenţa în afara lumii (nu ca su¬ 
flet al lumii), eternitatea fără condiţiile timpului, omniprezenţa fără 
condiţiile spaţiului, atotputernicia etc. Sunt predicate pur transcen¬ 
dentale, şi de aceea conceptul lor purificat, de care orice teologie are 
atâta nevoie, nu poate fi scos decât din teologia transcendentală. 19 

în acest loc, Kant consideră raţiunea pură utilă pentru a 
oferi raţiunii practice un concept al lui Dumnezeu. Această 
utilitate regulativă este similară, deşi diferită totuşi, cu gân¬ 
direa dogmatică, în care teologia conceptualizează divinul, 
dar în acelaşi timp oferă misticii direcţia de acces. Dacă Dum¬ 
nezeul raţiunii teoretice este acelaşi cu Dumnezeul raţiunii 
practice, scepticismul kantian devine vulnerabil, pentru că 
putem descoperi în acest caz o legătură între cele două Cri¬ 
tici similară raportului dintre dogmatică şi apofatism, din 
Tradiţia ortodoxă. Dacă Dumnezeul indemonstrabil teore- 

19 Immanuel Kant, Critica raţiunii pure, pp. 504-505. 

tic este altul decât Dumnezeul-postulat al raţiunii practice, 
atunci raţiunea teoretică nu mai poate oferi, conform citatului 
de mai sus, un concept în care să credem. In fine, dacă idealul 
transcendental (Dumnezeu) oferit de raţiunea pură are doar 
o funcţie regulativă, atunci acest concept cade în diversitate, 
în funcţie de demonstraţiile fiecărei metafizici posibile sau 
reale. Cu alte cuvinte, niciun fel de reducţie critică nu va pu¬ 
tea oferi un singur concept al divinului, atâta timp cât se ac¬ 
ceptă că aparenţa transcendentală domină raţiunea teoretică. 
Existenţa mai multor concepte despre Dumnezeu e pe deplin 
legitimă şi chiar istoric demonstrată, de aceea raţiunea criti¬ 
că are ea însăşi nevoie de o reducţie la datele revelaţiei pen¬ 
tru a oferi totuşi un concept. (Strict raţional, nu există punct 
terminus în această căutare a fundamentului pentru un con¬ 
cept al divinului.) 

Revenind la datele teologiei ortodoxe şi la modul în ca¬ 
re raţiunea dogmatică oferă, prin antinomiile ei, o direcţie 
experienţei apofatice a divinului, putem observa că, dacă sis¬ 
temul kantian renunţă la a mai credita adevărul dogmatic, 
credinţa se întemeiază în mod fundamental pe aceste adevă¬ 
ruri care constituie de altfel chipul identităţii Bisericii şi mo¬ 
dul în care revelaţia a fost înţeleasă şi interpretată. De aceea, 
în locul separaţiei dintre raţiunea pură şi cea practică, este 
preferată rămânerea în paradox: având în comun cu critica 
kantiană faptul că dogmele suferă, în absenţa experienţei co¬ 
muniunii divino-umane, de incompletitudine, putând fi si¬ 
tuate în acelaşi plan cu scepticismul kantian, ele oferă totuşi 
un grad de certitudine care devine cu atât mai înaltă cu cât 
experienţa apofatică a întâlnirii cu Dumnezeul cel viu este 
mai reală. 

Hegel, filosofia şi misterul divin 1 


Misterul Dumnezeirii este o constantă a teologiei, logica 
explicaţiei nefiind dificil de pătruns: cum să poată raţiunea 
umană să-l circumscrie pe Cel de necuprins? Punând pro¬ 
blema raporturilor dintre filosofie şi teologie, Hegel avea să 
susţină însă ceva mai mult şi anume că prin revelaţie miste¬ 
rul divin a fost integral dezvăluit. Fireşte, este o poziţie ex¬ 
tremă, cu care Biserica nu poate cădea de acord. 

Teologia şi filosofia se reconciliază, afirmă Hegel, fiindcă 
deşi au forme diferite, ele împart acelaşi conţinut: adevărul. 
Filosofia justifică prin cercetările ei adevărul teologiei şi ara¬ 
tă care este raţiunea religiei. 

Filozofia - scrie Hegel - are scopul de a cunoaşte adevărul, de a 
cunoaşte pe Dumnezeu, căci el este adevărul absolut. întrucât faţă 
de Dumnezeu şi explicarea lui nu există nimic altceva ce să meri¬ 
te osteneală. 2 

Se acceptă aici că, prin filosofie, subiectul îşi dezvoltă conţinutul 
din sine, dar aceasta nu se reduce la subiectivism, de vreme ce 
acest conţinut este considerat necesar, obiectiv. Cu alte cuvin¬ 
te, conceptul „... produce [...] adevărul, [...] însă recunoaşte 

1 Text publicat în Tribuna 211 (2011), p. 24. 

2 G.W.F. Hegel, Prelegeri de filozofie a religiei (= Paradigme), traducere de 
D.D. Roşea, Humanitas, Bucureşti, 1995, pp. 506-507. 

totodată acest conţinut ca pe ceva neprodus, ca pe ceva ade¬ 
vărat, fiinţând în sine şi pentru sine". 3 

Calitatea de a fi religie revelată, pe care o deţine creştinismul, 
este mai mult decât simpla manifestare a nemanifestatului: în 
primul rând, revelaţia II presupune chiar pe Dumnezeu, fiind¬ 
că El este Cel care se revelează şi se face cunoscut oamenilor; 
în al doilea rând, revelaţia presupune o exterioritate, pentru 
că vine din afară, constituind, după o sintagmă a lui Hegel, 
„religia pozitivă". 4 Pozitiv înseamnă, aşadar, a fi dat din ex¬ 
terior, de aceea obiectele care cad sub simţuri sunt pozitive, 
la fel cum tot pozitive sunt şi legile statului, istoria, etica etc. 
Se insinuează aici o dualitate între pozitiv şi raţional pe care 
Hegel o sesizează, realizând că religia, la rândul ei, are o par¬ 
te pozitivă, prin moştenirea istorică şi prin existenţa Bibliei; 
cu toate acestea, în momentul în care ceea ce este pozitiv se 
dovedeşte a fi în acord cu modul în care raţiunea argumentea¬ 
ză, pozitivitatea însăşi este suprimată, realul şi raţionalul su- 
prapunându-se fără rest. A atesta adevărul religiei doar prin 
pozitivitate înseamnă de aceea prea puţin: existenţa minuni¬ 
lor ca şi a literei Scripturii, literă fără spirit, sunt insuficiente, 
fiindcă „spiritualul nu poate fi atestat prin nespiritual". 5 Ates¬ 
tarea spirituală presupune filosofia şi dezvoltarea raţională a 
adevărului, deşi Hegel recunoaşte că acest punct nu e vala¬ 
bil pentru toţi oamenii, filosofia nefiind la îndemâna tuturor. 
In consecinţă, chiar dacă minunile îşi au locul lor minim, iar 
filosofia pe cel maxim, rămâne o zonă pentru care sentimen¬ 
tul reprezintă forma atestării adevărului religiei creştine. Dar 
acest sentiment nu este pur şi simplu araţional sau iraţional, 

3 Ibidem, p. 505. 

4 /birfem, p. 410. 

5 Tbidem, p. 412. 

Hegel nedespărţind raţiunea pură de cea practică în felul în 
care o făcea Kant, ci sentimentul este în mod necesar însoţit 
de gândire: 

Religia îşi are sediul, terenul în gândire, inima, sentimentul nu este 
inima, sentimentul unui animal, ci este inima omului care gândeşte, 
inima, sentiment care gândeşte, şi ceea ce este de la religie în aceas¬ 
tă inimă, în acest sentiment, este în gândirea, în sentimentul aces¬ 
tei inimi. întrucât începem să tragem concluzia, să raţionăm, să in¬ 
vocăm argumente, să înaintăm prin determinaţii de gândire, facem 
acest lucru totdeauna gândind. 6 

Revelaţia creştină este, aşadar, conformă cu raţiunea, ori¬ 
ce conflict dintre teologie şi filosofie fiind exclus. Teologia ca¬ 
re se întoarce împotriva filosofiei ori este inconştientă, de vre¬ 
me ce ea înseşi face apel la formele gândirii pentru a explicita 
revelaţia pozitivă (istorică şi biblică), ori este inducere în eroa¬ 
re, atunci când „vrea să păstreze pentru sine o gândire oare¬ 
care, accidentală, care constituie aici pozitivul". 7 Ridicându-se 
deasupra gândirii accidentale, către cea necesară, teologul tre¬ 
buie să înţeleagă faptul că doar „spiritul sfânt [...] concepe şi 
ştie [cunoaşte] divinul", teologia fiind, datorită gândirii pe ca¬ 
re o presupune de fiecare dată, un fel de dezvoltare a mărtu¬ 
riei Spiritului însuşi. Prin urmare, în măsura în care este gân¬ 
dire necesară, filosofia poate deveni păstrătoarea revelaţiei: 

Mulţi teologi, comportându-se exegetic, cred că sunt pur receptivi 
şi nu ştiu că, receptând, ei sunt activi, că reflectează. Când această 
gândire a lor este o gândire accidentală, ea se încredinţează catego¬ 
riilor finităţii şi este astfel incapabilă să sesizeze divinul în conţinut; 
nu este spiritul divin, ci spiritul finit care continuă să se mişte în 
astfel de categorii. // Datorită unei astfel de sesizări finite a divinu- 

6 Ibidem, p. 414. 

7 Ibidem, p. 415. 

lui, a ceea ce este în sine şi pentru sine, datorită acestei gândiri fini¬ 
te a conţinutului absolut, s-a întâmplat că învăţăturile fundamen¬ 
tale ale creştinismului au dispărut în cea mai mare parte a lor din 
dogmatică. Nu singură, dar mai ales filozofia este acum esenţial 
ortodoxă; propoziţiile care au fost totdeauna valabile, adevăruri¬ 
le fundamentale ale creştinismului, sunt primite şi păstrate de ea. 8 

Această postură regală deţinută de filosofie va rămâne, de 
altfel, constantă pentru sistemul hegelian. 

Pentru Hegel, adevărul revelat al Dumnezeului ca Treime 
este un adevăr absolut, chiar dacă această determinare a divi¬ 
nului „ca unul-în-trei este cu totul abandonată din câmpul fi¬ 
lozofiei, iar în teologie ea nu mai este preocupare serioasă". 9 
De fapt, Treimea reprezintă nici mai mult, nici mai puţin de¬ 
cât „conştiinţa absolută a adevărului". 10 Felul în care Hegel 
concepe Treimea, destul de apropiat de dogmatica Bisericii, 
rămâne însă tributar modului în care este înţeleasă raţiunea. 
Diferită de intelect, raţiunea hegeliană are capacitatea de a 
cunoaşte adevărul absolut, depăşind orice formă a incognos¬ 
cibilului. Pentru Hegel misterul se explică doar prin limitările 
intelectuale sau sensibile. Atunci când Dumnezeu este înţeles 
după atributele sale, de exemplu, aceste predicate divine ca- 
re-1 descriu pe Cel cu multe nume ajung, în acord cu legile 
intelectului, în contradicţie unele cu altele. Misterul acestor 
contradicţii rămâne doar un mister al intelectului tributar mo¬ 
dului uman de a gândi. De fapt, ideea divină „este tocmai su¬ 
primare a contradicţiei", este „conţinutul propriu al ei, meni¬ 
rea ei de a pune această diferenţă şi de a o suprima absolut, şi 
aceasta este viaţa însăşi a ideii". 11 Dumnezeu ca „universalul 
s Mdem, pp. 416-417. 

"’lbidem, p. 442. 
w Ibidem. 
n Tbidem, p. 433. 

absolut concret" 12 - cu alte cuvinte ca Dumnezeu ce depăşeşte 
limitările intelectului - este însăşi ideea speculativă, adică, du¬ 
pă Hegel, raţionalul, de aceea, pentru adevăratul filosof al re¬ 
ligiei, misterul nu constituie o limită de netrecut. 

Această idee speculativă [ideea de Dumnezeu, n.n.] este opusă sen¬ 
sibilului, precum şi intelectului; de aceea, ea este un mister pentru 
modul de tratare sensibil, precum şi pentru intelect. Pentru amân¬ 
două acestea ea este un pucn:f|Qiov adică în ce priveşte ceea ce este 
în ea raţional. Mister în sensul obişnuit nu este natura lui Dumne¬ 
zeu, şi cel mai puţin în religia creştină, aici Dumnezeu s-a făcut cu¬ 
noscut pe sine, a arătat ce este el, aici el este manifestat; dar mister 
este pentru percepţia sensibilă, pentru reprezentare, pentru modul 
sensibil de tratare şi pentru intelect. 13 

Scurt spus, misterul Treimii nu are alţi adversari decât „oa¬ 
menii senzoriali şi oamenii intelectuali" 14 , senzoriali pentru 
că vor să-l cunoască pe Dumnezeu cu simţurile, intelectuali 
pentru că vor să-i aplice Celui infinit categoriile intelectului 
finit. Spiritul însuşi rezolvă aceste contradicţii de care intelec¬ 
tul nu mai poate trece, fiindcă oriunde este vorba de mister 
ce provine din irezolvabilitatea unor contradicţii, acolo este 
de fapt vorba de viaţă. Această legătură dintre contradicţii şi 
viaţă este o idee foarte importantă la Hegel, şi ea se va regăsi, 
de exemplu, în felul în care a fost înţeles apofatismul în teo¬ 
logia neopatristică (care nu se revendică de la Hegel, ci de la 
Tradiţia Răsăritului creştin). Chiar dacă la Hegel misterul este 
soluţionat la nivelul supraintelectual (i.e. raţional) al spiritu¬ 
lui, pentru apofatismul teologiei ortodoxe această experienţă a 
Dumnezeului viu nu anulează misterul ci, depăşind speculaţia 
12 Ibidem, p. 434. 

13 Mdem, p. 435. 
u Tbidem, p. 436. 

filosofică, îl adânceşte, Dumnezeu rămânând incomprehen¬ 
sibil în natura sa. Altfel, orice abolire a misterului fiinţei divi¬ 
ne ar anula diferenţa ontologică dintre Dumnezeu şi creaţie, 
în concluzie, chiar dacă filosofia religiei a lui Hegel rămâne 
în intenţia ei profund creştină, misterul naturii dumnezeieşti 
rămâne o limită ireductibilă: Dumnezeu se face cunoscut în 
energiile sale necreate, dar în fiinţa sa rămâne pentru raţiunea 
umană, chiar îndumnezeită, de neajuns. 

Hegel, sentimentul religios şi raţiunea 

Tema depăşirii religiei de către filosofie este un punct recu¬ 
rent în construcţia sistemului hegelian. Filosofia desăvârşeşte 
şi împlineşte religia, un act care pentru Hegel nu părea im- 
pios, dar pentru unii dintre hegelieni, cei de stânga, suna cât 
un cap de acuzare şi cât un argument pentru susţinerea ate¬ 
ismului. Depăşirea religiei trece printr-un moment de re¬ 
suscitare a raţiunii, a importanţei doctrinei, ceea ce readuce 
gândirea la posibilităţile sale de cunoaştere, limitate de cri¬ 
tica lui Kant, atrăgând critica sentimentalismului şi moralis¬ 
mului religios. 

Hegel era conştient că Iluminismul a trimis în umbră dog¬ 
maticul, transformându-1 din ceva propriu creştinismului, în 
ceva nefolositor sau de o generalitate lipsită de importanţă. 1 Fi¬ 
losofia hegeliană nu putea fi de acord cu o asemenea renunţare, 
căci pentru Hegel adevărul înseamnă în primul rând gândi¬ 
re, iar în măsura în care religia revelată şi filosofia se ocupă 
cu adevărul, a lăsa credinţa doar pe seama sentimentului es¬ 
te o eroare. Atunci când se limitează doar la sentiment, religia 
renunţă de fapt la adevăr, iar Biserica nu mai are comunitate, 

1 G.W.F. Hegel, Prelegeri de filozofie a religiei, p. 13. 

ci se dispersează în atomi, „căci comunitatea este în doctri¬ 
nă", în timp ce sentimentele sunt individuale, nu comunitare. 2 

Elimină această revenire a gândirii în câmpul credinţei 
importanţa sentimentului? Deşi în multe pagini critică 
reducţia protestantă la sentiment (la fel cum critică şi reducţia 
la raţiunea practică), Hegel încearcă să limiteze rolul pe ca¬ 
re sentimentul îl are pentru unii dintre contemporanii săi 
teologi, fără a-1 anula în întregime. Astfel, el nu e de acord 
cu Schleiermacher, pentru care sentimentul este calea rega¬ 
lă de cunoaştere religioasă, ci susţine importanţa raţiunii şi 
a conceptului, situându-se mai aproape de tradiţia Bisericii, 
de exemplu, decât de Kant. 3 Pentru Hegel sentimentul repre¬ 
zintă o formă limitată de cunoaştere, pe care omul o are în 
comun cu animalele, în vreme ce pentru Schleiermacher nu. 4 
Iată critica lui Hegel: 

Sentimentul este [...] ceea ce omul are comun cu animalul, el es¬ 
te forma animală, senzorială. Deci când se arată ceea ce este drept¬ 
atea, moralitatea, Dumnezeu în sentiment, avem felul cel mai rău 
în care poate fi arătat un astfel de conţinut. Dumnezeu este în chip 
esenţial în gândire. Bănuiala că el este prin gândire, numai în gân¬ 
dire trebuie să ni se trezească deja prin faptul că numai omul are o 
religie, nu şi animalul. 5 

întrucât sentimentul este subiectiv şi accidental, el nu poate 
oferi conţinut credinţei, acest lucru revenindu-i raţiunii indivi¬ 
duale care trebuie să ofere sentimentului un conţinut adevărat. 
O teologie doar a sentimentelor „se opreşte în empirie, în isto- 

2 Ibidem, p. 506. 

3 Cf. Peter C. Hodgson, Hegel and Christian Theology. A Reading of the 
Lectures on the Philosophy ofReligion, Oxford University Press, Oxford, 2005, 
p. 46. 

4 C/ ibidem, p. 111. 

5 G.W.F. Hegel, Prelegeri de filozofie a religiei, p. 64. 

rie şi-n accidentalităţile acestora", fiind lipsită de consistenţă. 6 
Chiar dacă sentimentul poate precede doctrina 7 , el e la rân¬ 
dul lui precedat de doctrină, ceea ce conduce la constatarea 
că sentimentul nu este alungat - nici din teologie, nici din fi¬ 
losofie: dacă filosofia „gândeşte ceea ce simte subiectul ca ata¬ 
re", ea îl lasă pe acesta să fie de acord cu sentimentul său, ofe¬ 
rind în acelaşi timp sentimentului adevăratul conţinut. 8 Spre 
deosebire de Kant - care era de acord că raţiunea pură oferă 
un conţinut pentru conceptul lui Dumnezeu, numai că era un 
conţinut fără adevăr, tributar iluziei transcendentale - Hegel 
nu e de acord doar cu reducţia raţiunii doar la rolul ei critic: 

... convingerea că spiritul are numai o relaţie negativă cu Dum¬ 
nezeu ruinează, nimiceşte sentimentul, evlavia, atitudinea religi¬ 
oasă, fiindcă gândirea este izvorul, terenul în care este universa¬ 
lul în general, în care este Dumnezeu, universalul este în gândire 
şi pentru gândire. Spiritul în libertatea sa posedă conţinutul ade¬ 
vărului divin şi-l furnizează sentimentului; conţinutul său este 
conţinutul sentimentului în ce priveşte orice cucernicie adevăra¬ 
tă, orice pietate. 9 

în consecinţă, în măsura în care au de-a face cu adevă¬ 
rul revelaţiei, sentimentele se bazează pe conceptele livrate 
de gândire, opţiune hegeliană foarte ortodoxă, însă până în 
punctul în care gândirea are abilitatea de a cunoaşte (şi deci 
livra sentimentului!) întregul conţinut divin, fără a mai lăsa 
loc misterului. 

Acest primat al raţiunii este mediat de reprezentări, im¬ 
portante mai ales pentru că sunt constitutive, aşa cum am 

'’lbidem , p. 65. 

7 Cf. Peter C. Hodgson, Hegel and Christian Theology, p. 188. 

8 G.W.F. Hegel, Prelegeri de filozofie a religiei, p. 507. 

9 Ibidem, p. 102. 

mai spus, religiei. Depăşind câmpul subiectivităţii, propriu 
sentimentului, şi referindu-se la ceea ce este obiectiv 10 , re¬ 
prezentarea izolează obiectul, în timp ce gândirea îl ridică 
la universal. 11 „Forma gândirii în genere este generalitatea", 
care „pătrunde şi înăuntrul reprezentării". 12 

Gândirea, aşadar, dă definiţia omului, constituind 
„ceea ce are omul mai propriu, ceea ce deosebeşte omul de 
vită, pe când simţirea o el o are în comun cu aceasta". 13 
Credinţa apare ca o formă de certitudine a adevărului 
absolut, care se bazează pe raţiunea însăşi, pe Spirit, iar 
nu pe autorităţi exterioare. 14 Punând faţă în faţă intelecţia 
pură şi credinţa, Hegel afirmă că intelecţia pură este doar 
esenţă, lipsită de conţinut, în timp ce credinţa repre¬ 
zintă „conţinutul, fără intelecţie". 15 Aceasta nu înseam¬ 
nă căderea credinţei în iraţionalitate, ci îndepărtarea ei 
de formalismul intelecţiei pure. Credinţa are conţinutul 
„în gândire, nu în concepte, în conştiinţa pură, nu în pura 
conştiinţă-de-sine" , 16 Hegel realizează o legătură între gân¬ 
dire şi credinţă, scoţându-o pe aceasta din urmă din do¬ 
meniul moralităţii pure, unde o plasase Kant. Credinţa şi 
doctrina sunt unite în adevărata gândire, gândirea con- 

w Ibidem, p. 72. 

11 Peter C. Hodgson, Hegel and Christian Theology, p. 113. 

12 G.W.F. Hegel, Prelegeri de filozofie a religiei, p. 73. 

13 Georg Wilhelm Friedrich Hegel, Enciclopedia ştiinţelor filozofice: Filozofia 
spiritului, voi. 3, traducere de Constantin Floru, Humanitas, Bucureşti, 1996, 
p. 95. 

u Cf. Peter C. Hodgson, Hegel and Christian Theology, pp. 186-187. 

15 G.W.F. Hegel, Fenomenologia spiritului (= Cogito), traducere de Virgil 
Bogdan, IRI, Bucureşti, 2000, p. 307. 

16 Ibidem. 

ceptuală, care „le uneşte pe amândouă în sine" fără ni- 
cio excluziune. 17 

în fapt, categoriile de „spirit", „raţiune" şi „Dumnezeu" sunt 
în mod esenţial identice. 18 în primul rând, dacă se pune între¬ 
barea pentru care dintre facultăţile umane există Dumnezeu, 
răspunsul este evident, gândirea. 19 „Gândirea este locul acestui 
universal, dar mai întâi acest loc este absorbit în acest Unul, în 
acest Etern fiinţând în sine şi pentru sine." 20 Forma sentimen¬ 
tului se dovedeşte a fi „cea mai joasă pentru conţinutul spiri¬ 
tual", fiindcă acest conţinut, care e Dumnezeu însuşi, „este, în 
adevărul său, numai în gândire şi ca gândire". în acest sens, 

... gândul nu e doar gând, ci este, dimpotrivă, modul cel mai înalt 
şi, cercetând cu precizie, unicul mod în care poate fi prins ceea ce e 
veşnic şi există în sine şi pentru sine. 21 

Pentru a-1 înţelege pe Dumnezeu e nevoie de gândire specu¬ 
lativă, sentimentul şi reprezentarea fiind insuficiente: 

Dumnezeu poate fi atins numai în pura cunoaştere speculativă şi 
este numai în ea şi este numai această cunoaştere însăşi; căci el es¬ 
te Spiritul şi această cunoaştere speculativă este cunoaşterea reli¬ 
giei revelate. Această cunoaştere îl cunoaşte pe Dumnezeu ca gân¬ 
dire, ca pură esenţă, 

scrie Hegel. 22 


17 G.W.F. Hegel, Prelegeri de filozofie a religiei, p. 75. 

18 Cf. Peter C. Hodgson, Hegel and Christian Theology, p. 70. 

19 G.W.F. Hegel, Prelegeri de filozofie a religiei, p. 47. 

20 Ibidem, p. 48. 

21 G.W.F. Hegel, Enciclopedia ştiinţelor filozofice: Logica, voi. 1, traducere de 
D.D. Roşea, Virgil Bogdan, Constantin Floru et al., Humanitas, Bucureşti, 
1996, p. 60. 

“G.W.F. Hegel, Fenomenologia spiritului, p. 434. 

Gândirea îşi regăseşte astfel locul în filosofia religiei a lui 
Hegel, după ce fusese limitată în pretenţiile ei de cunoaştere a 
divinului, de către filosofia kantiană. In plus, ea deţine acum 
o putere de cunoaştere fără precedent, care lasă în urmă atât 
îndrăznelile filosofilor premoderni, cât şi religia însăşi, fi¬ 
indcă se declară a înţelege mai adecvat adevărul revelaţiei 
divine. Filosofia devine acum maxima philosophia, oferind o 
cunoaştere absolută căreia nu-i scapă niciun mister şi pe care 
n-o umbreşte nicio necunoaştere, nici chiar a naturii Divine... 
Să recunoaştem că ambiţia lui Hegel este în acest punct maxi¬ 
mală, dar ea se îndepărtează de ortodoxia creştină. 

Marion via Dionisie 1 

Cunoscută publicului românesc datorită traducerilor de 
la Humanitas şi Deisis, gândirea lui Jean-Luc Marion conti¬ 
nuă să provoace. Faptul că acceptă moartea metafizicii, deşi 
are foarte multe în comun cu teologia, sau faptul că, în acelaşi 
timp, refuză critica lui Heidegger la adresa teologiei (redusă 
de filosoful german la o simplă ştiinţă ontică), sunt date care 
prin paradoxul lor trezesc interesul. In textul de faţă încercăm 
să subliniem influenţa Sf. Dionisie Pseudo-Areopagitul asu¬ 
pra fenomenologului francez. Ideea directoare susţine că dacă 
apofatismul este interpretat radical, el oferă un ajutor real în 
critica metafizicii moderne şi a conceptului idolatru de Dum¬ 
nezeu. Este ceea ce se întâmplă în fenomenologia teologică a 
lui Jean-Luc Marion. 

Marion încearcă să-L gândească pe Dumnezeul cel din¬ 
colo de toate după o reţetă postmetafizică: orice apel la fiinţă 
din perspectivă teologică trebuie recuzat, iar discursul des¬ 
pre Dumnezeu are mai mult de câştigat dacă depăşeşte on¬ 
tologia şi refuză categoria fiinţei. Sintagma „Dumnezeul fără 
fiinţă", care de altfel dă şi titlul uneia dintre cărţile lui, folo¬ 
sită de fenomenologul francez nu e nici o formă de nihilism 
postmetafizic, nici o formă de agnosticism şi nici versiunea 

1 Text publicat în Tribuna 195 (2010), p. 22. 

sceptică a unei noi onto-teologii, ci doar asumarea refuzului 
de a folosi un concept compromis, din punct de vedere teo¬ 
logic, de către tradiţia metafizică occidentală. Folosindu-se 
de conceptul fenomenului saturat - un fenomen pentru care 
intuiţia debordează conceptul, exemplele fiind icoana, tablo¬ 
ul, teofaniile, epifaniile etc. - Marion subliniază că ceea ce se 
manifestă în câmpul vizibilului în cazul fenomenelor religi¬ 
oase ţine, mai degrabă de invizibil: 

„Dumnezeu" devine invizibil nu în duda donaţiei sale, d în virtu¬ 
tea acestei donaţii. E nevoie de o foarte slabă stimă, ba chiar de un 
refuz deja militant al transcendenţei pentru a ne scandaliza de in- 
vizibilitatea sa. Dacă l-am vedea aşa cum vedem o fiinţare a lumii, 
atunci deja n-ar mai fi vorba de „Dumnezeu". 2 

Să ne amintim că Sf. Dionisie, făcând apel la imposibilita¬ 
tea vederii fiinţei divine (după cum avea să fie explicitat ulte¬ 
rior de Tradiţia ortodoxă) şi la importanţa medierii angelice 
în împărtăşirea cunoaşterii lui Dumnezeu, afirma: 

Iar dacă ar spune dneva că unora din sfinţi le-au venit şi nemijlodt 
arătări dumnezeieşti (cf Fac. 12,7; 28,13) să afle limpede şi aceasta 
din preasfintele Scripturi, că nimeni n-a văzut şi nu va vedea (cf. leş. 
32,20; Ioan 1,18; I Ioan 4,12; I Tim. 6,16) ceea ce este însuşi ascun¬ 
sul lui Dumnezeu. 3 

Invizibilul devine astfel o temă fenomenologică având 
drepturi depline, iar distincţia dintre idol şi icoană se desco¬ 
peră ca decisivă. 

Pentru Marion, idolul reprezintă o prezenţă a divinului sau 
a lui Dumnezeu fără o distanţă necesară. O prezenţă care în- 

2 Jean-Luc Marion, Vizibilul şi revelatul: teologie, metafizică şi fenomenolo¬ 
gie, traducere de Maria Cornelia Ică jr, Deisis, Sibiu, 2007, p. 114. 

3 Sf. Dionisie Areopagitul, „Despre ierarhia cerească", p. 21. 

chide, plină şi opacă, asemenea conceptului metafizic de Dum¬ 
nezeu, chiar atunci când articulează trăsături ale magnificenţei 
Sale. Orice pretenţie de cunoaştere absolută dezvăluie un idol. 
Ceea ce califică idolul nu ţine de fabricaţia sau de natura sa, 
ci de privirea care se opreşte în el, îl expune şi îl epuizează. 
Privirea este cea care confecţionează idolul, nu invers. Idolul 
oferă privirii simpla vizibilitate, „fie ea lucru, femeie, idee sau 
Dumnezeu" 4 , iar privirea îl priveşte aşa cum ar privi într-o 
oglindă. Idolul poate fi comparat cu o oglindă invizibilă, ca¬ 
re nu-ţi permite să-ţi dai seama că te înşeli sau că eşti înşelat. 
Privirea nu mai poate înainta către un dincolo, ci se întoarce 
la sine, reflectându-se, obnubilând invizibilul - pentru că nu 
poate admite niciun invizibil - şi culminând într-o autoidola- 
trie. Chiar atunci când idolul este demascat, idolatria nu dispa¬ 
re, cel mai bun exemplu fiind, în opinia lui Marion, Nietzsche: 
acuzând idolul Dumnezeului moral, îl înlocuieşte cu idolul 
Dumnezeului voinţei de putere, iar Dumnezeul non-idol ră¬ 
mâne în continuare nedescoperit. 

Proximitatea idolului maschează şi marchează fuga divinului şi a 
depărtării ce-1 autentifică. Apropriindu-şi-1 excesiv pe „Dumnezeu" 
prin dovadă, gândirea se îndepărtează de depărtare, trece pe lângă 
distanţă şi se descoperă, într-o bună dimineaţă, înconjurată de idoli, 
de concepte şi de dovezi, dar părăsită de divin - atee. 5 

Pentru a depăşi idolatria, e nevoie de apelul la icoană şi la 
distanţa prin care invizibilul advine. 

Icoana este un fenomen ce se dezvăluie doar prin distanţă. 
Odată ce spaţiul onto-teologiei este eliberat de idoli, Dumnezeu 

4 Jean-Luc Marion, Dieu sans Vetre, p. 21. 

5 Jean-Luc Marion, Idolul şi distanţa, traducere de Ţinea Prunea-Bre- 
tonnet şi Daniela Pălăşan, control ştiinţific de Cristian Ciocan, Humanitas, 
Bucureşti, 2007, p. 36. 

se dezvăluie ca manifestare a invizibilului în vizibil: nici Dum¬ 
nezeul metafizic, nici ego-ul transcendental, ci doar apariţia 
fenomenologică a invizibilului în vizibilitatea iconică. 6 Aceas¬ 
ta nu reduce şi nu anulează invizibilitatea lui Dumnezeu, căci 
chiar şi în icoană invizibilul rămâne invizibil: Dumnezeu nu 
poate fi vizualizat ca un obiect din această lume. Privirea icoa¬ 
nei afirmă paradoxul că icoana mai mult priveşte, decât este 
privită; 7 ea rămâne vizibilitate a invizibilului ca invizibil, fi¬ 
indcă ceea ce nu poate fi conceptualizat în calitate de esenţă 
este, în acest caz, prezentat ca „intenţie" ( intention ) a invizibi¬ 
lului de a înainta către vizibil. 8 „In timp ce idolul rezultă din 
privirea care-1 vizează, icoana convoacă vederea, lăsând vi¬ 
zibilul [...] să se satureze puţin câte puţin de invizibil." 9 Ca 
fenomen saturat, icoana dezvăluie distanţa în care orice con¬ 
cept metafizic este şters. 

Fenomenologia distanţei, cu referire la Dumnezeul apofa- 
tic, este prezentată pe larg într-un text al lui Jean-Luc Marion 
despre St. Dionisie Areopagitul. 10 Dumnezeul cel de negândit 
nu poate fi cunoscut decât în intervalul distanţei, a cărui miză 
e dată de interdicţia de a-I aplica lui Dumnezeu un tratament 
ontic, transformându-L într-o fiinţare printre alte fiinţări, dis¬ 
ponibilă unei ştiinţe care ar putea purta numele de teologie 
ştiinţifică. Orice teologie opacă la experienţa apofatică rămâ¬ 
ne idolatră. „Cel de negândit se dă pe sine gândirii ca fiind de 

6 Enda McCaffrey, The Retarn ofReligion in France: Front Democratisation 
to Postmetaphysics, Palgrave Macmillan, London, 2009, p. 135. 

7 Jean-Luc Marion, Crucea vizibilului. Tablou, televiziune, icoană - o priv¬ 
ire fenomenologică, traducere de Mihail Neamţu, cuvânt înainte: diac. Ioan 
I. Ică jr, Deisis, Sibiu, 2000, p. 44. 

8 Jean-Luc Marion, Dieu sans Vetre, p. 36. 

9 Jhidem, p. 28. 

10 Jean-Luc Marion, Molul şi distanţa, pp. 201-272. 

negândit ." 11 Să ne amintim de negaţiile puse în joc de Sf. Di- 
onisie, care sunt radicale, fiindcă Dumnezeu nu este: nici 

unul, nici unitate, nici dumnezeire, nici bunătate, nici Duh, 
cum îl cunoaştem noi. Nici fiime, nici părinţime ..." 12 

Distanţa pe care o instaurează aceste negaţii atestă fap¬ 
tul că Dumnezeu nu poate fi gândit în categoriile fiinţei, ci 
el ni se dă ca un dar. Această donaţie nu aboleşte distanţa, 
ci îi recunoaşte incomensurabilitatea şi o străbate, în măsu¬ 
ra în care se înţelege că apofatismul Sf. Dionisie nu este doar 
un discurs printre altele, ci e un urcuş întru Dumnezeu. Par¬ 
curgerea distanţei - care nu înseamnă nicidecum aproprierea 
şi dispariţia ei - presupune ierarhia, cerească şi bisericească, pe 
care Marion o înţelege, adesea în chip paradoxal, drept „ori¬ 
gine a sfinţeniei" şi „mediere nemijlocită", făcută posibilă de 
întruparea lui Hristos. „Ierarhia, altoită pe Hristos şi săvârşită 
prin el, devine pentru noi singura icoană cu putinţă a medierii 
nemijlocite ." 13 Urcuşul duhovnicesc nu străbate distanţa pen¬ 
tru a o aboli, ci pentru a-L primi pe Cel de negândit. Singurul 
discurs care rămâne posibil în aceste condiţii de menţinere a 
distanţei şi neidolatrizare a lui Dumnezeu este, după cum asu¬ 
mă Jean-Luc Marion, discursul de laudă, rugăciunea. 

Se poate observa din cele spuse că influenţa Sf. Dionisie 
este capitală, iar idolul, icoana, distanţa şi fenomenul saturat 
rămân concepte de neînţeles în absenţa apelului la gândirea 
apofatică a misteriosului autor al Teologiei mistice. 


11 Mitem, p. 206. 

12 Sf. Dionisie Areopagitul, „Despre teologia mistică", p. 250. 
13 Jean-Luc Marion, Molul şi distanţa, p. 249. 

REÎNTÂLNIREA FILOSOFIEI CU TEOLOGIA 1 

Odată cu sfârşitul metafizicii occidentale, Dumnezeu 
pare a fi ieşit din filosofie şi, în general, din orizontul gândi¬ 
rii umane riguroase. Lovitura pe care filosofia kantiană a dat-o 
metafizicii a fost fără egal, diagnosticul nietzschean al morţii 
lui Dumnezeu căzând ca o completare stilistică şi cu iz pro¬ 
fetic într-un teren deja minuţios defrişat. Marxismul, poziti¬ 
vismul şi psihanaliza, adăugându-se la rândul lor peisajului, 
n-au făcut decât ca suspiciunea faţă de religie să devină loc 
comun. Tribunalul raţiunii n-a mai putut fi satisfăcut decât 
de un anumit tip de argumentare, foarte eficace în câmpul 
ştiinţelor pozitive, dar inadecvatul discursului despre divin. 
Ion Petrovici susţinea undeva că religia este practica metafi¬ 
zicii. Odată cu sfârşitul celei din urmă, ar fi fost normal, în 
baza acestei definiţii, ca şi cea dintâi să dispară. Lucrurile au 
stat însă dimpotrivă, şi o posibilă explicaţie ar putea să ne 
ofere distincţia pascaliană între „Dumnezeul filosofilor şi al 
savanţilor" şi „Dumnezeul lui Avraam, al lui Isaac, al lui Ia- 
cob". Dacă cel dintâi a putut să moară, ucis fiind şi de cei ce au 
umplut paginile cu argumentele existenţei lui, cel din urmă, 
Dumnezeul cel viu, al credinţei, a supravieţuit. Religia a ră- 
'Text publicat în Tribuna 126 (2006), p. 21. 

mas vie, atât ca fenomen social, vizibil în ultima vreme mai 
ales datorită escaladării unor conflicte revendicate religios, cât 
şi ca o căutare personală, menită să confere sens şi autentici¬ 
tate unei vieţi situate inevitabil în orizontul morţii. A trecut 
vremea când puteam afirma că doar poeţii, misticii, nebunii 
şi teologii se mai ocupă de Dumnezeu; cei care cred îl invocă 
azi în pofida tribunalului raţiunii care semnalează o lipsă de 
argumente acolo unde, surprinzător, se găseşte credinţa. 

Discursul teologic nu poate pretinde, în faţa raţiunii mo¬ 
dernilor, a oferi mai mult decât oferă în fapt, fiindcă el rămâne 
în afara filosofiei riguroase. Cu toate acestea, credinţa religioa¬ 
să îşi face din nou intrare în arena disputelor argumentate, de 
vreme ce importanţa ei pentru societăţile contemporane e în 
creştere. Confruntate cu un deficit alarmant de întemeiere etică, 
societăţile secularizate se văd în imposibilitatea de a-şi mai jus¬ 
tifica moravurile, oferind imaginea cercului vicios din care, sin¬ 
gure, nu mai pot ieşi. Căzute pradă propriilor lor principii de re¬ 
fuz al religiosului, ele ar putea primi astăzi tocmai de la credinţă 
acea întemeiere pe care, în baza desfăşurării raţionalităţii pro¬ 
prii, nu o mai deţin (Ratzinger, secondat de Habermas ). 2 

în plus, fenomenologia redeschide posibilitatea preluă¬ 
rii în orizontul cercetărilor riguroase a fenomenelor religioa¬ 
se, pe care le poate analiza după metode proprii. O dată cu 
reducţia fenomenologică se deschide câmpul analizei tuturor 
fenomenelor care apar, care se dau intuiţiei, iar printre aces¬ 
tea se numără şi fenomenele religioase, nu pentru că sunt re¬ 
ligioase, ci fiindcă sunt fenomene. Dar sunt ele cu adevărat 

2 Vezi Jurgen Habermas şi Joseph Ratzinger, Dialectica secularizării. 
Despre raţiune şi religie, traducere de Delia Marga, introducere de Andrei 
Marga, Biblioteca Apostrof, Cluj, 2005. Vezi de asemenea şi Andrei Marga, 
Filosofia lui Habermas, Polirom, Iaşi, 2006, precum şi Andrei Marga, Absolutul 
astăzi. Teologia şi filosofia lui Joseph Ratzinger, Eikon, Cluj-Napoca, 2010. 

fenomene? Dacă da, în ce raport se află analiza lor cu teolo¬ 
gia? De asemenea, cum arată o analiză a unui fenomen reli¬ 
gios? Discuţia este incitantă şi merită să ne oprim asupra ei. 

Lui Husserl îi revine meritul de a fi fost creatorul fenome¬ 
nologiei ca metodă filosofică, o abordare a cărei ambiţie n-a 
fost doar aceea, întotdeauna prezentă în economia marilor 
sisteme, de a conceptualiza unitar experienţa umană, ci şi de 
a oferi o ştiinţă riguroasă. Menirea ei era să nu cadă sub lo¬ 
viturile criticii raţiunii şi, mai ales, să poată oferi o bază pen¬ 
tru toate celelalte ştiinţe. Fenomenologia studiază fenomenele 
aşa cum apar ele în câmpul conştiinţei, după ce existenţa lor a 
fost pusă între paranteze printr-o reducţie ( epoche ) fenomeno¬ 
logică. In urma acestei reducţii rămân în câmpul conştiinţei, 
care poate fi numită transcendentală, toate apariţiile lucru¬ 
rilor, aşa cum sunt ele. „înapoi la lucrurile însele", cunoscu¬ 
tul dicton fenomenologic, reorientează cercetarea către aces¬ 
te obiecte-fenomene care se dau intuiţiei, fără ca existenţa 
sau nonexistenţa lor să constituie o problemă, atâta timp cât 
apariţia şi prezenţa lor în câmpul conştiinţei intenţionale sunt 
suficiente pentru o analiză corectă. 

Desigur, aşa cum afirmam mai sus, printre fenomenele 
care se dau intuiţiei se află şi fenomenele religioase. Deşi au 
un statut aparte, pentru că aparţin unui câmp de fenomene 
non-obiectuale (printre care se mai numără, de pildă, muzica, 
fenomenul erosului etc.), aceste fenomene au tot dreptul să fie 
analizate după metoda fenomenologică. A le ignora înseam¬ 
nă a reduce fenomenologia la o fenomenologie a obiectelor. 

Pentru a depăşi problema donaţiei acestui tip special de 
fenomene, care la rigoare ar putea fi considerate imposibile, 
deci non-fenomene, de vreme ce depăşesc obiectualitatea fe- 
nomenelor-obiecte, Jean-Luc Marion propune un nou tip de 

fenomen pe care-1 numeşte fenomen saturat. 3 Pornind de la 
definţiile fenomenului oferite de Kant şi Husserl, definiţii ca¬ 
re cuprind atât conceptul cât şi reprezentarea/intuiţia, Mari- 
on reuşeşte să configureze raportul dintre cele două, în aşa 
fel încât să deschidă calea unor noi tipuri de fenomene, ce¬ 
le religioase. Adevărul, spune Marion, se poate realiza în do¬ 
uă feluri: (1) fie intuiţia umple complet conceptul - o situaţie 
mai puţin frecventă, fie (2) conceptul rămâne nesaturat, dar 
intuiţia, deşi nu-1 umple complet, este suficientă pentru a-1 con¬ 
firma şi valida. Niciunul dintre aceste două raporturi nu poa¬ 
te explica însă fenomenul religios, pentru care e nevoie de o a 
treia înţelegere a raportului şi anume: în acest caz particular, 
intuiţia debordează conceptul, ea se dă în surplus faţă de con¬ 
cept şi îl depăşeşte. Acest fenomen în exces, denumit fenomen 
saturat tocmai fiindcă intuiţia îl saturează, poate descrie fe¬ 
lul în care fenomenul religios se manifestă. Un atare fenomen 
nu mai este convingător descris de categoriile kantiene, fiind¬ 
că el depăşeşte cantitatea, calitatea, relaţia şi, în acelaşi timp, 
transgresează modalitatea; în donaţia sa, el are o formă spe¬ 
cifică de vizibilitate, căci se prezintă într-o manieră orbitoare, 
care poate fi discutată mai curând în termenii invizibilităţii. 

„Dumnezeu" devine invizibil nu în duda donaţiei sale, d în virtu¬ 
tea acestei donaţii. E nevoie de o foarte slabă stimă, ba chiar de un 
refuz deja militant al transcendenţei pentru a ne scandaliza de in- 
vizibilitatea sa. Dacă l-am vedea aşa cum vedem o fiinţare a lumii, 
atund deja n-ar mai fi vorba de „Dumnezeu" 4 . 

Nu ne rămâne decât să constatăm, odată cu Jean-Luc Mari¬ 
on, că fenomenologia descrie doar posibilitatea unei asemenea 
3 Vezi Jean-Luc Marion, Vizibilul şi revelatul: teologie, metafizică şi fenom¬ 
enologie, pp. 171-220. 
i Jbidem, p. 114. 

experienţe, posibilitatea unei asemenea donaţii, rămânând, în 
aceeaşi distincţie pascaliană, mai degrabă de partea Dumne¬ 
zeului conceptual al metafizicii, decât de cea a Dumnezeului 
viu. Analiza fenomenologică a acestei posibilităţi „nu se poar¬ 
tă deci decât pe re-prezentarea, «esenţa» sa, iar nu în mod ne¬ 
mijlocit asupra fiinţării sale dată de fapt". 5 Dar odată expri¬ 
mată această posibilitate, ştafeta poate fi preluată de teologia 
revelată, care, are şansa de a descrie experienţa reală a ceea 
ce fenomenologia lui Marion a numit „fenomenul saturat". 

Posibila reîntâlnire a filosofiei cu teologia nu înseamnă că 
aceasta din urmă este reductibilă la o ştiinţă, care funcţionează 
după reguli impuse în întregul câmp al ştiinţelor umane, şi 
care prezumă, pentru a accede la adevăr, asemenea filosofiei, 
o îndoială inaugurală (fiindcă, de cele mai multe ori, această 
îndoială ofensează, asemenea necredinţei, revelaţia lui Dum¬ 
nezeu în istorie!). In accepţiunea ei genuină, teologia reintrată 
în dialog cu filosofia trebuie înţeleasă ca teologhisire, ce sur¬ 
vine după experienţa reală a fenomenului saturat, aşa cum a 
fost ea practicată, de pildă, de Sfinţi Părinţi precum un Grigo- 
re de Nazianz sau un Dionisie Pseudo-Areopagitul. De aceea, 
pentru a putea fi veritabil, dialogul dintre cele două are ne¬ 
voie de o deschidere de ambele părţi: de teologi cu apetenţă 
conceptuală şi argumentativă, de filosofi uimiţi înaintea întru¬ 
pării lui Dumnezeu în istorie, a „argumentului" Dumnezeu. 


5 Mdem, p. 115. 

Despre nelibertate 1 

Într-un text celebru, Heidegger nota în trecere că prin 
umanism s-ar putea înţelege în general „strădania ca omul 
să devină liber pentru omenescul lui şi să-şi afle în aceasta 
demnitatea". 2 Mai mult decât o înţelegere a ce înseamnă uma¬ 
nismul şi a felului în care Heidegger l-a explicat în textul său, 
să ne întrebăm asupra libertăţii şi nelibertăţii omului. Intr-ade¬ 
văr, ce poate însemna această strădanie a omului de „a de¬ 
veni liber pentru omenescul lui", decât că, mai întâi de toate 
şi în primă instanţă omul nu este liber pentru omenescul lui? 

Să notăm pentru început că această formă particulară de ne¬ 
libertate nu intră în contradicţie cu ideea creştină a libertăţii de 
care fiinţa umană se bucură în calitate de creaţie a unui Dum¬ 
nezeu liber. Gândirea creştină a susţinut libertatea ca pe una 
dintre ideile menite să disloce credinţa vechilor greci în soar¬ 
ta tragică şi să susţină, în acelaşi timp, atât măreţia omului, 
cât şi posibilitatea acestuia ca, prin propria hotărâre, să poată 
dobândi mântuirea adusă prin întruparea Fiului lui Dumne¬ 
zeu. Atât tragedia primei căderi, a lui Adam, cât şi dramatis- 

'Text publicat în Tribuna Voi (2009), p. 23. 

2 Martin Heidegger, „Scrisoare despre «umanism»", în Repere pe drumul 
gîndirii, traducere de Thomas Kleininger şi Gabriel Liiceanu, Ed. Politică, 
Bucureşti, 1988, p. 321. 

mul căderilor de zi cu zi au la bază existenţa liberului arbitru: 
omul poate alege după cum voieşte, determinându-şi astfel 
cursul vieţii. Faptul că nelibertatea din citatul heideggerian 
nu intră în contradicţie cu libertatea creştină se datorează ace¬ 
lei referinţe la umanitatea omului: chiar acceptând că omul 
este liber, el nu a devenit încă liber pentru omenescul lui. Altfel 
spus, libertatea nu se împlineşte până la capăt decât în mă¬ 
sura în care împlineşte esenţa omului, exprimată, în cazul de 
faţă, prin sintagma „omenescul omului". 

Vorbind despre ceva de ordinul esenţei, trebuie să accep¬ 
tăm că strădania de a deveni liber presupune şi conştiinţa aces¬ 
tei eliberări. Abandonat doar posibilităţilor liberului arbitru, 
lăsat să aleagă fără a şti între ce şi ce, omul nu poate ajunge 
la împlinirea esenţei sale. Fără a fi platonici, dar acceptând 
ideea unui adevăr revelat, esenţa omului trebuie să ajungă la 
conştiinţa celui ce doreşte, prin strădanie, să o împlinească. 
Să ne amintim că tradiţia Părinţilor Bisericii ne oferă, pornind 
de la revelaţia biblică, o antropologie în care omul, creat după 
chipul lui Dumnezeu, este chemat ca, prin har şi în condiţiile 
exersării libertăţii sale, să se îndumnezeiască. 3 Deşi suntem 
deja în câmpul credinţei - care ne şi oferă astfel un concept al 
esenţei omului, acela de fiu al lui Dumnezeu - trebuie să sub¬ 
liniem că simplul concept nu ajunge. A şti, fie din credinţa al¬ 
tora, fie dintr-o filosofie anume, ce este „omenescul omului" 
nu înseamnă a-ţi activa energiile pentru strădaniile care ar 
trebui să urmeze acestei conştiinţe. Ceva de ordinul conver¬ 
tirii trebuie să se producă. în absenţa convertirii, nelibertatea 

3 Pentru o antropologie ortodoxă în care este discutat destinul teolo¬ 
gic al omului, înţeles în acelaşi timp şi ca destin ontologic, vezi Panayotis 
Nellas, Omul-animal îndumnezeit. Perspective pentru o antropologie ortodoxă 
(= Dogmatica), traducere de Ioan I. Ică jr, Deisis, Sibiu, 1999, pp. 65-85. 

omului rămâne, cu atât mai mult cu cât omul nici măcar nu 
are cunoştinţă despre existenţa ei, crezându-se pe deplin liber. 

Să luăm tot un exemplu heideggerian: impersonalul „se", a 
cărui dominaţie cotidiană aruncă Dasein-ul în modul inauten- 
tic al fiinţei sale. 4 Dependenţa de opiniile de-a gata, aderenţa 
la multitudinea manifestărilor binecunoscute, existenţa în 
câmpul şi sub forţa tuturor acestora, fără încercarea de in¬ 
terogare, poate sta ca exemplu pentru nelibertatea omului. 
Omul aflat sub dominaţia impersonalului „se" este neliber. 
Şi totuşi, afirmaţia nu este mulţumitoare: dacă am face o re¬ 
ducere la absurd şi am elimina dominaţia impersonalului 
„se", am obţine oare conceptul omului liber? Nu. Fiindcă toc¬ 
mai ceea ce rămâne în urma acestei eliberări de impersona¬ 
lul „se" vorbeşte despre nelibertatea fundamentală a omului, 
fiindcă abia acum se dezvăluie ceea ce am putea numi sfera 
propriului, o sferă a propriilor dorinţe şi pasiuni. Cu alte cu¬ 
vinte, chiar în non-dependenţa cea mai profundă de opinii¬ 
le comune, dependenţa omului de propriile gânduri, fapte, 
dorinţe etc. rămâne. Destituirea dominaţiei impersonalului 
„se" şi realizarea autenticităţii heideggeriene nu atrage au¬ 
tomat dobândirea libertăţii, pentru că înainte de a ajunge la 
esenţa naturii sale umane, omul mai are de depăşit această sfe¬ 
ră a propriului ce se manifestă ca dependenţă egotică. Legă¬ 
turile dintre sine şi sfera propriului sunt atât de apropiate de 
esenţa sa, încât bănuiala că ar putea fi apropriate nici nu apa¬ 
re. Omul poate adăsta în preajma acestei înţelegeri, convins 
fiind şi de libertatea proprie şi de calitatea sa ca persoană ca¬ 
re s-a înţeles pe sine nu ca singurătate, ci ca singularitate. Res¬ 
pingând dominaţia părerilor de la sine înţelese şi gândind cu 

4 Vezi Martin Heidegger, Fiinţă şi timp, traducere de Gabriel Liiceanu 
şi Cătălin Cioabă, Humanitas, Bucureşti, 2002, pp. 173-179. 

propria raţiune, un asemenea om împlineşte modelul pe ca¬ 
re Iluminismul l-a adus cu sine: este omul care a ieşit din mi¬ 
norat, aşa cum îl voia Kant, căci „minoratul este incapacitatea 
omului de a se sluji de inteligenţa proprie fără a fi condus de 
un altul". 5 în temeiul raţiunii sale, el se poate considera liber 
tocmai în măsura în care are de-a face cu disponibilitatea sfe¬ 
rei propriului. Tocmai făcând ceea ce vrea se consideră liber. 
Paradoxul libertăţii însă tocmai acesta este: ca omul să se re¬ 
cunoască liber chiar în nelibertatea lui, datorită faptului că sfe¬ 
ra propriului îi stă la îndemână fără opoziţie. Dar acest para¬ 
dox îi rămâne necunoscut, atâta timp cât nelibertatea îi pare 
abolită, căci sfera propriului înseamnă atât voinţa lui, cât şi 
obiectele care o satisfac, iar aceasta poate constitui o neînce¬ 
tată pierdere de sine. 

Dacă de sub dominaţia impersonalului „se" există ieşiri ca¬ 
re au la bază conceptul autenticităţii, de sub dominaţia sferei 
propriului nu se poate ieşi decât prin convertire, adică prin 
salt. Nelibertatea omului nu poate fi depăşită prin simpla au¬ 
tenticitate; predat lui însuşi, omul rămâne de cele mai mul¬ 
te ori în aceeaşi credinţă naivă în libertatea pe care i se pare 
că o deţine. în acest punct, doar intruziunile negativului, dis¬ 
trugerii, pierderii şi morţii îl pot face să meargă mai depar¬ 
te. Abia revelaţia acestor limite ce anunţă dureros finitudinea 
umanităţii sale, reclamă necesitatea saltului. Când înţelegerea 
omului apare în lumină ca pierdere şi distrugere, când viitorul 
stă sub semnul nimicirii, nimicnicirii şi morţii, omul poate să 
observe că sfera propriului îl menţine în nelibertate precum 
o făcea, altădată, impersonalul „se". Ceea ce patristica răsări¬ 
teană a denumit prin patimi şi prin dependenţa faţă de ele re- 

5 Immanuel Kant, Ce este luminarea ? Şi alte scrieri (= Mica bibliotecă de fi¬ 
losofie germană), traducere de Alexandru Boboc, Grinta, Cluj-Napoca, p. 57. 

prezintă tocmai sfera propriului. 6 Abia odată cu dezvăluirea 
sferei propriului nelibertatea îşi dobândeşte conceptul. în vi¬ 
ziunea aceloraşi Părinţi, drumul de la nelibertate la libertate 
va trece, aşadar, prin ne-voinţă, adică prin renunţarea la ceea 
ce părea mai intim şi mai personal, prin lupta cu sine însuşi. 
Despre libertate nu se poate vorbi decât luând în considera¬ 
re această confruntare ce depăşeşte simpla luptă împotriva 
corporalităţii, cuprinzând şi conceptul existenţial de lume. 


6 Vezi Dumitru Stăniloae, Ascetică şi mistică creştină sau teologia vieţii 
spirituale, Casa Cărţii de Ştiinţă, Cluj, 1993, pp. 65-117. 

(Răs)timpul credinţei 1 

Analiza timpului pe care Heidegger o face în Fiinţă şi timp 
are meritul de a evidenţia temporalitatea originară a Da- 
sdw-ului şi importanţa pe care viitorul, ca unul dintre modu¬ 
rile în care această temporalitate se temporalizează, o deţine 
faţă de celelalte extaze temporale, trecutul şi prezentul. Da- 
sein -ul este, într-un fel, propriul său viitor, prin starea de ho¬ 
tărâre anticipatoare, iar timpul nu are o curgere gramaticală - 
trecut, prezent, viitor -, ci are ca nucleu tocmai viitorul de la 
care îşi poate dobândi autenticitatea. Să remarcăm că orizon¬ 
tul morţii reprezintă termenul limită în raport cu care autenti¬ 
citatea Dasein-uhii poate fi dobândită. Această limitare - din¬ 
colo de care fenomenologia „ca ştiinţă riguroasă" nu se poate 
hazarda, fără a-şi pierde tocmai rigurozitatea, rămâne la Hei¬ 
degger posibilitatea maximă care nu necesită niciun fel de ac¬ 
tualizare, dar fără de care integralitatea Dasem-ului nu poate 
fi gândită. Ne propunem ca, pornind de la această deschide¬ 
re existenţială, să analizăm felul în care timpul îşi defineşte 
curgerea pentru omul credinţei creştine. 

O primă observaţie ar fi aceea că orizontul morţii îşi schim¬ 
bă sensul pentru persoana care are credinţă: nemaireprezen- 
tând limita prin excelenţă până la care poate fi gândită in- 


1 Text publicat în Tribuna 173 (2009), p. 20. 

tegralitatea proprie, ci doar punctul de trecere către viaţa 
adevărată, el rămâne, într-un fel, doar reperul prin excelenţă, 
fără a deveni punctul terminus. Posibilitatea heideggeriană a 
morţii îşi pierde astfel din puritatea ei tocmai prin faptul că, 
moartea fiind depăşită prin credinţa unei vieţi care-i urmea¬ 
ză, ea poate fi „actualizată". Deşi ghilimelele folosite mărtu¬ 
risesc imposibilitatea unei actualizări reale a morţii - nu poţi 
să mori şi să rămâi în timp pentru a gândi apoi despre moar¬ 
te -, credinţa în înfrângerea morţii de către Dumnezeul-om o 
scoate din orizontul purei posibilităţi (drept mărturie ne stau 
exerciţiile de mortificare ale asceţilor, meditaţia asupra morţii, 
suferinţele insurmontabile etc.). într-un fel straniu, moartea 
devine astfel actuală în orizontul timpului, chiar dacă nicio¬ 
dată în mod deplin. 

Faptul că orizontul până la care omul îşi poate gândi pro¬ 
pria integralitate se modifică, făcând un salt dincolo de moar¬ 
te, timpul îşi schimbă şi el modalităţile existenţiale. Dacă ne 
gândim la viitor, importanţa lui rămâne covârşitoare, el deter¬ 
minând direcţia fundamentală a prezentului. Cu toate acestea 
omul nu se epuizează în jocul propriu cu hotărârea anticipa¬ 
toare, iar alegerile lui nu îi împlinesc „imperativul ontologic" 
(Mihai Şora) în aşa fel încât autenticitatea proprie să se edi¬ 
fice doar în raport cu posibilităţile sinelui propriu. Tot acest 
joc heideggerian eroic - în care se pot descifra urmele mitu¬ 
lui romantic al geniului - este depăşit de deschiderea pe care 
moartea însăşi o reprezintă şi de lumina credinţei în înviere. 
Autenticitatea omului nu se mai epuizează prin actualizarea 
posibilităţilor proprii, ci prin vieţuirea întru Dumnezeu. Une¬ 
ori această vieţuire cere eforturi majore, care pot merge până 
la sacrificarea potenţialităţilor celor mai autentice ale persoa¬ 
nei umane: în limbaj heideggerian am putea spune că Da- 

sein -ul nu mai devine nici autentic, nici inautentic, pentru că 
el depăşeşte, prin Dumnezeul care-i stă alături, simplul joc al 
sinelui cu sine. Viitorul, în acest caz, (ad)vine dinspre învie¬ 
re, iar nu dinspre moarte, iar angoasa e înlocuită de bucurie. 
Temporalitatea viitorului se dezvăluie astfel ca eternitate şi es¬ 
te captivată de aceasta: viitorul, timpul care mai rămâne până 
la moarte, nu mai poate fi gândit în absenţa eternităţii care-i 
urmează. Nefiind doar o eternitate goală, nici o pură aboli¬ 
re a timpului, eternitatea străjuită de înviere este dragoste a 
lui Dumnezeu pentru creaţia sa. Cel ce crede se va lupta să 
o obţină, la fel cum, în orizontul morţii, Dasein -ul parcurgea 
drumul de la starea de cădere la autenticitate. Dacă moartea 
îl întoarce pe Dasein către sine însuşi, învierea, deşi operea¬ 
ză pentru început aceeaşi mişcare, are în acelaşi timp o forţă 
de atracţie extatică. întoarcerea către sine se manifestă ca gri¬ 
jă pentru lucrarea poruncilor lui Hristos şi pentru dobândirea 
virtuţilor, iar aceasta nu de dragul vreunui imperativ etic, ci 
pentru că Hristos e ascuns în poruncile sale (Sf. Maxim Măr¬ 
turisitorul). Viitorul perceput ca înviere viitoare ce depăşeşte 
limita morţii devine astfel prezent lucrător. 

în acelaşi timp, trecutul rămâne la rândul lui celălalt ori¬ 
zont. Omul care crede va găsi în trecutul lui în primul şi în 
primul rând momentul convertirii, punctul de la care toate 
s-au făcut noi şi lumina bucuriei a sfâşiat întunericul vieţii 
obişnuite. Despicat în două, trecutul îşi dobândeşte importanţa 
prin oglindirea pe care o asigură: oare nu reprezintă el, în ra¬ 
port cu ceea ce urmează după convertire, doar o noapte de ca¬ 
re omul nici măcar nu avea cunoştinţă? Oglinda acestei nopţi, 
memorată şi rememorată ca adevărata fiinţă a celui lipsit de 
Dumnezeu, se constituie în exerciţiul ascetic al vederii păca¬ 
telor. Cum cel care şi-a văzut păcatele este mai mare decât cel 

care a văzut pe îngeri, după cum afirma un părinte din Pa¬ 
teric, trecutul revine în exerciţiile prezentului în chipul aces¬ 
tei noi interpretări. Fireşte că vederea păcatelor proprii, a ni¬ 
micniciei în care omul se află în absenţa Celui ce este, nu se 
limitează doar la trecut. însă trecutul are această importanţă 
primară care aminteşte, fără a avea acelaşi rol, de trecutul 
psihanalitic. însă dacă în psihanaliză trecutul traumatic ui¬ 
tat revine fără voia conştiinţei sub formă de simptom (com- 
pulsia la repetiţie), în asceza creştină el reprezintă o sursă de 
meditaţie care nu vrea să uite, ci să înţeleagă nimicnicia pro¬ 
prie, realitatea fiinţei goale de Dumnezeu. 

Atât viitorul, cât şi trecutul curg înspre prezent. Importanţa 
acestuia este capitală: deşi e posibil doar datorită celorlalte do¬ 
uă, prezentul asumă lucrarea care va duce atât la salvarea de 
propria biografie, nu întotdeauna exemplară, aşadar la vin¬ 
decarea propriului trecut, cât şi la dobândirea viitorului în 
care se află învierea şi viaţa. în acest sens, expresia „a-şi pier¬ 
de timpul" spune mai mult decât faptul că timpul trece fără 
să fi realizat ceva: pierderea prezentului înseamnă imposibi¬ 
litatea de a mai salva trecutul şi de a dobândi viitorul; cu al¬ 
te cuvinte, ceea ce se pierde nu este doar „clipa cea repede", 
ci întregul timp, iar odată cu el şi veşnicia. Prezentul dispu¬ 
ne astfel de posibilităţi recuperatoare, deşi activează fie deter¬ 
minat de alegerile trecutului, fie chemat de proiectele viitoru¬ 
lui. Importanţa lui rămâne capitală pentru că experienţa lui 
Dumnezeu se deschide în prezent, chiar dacă depăşeşte pre¬ 
zentul - aşa cum întâlnim în rugăciunile şi încheierile liturgi¬ 
ce în acel „acum şi pururea şi în vecii vecilor". 

Experienţa timpului pentru omul credincios nu este una 
evazionistă, ci marcată de prezenţa lui Dumnezeu. Mai de¬ 
grabă decât a-L căuta pe Dumnezeu în timp, deşi Cel ce pe 

toate le umple e de găsit şi aici, cel ce crede îşi trăieşte timpul 
în Dumnezeu. Chemat la viaţa viitoare când „timp nu va mai 
fi" (Apocalipsa 10, 6), omul înţelege timpul ca pe un răstimp 
avut pentru dobândirea veşniciei, importanţa prezentului fi¬ 
ind, aşa cum am arătat, capitală din punctul de vedere al lu¬ 
crării mântuirii. Altfel spus, deşi „viaţa e în altă parte", cum 
zicea Kundera, ea este totodată şi aici, de faţă. 

Lume, second life şi reducţie ascetică 1 

Odată cu revoluţia informatică şi apariţia spaţiului virtual, 
lumea în care trăim s-a modificat. Uneori intr-atât de mult, 
încât se poate vorbi, pe lângă viaţa obişnuită, şi de o viaţă se¬ 
cundă (second life). Există site-uri în care, asumându-ţi orice 
identitate vrei, trăieşti virtual o altă viaţă, într-o lume în care 
imaginaţia nu cunoaşte limite. Raporturile gândirii cu această 
lume care se substituie realităţii nu mai seamănă cu cele pe 
care le ştim, fiindcă în acest caz nu noi gândim lumea, ci lu¬ 
mea se instalează în gândurile noastre. Ideea că omul poate 
deveni din subiect al gândirii, obiect al ei este extrem de pro¬ 
vocatoare pentru definiţia antică de „animal raţional": dacă 
animalitatea rămâne un termen tare, pentru că nu pune pro¬ 
bleme, raţionalitatea, căzută pradă lumii, devine problematică, 
pentru că gândirea încetează să-şi mai aparţină. 

Fenomenologia rezolvă problema prin faptul că depăşeşte, 
prin conceptul intenţionalităţii, polaritatea subiect gânditor 
- obiect de gândit. De aceea conceptul de lume nu mai este 
înţeles în dimensiunea lui strict obiectivă, fiindcă caracterul 
obiectiv al lucrurilor lumii este înlocuit de fenomenalitatea 
lor, de faptul de a apărea în calitate de fenomene în câmpul 
conştiinţei intenţionale. Pentru Heidegger, de exemplu, lumea 

'Text publicat în Tribuna 139 (2008), p. 19. 

dobândeşte o dimensiune existenţială, iar faptul-de-a-fi-în-lu- 
me ( in-der-Welt-sein ) ţine de constituţia fundamentală a Da- 
sem-ului. 2 Acesta are o lume, este deja într-o lume, însă nu în 
felul în care sunt celelalte fenomene ale lumii; el sălăşluieşte 
în lume, având o spaţialitate existenţială, nu simplu fizică. 

Cu toate acestea, provocarea acestei dubluri virtuale a lu¬ 
mii rămâne. Să luăm, de pildă, în discuţie identitatea, pen¬ 
tru a observa diferenţele dintre cele două lumi. Dacă în lu¬ 
mea reală celebrul dicton rimbauldian „Eu sunt un altul" 
are anumite limite, fiindcă nu poate modifica prea mult da¬ 
tele fizice, în virtualitatea second life -ului nu există practic ni- 
cio oprire: poţi fi ce doreşti, cum doreşti, când doreşti şi unde 
doreşti. Importanţa verbului dorinţei este aici capitală, fiind¬ 
că identităţile alese sunt psihanalizabile, ele constând, de ce¬ 
le mai multe ori, în dorinţe adânci ce irump din fantasmele 
inconştientului. Inflaţia identitară nu se reduce la funcţia ca- 
thartică a artei care presupunea altădată trăirea empatică a 
aventurilor personajelor. In cazul lumii virtuale lipsesc auto¬ 
rul, scenaristul, dramaturgul etc., ceea ce anulează funcţia mo¬ 
delatoare înaltă a experienţelor comparabile cu cele artistice. 
Nemaiexistând niciun model, personajul şi autorul suprapu- 
nându-se într-o mediocritate deplină, experienţa identităţilor 
virtuale se reduce la un comportament compulsiv. Mai mult, 
identitatea iese din jocul unului şi multiplului, pentru a că¬ 
dea sub domnia nimicului: mulţimea indefinită a identităţilor 
echivalează uşor cu absenţa oricărei identităţi. Ceea ce mai ră¬ 
mâne este dorinţa, simpla dorinţă. 

în aceste condiţii, conceptul de lume ca totalitate a dorinţelor 
aminteşte de înţelesul lui din spiritualitatea Răsăritului creştin. 
„Lepădarea de lume", „ieşirea din lume" sunt expresii des în- 
2 Martin Heidegger, Fiinţă şi timp, pp. 71-85. 

tâlnite în literatura filocalică şi ele surprind negativ înţelesul 
lumii, dezvăluind dominaţia asupra minţii: 

Nimeni nu poate să se apropie de Dumnezeu decât dacă se depăr¬ 
tează de lume. Iar depărtare de lume numesc nu ieşirea din ea cu 
trupul, ci depărtarea de lucrurile lumii. Virtutea aceasta stă în odih- 
nirea sau golirea cugetării de lucrurile lumii. 3 

Chemat pe calea desăvârşirii hristice, omul părăseşte în pri¬ 
mul rând legăturile mentale cu tot ceea ce-1 îndepărta de lu¬ 
crarea poruncilor lui Dumnezeu. Ieşirea din lume apare astfel 
ca o renunţare la sine, ca o luptă împotriva propriilor patimi 
şi dorinţe egoiste. Tensiunea dintre împărăţia lui Dumnezeu 
şi lume rămâne indiscutabilă, însă până la un anumit punct. 
Căci dacă lumea s-ar prezenta doar cu acest sens negativ, 
atunci creştinismul n-ar fi mai mult decât un dualism gnos¬ 
tic, în care contradicţia materie-spirit s-ar rezolva bine doar 
prin suprimarea celei dintâi. 

Or venirea în trup a lui Dumnezeu nu admite o asemenea 
înţelegere, lumea având în gândirea Părinţilor Bisericii şi sensul 
de cosmos - creaţie frumoasă a Celui ce, la început, le-a făcut 
pe toate „bune foarte" (Fc 1,31). Pentru a le contempla în ade¬ 
vărata lor frumuseţe, în care e prezent şi Creatorul, e nevoie de 
ieşirea de sub dominaţia patimilor şi a legăturilor acestora, de 
conştientizarea că sfera propriului nu ne defineşte cu adevărat, e 
fiind de fapt impropriul. O pierdere a lumii şi a înţelesurilor ei baza¬ 
te pe dorinţă şi posesie, şi o recâştigare ulterioară, în contemplaţia 
naturală, astfel arată dinamica acestui proces. Pentru ca gândirea 
să nu fie aservită limitărilor dorinţei, e nevoie de această pierde¬ 
re iniţială, de această reducţie ascetică în vederea recâştigării sen- 
3 Sf. Isaac Şirul, „Cuvinte despre sfintele nevoinţe", în Filocalia, voi. 10, 
traducere de Dumitru Stăniloae, Institutul Biblic şi de Misiune al Bisericii 
Ortodoxe Române, Bucureşti, 1981, p. 26. 

surilor cosmotice ale lumii. Fiindcă cei vechi credeau - şi de aid 
dimensiunea de înţeleptiune pe care o angaja filosofia - că gân¬ 
direa este deja pradă lumii (pentru aceasta nefiind nevoie de „a 
doua lume", cea virtuală), motiv pentru care dimensiunea prac¬ 
tică a filosofiei o întregea necesar pe cea teoretică. 

înţeles ca totalitate a dorinţelor, conceptul de lume cu care ope¬ 
rează tradiţia creştină unifică înţelegerea. Deşi sunt diferenţiate 
între ele, prin accente şi grade de existenţă, lumea reală şi lumea 
virtuală converg în raporturile pe care le stabilesc cu gândirea. Şi 
într-un caz, şi în celălalt, în măsura în care gândirea nu e supusă 
reducţiei ascetice - de renunţarea la dependenţa dorinţelor ego¬ 
iste -, dominaţia lumii va fi inevitabilă. In acest caz, chiar dacă re¬ 
zultatele obiective sau ştiinţifice pot fi remarcabile, consecinţele 
pot fi incalculabile, în primul rând din punct de vedere etic. Stă¬ 
pânirea lumii prin tehnică implică totodată stăpânirea gândi¬ 
rii de către lume, iar libertatea omului, interogată din punct de 
vedere teologic, rămâne ignorată sau pur şi simplu închipuită. 

Corp şi imagine 1 

Dacă ne oprim asupra corporalităţii, putem observa că tre¬ 
când prin demitizări succesive, simptomatice pentru gândi¬ 
rea postmodernă, omul de astăzi gândeşte corporalitatea prin 
anularea dualismului tradiţional dintre trup şi suflet, dualism 
ce s-ar putea legitima de la Platon sau de la Descartes. într-o 
lume în care principiile metafizice sunt recuzate, corpul uman 
dobândeşte tacit statutul pe care-1 avea altădată sufletul, de¬ 
venind un fel de principiu vizibil. Acest fapt devine important 
pentru civilizaţia postmodernă, care foloseşte imaginea cor¬ 
pului în scop economic, prezentând ostentativ trupul uman 
alături de o marfă pentru a o înnobila astfel şi a o face dezira- 
bilă. Avem de-a face cu un mod manifest al corpului uman în 
discursurile şi practicile ultimelor decenii, cu o descoperire 
ostentativă a lui, cu o transformare a trupului uman în pură 
corporalitate şi, totodată, în imagine. 

Odată cu avansul tehnicilor informatice şi cu omniprezenţa 
intemetului, trupul uman nu doar că devine imagine, dar el este 
ocultat de imagine, dispărând înapoia imaginii. Lumea comu¬ 
nicării prin informatizare - pe care Jean Baudrillard o numeşte 
hiperrealitate 2 , deposedând-o de orice substanţialitate şi profun- 

1 Text publicat în Tribuna 199 (2010), p. 25. 

2 Datorită mijloacelor telematice, Baudrillard vorbeşte despre „sfârşitul 
metafizicii şi începutul erei hiperrealităţii" (vezi Jean Baudrillard, 


197 



Credinţa ca filosofie 


zime ontologică şi populând-o doar cu simulacre 3 - poate vorbi 
despre trup ca despre o disimulare din ce în ce mai accentuată, 
ajungând până la dispariţie. Oamenii acestei hiperrealităţi, aflaţi 
înapoia terminalelor unei uriaşe reţele informatice, comunică 
unii cu alţii mai rapid decât niciodată şi nu simt nevoia unei 
întâlniri faţă către faţă (i.e. trup către trup). între ei se deschide 
o distanţă amorală, populată cu fantasme născute de o atitudine 
din care responsabilitatea lipseşte cu desăvârşire. Platon lan¬ 
sa într-unul din miturile sale ideea că dacă un om drept ar pu¬ 
tea deveni invizibil atunci s-ar deda la cele mai nedrepte fapte, 
dreptatea fiind reală numai în măsura în care e impusă din afa¬ 
ră, de către legi. Acum această idee devine practic operantă: pe 
internet, la adăpostul unui nick name şi al unei personalităţi in¬ 
ventate, se poate profera orice faţă de oricine într-o indiferen¬ 
tă obscenitate, fiindcă dacă acest oricine se sustrage jignit, mai 
rămân în joc un număr practic indefinit de alţi interlocutori cel 
puţin la fel de amorali. în această perspectivă 

... acest corp, corpul nostru, a devenit superfluu în întinderea lui, 
în multiplicitatea şi complexitatea organelor sale, a ţesuturilor şi 
funcţiilor sale, deoarece totul se concentrează astăzi în creier şi în 
formula genetică, ce rezumă prin ele însele definiţia operaţională 
a fiinţei. 4 

în cazul disimulării/dispariţiei corpului, imaginea devine 
eficace ca proiecţie mentală, ca imaginar, constituind fără echi¬ 
voc tocmai corpul erogen al psihanalizei, corpul plăcerii. Fan¬ 
teziile capătă formă, imaginaţia se exersează exasperantă şi de- 

Celălalt prin sine însuşi, traducere de Ciprian Mihali, Casa Cărţii de Ştiinţă, 
Cluj-Napoca, 1997, p. 11). 

3 Vezi, de exemplu, Jean Baudrillard, Simulacre şi simulare (= Panopticon), 
traducere de Sebastian Big, Idea Design & Prinţ, Cluj, 2008, p. 5. 

4 Jean Baudrillard, Celălalt prin sine însuşi, p. 13. 





Meditaţii (postjmetafizice 


voratoare. Avem nevoie de celălalt doar pentru interactivitatea 
lui care stimulează ca un excitant imaginaţia, producând frag¬ 
mente obsesionale ca într-un tablou suprarealist. Corpul plăce¬ 
rii este de fapt auto-corporalizare prin gândire, un fel de „cuget 
trupesc" după cum îl numeau Părinţii filocalici . 5 In acest caz 

... obscenitatea şi transparenţa progresează ineluctabil, tocmai pen¬ 
tru că ele nu mai sunt de ordinul dorinţei, ci de ordinul freneziei 
imaginii. Solicitarea şi voracitatea, în materie de imagini, cresc fă¬ 
ră măsură. Ele au devenit veritabilul nostru obiect sexual [subl. aut.], 
obiectul dorinţei noastre. 6 

Imaginaţia se demonizează, dar acest caracter demonic nu 
mai e sesizabil, fiindcă situarea într-un nietzscheean „dinco¬ 
lo de bine şi de rău" a devenit dominantă odată cu procla¬ 
marea morţii lui Dumnezeu. Aceste raporturi dintre corpo¬ 
ralitate şi imagine dovedesc că esenţa corporalităţii nu stă în 
substanţialitatea sa, ci în forţa cu care convinge gândirea de 
importanţa sa. 

Asceza creştină susţine atât un dualism ontologic trup/su¬ 
flet, cât şi unul existenţial 7 , creştinismul fiind religia întrupă¬ 
rii şi a învierii trupului. 

La omul căzut - notează Olivier Clement - trupul, deodată împă¬ 
rătesc şi muritor, exprimă şi totodată maschează persoana. în fe¬ 
lul acesta, între persoană şi trupul său este o relaţie de identitate şi 
diferenţă echivocă până la tragic. 8 

5 Sf. Maxim Mărturisitorul, „Capete despre dragoste", în Filocalia, 
voi. 2, traducere de Dumitru Stăniloae, ediţia a Il-a, Harisma, Bucureşti, 
1993, p. 75. 

6 Jean Baudrillard, Celălalt prin sine însuşi, p. 26. 

7 Olivier Clement, Trupul morţii şi al slavei, traducere de Eugenia Vlad, 
Christiana, Bucureşti, 1996, p. 9. 

s Ibidem, p. 8. 

Conceptul de persoană subîntinde întreaga fiinţă umană şi lectu- 
rat în apoftegmele vechilor asceţi el dă seama despre conlocu- 
irea sufletului cu trupul aflate, în ciuda unirii lor, în veritabile 
raporturi de forţă. In funcţie de dominaţia unuia sau a celuilalt, 
omul întreg, persoana, îşi pierde sau îşi câştigă autonomia şi 
libertatea. Folosirea minţii în conformitate cu lumina revelaţiei 
este calea regală ce refuză cu insistenţă, în ciuda înfrângerilor 
survenite, gândurile şi imaginile „trupeşti", pornite din „vo¬ 
ia trupului". Noţiunea ascetică de „inimă" este adevărata ori¬ 
gine a simţirii şi gândirii omului. Gesturile o impregnează cu 
o corporalitate care poate merge de la pornografie la ritual şi 
care mai târziu, în lucrarea minţii, vor determina nu atât logi¬ 
ca gândirii, ci sensul ei, adică inspiraţia punctuală şi plină de 
forţă care o precede şi de la care se revendică direcţia oricărui 
demers raţional. în acest fel gândirea ţine de corporalitate şi 
necesitatea ascezei se impune nu pentru menţinerea sănătăţii 
fizice, cât pentru libertatea minţii {metanoia - termenul grecesc 
pentru „pocăinţă" - însemnând de fapt „schimbarea minţii"). 

Din acest punct de vedere putem sesiza că atât manifes¬ 
tarea corpului ca imagine, cât şi disimularea/dispariţia lui în 
imagine (în sensul larg, explicat mai sus, al acestui termen) 
ascund acelaşi raport cu o corporalitate a inimii, cu aceeaşi 
sferă a patimilor pe care o denumeam mai sus „sfera propriu¬ 
lui". Reducţia imaginară a trupului uman confirmă ceea ce 
tradiţia ascetică şi mistică a Bisericii ştia de mult: corporalita¬ 
tea este în primul rând o formă de dependenţă interioară, pe 
care doar „decorporalizarea", adică asumare ascetică a tru¬ 
pului ca trup destinat învierii, o poate transfigura, în orizon¬ 
tul libertăţii care se iveşte abia acum cu adevărat. 

Aşteptarea gânditoare 

SAU DESPRE ALETHEOFANII 1 

Gândirea religioasă dintotdeauna a susţinut, în cazul tim¬ 
pului, existenţa anumitor momente privilegiate, în care sacrul 
se manifestă cu o deosebită amploare şi cu o intensitate pe mă¬ 
sură. Nu ne interesează aici valoarea de adevăr, la nivelul di¬ 
feritelor religii, ci faptul că fiinţa umană a resimţit timpul ca 
pe o existenţă nonobiectivă cu accelerări şi întârzieri, cu mo¬ 
mente care, din punct de vedere calitativ, sunt foarte diferite. 
Timpul fizicii ne este mult mai străin decât durata bergsoni- 
ană, la fel cum timpul liturgic, cu sărbătorile şi alternanţele lui, 
are o dinamică deloc echivalentă cu o curgere liniară, egală cu 
sine. Faptul conduce firesc la viziunea unui timp cu relief cu¬ 
prinzând momente diferenţiate din punct de vedere axiologic 
(sărbătorile, kairos- ul, clipa lui Kierkegaard etc.). 

La fel stau lucrurile şi în cazul spaţiului: nu relieful geo¬ 
grafic îl aşează pe harta spiritului, ci sacralitatea unor anumi¬ 
te locuri („hierofanice" şi „cratofanice" în termenii filosofiei 
religiilor), ori chiar simpla lor importanţă istorică. Memora- 
bilitatea, prezentă de pildă în cazul unor monumente istori¬ 
ce, este dublată, în locurile cu însemnătate sfântă, de o cardi¬ 
nală încărcătură religioasă, în prezenţa căreia se pot petrece 
'Text publicat în Renaşterea 7-8 (2007), p. 4. 

fapte minunate, care depăşesc simpla şi riguroasa funcţionare 
a legilor naturii. 

După această prezentare generală, o întrebare ni se pare 
legitimă: de ce n-am accepta că există şi gânduri privilegiate, 
corpusuri teoretice care să deschidă către divin intr-un mod 
mai sigur şi mai eficace decât gândurile obişnuite? Să nu exis¬ 
te oare şi un relief al teoriilor umane, desigur, dintr-o perspec¬ 
tivă care ne interesează aici, i.e. religioasă? Le-am putea numi 
aletheofanii, adică manifestări ale adevărului (de la grecescul 
aletheia - adevăr), enunţuri teoretice privilegiate, care, nu că 
L-ar obliga pe Cel Prea înalt la o manifestare imediată, ci, ca 
să ne păstrăm de acum în atitudinea ortodoxă pe care Blaga o 
numea „sofianică", l-ar aşeza pe om în postura optimă pentru 
ca Dumnezeu să-l audă, să se coboare. O atitudine de aşteptare 
gânditoare, aşadar, înţelegând aici prin „gândire" mai mult de¬ 
cât simpla operare logic corectă cu concepte, şi anume ceea ce 
la Părinţii neptici se numeşte „minte" ( nous ). 

Aceasta nu e doar o simplă ipoteză, ci o asumpţie. Să ne 
amintim că omul, el însuşi o fiinţă privilegiată, de vreme ce 
are neîncetat libertatea de a-şi risca sensul religios, de a-L sfi¬ 
da pe Dumnezeu, de a se pierde pe sine, are în filosofia anti¬ 
că o definiţie precum aceea de „animal raţional". Departe de 
a fi o existenţă cauţionată de manifestările „iraţiunii", dacă 
ni se permite termenul, grecul antic nu se considera cu toate 
acestea mai puţin raţional. Dacă zeii alegeau să-şi facă jocuri¬ 
le pe seama destinelor muritorilor, faptul nu ştirbea cu nimic 
demnitatea acestora din urmă de a se înţelege pe ei înşişi în 
orizontul unei asemenea definiţii. E adevărat că astăzi, după 
psihanaliză, a defini omul în acest fel pare o atitudine mult 
prea tare. însă este lucru de mirare să întâlneşti filosofia chiar 
acolo unde te aştepţi mai puţin, deşi e-adevărat că lipsită to- 

tal de haine de gală? Iată de pildă exemplul în care cineva îşi 
justifică faptele reprobabile repetate prin aderarea la un prin¬ 
cipiu (raţionalitate), iar nu pur şi simplu prin faptul că se lasă 
dus de porniri fără acoperire teoretică (iraţionalitate). E-ade- 
vărat că ne putem întreba ce-a fost mai întâi, principiul sau 
fapta, dar pentru a susţine caracterul fundamental teoretic al 
fiinţei umane răspunsul la această întrebare nu importă. Omul 
trăieşte după cum a gândit sau gândeşte după cum a trăit, ia¬ 
tă două adevăruri care, deşi contrare, spun acelaşi lucru, şi 
anume că între a gândi şi a fi există o influenţă indiscutabilă 
(să ne amintim că la Parmenide, într-un fragment celebru, ce¬ 
le două erau echivalente!). 

Iată, în concluzie, cum am putea prezenta aletheofaniile: 
gânduri adevărate, nu doar în măsura în care ele corespund 
realităţii, ci fiindcă sunt gânduri ale Adevărului însuşi. Aşa 
este revelaţia creştină, precum şi explicitarea ei, Tradiţia Bi¬ 
sericii; la fel corpusul dogmatic şi, în genere, orice gând ca¬ 
re a stat sau stă sub asistenţa Duhului Sfânt, nelipsind de aici 
nici formele rugăciunii. Aletheofaniile sunt deci locuri teoreti¬ 
ce în care Adevărul-Hristos s-a manifestat, sau se poate mani¬ 
festa. Atenţie însă: aletheofaniile credinţei sunt doar condiţia 
necesară, nu şi suficientă, doar deschiderea Căii, nu şi Calea, 
doar gândirea dreaptă, nu şi depăşirea ei. Doar aşteptarea gân¬ 
ditoare, cu alte cuvinte, căreia Dumnezeu îi răspunde, după 
cum ne învaţă un Sf. Isaac Şirul, ori de câte ori mintea curată 
e pregătită să-L primească. 

Cauzele revenirii religiei. 

POSTMODERNISM ŞI TRADIŢIE 1 

A devenit un loc comun referinţa la revenirea contemporană 
a religiei . 2 După eşecurile pozitivismului şi după înţelegerea 
faptului că loviturile „maeştrilor suspiciunii", cum au fost 
denumiţi Marx, Nietzsche şi Freud, şi-au pierdut din anver¬ 
gură, climatul european actual este luat cu asalt, uneori la 
propriu, de prezenţa diferitelor forme de religie şi religiozi¬ 
tate. Dar este această renaştere religioasă o revenire în sensul 
tare al cuvântului? Reprezintă ea repetiţia kierkegaardiană? 
Nu cumva trăsăturile sunt altele, în aşa fel încât termenul de 
revenire nu trimite nicidecum la o reîntoarcere a identicului, 
ci la naşterea unor forme care, chiar dacă pot fi lecturate prin 
cheia trecutului, nu sunt, în fond, defel identice cu ceea ce tre¬ 
cutul a cunoscut? Răspunsurile nu par dificil de dat, cu toate 
că au nevoie de nuanţe. 

Climatul religios difuz are simptomele gândirii postmoder- 
ne. Chiar dacă unii cred că postmodernitatea e depăşită, dia- 

1 Text publicat în Renaşterea 5 (2010), p. 5. 

2 Vezi, de pildă, Radu Preda, Revenirea lui Dumnezeu. Studii social-teo- 
logice (= Theologia Socialis 12), Eikon, Cluj-Napoca, 2010. Vezi, de aseme¬ 
nea, Andrei Marga, Religia în era globalizării, ediţia a Il-a, Editura Fundaţiei 
pentru Studii Europene, Cluj-Napoca, 2004. 

gnosticul pe care postmodernismul filosofic îl pune realităţii 
contemporane, rămâne, cel puţin în punctul care ne interesea¬ 
ză aici, acela al religiei, foarte exact: aşa-zisa revenire a religi¬ 
osului are mult mai multe trăsături postmoderne decât ne-ar 
plăcea să credem, fiind mai curând o revenire difuză şi incom¬ 
pletă a unei religiozităţi discutabile, decât a uneia bine asu¬ 
mată conceptual şi dogmatic. Cu alte cuvinte este mai degra¬ 
bă vorba despre o „voinţă de a crede" (Cioran), decât despre 
credinţa însăşi, ba chiar de mai puţin: despre „a crede că mai 
credem", după o sintagmă a lui Gianni Vattimo. Toată aceas¬ 
tă distanţă dintre o necredinţă actuală şi o credinţă potenţială 
spune multe despre religiozitatea timpului nostru. 

Cauzele revenirii lui Dumnezeu sunt multiple, după cum 
semnalează Vattimo . 3 în primul rând, faptul că Dumnezeu in¬ 
tră în scenă odată cu îmbătrânirea, eşecurile, apropierea morţii, 
adică în apropierea limitelor. Acest prim argument n-ar tre¬ 
bui considerat neapărat simptomatic doar pentru lumea în 
care trăim, fiind o experienţă general umană. Nu trebuie să 
fii postmodern ca să ai experienţa limitei şi să simţi urmările 
îmbătrânirii. Cu toate acestea nu putem să nu recunoaştem că 
zilele noastre manifestă un patos apocaliptic sporit. Am pu¬ 
tea vorbi despre o vocaţie a sfârşitului recognoscibilă în lua¬ 
rea la cunoştinţă a mai multor „certificate de deces": moarte 
artei, sfârşitul unor ştiinţe, moartea metafizicii etc. E ca şi cum 
Dumnezeu ar veni să suplinească eşecurile raţiunii în faţa pro¬ 
blemelor cu care ne provoacă, de pildă, bioetica sau ecologia. 

De asemenea, o altă cauză ar fi scăderea importanţei po¬ 
litice a ierarhiilor religioase. Libertatea acestei scăderi a eli- 

3 Vezi Gianni Vattimo, A crede că mai credem: e cu putinţă să fim creştini în 
afara Bisericii? (= Biblioteca italiană), traducere de Ştefania Mincu, Pontica, 
Constanţa, 2005. 

berat, spune Vattimo, religia pentru forme mai puţin orto¬ 
doxe, mai individualiste. In cazul creştinismului, eticheta de 
„creştinism fără religie", pusă de Derrida, înţelegând prin ea 
tocmai posibilitatea exersării credinţei într-un mod subiectiv 
şi fără necesitatea ierarhiei sau a Bisericii, e simptomatică. Re¬ 
găsirea creştinismului e posibilă datorită faptului că metafi¬ 
zica a fost lichidată şi, după opinia filosofului italian, au luat 
sfârşit şi filosofiile obiectiviste sau dogmatice, împreună cu 
pretenţiile europene de a fi realizat adevărata natură umană. 

Fireşte că felul în care Vattimo vede lucrurile, deşi simp¬ 
tomatic, este unilateral şi excesiv. în panoplia posibilităţilor 
religioase contemporane au loc şi religiile tradiţionale, chiar 
în formele pe care le-au exersat de-a lungul secolelor. Exem¬ 
plul cel mai elocvent este Ortodoxia din ţările foste comunis¬ 
te. E ca şi cum postmodernismul fie nu le-ar fi atins, ceea ce 
nu se poate susţine (să luăm în calcul, de pildă, numai inva¬ 
zia şi importanţa tehnicii informatice); fie trebuie să accepte 
că în multitudinea formelor religioase ale zilei încap şi cele 
tradiţionale (şi adesea tradiţionaliste). Odată acceptat acest 
punct de vedere, argumentele postmodeme ale revenirii reli¬ 
giei slăbesc. Relativismul trebuie să ia în considerare nu doar 
posibilitatea indefinită a multiplului, ci şi faptul că anumi¬ 
te credinţe rezistă asaltului său. Ierarhia, credinţa vie, dog¬ 
matica, încrederea în universalitatea mesajului evangheliei 
aşa cum o propovăduieşte Biserica, iată câteva exemple de 
rezistenţă întâlnite în Ortodoxia contemporană. Ele se întâm¬ 
plă fără patosul căutării unei libertăţi care să exceadă adevă¬ 
rul, cum propune Vattimo; e ca şi cum validitatea cuvântului 
Scripturii „...veţi cunoaşte adevărul, iar adevărul vă va face 
liberi" (In 8, 32) rămâne integrală. 

Toate acestea impun avansarea altor cauze. Chiar dacă fe¬ 
nomenul renaşterii ortodoxe contemporane survine pe fun¬ 
dalul unei renaşteri religioase mai largi, chiar dacă situaţia 
politică postcomunistă se poate număra printre motivele cele 
mai importante, nu trebuie subestimate cauzele care vin din 
Tradiţia Bisericii, liberă să se manifeste tocmai în contextul 
deschis de aceste modificări politice şi sociale. Nu gândirea 
slabă, ci Tradiţia veridică şi verificată de-a lungul secolelor - 
care a dat sfinţi şi a mulţumit nevoia de certitudine a omului 
- poate oferi o explicaţie asupra credinţei religioase vii de as¬ 
tăzi. Aş spune chiar că Tradiţia însăşi devine o cauză, tocmai 
în măsura în care, ca viaţă a Duhului Sfânt în Biserică, ea n-a 
pierdut legătura nici cu trecutul, nici cu Dumnezeul iubirii şi 
inefabila Lui prezenţă. Chiar dacă cu greu vreun postmodem 
ar fi de acord cu această cauzalitate mistică, ea rămâne: cu cât 
ne îndepărtăm de credinţa înţeleasă ca joc de-a credinţa („a cre¬ 
de că mai credem"), luminile Tradiţiei devin tot mai puterni¬ 
ce şi mai lămuritoare. De ce să nu le observăm? 

A CREDE, A NU CREDE 1 

„A crede că mai credem" (Credere di credere) este un titlu pa¬ 
radoxal care-i aparţine filosofului postmodern Gianni Vatti- 
mo. 2 Felul în care această expresie angajează atât credinţa, cât 
şi necredinţa aminteşte de un cuvânt din Evanghelie pe care 
Nicolae Steinhardt îl aducea drept argument pentru caracte¬ 
rului dumnezeiesc al evangheliilor: „Cred, Doamne! Ajută 
necredinţei mele" (Mc 9, 24). în ambele expresii verbul „a 
crede" are două sensuri opuse: mai întâi, atunci când exprimă 
certitudinea este vorba despre verbul credinţei, ca în expre¬ 
sia „Cred într-unul Dumnezeu..."; în al doilea rând, acelaşi 
verb are tocmai înţelesul contrar, acela de incertitudine, de 
nesiguranţă, ca în expresia: „Cred că mâine va fi vreme fru¬ 
moasă (dar nu sunt sigur)". Deşi pun împreună cele două sen¬ 
suri antitetice, între ideile filosofului postmodern şi hermene¬ 
utica episodului evanghelic diferenţele nu se lasă aşteptate. 

Pentru Vattimo acest răspuns are la bază un episod biogra¬ 
fic: vorbind la un telefon public, în mijlocul zgomotelor stră¬ 
zii, cu un bătrân profesor de filosofie, credincios fervent, aces¬ 
ta îl întreabă dacă mai crede în Dumnezeu. Vattimo răspunde 
spontan: „Ei bine, cred că încă mai cred". Paradoxul expresiei 

1 Text publicat în Tribuna 185 (2010), p. 26. 

2 Vezi Gianni Vattimo, A crede că mai credem. 

„credere di credere” exprimă o ambiguitate considerată pentru 
lumea contemporană simptomatică. Certitudinea credinţei vi¬ 
ne abia în al doilea rând, anunţată de nesiguranţa incertitudi¬ 
nii, ceea ce dezvăluie că, de fapt, credinţa este în mod funda¬ 
mental o formă de necredinţă. In postmodernitate nu se mai 
poate crede fără rest, fiindcă marile metanaraţiuni au dispă¬ 
rut, ci mai e cu putinţă doar emiterea unei posibilităţi de a cre¬ 
de. Fundamental în această atitudine este scepticismul, ase¬ 
mănător, de altfel, cu scepticismul raţionalist al modernităţii. 
Rămâne ceva din necesitatea de a ne îndoi de toate lucrurile, 
asemenea lui Descartes, pentru a putea ajunge, prin raţiunea 
autonomă, la certitudine. Intenţiile îndoielii nu sunt aceleaşi, 
pentru forma de credinţă propusă de Vattimo, în primul rând 
pentru că îndoiala nu este metodică, ci spontană, şi în al doi¬ 
lea rând fiindcă nicio certitudine nu se mai poate prezenta pe 
sine drept absolută în epoca sfârşitului metafizicii, când her- 
meneuticile credinţei pot prolifera într-un multiplu indiferent 
faţă de unu. Credinţa, atât cât mai rămâne, e doar una posibi¬ 
lă; ea nici nu angajează în vreun fel religia instituţionalizată 
- şi de aici „creştinismul fără religie" -, nici nu se transfor¬ 
mă în violenţă la adresa alterităţii religioase, dar nici nu re¬ 
simte necesitatea unui teren ferm sub picioare. Dumnezeu 
însuşi acceptă această aventură care i se pare lui Vattimo în 
perfect acord cu kenoza întrupării divine: micşorându-se pe 
Sine pentru a deveni om, El se micşorează continuu în isto¬ 
rie până într-acolo încât creştinismul împlinit prin seculari¬ 
zare nu mai are nevoie decât de virtutea carităţii. „Certitudi¬ 
nea" credinţei poate fi negociată de procesul secularizării, ca 
orice altă valoare provenită din tradiţie - adevăr, dogmati¬ 
că, morală -, dar caritatea rămâne punctul terminus, pe care 
secularizarea nu-1 poate atinge. Argumentarea este, desigur, 

profund diferită de înţelegerea tradiţională a credinţei. Vatti- 
mo se apropie de un personaj dostoievskian, Stavroghin, des¬ 
pre care se spune că atunci când credea, nu credea că crede, 
iar când nu credea, nu credea că nu crede, în acord cu logica 
unui nihilism fundamental. Numai că filosoful postmodem 
manifestă un fel de nihilism slab. E ca şi cum înainte de a fi 
provocat de întrebarea „Mai credeţi în Dumnezeu?", aceas¬ 
tă problemă ar fi rămas pentru mult timp în indiferenţă. Sur¬ 
priza întrebării obligă la un răspuns rapid, iar acesta, pentru 
onestitatea raţiunii, îmbracă doar haina unei opinii ce ascun¬ 
de în ea îndoiala şi nicidecum nu se prezintă ca o certitudi¬ 
ne a credinţei. Descoperim aici o distanţă pe care întrebarea 
asupra credinţei proprii o deschide: este distanţa faţă de ce 
nu era luat cu adevărat în considerare până la punere întrebă¬ 
rii, distanţa uitării sau a indiferenţei. Ea se explică prin rela¬ 
tivismul hermeneutic practicat de Vattimo: chiar atunci când 
întrebarea credinţei este pusă, e imposibil ca răspunsul să fie 
altcumva decât relativ. Privind lucrurile non-postmodern, 
această întrebare ar reclama o referinţă la adevăr. Credinţa re¬ 
ligioasă s-a definit pe sine de-a lungul istoriei într-un raport 
constant cu adevărul. în consecinţă, dacă în sintagma „a cre¬ 
de că mai credem" adevărul rămâne într-un relativism difuz, 
nici credinţa nu poate fi mai mult. 

Cu totul altfel stau lucrurile în cazul tatălui din Evanghelie: 
pentru el lucrurile au fost tranşate de disperare. Sentimentul 
adânc al deznădejdii la vederea fiului bolnav a deschis sufi¬ 
ciente abisuri şi probabil că fiecare dintre ele i-a îngânat teri¬ 
bila întrebare a credinţei. Pentru cel ce cunoaşte disperarea, 
distanţa faţă de problema credinţei este zero. Disperatul nu 
poate fi căldicel, ci doar rece sau fierbinte. Şi cu toate acestea, 
chiar şi într-un astfel de caz limită, chiar când rosteşte „Cred, 

Doamne!...", necredinţa se insinuează. Cu totul altfel însă: 
ca spaima că ceva va fi rămas nespus, că în afirmaţia radica¬ 
lă s-ar ascunde totuşi o îndoială care ar putea distruge totul. 
Pentru cel disperat, acurateţea e importantă fiindcă adevărul 
e important. Doar adevărul poate vindeca, de aceea adaosul 
îndoielnic este forma ultimă de onestitate, smerenia care chiar 
de se teme de insuficienţa credinţei, ştie că trebuie să păzeas¬ 
că rigurozitatea adevărului. Credinţa este legată de adevăr 
într-o manieră non-relativistă. Să observăm textul care pro¬ 
voacă această mărturisire: „Iar Iisus a zis: de poţi crede, toate 
sunt cu putinţă celui ce crede" (Mc 9,23). Este răspunsul dat 
la rugămintea tatălui de a-i vindeca fiul. Versetul admite po¬ 
sibilitatea necredinţei, dar nu ca o formă a credinţei: lucrurile 
sunt aici marcate foarte clar, credinţa este credinţă, şi de aceea 
are eficacitate maximă, în timp ce necredinţa, în măsura în ca¬ 
re rămâne astfel, rămâne şi lipsită de putere împotriva răului. 
Credinţa slabă este slabă în faţa răului, ceea ce nu s-ar putea 
spune despre slăbiciunea/kenoza Dumnezeului crucificat în 
măsura în care El este, totodată, şi Omul înviat. 

Chiar dacă această claritate şi distincţie, ca să vorbim car¬ 
tezian, a liniei dintre credinţă şi necredinţă aparţine Dumne- 
zeului-om, nu e mai puţin adevărat că ea este o chemare adre¬ 
sată tuturor oamenilor. Poate că dialectica dintre credinţă şi 
necredinţă nu poate fi înlăturată, dozele prezenţei fiecăreia 
variind de la un caz la altul, de la o persoană la alta. Dar mai 
rămâne oare posibilă eficacitatea credinţei atunci când cade 
în câmpul lui „a crede că mai credem" sau slăbeşte şi ea? Iar 
dacă slăbeşte, nu înseamnă - ca să-l parafrazăm pe Ivan Ka- 
ramazov - că aproape totul e permis? 

În apărarea verbului „a crede " 1 

E un loc comun faptul că printre sensurile verbului „a crede", 
două sunt contradictorii. între propoziţiile „Cred că, prin 
această ceaţă, zăresc o maşină" şi „Cred într-Unul Dumne¬ 
zeu" diferenţa este radicală, nu atât datorită registrelor di¬ 
ferite - fizic, în primul caz, respectiv metafizic în al doilea -, 
cât opoziţiei dintre ele. A crede că zăreşti ceva prin ceaţă în¬ 
seamnă, mai întâi de toate, a nu fi sigur dacă lucrurile stau 
într-adevăr aşa, cu alte cuvinte a te îndoi; însă a crede în Dum¬ 
nezeu nu implică niciun fel de îndoială, ci doar o sporită 
certitudine (nu luăm aici în discuţie procesul psihologic al 
credinţei, care poate fi subminat uneori de atacurile îndoielii, 
ci doar pe cel gnoseologic). Dacă luăm în considerare antoni¬ 
mele celor două situaţii, contradicţia devine şi mai clară: în ca¬ 
zul perceperii unui obiect prin ceaţă, antonimul este certitudi¬ 
nea, pe când în cazul credinţei în Dumnezeu, antonimul este 
necredinţa, adică îndoiala sau chiar negaţia absolută. Aşadar, 
cele două situaţii semantice se opun una alteia (motiv pen¬ 
tru retorica anti-credinţă de a se folosi de sensul unuia pen¬ 
tru a-1 submina pe celălalt - vezi, de pildă, omologarea insi¬ 
dioasă şi ironică dintre credinţa în Dumnezeu şi îndoiala în 
existenţa Lui). Să analizăm mai îndeaproape cum arată în- 
1 Text publicat în Renaşterea 9 (2008), p. 5. 

doiala şi certitudinea pentru cele două registre diferite, fizic 
şi metafizic, spre a înţelege mai bine unicitatea şi validitatea 
credinţei în Dumnezeu. 

Revenind la prima propoziţie - „Cred că, prin această ceaţă, 
zăresc o maşină" -, observam că verbul „a crede" este sinonim 
cu îndoiala. Cum poate fi îndepărtată această îndoială? Să re¬ 
marcăm că îndoiala, în planul fizic, este constitutivă verbului 
„a crede", că ori de câte ori cineva rosteşte despre un conţinut 
empiric „Cred că...", el vrea de fapt să spună că nu este si¬ 
gur şi că se îndoieşte de validitatea acelui conţinut. în acest 
caz, îndoiala poate fi îndepărtată în mod progresiv, fie prin 
verificări succesive (apropiere de obiect, dispariţia ceţei etc.), 
fie printr-un acord intersubiectiv (când cineva aflat lângă mi¬ 
ne îmi confirmă percepţia mea iniţială). Metoda funcţionează 
cu succes în câmpul ştiinţelor pozitive, unde repetarea expe¬ 
rimentului sau, atunci când e nevoie, realizarea unui experi¬ 
ment crucial, elimină, prin verificare, îndoiala iniţială, formu¬ 
lând o lege şi confirmând certitudinea. Putem adăuga acestei 
metode şi pe cea a falsificabilităţii (Karl Popper), fără ca să se 
schimbe maniera progresivă prin care îndoiala este anulată 
şi certitudinea îi ia locul. 

Cu totul altfel stau lucrurile în cazul credinţei în Dumne¬ 
zeu. Cum aici niciun fel de verificabilitate sau falsificabilita- 
te experimentale nu pot funcţiona, îndoiala nu este constitu¬ 
tivă, ci distructivă, fiindcă, odată cu apariţia ei, certitudinea 
este înlăturată. îndoiala nu poate fi îndepărtată progresiv, ci 
dintr-o dată, printr-un proces de convertire şi iluminare ca¬ 
re, deşi are un grad de evidenţă superioară pentru cel care-1 
parcurge, nu se pretează la niciun fel de experiment cruci¬ 
al cu valoare şi validitate obiectivă, cu care să fie de acord 
toţi oamenii. 

Diferenţele sunt şi mai concludente în cazul certitudinii. 
Certitudinea fizică, odată dobândită, are o evidenţă deplină, 
iar aici nu e vorba numai de informaţiile primite direct de la 
simţuri, ci de oricare certitudine ştiinţifică. Dacă este experi- 
mentabilă direct (prin simţurile proprii, de exemplu), clarita¬ 
tea certitudinii e dată odată pentru totdeauna; dacă nu e ex- 
perimentabilă direct, cum se întâmplă în cazul fizicii cuantice 
sau al astronomiei, e suficientă încrederea în datele ştiinţei pen¬ 
tru a fi la fel de puternică. Important este că în acest caz cer¬ 
titudinea apare la sfârşitul unui proces, putând deveni punct 
de plecare pentru cercetări ulterioare. 

Certitudinea credinţei este de un alt ordin. întâi de toa¬ 
te ea nu reprezintă un punct final, provenit din verificări şi 
experienţe succesive, cu validitate obiectivă, ci e dată dintr-o 
dată, în însuşi actul credinţei, în urma unei convertiri preala¬ 
bile. Cum nu se poate întemeia pe obiecte vizibile, sunt foar¬ 
te importante propoziţiile de credinţă (dogmele), care joacă 
rolul de repere absolute tocmai fiindcă în ele este înglobată 
experienţa eclezială. într-un fel, dogmele sunt aidoma teorii¬ 
lor ştiinţifice pe care oamenii le cred fără să fi repetat ei înşişi 
experimentele care le fundamentează; tot astfel, propoziţiile 
de credinţă, antinomice în multe cazuri, ergo deschise către 
experiere, depozitează în ele experienţa şi vederea sfinţilor, 
făcând în acelaşi timp posibile experienţele ulterioare simila¬ 
re ale celor ce cred. 

Certitudinea credinţei are, aşadar, mult mai mult de-a face 
cu consensul subiectiv decât certitudinea ştiinţifică. De altfel 
singura formă de validare este tocmai acest consens subiec¬ 
tiv, care depăşeşte prezentul, înspre trecut şi viitor. Purtând 
numele de Sf. Tradiţie, acest „consens" pe care Lossky îl nu¬ 
mea „memoria critică a Bisercii" este un sine qua non al certi- 

tudinii credinţei. Scriptura însăşi este un rod al Tradiţiei şi, 
desigur, un consens al unor martori ai evenimentelor din is¬ 
toria mântuirii. De aceea aceste izvoare au o importanţă atât 
de mare pentru Biserica Ortodoxă. 

Concluzionând, putem afirma că între fizic şi metafizic cri¬ 
teriile pentru înţelegerea verbului „a crede" sunt foarte diferi¬ 
te. îndoiala şi certitudinea nu pot fi măsurate după aceleaşi re¬ 
guli, de aceea este cu totul nepotrivit şi nelegitim ca îndoielile şi 
certitudinile credinţei în Dumnezeu să fie judecate după prin¬ 
cipii obiective - reductive şi inadecvate. Vorba Apostolului: 

Unde este înţeleptul? Unde e cărturarul? Unde e cercetătorul acestui 
veac? Au n-a dovedit Dumnezeu nebună înţelepciunea lumii aces¬ 
teia? Căci de vreme ce întru înţelepciunea lui Dumnezeu lumea n-a 
cunoscut prin înţelepciune pe Dumnezeu, a binevoit Dumnezeu să 
mântuiască pe cei ce cred prin nebunia propovăduirii (1 Co 20-21). 

Cu alte cuvinte, diferenţele nu sunt defel lipsite de 
importanţă. 

Credinţă şi failibilism 1 

Am admirat întotdeauna failibilismul lui Popper. Pentru 
onestitatea ştiinţei şi pentru a dovedi că adevărurile ei rezistă, 
Popper propune infirmarea acestor adevăruri şi teorii. Ştiinţa 
veritabilă trebuie să se străduiască în a aduce dovezi care să 
ateste că anumite teorii sunt eronate. In măsura în care, chiar 
după acest atac, teoriile ştiinţifice rezistă, ele se dovedesc pu¬ 
rificate şi solide, iar ştiinţa dobândeşte un plus de corectitu¬ 
dine şi de întemeiere. Cunoaşterea ştiinţifică a naturii lucru¬ 
rilor se dovedeşte astfel corectă şi pe deplin legitimă. 

Cum ar arăta această metodă translatată în câmpul cre¬ 
dinţei? Un failibilism al credinţei ar constitui oare o sursă de 
întemeiere şi un argument care să fie preluat de pildă de teo¬ 
logia fundamentală sau de apologetică, pentru a demonstra 
soliditatea existenţei lui Dumnezeu şi a credinţei în El? Da¬ 
că analizăm această posibilitate, ne izbim de la bun început 
de diferenţa capitală între obiectualitatea câmpului ştiinţific, 
cea care face cu putinţă obiectivitatea teoriilor ştiinţei, şi lip¬ 
sa acesteia la nivelul credinţei. Cu toate acestea rămâne o zo¬ 
nă ştiinţifică şi în teologie, diferitele discipline înrudite cu cele 
nonteologice fiind o mărturie clară în acest sens. Istoria bise¬ 
ricească, arheologia biblică, hermeneutica textelor sfinte etc., 

1 Text publicat în Tribuna 179 (2010), p. 21. 

toate au la bază metode ştiinţifice şi se propun ca ştiinţe teo¬ 
logice tocmai pentru că au în câmpul lor de-a face cu obiec- 
tualitatea. Aceste ştiinţe pot fi obiective în aceeaşi măsură ca 
ştiinţele nonteologice, ba mai mult, ele pot rezista chiar în 
absenţa credinţei. De aceea nu ne spun prea mult dacă sun¬ 
tem interesaţi de failibilismul credinţei. 

Nu vom face o întoarcere nici către psihologie, fie ea re¬ 
ligioasă, din simplul motiv că aventura credinţei, deşi se 
desfăşoară în inferioritatea sufletului, nu rămâne doar atât. 
Să ne amintim de cuvântul lui Sf. Ap. Iacov, „Credinţa fără 
de fapte moartă este" (Iac 2,20), şi să încercăm să articulăm 
failibilismul pornind de aici. Să lăsăm deci pentru moment 
la o parte argumentele atee împotriva existenţei lui Dum¬ 
nezeu, demonstraţiile şi atacurile care pot veni din partea 
ştiinţei, criticile împotriva ierarhiei bisericeşti în care se poa¬ 
te suspecta prea omeneasca voinţă de putere 2 şi multe alte 
aventuri nihiliste, sceptice ori (neo)ateiste. întrebarea este: 
dacă un om care crede s-ar apuca să practice, din onestitate 
failibilistă, faptele necredinţei, credinţa în sine ar rezista? 
Deşi ar continua să se roage, o asemenea persoană ar tre¬ 
bui să bată crâşmele în lung şi-n lat, înnecându-se în alcool 
ori de câte ori ar simţi nevoia onestităţii credinţei; ar pu¬ 
tea merge la bordel nu cu Critica raţiunii pure în buzunar, 
asemenea lui Cioran, ci mai grav, cu Sf. Scriptură, provo- 
cându-1 pe Dumnezeu să reziste acestui atac; de asemenea, 

2 Această acuză a voinţei de putere care caracterizează naraţiunea post- 
modemă a violenţei are o replică în naraţiunea depăşirii violenţei prin pa¬ 
cea lui Hristos. în perspectivă biblică, pacea este un dar al lui Dumnezeu 
pentru timpul nostru, o făgăduinţă pentru viitor şi o misiune a Bisericii care 
implică dreptatea socială şi iubirea faţă de semeni. Vezi Valer Bel, Dogmă 
şi propovăduite (= Homo religiosus), Dacia, Cluj-Napoca, 1994, pp. 176-186. 

când ar avea nevoie de bani, i-ar fura în cel mai atent mod 
cu putinţă; ar înşela şi minţi cât i-ar permite situaţia, pen¬ 
tru a nu fi demascat şi n-ar trebui să se dea înapoi nici de la 
„contraargumentur final - vărsarea de sânge. In fond, şi-ar 
putea argumenta el, dacă în istorie s-a vărsat atâta sânge în 
numele lui Dumnezeu, de ce n-ar putea vărsa şi el, având 
tot un ideal „divin"? 

Am făcut această descriere plastică pentru a ajunge la un 
rezultat. Aşadar, un asemenea om, care încearcă prin fap¬ 
te potrivnice să-şi verifice obiectivitatea şi tăria credinţei, 
ce ar putea conchide? Evident, răspunsul ar ţine din nou 
nu de obiectivitate, ci de felul în care el, ca persoană care 
încă se mai roagă, trage concluziile. Deşi e greu de imagi¬ 
nat că un credincios veritabil ar face cu bună ştiinţă (şi de 
dragul ştiinţei!) aşa ceva, istoria ne-a vorbit mult prea mult 
de ticăloşi care cred, aşa că îmbinarea nu e imposibilă. Ce¬ 
ea ce ar rezulta din acest tur de forţă failibilist ar fi totuşi 
o poveste personală, iar concluziile s-ar aplica doar celui 
care a făcut experimentul. Mi-e greu să cred că, fiind cre¬ 
dincios, omul nostru ar mai rămâne la fel; sunt convins în¬ 
să că, dacă ar rămâne totuşi printre cei ce cred, dacă prin 
cine ştie ce revelaţie surprinzătoare, fie divină, fie rod al 
conştiinţei proprii, ar ajunge să afirme că Dumnezeu exis¬ 
tă şi credinţa e un dar care merită acceptat, nu ar mai avea 
aceeaşi credinţă ca înainte de experiment. Poate că ar fi con¬ 
vins că poţi crede chiar făcând faptele necredinţei, deve¬ 
nind astfel un soi de eretic (şi câte denominaţiuni creştine 
nu trec cu mare uşurinţă peste necesitatea faptelor, accen¬ 
tuând-o doar pe cea a credinţei?). Poate că s-ar reconverti, 
cu tăria pocăinţei acelui avvă din Pateric care a devenit că¬ 
lugăr după ce a spintecat cu sabia o femeie gravidă pentru 

a vedea „cum stă pruncul în pântece"! 3 Oricare ar fi rezul¬ 
tatul, „failibilismul credinţei" nu ar putea fi o metodă pen¬ 
tru dovedirea onestităţii ştiinţifice a credinţei. 

Invers, ateul virtuos, care s-ar apuca să practice faptele 
credinţei pentru a testa rezistenţa ateismului probabil că ar 
cădea sub aceleaşi considerente concluzive. Există un perso¬ 
naj al lui Vladimir Volkoff, în Struţocămila, care, comunist fi¬ 
ind, devine preot pentru a submina Biserica din interior. După 
mai bine de două decenii, misiunea lui se diluează, în timp ce 
credinţa capătă substanţă. Se poate imagina şi în cazul unui ex¬ 
periment failibilist ca ateismul să nu reziste şi să se preschim¬ 
be în credinţă, dar, fireşte, aceasta este situaţia excepţională. A 
te purta ca şi cum ai crede, chiar dacă ai credinţă puţină, poate 
spori credinţa; dar a face acelaşi lucru, ateu fiind, un rezultat 
similar pare destul de improbabil, deşi nu imposibil. Un alt 
exemplu, din aceeaşi zonă, este personajul dostoievskian din 
Crimă şi pedeapsă, în care conştiinţa morală s-a manifestat sur¬ 
prinzător chiar pentru posesorul ei. Raskolnikov reprezintă 
limita în care nu prin faptele credinţei, ci prin ducerea la ex¬ 
ces a faptelor necredinţei ajunge, în cele din urmă, să creadă. 

Rezultatul acestui tip de failibilism - dostoievskian şi 
într-un sens şi în celălalt - ar ţine, aşadar, de subiectivitatea 
şi decizia proprie. El nu ar putea funcţiona obiectiv, ca în sfe¬ 
ra ştiinţelor, deci nu ar putea constitui o probă evidentă pro 
credinţă sau pro ateism. Intr-un fel, failibilismul e impropriu 
şi impracticabil în sfera inferiorităţii, acolo unde-şi află lo¬ 
cul credinţa în Dumnezeu. Aceasta nu înseamnă să trasăm o 
distincţie radicală (şi modernă) între subiectiv şi obiectiv, arun¬ 
când credinţa doar în sfera subiectivismului; unele confirmări 

3 Patericul sau Apoftegmele Părinţilor din pustiu, traducere de Cristian 
Bădiliţă, Polirom, Iaşi, 2003, p. 92. 

venite dinspre zona ştiinţei, ca şi fenomenul social al comuni¬ 
unii de credinţă ne obligă să ne reţinem de la o atare atitudi¬ 
ne. Cu toate acestea Dumnezeul-persoană, al dialogului şi al 
dragostei, nu poate fi supus niciunui experiment ştiinţific cru¬ 
cial. Neputând deveni un obiect de studiu, un cadavru divin 
pe masa de lucru a ştiinţei, El rămâne într-o zonă aflată din¬ 
colo de testele failibiliste, fără ca prin acest fapt credinţa să-şi 
piardă din onestitate. Numai că e vorba de onestitatea care 
vine din faptele credinţei: „Aşa să lumineze lumina voastră 
înaintea oamenilor, aşa încât să vadă faptele voastre cele bu¬ 
ne şi să slăvească pe Tatăl vostru Cel din ceruri" (Mt 5,16). 

Recesivitatea selectivă 1 

Nu puţină cerneală s-a consumat de-a lungul timpu¬ 
lui în încercările de a rezolva raportul mereu problematic 
dintre creştinism şi cultură. Ivit în istorie ca o împlinire a 
profeţiilor iudaice şi hrănindu-se din gândirea greacă cu 
aceeaşi nonşalantă îndreptăţire cu care s-a adăpat la izvoa¬ 
rele revelaţiei, creştinismul a întâlnit în creşterea lui culturi 
diferite. Cu fiecare a intrat în raporturi de convertire şi trans¬ 
figurare, anunţându-şi mesajul şi vocaţia universale, şi fie¬ 
care cucerire şi-a pus amprenta asupra felului în care gândi¬ 
rea creştină a evoluat. Dar istoria acestei poveşti de dragoste 
n-a fost întotdeauna o reuşită. întâlnirile dintre creştinism 
şi cultură n-au fost întâlniri fără rest. Rezistenţe şi emanci¬ 
pări, asimilări parţiale şi divorţuri, lupte pe faţă şi polemici 
vehemente s-au ivit la tot pasul. Nu s-ar putea afirma că, în 
creştinism, cultura s-a simţit ca acasă, la fel cum nu ar fi ero¬ 
nată afirmaţia că, uneori, în urma acestor confruntări, ambele 
au avut de câştigat, dar şi de pierdut. între refuzul atenienilor 
de a-1 asculta pe Apostolul Pavel, şi neoplatonismul încreştinat 
al Sf. Dionisie Areopagitul există o gamă întreagă de tonuri, 
fiecare cu sunetul, refuzurile şi acceptările proprii, fiecare 
apărând într-un moment al istoriei, în funcţie de cauzele şi 
'Text publicat în Tribuna 149 (2008), p. 26. 

motivaţiile care i-au dat naştere. O istorie idilică a acestor în¬ 
tâlniri între credinţă şi cultura profană e imposibil de trasat, 
datorită opoziţiilor şi antagonismelor întâlnite prea adesea. 
Iar o rezolvare a acestor opoziţii nu e uşor de găsit, mai ales 
că istoria a cunoscut forme adeseori radicale. 

Cum se poate rezolva, aşadar, opoziţia, şi în ce fel ar pu¬ 
tea azi creştinismul, în revenire de formă (deşi cu fideli mai 
distanţi, mai sceptici, mai hedonişti), să dialogheze şi să 
încreştineze cultura, mai extinsă ca niciodată şi, prin aceas¬ 
ta, ineluctabilă? Mai întâi, conflictul dintre doi termeni opuşi 
se poate rezolva prin distrugerea unuia dintre ei. Este soluţia 
conquistadorilor, sângeroasă şi violentă, greu acceptabilă şi 
pe deplin lipsită de lauri. Fie că termenul suprimat dispare 
pur şi simplu, fie că este înglobat prin asimilare, fără a provo¬ 
ca însă termenului dintâi o modificare sintetică, această ma¬ 
nieră de rezolvare a raportului dintre credinţă şi cultură este 
amendabilă, indiferent de câştigător. 

în al doilea rând, forţele contrare ale opoziţiei pot fi echi¬ 
librate prin introducerea unui termen mediu care să facă sin¬ 
teza între opuşi (aici poate fi vorba, desigur, şi de mai mulţi 
termeni intermediari). Termenul mediu se poate situa pe un 
plan superior, ca în cazul sintezei hegeliene, pe acelaşi plan, 
ori pe un plan inferior. Importanţa lui este capitală, fiindcă el 
deţine câte ceva din natura fiecăruia dintre termenii contrari, 
rezolvând, în sine, în manieră sintetică, ceea ce altfel ar rămâ¬ 
ne imposibil de conciliat. Căutând această formă în raportul 
creştinism - cultură, s-ar putea spune că ea nu oferă o soluţie 
veritabilă, fiindcă reprezintă tocmai maniera de ivire şi pro¬ 
liferare a ereziilor (gnostice, de exemplu, dar nu numai). Un 
termen mediu care să aibă ceva şi din credinţă, şi din cultură 
păcătuieşte prin faptul că, preluând trăsături de la ambii ire- 

conciliabili, el pierde ceva din substanţa fiecăruia. Or a pierde 
fie şi o cirtă sau o iotă din revelaţie sună blasfemator pentru 
cei credincioşi, mult mai puţini disponibili să renunţe la ade¬ 
vărul în care cred, la nucleul tare al credinţei, surprins anti¬ 
nomic în formulele dogmatice ale sinoadelor ecumenice. Ori¬ 
cât de prolifică, soluţia este, cel puţin dintr-o perspectivă, cea 
creştină, discutabilă, chiar dacă aici îşi găsesc locul multe dintre 
capodoperele umanităţii influenţate de creştinism. Probabil că 
aceasta este soluţia cea mai agreată de oamenii de cultură, nu 
întotdeauna disponibili să asume până la capăt situarea asce¬ 
tică a poruncilor lui Hristos. Trebuie semnalat că, în realitate, 
termenul mediu / termenii medii nu se situează exact la jumă¬ 
tatea distanţei între cei doi, ci adeseori înclină înspre unul sau 
înspre celălalt dintre „opuşi": ereziile creştine sunt mai aproa¬ 
pe de credinţa creştină, în timp ce lucrările literare sau filoso¬ 
fice, de pildă, cad mai degrabă în sfera de influenţă a culturii. 

în al treilea rând, am putea vorbi nu despre o soluţionare 
a opoziţiei, ci despre o structură pe care Mircea Florian o 
numeşte recesivitate. Foarte pe scurt, recesivitatea susţine 
că, în realitate, opoziţiile polare nu se situează niciodată pe 
acelaşi plan, fiindcă unul dintre termeni este mai puternic, ce¬ 
lălalt mai slab (acesta fiind termenul recesiv). Deşi nu repre¬ 
zintă o soluţie veritabilă de rezolvare a contrarietăţii, recesi¬ 
vitatea, odată pusă în lumină, slăbeşte foarte mult tensiunea, 
în cazul discuţiei de faţă putând oferi o soluţie surprinzătoa¬ 
re. Dacă ne gândim, aşadar, la binomul creştinism-cultură şi 
acceptăm că unul din termeni este dominant, celălalt recesiv, 
conflictul, atât cât există şi în cazul în care există, capătă o no¬ 
uă dimensiune, mult mai puţin periculoasă. Mergând mai de¬ 
parte şi constatând că între cele două este necesară o comuni¬ 
care, că recesivitatea în sine nu reprezintă o soluţie decât în 

măsura în care acceptă transferul de valori şi idei între cele 
două, fără ca termenul tare să-şi piardă identitatea cu sine şi 
fără să se diminueze, vom ajunge la o schemă care, cred eu, 
este foarte prezentă în istoria întâlnirilor dintre cele două şi 
pe care o putem numi recesivitate selectivă. Atât creştinismul 
patristic care a ştiut să se prezinte ca adevărata filosofie, după 
ce a încreştinat cultura greacă, acceptând selectiv valorile ei, 
cât şi cultura de influenţă creştină care s-a hrănit din adevă¬ 
rul revelaţiei biblice ori de câte ori a avut ocazia sunt exem¬ 
plele cele mai la îndemână. Mai mult, o posibilă întâlnire, as¬ 
tăzi, între creştinismul care revine şi cultura devenită un bun 
de larg consum, atunci când nu s-ar consuma între graniţele 
unei relativităţi călduţe, ar putea urma aceeaşi formulă a 
recesivităţii selective. Este o soluţie care are nu doar avanta¬ 
jul tradiţiei, ci şi al faptului că, în cazul în care creştinismul es¬ 
te termenul tare, iar cultura cel recesiv, credinţa nu-şi pierde 
identitatea proprie şi nici nu e periclitată de selecţiile, adesea 
inspirate, pe care cultura profană i le poate pune la îndemână, 
îmbogăţindu-1 în expresie, fără a-1 distruge însă în conţinut. 

Credinţa şi patologiile ei 1 

Credinţa este un dar, iată un loc comun. Un dar pe care 
Dumnezeu îl face tuturor oamenilor, fără excepţie, fără pre¬ 
destinare. Unii îl acceptă, schimbându-şi viaţa, alţii îl refuză, 
fiecare după cum alege, într-o deplină libertate. Cei care-1 re¬ 
fuză o fac fie cu obstinaţie şi fanatism (vezi fanatismul atei¬ 
lor), fie cu nepăsare, prin reaua folosire a libertăţii lor, decla- 
rându-se pur şi simplu neinteresaţi de subiect. (Aceştia din 
urmă pot să nu ştie cu claritate când li s-a oferit şi când au re¬ 
fuzat darul credinţei. în orizontul preocupărilor zilnice, nu au 
timp de complicaţii suplimentare, cu atât mai mult cu cât is¬ 
toria răstignirii şi învierii Fiului lui Dumnezeu le pare ruptă 
dintr-o carte de mituri. în plus, cei care o povestesc se dove¬ 
desc de multe ori sub nivelul la care ar trebui să se afle.) Pen¬ 
tru toţi aceştia, credinţei i se opune necredinţa sau ateismul. 

Avem, în al doilea rând, îndoiala, apanaj (şi metodă!) a ce¬ 
lor sceptici. Cel care se îndoieşte crede pe jumătate sau pe 
sfert, vorbeşte cu Dumnezeu fără să creadă în El (vezi cazul 
lui Cioran), când nu crede, nu crede că nu crede, iar când cre¬ 
de, nu crede că crede (ca, de pildă, Stavroghin, personajul din 
Demonii lui Dostoievski). Se îndoieşte, cu alte cuvinte, şi de 
credinţa, şi de necredinţa lui. Sfâşiat între cele două, scepticul 

'Text publicat în Renaşterea 3 (2008), p. 6 

nu încetează să penduleze între extreme, neputându-se lăsa 
convins nici de argumentele uneia, nici ale celeilalte. Atitudi¬ 
nea lui e profund teoretică, fiindcă nu se gândeşte nicio clipă 
să o pună în practică. Voluptatea nehotărârii îşi ajunge sieşi, 
de aceea orice faptă sau gest care ar izvorî din vreo decizie 
pro sau contra credinţei sunt înlăturate din principiu. Scepti¬ 
cul e mai mult necredincios decât credincios, chiar dacă lui îi 
place uneori să se considere altminteri. 

Urmează patologiile celor ce cred, ale celor cu sufletul plin 
de certitudinile propriei lor credinţe. Cum însă credinţa nu 
e credinţă dacă nu vizează mântuirea, să o privim din aceas¬ 
tă perspectivă, pentru a putea merge mai departe. Sunt unii 
care consideră că simpla credinţă mântuieşte. Ei sunt aleşi şi 
predestinaţi, dispensându-se cu uşurinţă uneori de lucrarea 
harului, alteori de lucrarea faptelor bune. Simpla decizie pen¬ 
tru, seamănă cu semnarea unui contract (viziunea este într-ade- 
văr profund contractualistă): odată semnătura pusă, fuziunea 
dintre cele două „companii" - divină şi umană - s-a produs, 
locul în rai fiind asigurat. Nevoia de certitudine a mântuirii 
înlocuieşte aici certitudinea credinţei (care se dovedeşte, pentru 
aceştia, insuficientă), faptul demonstrând o fisură în credinţa 
însăşi. Postularea în absolut a ideii că sunt deja mântuiţi îi fa¬ 
ce pe aceştia să pară nu doar naivi, ci şi incapabili de a-L lă¬ 
sa pe Dreptul Judecător să decidă cine va intra cu adevărat în 
împărăţia cerurilor şi cine nu. Jocul orgoliului este aici deplin. 

Nu trebuie uitaţi căldiceii. Credinţa lor pare a fi în regulă, 
dar faptele credinţei lipsesc cu desăvârşire, deşi la un sondaj 
de opinie aceştia n-ar ezita nici în ruptul capului să nu se nu¬ 
mere printre cei care cred. Deşi nu se consideră asiguraţi cu 
un loc în împărăţia lui Dumnezeu, căldiceii nici prea multă 
credinţă nu dovedesc, orientarea şi gesturile lor arătând că, 

în fapt, credinţa pe care o declară, uneori nu fără aplomb, e 
mult prea firavă pentru a fi lucrătoare. 

Dacă acestea ar fi, într-o trecere rapidă, principalele pa¬ 
tologii ale credinţei, cum arată credinţa însăşi? Desigur, aşa 
cum am spus, ea este o certitudine, dar o certitudine care nu 
se propagă automat către împărăţia lui Dumnezeu şi nu con¬ 
cluzionează grăbit că mântuirea e deja câştigată. Certitudi¬ 
nea faptului de a crede ţine de ontologie, fiindcă ea tinde să 
schimbe pe om în fiinţa lui. O schimbare ce nu se produce din- 
tr-o dată, ci cunoaşte ani de îndelungată nevoinţă. Mântuirea 
este răsplata lucrării poruncilor lui Hristos, căci ele sunt ce¬ 
le ce-1 schimbă pe om, iar nu simpla decizie contractualistă. 
Dar cine ar putea susţine că este lucrător fără greşeală al po¬ 
runcilor Evangheliei? Bolnav fiind, avva Sisoe se ruga să mai 
fie lăsat puţin, ca să se pocăiască. 2 Certitudinea credinţei lui, 
care-1 adusese în pustie, nu implica şi certitudinea mântuirii. 
Dar nici nu excludea nădejdea că, în cele din urmă, Dumne¬ 
zeu, ar putea să i-o dăruiască. 


1 Patericul, ed. cit., p. 336. 

Despre întrebările radicale 1 


Demnitatea punerii întrebărilor aparţine omului. Dumne¬ 
zeu nu se întreabă, fiindcă e atotştiutor, iar animalele acţionează 
în virtutea legilor proprii care presupun supravieţuirea şi că¬ 
utarea hranei. Demnitatea divină, omniscientă, e superioară 
celei umane, dar omul nu se poate bucura de aceasta decât 
arareori, în mod cu totul excepţional. Este vorba de cazurile 
de sfinţenie, când, primind harisma vederii înainte, o foloseşte 
spre zidirea celorlalţi. In mod obişnuit însă, pentru a înainta, 
omului îi rămâne întrebarea. 

întrebarea deschide, ori de câte ori este pusă, un spaţiu de 
înaintare şi de libertate în care noutatea descoperirii este me¬ 
reu cu putinţă. Această „zare interioară" (Blaga), ce poartă ne¬ 
încetat amprenta tipului de întrebare care a inaugurat-o, re¬ 
prezintă topos-u\ cunoaşterii umane în curs de împlinire. Aici 
stau ipotezele ştiinţifice precedate de marile lor intuiţii şi tot 
aici viitorul îşi prefigurează configuraţiile, unele mai uimitoa¬ 
re decât altele, într-un onirism al cunoaşterii ce se transformă 
nu de puţine ori în realitate. 

Pentru a pune întrebări e nevoie însă de conştiinţa pro¬ 
priei necunoaşteri. Acel „ştiu că nu ştiu nimic" al lui Socrate 
- de o radicalitate ce trezeşte şi astăzi admiraţia - reprezintă 


1 Text publicat în Renaşterea 5 (2007), p. 9. 

condiţia sine qua non a naşterii întrebării. Când e folosit meto¬ 
dic el devine chiar o prezumpţie de neştiinţă ce asigură progre¬ 
sul cunoaşterii, o mirare în faţa lucrurilor şi a lumii din care, 
după cum susţinea Aristotel, se naşte filosofia. 

Acestea fiind zise, nu-i deloc exclus ca fascinaţia întrebării 
să ajungă până la scepticism. Te întrebi şi iar te întrebi, fără a 
accepta răspunsuri, fiindcă asupra oricărui răspuns poate că¬ 
dea, iarăşi şi iarăşi, securea unei noi interogaţii. încă mai cir¬ 
culă o butadă care susţine că proştii au numai răspunsuri, în 
vreme ce inteligenţii doar întrebări. Iar răspunsurile, cu toate 
că nu sunt eliminate, dobândesc calitatea de adevăr doar după 
îndelungi cercetări şi experimente de validare. 

Ceea ce am spus până acum e specific filosofiei şi ştiinţelor 
pozitive. Când teologia operează numai cu această paradig¬ 
mă gnoseologică ea cade în orizontalitate, nemaifiind logos 
despre Dumnezeu (teo-logia), ci cunoaştere despre condiţiile 
manifestării Lui sau despre urmele Lui în istorie. Prezumpţia 
de neştiinţă, atât de favorabilă filosofiei şi ştiinţei, e fatală 
pentru teologie dacă ea aruncă în îndoială revelaţia dumnezeias¬ 
că. Nici un teolog nu are dreptul să facă tabula rasa din ceea 
ce a primit de la Tradiţie, asemenea lui Descartes, pentru că 
drumul va duce, în primă instanţă, la subiectivitatea proprie. 
„Cogito ergo sum”, celebrul dicton cartezian, e absolut inutil 
din perspectiva teologiei ortodoxe, atâta timp cât revelaţia 
finală este în primul rând existenţa subiectului gânditor, iar 
nu cea a lui Dumnezeu. Radicalitatea carteziană, impecabi¬ 
lă şi ireproşabilă din punct de vedere gnoseologic, nu poate 
susţine o atitudine teologică ortodoxă. Teologia ca „ştiinţă ri¬ 
guroasă" - cum spunea Husserl despre filosofie, reluând me¬ 
toda carteziană - nu poate exista decât dacă-şi pierde carac¬ 
terul său propriu. 

Dar despre Dumnezeu nu poate vorbi corect decât Dum¬ 
nezeu. In mod maximal, teologia este o ştiinţă divină, de 
aceea revelaţia este obligatorie pentru orice teolog care vrea 
să înţeleagă. Acel „cred pentru a înţelege", al Sf. Irineu, re¬ 
prezintă calea corectă pentru demersul teologic. Atitudinea 
prezumpţiei de neştiinţă despre care vorbeam mai sus, radi¬ 
cală în intenţii, ca în cazul scepticismului, devine în acest caz 
imposibilă. Mergând pe drumul ei poţi ajunge eventual la un 
eroism gnoseologic, dar în nici un caz la sfinţenie. (Să fi de¬ 
venit oare teologul contemporan mai apropiat şi mai fascinat 
de cel dintâi, decât de cea din urmă?) 

Interogându-se asupra raţiunii înseşi, pentru a-i stabili limite¬ 
le şi competenţele, Kant avea să pună în lumină, în Critica raţiunii 
pure, câmpul transcendentalului, cu cele douăsprezece catego¬ 
rii ale sale. Acestea sunt cele care, alături de datele primite prin 
simţuri, fac posibilă cunoaşterea umană. Nu ne interesează aici 
validitatea sau criticile aduse teoriei kantiene, ci faptul că, pen¬ 
tru o veritabilă cunoaştere teologică, transcendentalul kantian 
trebuie adăugit cu datele revelaţiei. Pentru cel care practică teo¬ 
logia (ca ortodoxie, i.e. ca ortopraxie), cunoaşterea nu e posibilă 
în absenţa revelaţiei dumnezeieşti. De aceea revelaţia, transcen¬ 
dentă fiind, este în acelaşi timp şi transcendentală, adică face posibi¬ 
lă cunoaşterea teologică. La limită, pentru cei care teologhisesc în 
vedere dumnezeiască, transcendentalul lor este Duhul lui Dum¬ 
nezeu însuşi! E cazul celor ce vorbesc „ceea ce le dă Duhul" 
(Sf. Siluan Athonitul), iar nu ceea ce mintea proprie le prezintă. 

E-adevărat că, în măsura în care teologia se îndepărtează 
de mistică, devenind pură speculaţie raţionalistă, Ortodoxia se 
îndepărtează la rândul ei, nerecunoscându-se într-un aseme¬ 
nea demers. Aceasta şi pentru că singurul radicalism pe care 
şi-l poate asuma este cel al credinţei, iar nu cel al prezumpţiei 

de neştiinţă. Ştii şi nu ştii în acelaşi timp, ştii de la revelaţie, 
dar aceasta e doar o ştiinţă exterioară, fără folos, atâta timp 
cât revelaţia nu este asumată în propria viaţă. Iar pentru a şti 
cu adevărat, pentru a fi prins în dinamica iubirii intratreimi- 
ce, singura cu adevărat cunoscătoare, trebuie să primeşti Du¬ 
hul, pe cel ce cunoaşte şi adâncurile lui Dumnezeu. 

Fireşte, vorbim discuţii. Lucrurile sunt atât de înalte în¬ 
cât ar trebui să ne ruşinăm a le pomeni. Dar înălţimea lor 
mărturiseşte înălţimea neştiinţei noastre care nu-şi exersează 
întrebările decât de la revelaţie încolo. Spaţiul dintre ceea ce 
suntem şi desăvârşirea cerută de Evanghelie este adevărata 
„zare interioară" a întrebărilor noastre. A nu vedea înălţimea 
la care suntem chemaţi înseamnă a rătăci într-o falsă neştiinţă, 
foarte benefică în filosofie sau în ştiinţele pozitive, dar fata¬ 
lă pentru teologie, aşa cum e ea înţeleasă de tradiţia ortodo¬ 
xă. De aceea, oricât ar părea de prostesc pentru omul contem¬ 
poran, noi ştim, fiindcă avem revelaţia, avem tradiţia, avem 
Biserica în care odihneşte Duhul lui Dumnezeu, Duhul ade¬ 
vărului. Faptul acesta nu ne umple de certitudini, nici mă¬ 
car de certitudinea mântuirii şi cu atât mai puţin de mândria 
deţinătorilor adevărului absolut, dar certitudinile ce înteme¬ 
iază credinţa nu ne sunt străine. Calea e îngustă şi dificilă şi 
ea reclamă neîncetat punerea întrebărilor. „A călători cu în¬ 
trebarea", după expresia unui Părinte din Patericul egiptean, 
e o stare foarte cunoscută de cei care merg pe cale. Dar să nu 
uităm că şi simpla vedere a unui Avva poate fi un răspuns la 
întrebările care ne frământă. Să nu uităm că răspunsurile nu 
sunt doar discursive, la fel cum întrebările nu sunt doar in- 
telective. Cu ceea ce ştim, călătorim către ceea ce nu ştim. O 
neştiinţă care nu ne face sceptici, o ştiinţă care nu ne infatu¬ 
ează, pentru că nu ne aparţine. La fel cum nici noi nu suntem 

ai noştri, nici cunoaşterea noastră teologică nu ne aparţine, 
de vreme ce aceasta ţine de cunoaşterea de sine a lui Dumne¬ 
zeu însuşi. O excelenţă extraordinară, foarte rar întâlnită, dar 
spre care trebuie să tindem cu toată smerenia. 

Revenind la demnitatea umană a întrebărilor: este mare lu¬ 
cru să te interoghezi radical, asumându-ţi neştiinţa proprie, şi 
considerând că totul trebuie pus sub semnul întrebării, absolut 
totul, asemenea lui Descartes sau, mai nou, Husserl; dar şi mai 
mare e să călătoreşti cu întrebarea către cei ce deţin răspun¬ 
suri nu pentru că au reflectat argumentativ, nici pentru că au 
reuşit să rămână neîncetat în întrebare, ci fiindcă au văzut sau 
au primit de la cei ce au văzut, iar radicalismul să ţi-1 transferi 
în ascultarea faţă de aceştia şi faţă de poruncile Evangheliei. 

Teologia, între ştiinţă şi revelaţie 1 

Dacă ar fi să păstrăm distincţia dintre ştiinţele naturii (Na- 
turwissenschaften) şi ştiinţele spiritului ( Geistwissenschaften ), 
teologia ar putea fi încadrată, aşa cum s-a şi întâmplat de alt¬ 
fel, în câmpul celor din urmă. Cu toate acestea, încadrarea nu 
e fără probleme. 

Prima problemă intervine imediat ce ne întrebăm asupra 
naturii teologiei. Este dificil de preluat teoriile lui Pierre Gi- 
sel, care fac din teologie un fel de filosofie religioasă, al cărei 
câmp se reduce doar la om - la antropologie şi la sociologie. 2 
Chiar dacă ar deţine un rol metaantropologic şi metasociolo- 
gic, teologia nu poate suferi această reducţie radicală la câm¬ 
pul omenescului fără a-şi trăda vocaţia majoră. Dumnezeul te¬ 
ologiei nu e reprezentat doar de urmele sale în istoria omului, 
decât dacă o presupoziţie fundamental atee sau fundamental 
nepotrivită însoţeşte o asemenea abordare. 

Dar nu este teologia în primul rând discurs, logos despre 
Dumnezeu? Şi în calitate de discurs nu ţine ea de „spiritul" 
din sintagma „ştiinţele spiritului"? Să semnalăm, în primul 
rând, că discursul teologiei se deosebeşte de cel ştiinţific, fi- 

'Text publicat în Tribuna 141 (2008), p. 20. 

2 A se vedea Pierre Gisel, Teologia. Statutul, funcţia şi pertinenţa sa, tra¬ 
ducere de Radu Paşalega, Universitaria, Craiova, 2006. 

indcă în varianta ei maximală trimite la un obiect care nu poa¬ 
te fi cuprins în experienţă, fiind necircumscribil - Dumnezeu. 
De asemenea, se deosebeşte de discursul estetic pentru că nu 
deţine defel ambiţia de a se opri la sine, ci trimite de fiecare 
dată către o transcendenţă care depăşeşte simpla ambiţie es¬ 
tetică. (Categoriile estetice nu sunt excluse din discursul teo¬ 
logic, numai că ele sunt subordonate de fiecare dată vectoru¬ 
lui transcendenţei.) Discursul teologic se mai deosebeşte, în 
al treilea rând, de discursul filosofic, cel puţin aşa cum filo- 
sofia este înţeleasă de la Descartes încoace, fiindcă adevărul 
cu care operează nu e rodul unei reflecţii riguros raţionale, 
ci, într-un anume fel, o predetermină. într-adevăr, adevărul 
revelaţiei Dumnezeului viu în istorie nu poate sta la capătul 
desfăşurării unui gând, decât în apologii; cu toate acestea te¬ 
ologia e mai mult decât apologetică, iar dorinţa teologilor de 
a fi „gânditori de Dumnezeu" este mai ambiţioasă decât sim¬ 
pla apărare a unei credinţe. 

Acestei dificultăţi de încadrare a teologiei în rândul uma- 
nioarelor i se adaugă şi problema referitoare la ştiinţificitatea 
teologiei. Este teologia o ştiinţă, la fel cu celelalte? în măsu¬ 
ra în care obiectul ei de studiu este reprezentat nu de Dum¬ 
nezeul cel viu, necircumscribil obiectual, după cum semna¬ 
lam mai sus, ci de urmele lui Dumnezeu în istorie (Scriptură, 
tradiţii, mentalităţi etc.), caracterul ştiinţific nu poate fi pus la 
îndoială. Teologia se aseamănă în acest caz cu filologia şi cu 
hermeneutica (atunci când se ocupă de textele sacre), cu isto¬ 
ria (când în cauză e diacronia evenimenţială), cu dreptul (da¬ 
că se cercetează normele şi canoanele Bisericii) etc. 

Epuizează însă aceste abordări fragmentare natura teo¬ 
logiei? Am putea susţine că suma tuturor acestor abordări, 
care sunt discipline în sine, răspunde la întrebarea „Ce este 

teologia"? Un răspuns pozitiv, chiar când ar avea o oarecare 
îndreptăţire şi un anumit grad de adevăr, ar rata însă carac¬ 
terul apofatic al teologiei. Căci, la rigoare, şi în deplin acord 
cu Tradiţia Părinţilor Bisericii, teologia, în măsura în care es¬ 
te logos despre Dumnezeu, nu poate avea un obiect de cer¬ 
cetare bine circumscris, ergo nu poate fi o ştiinţă veritabilă. 
De aceea ea nu poate fi omologată ştiinţelor spiritului decât 
parţial, şi doar atâta timp cât i se eludează caracterul apo¬ 
fatic care-i asigură, de altfel, excelenţa. Teologia nu poate fi 
nici măcar o îndeletnicire omenească, prea omenească, atâ¬ 
ta timp cât obiectul (Dumnezeu!) îi scapă. „Dacă eşti teolog 
(dacă te ocupi cu contemplarea lui Dumnezeu), roagă-te cu 
adevărat; şi dacă te rogi cu adevărat, eşti teolog", scria Avva 
Evagrie Ponticul 3 , ceea ce arată că Dumnezeu e implicat di¬ 
rect, transformând teologia într-o îndeletnicire divină. Doar 
Duhul cunoaşte adâncurile lui Dumnezeu, doar Dumnezeu 
se cunoaşte pe sine, iar teologia, din acest punct de vedere, 
este împărtăşirea acestei cunoaşteri celui merituos, care are 
mintea curată. Teolog e cel prin care Dumnezeu îşi continuă 
revelaţia, purtătorul Tradiţiei vii în istorie, cel prin cuvinte¬ 
le căruia se dezvăluie, în exprimări potrivite, dragostea Ce¬ 
lui Prea înalt. Discursul astfel ivit, e mai mult decât o filoso- 
fie, fiindcă el nu oferă doar o teorie explicativă, ci, totodată, 
şi chemarea către transcendenţa Celui ce este. Teognozia, 
cunoaşterea lui Dumnezeu, în urma căruia e cu putinţă te¬ 
ologia, este un dar al Duhului şi o funcţie a Bisericii, având 
drept scop chemarea tuturor în comuniunea de dragoste a 
Sfintei Treimi. în mod surprinzător, distanţa dintre gândire 
şi viaţă este anihilată, căci fiecare trimite la cealaltă. Sesizând 
legătura, Sf. Grigore de Nazianz afirma: 

3 Evagrie Ponticul, „Cuvânt despre rugăciune", p. 60. 

Nu aparţine tuturor, vouă celorlalţi, să filosofeze despre Dumnezeu. 
Nu e o calitate ce se câştigă ieftin şi a celor ce se târăsc pe jos. Voi 
mai adăuga că nu se poate face aceasta totdeauna, nici în faţa tutu¬ 
ror, nici în toate, ci uneori şi în faţa unora şi într-o anumită măsu¬ 
ră. Nu aparţine tuturor, ci celor ce s-au exercitat şi au fost învăţaţi 
în contemplaţie şi, înainte de aceasta, celor ce au fost curăţiţi în su¬ 
flet şi în trup, sau cel puţin se curăţesc într-o anumită măsură. Că¬ 
ci celui necurăţit nu-i este asigurată atingerea de cel curat, precum 
nici ochiului murdar raza soarelui. 4 

Teologia, astfel înţeleasă, nu reprezintă o utopică îndelet¬ 
nicire, chiar dacă e lipsită de criteriile de cuantificare şi vali¬ 
dare funcţionale în celelalte ştiinţe; ea reprezintă scopul ce¬ 
lorlalte preocupări teologice ştiinţifice şi orizontul lor interior, 
„zarea interioară" (după o sintagmă a lui Blaga). Ea dă mărtu¬ 
rie despre viaţa adevărată, pe care Dumnezeu o dăruieşte ce¬ 
lor ce cred. De aceea cuvintele teologiei se ivesc dintr-o viaţă 
închinată lui Dumnezeu. Pierdut din vedere, acest sens ma¬ 
juscul al teologiei invalidează cercetarea ştiinţifică de astăzi. 
Iar gândirea îşi rămâne suficientă sieşi, ieşind din orizontul 
vieţii, şi aruncându-se în atitudini suicidare pe care doar ri¬ 
goarea obiectivităţii mai are aparenţa de a le salva. 


4 Sf. Grigore de Nazianz, Cele 5 cuvântări teologice (= Dogmatica), tradu¬ 
cere de Dumitru Stăniloae, Anastasia, Bucureşti, 1993, pp. 12-13. 

IMPOSIBILITĂŢII DE A MAI CREDE 1 

Nu întotdeauna poţi să-ţi dai seama că te-ai îndepărtat de 
credinţa pe care te gândeai că o ai. Dacă te cercetezi cu grijă 
constaţi că ea este acolo, doar că nu mai „funcţionează": e 
asemenea unei credinţe moarte. Mult mai aproape de tine 
şi infinit mai urgente te atacă problemele zilei, grijile şi pro¬ 
iectele de tot felul, diversele activităţi, lecturile etc. Dacă ai 
striga către Dumnezeu, El ţi-ar răspunde şi îngheţul inimii 
s-ar îndepărta, numai că devine tot mai greu ca dintr-o viaţă 
atât de bine planificată şi explicată să mai poţi înălţa o rugă¬ 
ciune reală, o recunoaştere a propriei nimicnicii. Cum să-ţi 
mai vezi insuficienţa, de vreme ce totul e aproape perfect, 
desfăşurându-se după liniile planurilor bine făcute? Intr-un 
fel, te trezeşti singur şi părăsit, prizonierul propriei perfecţiuni 
pe care te iluzionezi că o ai. De aceea, la o primă vedere, mai 
aproape de Dumnezeu par rataţii, leneşii, trândavii, cei ce nu 
fac nimic, cei lipsiţi de proiecte şi de carieră, cu toate că, la 
rândul lor, sunt împiedicaţi de propria distanţă până la sme¬ 
renia salvatoare, o distanţă ce seamănă prea adesea cu infini¬ 
tul pentru a mai putea fi parcursă. 

'Text publicat în Renaşterea 4 (2011), p. 3. 

Nu poţi să-L iei pur şi simplu pe Dumnezeu şi să-l trans¬ 
formi în apendicele existenţei tale reuşite. Dacă faci astfel, îl 
ucizi. Dumnezeul mort este metamorfozat eventual într-o ide¬ 
ologie a binelui, dar o ideologie golită de viaţă. Poţi face fap¬ 
te minunate în numele acestei iluzii a divinului, poţi ajuta se¬ 
meni, poţi construi asociaţii de binefacere şi câte altele care 
se mai pot imagina! Cu toate acestea, chiar atunci când te cu¬ 
prinde satisfacţia ideologică a acordului cu propriile proiecte 
reuşite, Dumnezeul mort rămâne doar o umbră îndepărtată 
care nu poate da viaţă. Eşti asemeni unui romancier: în timp 
ce-ţi construieşti cu minuţiozitate capodopera, viaţa ţi se scur¬ 
ge pe cele mai întunecate făgaşuri, în timp ce pe Dumnezeul 
în care credeai l-ai micşorat, l-ai făcut infim. 

Dacă eşti teolog, devii teo-ideolog. Adică faci şi desfaci pro¬ 
iecte peste proiecte în numele unui Dumnezeu care nu mai este 
de mult Dumnezeul cel viu, ci mortul din tine însuţi. îmbălsă¬ 
mat, conservat, pus în vitrină, cult, acest cadavru divin devi¬ 
ne temei pentru înălţarea de sine: toate realizările sunt ca un 
deget revelator îndreptat spre magnifica-ţi personalitate. Fă¬ 
ră să vrei, devii propriul tău zeu, edificându-ţi cultul propri¬ 
ei voinţe şi crezând tot mai mult că eşti pe culmile vieţuirii şi 
înţelegerii creştine. De mântuire nu mai ai cu adevărat nevoie 
decât mai târziu, pentru că în afară de moarte lucrurile par a 
se construi după reguli pe care le controlezi. Ai devenit un pri¬ 
zonier ideologic, fără să ştii când şi că s-a întâmplat, puţinele 
străfulgerări ale adevărului rămânând de cele mai multe ori 
în umbră. Orgolios, te întrebi în barbă: de ce să mai posteşti, 
dacă gândeşti la fel de bine şi de corect şi fără post? De ce să 
mai mergi la spovedanie, când cel ce te spovedeşte a dovedit 
de atâtea ori nu doar că e mai puţin inteligent decât tine, ci 
chiar că înţelege mai puţin, fiind departe de profunzimea pe 

care tu, evident, o deţii? De ce să mai asculţi de cei consideraţi 
de mulţime îmbunătăţiţi şi înaintaţi pe calea credinţei, când 
ei au citit de o sută de ori mai puţine cărţi fundamentale de¬ 
cât tine? Şi, în fond, nu cumva Dumnezeu vrea exact acest tip 
de credinţă pe care-1 „practici" tu, iar nu cei mai puţin citiţi? 
Dacă la început puţinătatea credinţei proprii te stânjenea încă, 
acum ea nu mai pune nicio problemă. Dumnezeu s-a trans¬ 
format într-un Dumnezeu al cărţilor, raiul într-o bibliotecă şi 
viaţa într-o carieră plină de succes. Iar când terifianta moar¬ 
te te încearcă, luându-ţi pe vreunul dintre apropiaţi, nu mai 
înţelegi nimic şi nu-ţi rămâne decât să-L acuzi pe Cel Preaînalt 
că e nedrept - chiar mai nedrept decât acei mari oameni care 
construiesc o societate a toleranţei şi a bunei înţelegeri -, un 
Dumnezeu de care, în fond, nici nu mai ai nevoie. 

Şi, într-adevăr, la ce ţi-ar trebui un zeu construit cu miga¬ 
lă de jos în sus, dinspre om înspre cer, prin cele mai comple¬ 
xe artificii ale raţiunii? Chiar când îţi dai seama că Dumne¬ 
zeu e mort sau cel puţin nefolositor, nu mai ai timp să observi 
că tu eşti acela, că pe tine te-ai ucis, aruncându-te apoi în afa¬ 
ra adevărului. Şi chiar de ai şti prin ce metode s-ar putea ieşi 
din situaţia bizară în care ai ajuns, tot nu le vei putea pune 
în aplicare. Mai întâi de toate fiindcă e aproape imposibil să 
te tragi singur afară din mlaştină şi, în al doilea rând, dacă 
smerenia totuşi te-ar putea salva, ea pare de-a dreptul inde¬ 
centă: un Dumnezeu care aşteaptă să te umileşti înaintea Lui, 
nu este el vetust? în acest timp, proiectele merg mai departe, 
discursurile în numele Tatălui şi al Fiului şi al Sfântului Duh 
pot fi de-a dreptul şic, având multă trecere la pătura cultă şi 
demonstrând că, din punctul de vedere al statutului de teo¬ 
log oficial, n-ai pierdut nimic. Nu mai vrei să-ţi dai seama că 
ai ajuns, încet, încet un teo-ideolog, unul printre atâţia alţii, şi 

nici că Dumnezeu te-a vărsat din gura Lui, pentru că nu mai 
eşti nici rece, nici fierbinte, ci doar căldicel. Un căldicel cult. 
Pe care doar recunoaşterea propriei nimicnicii îl mai poate 
salva, dacă e cerută cu stăruinţă, în condiţiile în care propria 
credinţă nu s-a transformat, prin opulenţa şi bogăţia duhului 
propriu, într-un fel de imposibilitate de a mai fi, de a mai crede. 

ORTHODOXIA 

PERENNIS 




Invizibila normalitate 1 

Întoarcerea lui Dumnezeu are în lumea contemporană tră¬ 
sături care acoperă întreaga panoplie a posibilităţilor. Asis¬ 
tăm astăzi atât la o revenire în forţă a religiilor tradiţionale, 
cum se întâmplă, de pildă, în cazul Islamului imigrant al Eu¬ 
ropei şi în cazul Ortodoxiei ţărilor din Est, cât şi la o sporire 
a exegezelor diferite ale creştinismului, fapt care duce la ivi¬ 
rea a noi denominaţiuni şi secte. De asemenea, se evidenţiază 
şi o religiozitate difuză, atât de dragă postmodernismului, în 
baza căreia din oferta religioasă se poate alege orice, într-un 
sincretism fără probleme dogmatice şi fără spaima singulară 
a adevărului. Integrismul şi relativismul sincretist par a sta 
alături în aceeaşi galerie, reprezentând grade sporite de liber¬ 
tate socială, dar şi de periculozitate. 

Climatul actual face posibilă reluarea discuţiilor despre 
Dumnezeu. După ce moartea metafizicii a fost declarată de 
gânditorii postmoderni, teologiile revin în acest câmp des¬ 
chis, preluându-i teme şi discursuri pe care le tratează după 
cum dictează grila hermeneutică aleasă ori denominaţiunea 
proprie. Gândirea postmodemă, la rândul ei, propune soluţii 
religioase care depăşesc dialectica secular - religios, găsind 
resurse tocmai acolo unde ele stăteau să moară. Valorile mu- 

'Text publicat în Tribuna 157 (2009), p. 24. 

ribunde sunt preferate celor vii şi declarate astfel viabile, pe 
baza unor temeiuri nonmetafizice, ci doar de metodă, oferite 
de filosofia hermeneutică. Teologii ale morţii lui Dumnezeu, 
religii fără Biserică, fără adevăr şi fără revelaţie, credinţe ni¬ 
hiliste sau creştinisme fără prezenţa Dumnezeului-Om sunt 
tot atâtea teorii care îmbogăţesc, orizontal, peisajul. în ciuda 
dialecticii uneori dure a extremismelor religioase, pluralismul 
legiferat face cu putinţă, cel puţin teoretic, supravieţuirea fă¬ 
ră conflicte majore, atunci când fanatismul nu ignoră orice ra¬ 
port firesc cu viaţa, asumându-şi violenţa ultimă. 

Probabil că una dintre problemele cele mai vizibile în con¬ 
textul de faţă se iveşte tocmai din discuţiile asupra adevăru¬ 
lui. Dincolo de cele câteva tipuri de adevăr cu care gândirea 
modernă ne-a obişnuit şi cărora le suntem tributari ori de câte 
ori ne recunoaştem drept beneficiarii tehnicii moderne, ade¬ 
vărul religiei creştine rămâne o provocare. Adevărul-Hristos 
din „Eu sunt Calea, Adevărul şi Viaţa" (In. 14,6), dezvăluie o 
componentă maximală care, ignorând relativismele şi sincre¬ 
tismele zilei, se distanţează, totodată, de orice fanatism. în po¬ 
fida acestui fapt, credinţa rămâne dificil de asumat, fiind pân¬ 
dită la tot pasul de pericolul etichetărilor radicale. 

Trasate în tuşe puternice, împărţirile sunt de obicei sim¬ 
ple şi clare: din punct de vedere religios, lumea de azi se 
împarte în cei care cred în acord cu o Tradiţie (consideraţi 
fundamentalişti), cei care acceptă pluralitatea adevărului şi a 
căilor de acces (consideraţi relativişti) şi cei care cred într-un 
adevăr unic, dar neepuizabil într-o formulă istorică deja con¬ 
stituită. Acest adevăr e revendicat cu superioritate umanis¬ 
tă de cei care, considerându-se deasupra celor două extreme, 
cred într-un fel de suprareligie niciodată închegată definitiv, 
dar foarte bine glazurată intelectual. Unde să plasăm atunci un 

credincios, de pildă, al Bisericii Ortodoxe, care are conştiinţa 
şi faptele propriei credinţe? Să presupunem că un asemenea 
om nu este o himeră, că în Bisericile pline ale României de as¬ 
tăzi el există cu adevărat. El nu iese cu nimic în evidenţă, fi¬ 
indcă nu e prezent pe internet pentru a-şi clama Ortodoxia 
şi a se arunca pasional în ultimele blogo-lupte, dar poate să 
poarte lupta cu patimile şi cu gândurile proprii, după cum 
a învăţat de la Părinţii filocalici; nefiind o persoană publică, 
nu flutură stindarde apocaliptice de la tribuna credinţei sale, 
de aceea cei cu adevăraţi fundamentalişti, dacă l-ar cunoaşte, 
nu l-ar considera de-al lor; deşi nu e întotdeauna la curent cu 
modele ideologice ale momentului, el cunoaşte şi încearcă să 
pună în practică învăţăturile unor Sfinţi Părinţi de care ide¬ 
ologii zilei n-au auzit; prin urmare, el e atent şi tolerant cu 
ceilalţi, pentru că în fiecare om recunoaşte chipul lui Dumne¬ 
zeu (în acest punct, ar putea fi confundat cu un relativist, deşi 
nu este); la limită, pentru că nu e căldicel, ci răspunde la che¬ 
marea maximală a Evangheliei, ar putea chiar să-şi dea viaţa 
pentru un om de altă credinţă decât a lui, fără a se conside¬ 
ra sfânt sau martir - prin aceasta nefiind defel nici un fanatic, 
nici un ecumenist (în sensul peiorativ al termenului); dacă ar 
fi întrebat despre adevăr, ar susţine, zâmbind, existenţa unui 
Adevăr singur, întrupat şi înviat, fără a trage consecinţe be¬ 
licoase din această credinţă; chestionat despre nebuniile lu¬ 
mii şi despre păcatele evidente ale contemporanilor, ar prefe¬ 
ra să se gândească la ale sale, care i s-ar părea mai mari decât 
ale celorlalţi şi aceasta nu în baza unei comparaţii matema¬ 
tice între el şi ceilalţi, ci în virtutea apropierii de Dumnezeul 
în lumina Căruia toate faptele bune pe care le-a făcut nu cân¬ 
tăresc mai nimic; iar dacă ar şti ce înseamnă relativismul şi 
fundamentalismul s-ar declara ferm împotriva amândurora, 

însă fără a renunţa la vreo cirtă sau vreo iotă (Mt. 5,18) din 
credinţa pe care a primit-o, riscând astfel ca pe lângă etiche¬ 
tele de fundamentalist sau relativist (depinde din ce parte ar 
fi privit) să primească şi atributul de „ignorant"; el însă n-ar 
fi nici aşa, nici altminteri, preocupat să rămână în comuniu¬ 
ne cu învăţăturile şi Sfinţii Tradiţiei Bisericii. Fiind de acord 
că lista diferenţierilor ar putea continua, cum ar putea fi nu¬ 
mit atunci acest om, altfel decât cu termenul fad şi demone¬ 
tizat de „credincios"? 

Ne place să credem că un asemenea portret reprezintă nor- 
malitatea. Nu ştim dacă e minoritară sau nu, atâta timp cât nu 
revendică drepturi speciale, nu iese la rampă şi nu răspândeşte 
jerbe de lumini în larma discuţiilor. Indiferentă la jocurile de 
imagine, refuzând să-şi facă reclamă pentru că ştie că, în lo¬ 
gica unei locuiri divine, nu contează decât ceea ce e făcut „în¬ 
tru ascuns", această normalitate rămâne invizibilă. Iar dacă 
lumea nu are categorii pentru a o putea recepta, dacă nu are 
ochi de văzut şi urechi de auzit, a cui să fie vina? 


250 



Despre neînţelegere. După un cuvânt 
al Sf. Maxim Mărturisitorul 1 


În „Cuvântul ascetic" 2 , Sf. Maxim Mărturisitorul ne oferă, 
în buna tradiţie a dialogurilor platoniciene, o convorbire în¬ 
tre un frate şi un bătrân. Să ne reamintim, înainte de a vedea 
cum survine cunoaşterea adevărului în gândirea Sf. Maxim, 
de ironia socratică întâlnită în textele lui Platon: interlocutorul 
lui Socrate, după ce accepta să răspundă la întrebările aces¬ 
tuia, ajungea într-un moment în care trebuia să constate că se 
contrazice pe sine însuşi! Condus abil de logica implacabilă a 
maestrului, răspunsurile sale dovedeau un parcurs fatal, care 
sfârşea în perplexitatea necunoaşterii. Era şi momentul în care 
se producea deschiderea către adevăr, atât ca dispoziţie in¬ 
terogativă, dar şi ca posibilitate de a accepta o idee nouă, ră¬ 
masă până atunci nesesizată. 

Ce găsim, din această schemă de cunoaştere, în textul Sf. 
Maxim? Să amintim de la bun început că odată cu Revelaţia, 
Adevărul, cel puţin cel majusculat, nu se mai obţine doar prin 
complexa şi riguroasa logică umană. Depăşind măsura omului, 
Adevărul se face cunoscut prin întrupare, rostind: „Eu sunt 

'Text publicat în Renaşterea 9 (2007), p. 9. 

2 Vezi Filocalia sfintelor nevoinţe ale desăvârşirii, voi. 2, traducere, intro¬ 
ducere şi note de Preot Profesor Doctor Dumitru Stăniloae, ediţia a Il-a, 
Harisma, Bucureşti, 1993, pp. 25-59. 

Calea, Adevărul şi Viaţa" (In 14, 6); din acest moment un de¬ 
mers strict raţional, care să ignore acest eveniment remarcabil, 
ce transfigurează faţa istoriei, nu mai poate fi înţeles în cadre¬ 
le logicii gândirii greceşti, după cum o dovedesc formulările 
dogmatice ale sinoadelor ecumenice. Dumnezeu rupe lanţul 
autonom al rigorii logice care vrea să menţină presupoziţia 
necunoaşterii, pentru a pune în locul acesteia datele revelaţiei, 
de la care pornind, înţelegerea adevărului să fie cu putinţă. 

Să urmărim momentele mai importante ale convorbirii din 
„Cuvântul ascetic", pentru a putea face o analiză. La întreba¬ 
rea fratelui despre scopul întrupării Domnului, bătrânul îi răs¬ 
punde expunând învăţătura de credinţă a Bisericii, după ce 
afirmă pe scurt că scopul întrupării nu e altul decât mântuirea 
oamenilor. E vorba de o expunere clasică, în care nu profunzi¬ 
mea cugetării este importantă, ci adevărul şi dreapta mărturie, 
aşa cum e cuprinsă în orice mărturisire de credinţă ortodoxă. 3 

Dacă scopul întrupării este mântuirea, care se dobândeşte 
prin păzirea poruncilor prezente în Evanghelie, următoarele în¬ 
trebări ale fratelui sunt pe deplin justificate, căci ele se referă la 
ce porunci anume trebuie împlinite pentru câştigarea împărăţiei 
cerurilor. Răspunsurile bătrânului devin din ce în ce mai per¬ 
plexe pentru interlocutor, fiindcă ele încep să sfideze simţul co¬ 
mun, urcând către zona paradoxului. E vorba de paradoxalul 
întâlnit în Scripturi, care adeseori este sinonim cu imposibilul: 
trebuie păzite toate poruncile, iar aceasta se poate realiza doar 
prin despătimirea de lucrurile lumii şi urmarea lui Hristos; dar 
cum toate poruncile sunt cuprinse în porunca „Să iubeşti pe 
Domnul Dumnezeul tău din toată puterea ta şi din tot cugetul 
tău: şi pe aproapele tău ca pe tine însuţi", cel ce o împlineşte pe 
aceasta, spune bătrânul, va putea împlini toate poruncile. 4 Per- 

3 Ibidem, pp. 25-26. 

*Ibidem, p. 28. 

plexitatea fratelui e în creştere, fiindcă dacă în cazul dialoguri¬ 
lor socratice punctul ei culminant se realiza atunci când interlo¬ 
cutorul devenea autocontradictoriu, acum avem de-a face cu o 
perplexitate a imposibilului, căci fratele observă că ceea ce i se ce¬ 
re este nici mai mult nici mai puţin decât imposibilul! 

E punctul în care în scenă intră iubirea de vrăjmaşi, pe ca¬ 
re fratele nu o poate împlini, căci e cu neputinţă să-i iubeşti 
pe cei ce te urăsc, îţi pregătesc curse sau te vorbesc de rău. 
„Mi se pare, Părinte, că acest lucru este prin fire cu neputinţă, 
însăşi supărarea silindu-ne în chip firesc să ocolim pe cel ce 
ne-a supărat" 5 , afirmă natural fratele, iar părintele îi răspunde 
mai întâi că această poruncă este cu putinţă, argumentând că 
altfel Dumnezeu nu i-ar pedepsi pe cei ce o încalcă, iar în doi¬ 
lea rând că, dacă nu o putem practica, e din pricină că „sun¬ 
tem iubitori de materie şi de plăcere". 6 Contraargumentul fra¬ 
telui este la rândul lui foarte puternic: 

Iată, Părinte, eu am lăsat toate, familie, avuţie, desfătări şi slava lu¬ 
mii, şi nu mai am nimic în viaţă decât trupul. Dar pe fratele care mă 
urăşte şi mă ocoleşte nu-1 pot iubi, deşi mă silesc în fapt să nu răsplă¬ 
tesc răul cu rău. Spune-mi deci ce trebuie să fac, ca să pot să-l iubesc 
din inimă, chiar dacă mă necăjeşte şi-mi întinde tot felul de curse. 7 

Este remarcabilă atât sinceritatea fratelui, cât şi dorinţa lui de 
a merge mai departe, de a afla ce trebuie să ştie pentru a pu¬ 
tea pune în lucrare această virtute care i se pare imposibilă. 

Acum se întâmplă ceva neaşteptat: bătrânul îl întoarce la 
începutul convorbirii lor, dar nu pentru a-i arăta că a devenit 
autocontradictoriu, ca altădată Socrate, ci pentru a-i răspunde 
din nou la întreb area despre „scopul Domnului" 8 , din pricina 
5 Jbidem, p. 30. 

6 Ibidem. 

7 Jbidem, pp. 30-31. 
s Ibidem, p. 31. 

necunoaşterii căruia, iubirea de vrăjmaşi este cu neputinţă. Ne 
aflăm în plină perplexitate: nu păreau lucrurile lămurite oda¬ 
tă cu expunerea credinţei ortodoxe? Se pare că nu. 

Ceea ce urmează este paradox deplin. Bătrânul îi explică 
fratelui că victoria lui Hristos a fost obţinută prin înfrânge¬ 
rea de bunăvoie: 

Acesta a fost aşadar scopul Domnului, ca pe de o parte să asculte 
de Tatăl până la moarte, ca un om, pentru noi, păzind porunca iu¬ 
birii, iar pe de alta să biruiască pe diavol, pătimind de la el, prin 
Cărturarii şi Fariseii puşi la lucru de el. Astfel prin faptul că s-a lă¬ 
sat de bunăvoie învins, a învins pe cel ce nădăjduia să-L învingă, şi 
a scăpat lumea de stăpânirea lui. 9 

Această cale mirabilă nu numai că este susţinută şi de ceilalţi 
sfinţi, de exemplul de Apostolul Pavel, când afirmă că se va 
lăuda „întru neputinţele sale", dar ea reprezintă singura ca¬ 
le prin care poate fi dobândită „puterea lui Hristos" (2 Co 12, 
9). Aici înfrângerea de sine înseamnă a răspunde răului cu bi¬ 
ne, precum şi asumarea unei asceze neîncetate. înfrângerea 
de sine ascetică (de unde şi titlul opusculului - „Cuvânt as¬ 
cetic") duce la biruinţa împotriva demonilor datorită faptu¬ 
lui că prin această înfrângere se dobândeşte puterea lui Hris¬ 
tos, adică biruinţa. 

Lucrurile par lămurite, mai ales că fratele răspunde con¬ 
vingător: „Cu adevărat, Părinte, aşa este şi nu altfel". 10 Sur¬ 
prinzător însă, câteva rânduri mai jos, constatăm că această 
înţelegere este insuficientă: „Dar roagă-te pentru mine, Părin¬ 
te, ca să pot înţelege desăvârşit scopul Domnului.. ." u Aşadar, 
deşi afirmă că a înţeles ceea ce i-a spus bătrânul, deşi lucrul 
9 Mdem, p. 33. 
w Ibidem, p. 34. 
n Tbidem, p. 35. 

a fost explicat de două ori, el îi cere totuşi rugăciunile sale 
pentru a dobândi înţelegerea! Nu mai ştim: a înţeles, aşa cum 
susţinea mai sus, sau nu a înţeles, după cum spune acum? 

Spre deosebire de dialogurile socratice, lucrurile nu sfârşesc 
atunci când neînţelegerea interlocutorului a fost constata¬ 
tă. Nici măcar atunci când dialogul ajunge la un răspuns 
mulţumitor. Ceea ce este propriu înţelegerii creştine, este 
că ea are mai multe nivele: a) în primul rând este vorba de 
înţelegerea raţională, asigurată de credinţa dreaptă, în acord 
cu revelaţia şi cu învăţătura Bisericii; b) această înţelegere 
raţională nu este nicidecum suficientă, pentru că ea nu poate 
dobândi puterea lui Hristos, fiind obligatorie completarea ei 
de punerea în lucrare, de aplicarea zi de zi, de vieţuire. Ne- 
fiind o filosofie, ci fiind viaţa şi viaţa veşnică, fiind realizarea 
împărăţiei lui Dumnezeu aici şi acum, precum şi dobândirea 
împărăţiei în viaţa de dincolo, Ortodoxia nu se poate opri 
doar la înţelegerea raţională a lucrurilor. O asemenea situare 
păstrează tainele lui Dumnezeu ascunse, iar simpla analiză 
a paradoxalului (remarcabil ca formulă stilistică, dar insufi¬ 
cient pentru mântuire) nu se ridică până la dobândirea „pu¬ 
terii lui Hristos", fără de care o poruncă atât de dificilă pre¬ 
cum iubirea de vrăjmaşi nu poate fi împlinită. Insă înţelegerea 
raţională nu este eliminată, fiindcă tocmai de la ea pornind, lu¬ 
crurile supraraţionale sunt cu putinţă. Puterea lui Dumnezeu, 
care se desăvârşeşte întru neputinţă (i.e. întru asceză), survi¬ 
ne doar acolo unde este asumată mai întâi dreapta credinţă. 
Deşi depăşeşte raţiunea, credinţa este formulată în enunţuri 
ce pot fi, la un prim nivel, înţelese de oricine, chiar dacă sunt 
supralogice, dar care rămân simple enunţuri antinomice (vezi 
dogmele) dacă nu sunt puse în lucrare. Fiind viaţă, formulele 
înţelese cu mintea ale credinţei trebuie puse în practică, tre- 

buie transformate în viaţă, numai astfel ele putând la rândul 
lor transforma viaţa într-o viaţă transfigurată, în împărăţie a 
lui Dumnezeu aici şi acum. 

De aceea o dată înţeleasă calea de urmat, ea nu e totuşi o 
înţelegere deplină, iar fratele îi va cere bătrânului rugăciu¬ 
nile pentru ca înţelegerea sa să nu se oprească, să nu devină 
stază, am putea spune, ci să crească mereu, din stază în sta¬ 
ză, devenind epectază. 12 

Dialogul fratelui cu bătrânul continuă, dar de aici înainte 
este vorba de întrebări despre cum poate pune în lucrare ce¬ 
le înţelese, pentru a ajunge la înţelegerea adevărată, cea du¬ 
hovnicească, cea în care puterea lui Hristos face posibilă res¬ 
pectarea tuturor poruncilor cuprinse în iubirea de Dumnezeu 
şi de aproapele. Dacă până acum am avut întrebări de tipul 
celor cu care Socrate ne obişnuise („ce este?"), acum locul lor 
este luat de întrebările de tipul „cum?", fiindcă e vizată înain¬ 
tarea pe cale, iar nu oprirea în înţelegerea strict raţională, ca¬ 
re se dovedeşte lipsită de putere, de transfigurare a vieţii, de 
dobândire a harului şi a puterii lui Dumnezeu. 

îl lăsăm pe cititor să parcurgă mai departe dialogul din „Cu¬ 
vântul ascetic" al Sf. Maxim Mărturisitorul, pentru a vedea cum 
se poate dobândi înţelegerea duhovnicească. Un ultim avertis¬ 
ment este însă necesar: conştiinţa existenţei mai multor nivele 
de înţelegere, unul raţional, altul duhovnicesc (acesta din urmă 
fiind de fapt un urcuş continuu şi fără sfârşit în cunoaşterea şi 
în iubirea lui Dumnezeu, nefiind practic un singur nivel) ţine 
de o cunoaştere strict raţională, iar nu duhovnicească. 

12 Vezi Sf. Grigore de Nyssa, „Viaţa lui Moise sau despre desăvârşirea 
prin virtute", în Scrieri (= PSB 30), voi. 1, traducere de Dumitru Stăniloae 
şi Ioan Buga, Institutul Biblic şi de Misiune al Bisericii Ortodoxe Române, 
Bucureşti, 1982, p. 91. 

O MAXIMĂ A ETICII ORTODOXE 1 

Fără îndoială că, astăzi, discuţiile asupra predestinării par 
desuete, cel puţin atunci când sunt abordate dintr-o perspec¬ 
tivă ortodoxă. Lucrurile sunt rezolvate, predestinarea fiind în 
total dezacord cu dogmele Bisericii, dacă nu chiar cu simţul 
comun al credinciosului obişnuit. Oare cum să fii de acord 
cu faptul că, în ciuda marii lui bunătăţi şi iubiri, Dumnezeu 
i-a însemnat pe unii pentru bucuria veşnică, pe alţii pentru 
suferinţa iadului şi să mai accepţi apoi, eventual în virtu¬ 
tea unei incognoscibilităţi absolute, legătura cu un astfel de 
Dumnezeu? Cu siguranţă că, pentru sufletul ortodox, rutinat 
în slujbe lungi şi obositoare, tăindu-şi voia în privegheri de 
noapte şi rugăciuni trecute prin cuvintele sfinţilor, obişnuit 
cu importanţa faptei bune, fie ea cât de insignifiantă, teoria 
predestinării la mântuire a fost întotdeauna un exotism. Chiar 
înţelepciunea acelor întâmplări, uneori tragice, în urma cărora 
se spune „Aşa i-a fost scris!" sau „Aşa a vrut Cel de sus!" - şi 
care au fost comprimate sapienţial intr-un proverb de genul 
„Ce ţi-e scris în frunte ţi-e pus" - se referă mai puţin la sen¬ 
sul calvinist al predestinării, cât la voinţa de nepătruns a Ce¬ 
lui Preaînalt. Supunerea în faţa acestei voinţe, chiar când tre¬ 
buie trecut prin suferinţă, a constituit una din căile regale ale 
'Text publicat în Renaşterea 1 (2007), p. 5. 

cunoaşterii lui Dumnezeu şi o întâlnim adeseori în scrierile 
Părinţilor; o cunoaştere „din împrejurările vieţii" 2 , cum o nu¬ 
mea Părintele Stăniloae, iar nu o predestinare, fiindcă în ceea 
ce priveşte mântuirea finală a omului, predestinarea este con¬ 
siderată o erezie. 

Ce se întâmplă însă atunci când se pune problema aptitu¬ 
dinilor umane pentru a urma calea Ortodoxiei? Există oameni 
predestinaţi exerciţiilor ascetico-mistice şi Teologiei (cu sen¬ 
sul ei majusculat de vorbire cu Dumnezeu, mai înainte de a fi 
cuvântare despre Dumnezeu)? Sunt unii mai dotaţi decât alţii 
spre buna pătimire pentru Dumnezeu şi spre rugăciune? Exis¬ 
tă profiluri spirituale şi psihologic e favorizate, ca să nu spunem 
„predestinate"? (Cu siguranţă termenul e prea tare în acest con¬ 
text, dar îl folosim tocmai pentru a marca diferenţele uneori 
atât de radicale, între felul în care înţeleg să înainteze pe cale 
cei de aceeaşi credinţă.) Lăsăm la o parte faptul că Ortodoxia 
e considerată îndeobşte, din necunoaştere şi din lipsa practi¬ 
cii, laxă şi permisivă, ceea ce constituie o gravă eroare spiritu¬ 
ală, şi ne referim în principiu la situaţia în care cel ce cunoaşte 
Ortodoxia vrea să meargă pe cale şi, horibile dictu, nu poate! Să 
fi greşit Părintele Rafail Noica atunci când susţinea că Orto¬ 
doxia este nici mai mult, nici mai puţin decât „firea omului"? 

Cu siguranţă că în acest punct putem apela, concesiv, la 
o mulţime de argumente: ereditare, sociologice, psihologice, 
medicale, culturale etc., fiecare dintre ele fiind suficient pentru 
o explicaţie în sine a diferenţelor dintre posibilităţile unora şi 
imposibilităţile altora. Ca şi cum ar fi predestinaţi, ei vor tre¬ 
bui să-şi înfrunte zilnic această zestre înnăscută sau dobândită, 
vor trebui cu alte cuvinte să lupte cu „predestinarea", ca să-şi 

2 A se vedea Dumitru Stăniloae, Teologia dogmatică ortodoxă, voi. 1, 
pp. 99-103. 

împlinească firea. Ontologia („firea omului") va fi recunoscu¬ 
tă ca atare în Ortodoxie doar în cazul în care omul va înfrun¬ 
ta toate aceste limite, în felul în care au făcut-o sfinţii Bisericii. 
Indiferent de predeterminările lui, lupta cu patimile proprii, 
acelea care stau în calea înfăptuirii binelui faţă de celălalt şi a 
împlinirii personale va fi de neevitat. Chiar dacă unii sunt mai 
„dotaţi" decât alţii, experienţa ascetică va fi nedespărţită de 
experienţa trăirii ortodoxe, chiar când ea, la limită, se reduce 
doar la înfruntarea (deloc simplă!) a unui gând rău. 

Un îndemn din învăţătura celor 12 Apostoli ne spune: „Da¬ 
că poţi purta jugul Domnului, desăvârşit vei fi; dar dacă nu 
poţi, fă ce poţi". 3 Acest „fă ce poţi" este excepţional pentru 
lumea contemporană, fiindcă el poate scoate din deznădejde 
pe cel cu probleme de „predestinare spirituală". Chiar dacă 
puţini vor fi fiind aleşii, răspunsul la chemarea lui Dumnezeu 
se regăseşte în acest îndemn, un fel de prag de jos, subiectiv 
vorbind, dincolo de care mântuirea este periclitată. 

El nu relativizează morala creştină, pentru că învăţăturile 
Mântuitorului Iisus Hristos sunt unice şi cu valabilitate uni¬ 
versală. Nu e vorba, aşadar, de un fel de relativism etic, bun 
pentru gustul relativiştilor noştri. Ci mai degrabă dezobiecti- 
vează calea, făcându-o accesibilă fiecăruia, după măsura lui. 
Indiferent de cât de dotaţi sau de puţin dotaţi sunt cei ce în¬ 
cearcă, prin viaţa lor, să respecte poruncile Evangheliei, prin¬ 
cipiul lui „fă ce poţi" pentru a respecta poruncile lui Hristos, 
deşi situat aparent la limita de jos a moralei, se instituie de 
fapt într-o adevărată maximă. Maximă a moralei creştine ca¬ 
re rezolvă problema „predestinării" duhovniceşti şi deschi¬ 
de calea tuturor celor ce vor să-I urmeze Dumnezeului-Om. 

3 Scrierile Părinţilor Apostolici, traducere de Dumitru Fecioru, Institutul 
Biblic şi de Misiune al Bisericii Ortodoxe Române, Bucureşti, 1995, p. 30. 

Meditaţii la Postul Mare 1 

Postul este, în primul rând, un sacrificiu de sine. Nu e uşor 
să renunţi la multe din lucrurile care îţi fac plăcere şi pe care 
le crezi indispensabile pentru fericirea ta. Să faci milostenie 
din ceea ce-ţi prisoseşte e o faptă bună care aduce mântuire 
şi-i bucură pe cei aflaţi în lipsuri; dar să renunţi la ceva care 
ţi se pare că te reprezintă, că e totuna cu persoana ta, e de o 
greutate mult mai mare. Renunţarea postului înseamnă rupe¬ 
rea din sine însuşi a ceea ce credeai că eşti, fără să fii de fapt. 
Căci nu suntem nici mâncărurile alese pe care le preferăm, nici 
băuturile cu care ne îndulcim, nici pornirile spre desfrânare 
care ni se pare uneori că ne definesc trupul şi întreaga noas¬ 
tră persoană. Dar nu vom şti acest lucru fără post. Postul în¬ 
seamnă să te apropii de definiţia ta adevărată, veşnică şi să 
nu te mai defineşti prin cele ce pier. înseamnă să întrezăreşti 
ceea ce ai putea fi, ceea ce Dumnezeu ar vrea să fii, dacă n-ai 
fi rob şi dependent de atâtea şi atâtea lucruri. 

Abia prin post este conştientizată dependenţa noastră de 
lume, cât de adâncă este ea. Până când nu renunţi la ceva ca¬ 
re îţi susţinea viaţa şi îţi făcea plăcere nu înţelegi cât de mult 
te hrăneşti doar cu pâine, uitând de cuvântul lui Dumnezeu. 
Foamea după Dumnezeu se stinge în absenţa suferinţei, iar 

1 Text publicat în Cetatea credinţei 2 (2011), p. 6 

postul este o suferinţă asumată de bună voie nu din motive 
masochiste, nu pentru că iubim suferinţa, ci pentru că natura 
noastră căzută nu poate fi vindecată altfel. Nu struneşti porni¬ 
rile trupului fără efort şi, în general, nu-ţi poţi aprinde foamea 
după Dumnezeu dacă trândăvia, neştiinţa şi uitarea sunt felul 
tău de a fi. Postul ne dezvăluie că suntem morţi duhovniceşte, 
ne arată neputinţa noastră de a fi în afara dependenţelor noas¬ 
tre de tot ce este lumesc. Şi dacă vom rămâne doar lumeşti, 
vom pieri odată cu lumea care piere. 

Astfel necesitatea mântuirii devine mai clară, fiindcă de 
obicei omul nici măcar nu ştie că are nevoie de mântuire. Doar 
în cele mai grave momente ale vieţii, în cele mai adânci dez¬ 
nădejdi, în greutăţi şi necazuri care ne aruncă la limita fiinţei 
noastre ne dăm seama că fără ajutor ne pierdem. Prin post ne 
întâlnim cu limitele noastre. în lupta împotriva plăcerilor, a 
obişnuinţelor noastre de zi cu zi, înţelegem că suntem prizo¬ 
nierii lumii şi că doar Dumnezeu ne poate salva. Foamea du¬ 
pă mâncare conştientizează foamea de Dumnezeu. Oricât de 
multe lucruri ar consuma şi ar aduna omul ca să-şi împlineas¬ 
că toate dorinţele, el tot nu se va sătura; va încerca doar să-şi 
potolească nevoia după Dumnezeu cu tot felul de lucruri fi¬ 
nite, dar deznădejdea îi va fi mereu aproape. Dorul infinit du¬ 
pă Dumnezeu nu poate fi stins cu cele pieritoare. Postul este 
asceză, nevoinţă, luptă cu sine însuşi, îndepărtare de lucruri¬ 
le lumii, cele din afara noastră şi cele din gândurile noastre. 

Prin post, distanţa faţă de lume creşte. E ca şi cum lumea 
însăşi ar intra în criză. Chiar dacă pare prea mult spus, este 
vorba de acea lume care nu l-a cunoscut pe Fiul lui Dumne¬ 
zeu, de acea lume pe care diavolul se crede stăpân şi, totoda¬ 
tă, de lumea pe care fiecare o poartă în sine însuşi. Fiecare om 
are lumea lui personală, formată în primul rând din familie, 

cercul de prieteni, dar şi din tot felul de false valori, către ca¬ 
re dorinţele noastre se îndreaptă. Unii sunt iubitori de arginţi, 
alţii iubitori de plăceri, unii mânioşi, alţii deznădăjduiţi, fie¬ 
care având prin propriile sale patimi o configuraţie unică a 
lumii personale. Pentru Sf. Isaac Şirul lumea chiar asta în¬ 
semna, mulţimea patimilor; de aceea fuga de lume pe care 
o practică monahii şi orice creştin atunci când posteşte cu ade¬ 
vărat, înseamnă mai întâi de toate depărtarea de patimi şi de 
păcate, ale pântecelui, ale vorbirii în deşert, ale privirii pline 
de dorinţă etc. Căci lumea personală e dată în primul rând de 
valorile pe care le considerăm importante şi în funcţie de ca¬ 
re ne desfăşurăm, fie că vrem, fie că nu vrem viaţa. Postul nu 
doar conştientizează dependenţa noastră faţă de tot ceea ce 
înseamnă lumea noastră, ci mai mult, prin faptul că dorinţele 
cele multe şi adeseori necugetate sunt tăiate, el ne învaţă liber¬ 
tatea. Una e libertatea rea - să faci ce vrei şi cum te taie capul - 
şi altceva este libertate adevărată, în care să ai puterea să faci 
binele, atunci când trebuie, fără să te laşi târât şi împiedicat de 
patimile tale. A putea să-ţi înfrângi dorinţa cea rea, a putea să 
lupţi cu patimile înseamnă a avea un exerciţiu care începe cu 
postul. De aceea postul este nu numai trupesc, ci şi spiritual. 

Să însemne oare acest lucru că lumea creată de Dumne¬ 
zeu este rea? Şi că Dumnezeu nu avea dreptate atunci când, 
la sfârşitul fiecărei zile a creaţiei, conchidea că toate erau bune 
foarte? Nicidecum. Lumea e dar al lui Dumnezeu pentru om, 
numai că omul nu mai are conştiinţa acestui lucru. Patimile 
au întunecat raţiunea şi omul crede că trebuie doar să apuce 
şi să consume lumea în diverse chipuri. Postul însănătoşeşte 
omul şi-i deschide ochii să vadă darul lui Dumnezeu. Prin 
abţinerea de la anumite mâncăruri, de exemplu, acele mâncă¬ 
ruri se arată în adevărata lor lumină, ca dar. Abia în distanţa 

postului poţi să-ţi dai seama că Dumnezeu e cel ce le dăruieşte 
şi atunci ele devin un prilej de mulţumire şi de rugăciune că¬ 
tre Cel Prea înalt. Mâncarea de la care te abţii devine un pri¬ 
lej pentru dialogul cu Dumnezeu, iar lumea se dezvăluie ast¬ 
fel ca o imensă carte pe care sunt scrise cuvintele dragostei 
divine. Nu poţi regăsi lumea în simplitatea ei decât dacă pa¬ 
timile care te făceau orb, transformându-te într-un consuma¬ 
tor grăbit, nu slăbesc. Iar postul chiar acest lucru reuşeşte: să 
te apropie de Dumnezeu, atunci când, fără să vrei şi fără să 
ştii, te-ai pierdut printre lucrurile lumii, devenind lumesc pâ¬ 
nă în suflet. Părinţii de altădată îşi măsurau virtutea după tă¬ 
ria şi asprimea postului. Iar lumea era pentru ei un prilej de 
contemplaţie a Celui care a creat-o. însă la contemplaţie nu 
se poate ajunge fără făptuire, adică fără post. 

Postul cel Mare este o călătorie duhovnicească înspre Paşte, 
o pregătire pentru învierea Domnului şi pentru învierea vii¬ 
toare a fiecăruia. Timpul sfânt al celor şase săptămâni de post 
dinaintea marii sărbători nu poate trece fără înaintarea pe ca¬ 
lea cea strâmtă care duce la viaţă. E o cale a tristeţii postului, 
dar această tristeţe este strălucitoare şi aducătoare de bucu¬ 
rie, după cum spunea Sf. Ioan Scărarul. Slujbele din Postul 
Mare au o solemnitate aparte, plină de doliu dar şi de linişte, 
o linişte care se transmite celui ce rabdă lungimea şi obosea¬ 
la lor. Dacă intri în biserică încărcat de gândurile şi de griji¬ 
le vieţii în timpul unor asemenea slujbe, aceste gânduri se 
liniştesc încet-încet, lumea rămâne afară, tot mai îndepărta¬ 
tă şi sufletul se hrăneşte cu pacea lui Hristos. Renunţarea la 
mâncăruri îşi găseşte astfel în rugăciune adevăratul ei scop, 
fiindcă postul nu-i un simplu regim alimentar, ci o transfor¬ 
mare a sufletului şi a vieţii, o pocăinţă. în biserică stând, au¬ 
zim cuvintele din Triod: 

Postindu-ne, fraţilor, trupeşte, să ne postim şi duhovniceşte. Să dez¬ 
legăm toată legătura nedreptăţii. Să rupem încurcăturile tocmelilor 
celor silnice. Tot înscrisul nedrept să-l spargem. Să dăm flămânzi¬ 
lor pâine şi pe săracii cei fără case să-i aducem în casele noastre; ca 
să luăm de la Hristos Dumnezeu mare milă. 2 

Aceste cuvinte ne învaţă cum să postim, înmulţind fapte¬ 
le cele bune faţă de aproapele nostru şi înmulţind rugăciu¬ 
nea. Participarea la slujbele bisericii, în măsura în care putem, 
spovedania şi împărtăşania, toate acestea fac parte din fires¬ 
cul Postului Mare. Prin ele călătoria către Paşte ajunge cu bi¬ 
ne la sfârşit, iar noi putem participa la lumina şi bucuria în¬ 
vierii Domnului cu conştiinţa că suntem părtaşii acestei mari 
minuni. Pe care, cu credinţă, nădăjduim cu toţii s-o ajungem 
în veacul ce va să vină. 


2 Apud Alexander Schmemann, Postul cel mare, traducere de Andreea 
Stroe şi Laurenţiu Constantin, Univers Enciclopedic, Bucureşti, 1995, p. 45. 


264 



Spiritul critic 

ŞI PORUNCA DE A NU JUDECA PE APROAPELE 1 


Spiritul critic este azi o virtute civică aflată la mare cinste. 
Sinonim cu discernământul, cu posibilitatea de a vedea clar 
soluţionarea unor probleme care frământă, în cazul nostru, so¬ 
cietatea românească postcomunistă, spiritul critic se iveşte ca 
o promisiune de mântuire naţională. Dacă efectele lui nu sunt 
cele scontate, iar tranziţia românească stagnează în ea însăşi, e 
datorită deficienţelor constitutive ale „specificului naţional", 
în ce are el mai negativ şi mai refractar, adică tocmai ignorării 
spiritului critic. Sensurile lui s-au îndepărtat de mult de cele 
preconizate de Ibrăileanu, unde, într-adevăr, înţelesurile cul¬ 
turale moştenite de la Maiorescu predominau. 2 Azi, mai mult 
decât oricând, spiritul critic reprezintă lama tăioasă cu care 
comentatorii ştiu să disece fenomenele politico-sociale, profe¬ 
rând anateme, reclamând urgenţe sau revelând direcţii şi căi 
de urmat. Funcţionând în contextul confruntărilor democra- 

'Text publicat în Renaşterea 10 (2007), p. 4. 

2 Pentru o discuţie clasică asupra spiritului critic maiorescian care 
presupunea atât o critică a formelor fără fond - aşadar o critică a cultu¬ 
rii şi modernizării României din perspectiva adevărului -, cât şi o critică 
literară, vezi Garabet Ibrăileanu, Spiritul critic în cultura românească, Litera, 
Chişinău, 1998, pp. 60 ş.u. 

tice imediate, bisturiul spiritului critic are o trăsătură greu de 
trecut cu vederea: este opozabil, i.e. critic (cum altfel?), are ad¬ 
versari şi adversităţi, pe care încearcă să le trateze, aşa cum 
se cuvine, cu obiectivitate. 

Cum se împacă o asemenea atitudine cu virtutea aparent 
imposibilă şi mereu uitată a nejudecării aproapelui, a neosân- 
dirii celuilalt? „Nu judecaţi, ca să nu fiţi judecaţi" (Mt 7, 1), 
spune Mântuitorul, iar tradiţia Bisericii preia această poruncă 
în vieţuirea sfinţilor ei, ca pe una dintre poruncile mari, lega¬ 
tă direct de iubirea vrăjmaşilor. Pentru Părinţii deşertului, a o 
încălca însemna a te expune aceleiaşi căderi în păcat, pentru 
care l-ai judecat pe fratele tău. Iubirea lui Dumnezeu faţă de 
oameni, cea care nu suportă osândirea celuilalt, aşteaptă, du¬ 
pă aceiaşi Părinţi, o atitudine plină de dragoste şi de iertare, 
imposibile în absenţa vederii propriilor păcate. Sunt elocven¬ 
te pildele precum aceea în care un avva poartă în spate un sac 
spart, prin care curge nisipul, simbolizând propriile greşeli, 
pe care nu le vede tocmai din pricină că judecă pe aproape¬ 
le; sau precum cea în care un alt avva afirmă amar că, uitând 
să-şi plângă mortul său (sufletul ucis de păcatele proprii), s-a 
apucat să se intereseze de mortul celuilalt. Ele vorbesc de ne¬ 
cesitatea vederii păcatelor proprii (virtute considerată mai 
mare decât aceea de a învia morţii!) şi de nepreocuparea cu 
greşelile fraţilor. 

Puse faţă în faţă, cele două atitudini par perfect contra¬ 
re. A o practica pe una, înseamnă a o încălca pe cealaltă, ce¬ 
ea ce presupune o dificilă alegere între a-ţi păstra discernă¬ 
mântul de care e nevoie în orice implicare socială şi aparent 
a ţi-1 pierde în virtutea îngrijirii de sufletul propriu. Aporia 
nu pare rezolvabilă nici atunci când s-ar distinge între sfe¬ 
ra publică (de care ar ţine spiritul critic) şi cea privată (un- 

de am găsi virtutea nejudecării aproapelui), cu alte cuvinte 
între etică şi ascetică, deoarece cu greu s-ar putea împăca în 
aceeaşi conştiinţă cele două exigenţe, mai ales atunci când 
ambele sunt maximale. 

Cu toate acestea, opoziţia nu este reală. Dovadă stă pro¬ 
funda vocaţie critică pe care Biserica a avut-o şi o are, în faţa 
lumii, de-a lungul timpului, „judecând" lucrurile veacului 
acestuia şi denunţând răul în cuvintele şi în trăirea ei. Dar su¬ 
primarea acestei opoziţii nu poate fi făcută prin simpla dis¬ 
tingere între public şi privat, cum am afirmat mai sus şi cum 
s-ar putea crede la o primă şi superficială vedere, ci între om, 
ca chip al lui Dumnezeu, care nu trebuie judecat, şi păcatul 
lui, cauzat nu doar de liberul arbitru folosit anapoda, ci şi de 
existenţa duhurilor răutăţii. Căci, după cum spune Sf. Ap. 
Pavel, „lupta noastră nu este împotriva trupului şi a sânge¬ 
lui, ci împotriva începătoriilor, împotriva stăpâniilor, împo¬ 
triva stăpânitorilor întunericului acestui veac, împotriva du¬ 
hurilor răutăţii, care sunt în văzduh" (Ef 6,12). înţelepciunea 
şerpilor şi nevinovăţia porumbeilor (Mt 10,16) s-ar putea tra¬ 
duce în contextul de faţă, tocmai prin exersarea responsabilă 
a spiritului critic - faţă de disputele şi încrâncenările care des¬ 
tramă comuniunea interumană -, dar fără practica neferici¬ 
tă a judecării celuilalt (fie el prieten sau duşman). Cu alte cu¬ 
vinte spiritul critic, în mod necesar episodic, trebuie neîncetat 
dublat de un spirit autocritic (a se citi duhul realei pocăinţe), 
care nu sfârşeşte niciodată. Este elocventă, în acest sens, pil¬ 
da din Patericul egiptean în care Awa Sisoe, aflat pe patul de 
moarte şi cu faţa „strălucind ca soarele", se ruga lui Dumne¬ 
zeu să-l mai lase, ca să „se mai pocăiască puţin", deşi bătrâ¬ 
nii îi spuneau că el nu mai are trebuinţă de pocăinţă. 3 A face 

3 Patericul sau Apoftegmele Părinţilor din pustiu, p. 336. 

diferenţa între lupta împotriva duhurilor rele şi lupta împo¬ 
triva oamenilor, fraţii noştri pentru care a murit Hristos, este 
un act obligatoriu care, el abia, justifică ambele virtuţi şi prac¬ 
ticarea lor. De asemenea, din vieţile sfinţilor învăţăm că prac¬ 
ticarea pocăinţei neîncetate nu se află nicidecum în opoziţie 
cu spiritul critic, ci dimpotrivă, îl întemeiază, fiindcă, ambele 
atitudini sunt roadele aceluiaşi Duh Sfânt. Cel ce judecă răul, 
rămânând în Duhul lui Dumnezeu, s-a judecat mai întâi pe si¬ 
ne, la fel cum se judecă mereu, cu aceeaşi neiertătoare măsu¬ 
ră, împlinind cuvântul Evangheliei: „Căci cu judecata cu ca¬ 
re judecaţi, veţi fi judecaţi, şi cu măsura cu care măsuraţi, vi 
se va măsura" (Mt 7,2). 

Prin urmare, importantă este tocmai diferenţierea duhov¬ 
nicească dintre fratele nostru şi răul metafizic împotriva că¬ 
ruia avem de luptat, o diferenţiere deloc facilă, ce presupune 
însă o viaţă care, deşi e în lume, depăşeşte lumea, asumând 
prin credinţă atât viitorul eshatologic, cât şi prezenţa, aici şi 
acum, a împărăţiei cerurilor înlăuntrul nostru. 

Printre definiţiile antice ale filosofiei se numără şi aceea, 
a lui Platan, de „pregătire pentru moarte". Dar ce mai poate 
însemna astăzi o asemenea definiţie? Mai e posibil ca filoso¬ 
fia să fie considerată ceva de ordinul „pregătirii", atunci când 
în cauză nu se află cunoaşterea? A gândi asupra morţii nu 
este oare o fantasmă incapabilă să treacă testul unei verita¬ 
bile cunoştinţe, de vreme ce alteritatea radicală pe care o re¬ 
prezintă moartea anulează orice posibilă situare a ei în câm¬ 
pul obiectivitătii? Căci pe lângă caracterul ei de limită a vieţii, 
dar şi a experienţei de sine, moartea apare totodată drept li¬ 
mită a cunoaşterii, ea refuzându-se cu insistenţă oricărei în¬ 
cercări de cuprindere a raţiunii. 

întâlnită doar ca eveniment ce se întâmplă celuilalt, moar¬ 
tea seamănă mai mult cu un silogism, decât cu o descoperi¬ 
re a unui eveniment propriu: toţi oamenii sunt muritori, eu 
sunt om, deci şi eu voi muri. Când Epicur se arăta dezintere¬ 
sat, susţinând că atâta timp cât există el, moartea nu există, 
iar când survine moartea, el nu mai există, nu făcea decât să 
radicalizeze această diferenţă dintre moarte şi viaţă, aşa cum 
apare ea raţiunii. Cu toate acestea, când premisa majoră a si¬ 
logismului de mai sus include şi moartea unei persoane iubi- 
1 Text publicat în Tribuna 161 (2009), p. 20. 

te, devenind tragică, survine atunci şi descoperirea morţii pro¬ 
prii. Căci în momentul în care sintagma „toţi oamenii" ajunge 
să cuprindă şi pe mama, iubita, prietenul etc., atunci silogis¬ 
mul dobândeşte deodată o dramatică actualitate. 

Iată de ce, mai înainte de a putea fi prinsă într-o pregătire, 
moartea trebuie să intre în orizontul vederii, să se fenomenali- 
zeze, să se descopere ca proprie moarte, iar nu ca moarte stră¬ 
ină. Propria moarte se dezvăluie în primă instanţă ca expro¬ 
priere a ceea ce, până atunci, ne aparţinea într-un anume fel, 
în cazul de faţă ca pierdere a persoanei dragi care nu mai es¬ 
te şi pe care nimic nu o mai poate înlocui cu adevărat. După 
explicaţiile psihanalizei freudiene, de exemplu, travaliul do¬ 
liului înseamnă tocmai retragerea energiilor prezente în legă¬ 
turile cu persoana decedată şi reinvestirea lor în alte direcţii, 
către alte persoane, un timp oarecare, mai lung sau mai puţin 
lung - timpul doliului. Mecanismul acesta - care explică foar¬ 
te bine funcţionarea psihicului uman, dezvăluind profundul 
nostru ataşament faţă de o lume, lumea proprie a legăturilor 
şi dependenţelor de tot felul - nu explică însă de ce această 
reinvestire energetică se poate îndrepta, din nou, către o per¬ 
soană/un lucru a căror prezenţă viitoare nu poate fi garanta¬ 
tă de nimic, fiind, la rândul lor, supusă unei posibile expro¬ 
prieri ce stă să vină. O atitudine mai coerentă este cea a lui 
Ghilgameş: când moare Enkidu, Ghilgameş nu încearcă să se 
consoleze căutându-şi un alt prieten cu care să vâneze lei, ci 
porneşte în căutarea nemuririi. 

Experienţa exproprierii, pe care moartea celui drag o 
declanşează, este o experienţă fundamentală. Ea poate inau¬ 
gura înţelegerea propriei morţi şi trăirea ei ca expropriere asu¬ 
mată. Suferinţa şi asceza sunt forme clasice ale acestei asumări 
şi, în orizontul credinţei în înviere, ele reprezintă calea regală 

de înţelegere şi pregătire. Pierderea tuturor şi a toate se poate 
numi „moarte", de aceea călugărul este cel care a murit deja. 
însă această expropriere radicală întâlnită în monahism, chiar 
dacă pare a semăna cu angoasa existenţialistă şi chiar atunci 
când poartă semnele doliului, are un alt sens: prin negarea le¬ 
găturilor pătimaşe cu lumea, omul ajunge la contemplarea lui 
Dumnezeu în natură şi la recuperarea frumuseţii creaţiei. Ex¬ 
proprierea ascetică are loc în orizontul paradoxal şi orbitor al 
descoperirii lui Dumnezeu. Dacă acestei experienţe i se adau¬ 
gă şi credinţa în învierea viitoare, moartea îşi pierde caracte¬ 
rul tragic, iar meditaţia asupra ei devine o casnică aducătoa¬ 
re de bucurie (după cum o numea Sf. Ioan Scărarul). 

Să recunoaştem că „pregătirea pentru moarte", i.e. filoso- 
fia, în definiţia ei de odinioară, rămâne mai degrabă apanajul 
oamenilor religioşi. Socratele senin, argumentând în favoarea 
nemuririi, poate sta la fel de firesc pe pereţii exteriori ai unei 
biserici ortodoxe din Bucovina ca şi între coperţile unei cărţi 
de filosofie, de vreme ce atitudinea lui poate fi împropriată 
chiar cu asupra de măsură de către cei ce cred. Când un Sf. 
Iustin Martirul şi Filosoful vorbeşte despre credinţa în Hris- 
tos ca despre „adevărata filosofie", el subînţelege şi aceas¬ 
tă dimensiune a „pregătirii pentru moarte", atât de proprie 
martirajului creştin dintotdeauna. Iar când Sf. Ignatie Teofo- 
rul îi roagă pe fraţii săi de credinţă din Roma ca nu cumva 
să-l oprească a muri pentru Hristos, „pregătirea pentru moar¬ 
te" întâlneşte bucuria. 

Limitele înţelegerii se izbesc cu răsunet de zidul înalt al 
unei asemenea încredinţări eshatologice. Exemplul lui Socrate 
este elocvent, dar el nu merge decât până la seninătate. El e un 
înţelept, în vreme ce Sf. Ignatie e un nebun. Când Nietzsche 
acuză creştinismul de spirit apolinic, el nu vede că în bucuria 

morţii, susţinută de credinţa în înviere, dualismul apolinic/ 
dionisiac e depăşit. învierea transformă apolinicul în dionisi¬ 
ac, surmontându-le pe ambele, prin „beţia credinţei", de care 
pomenesc sfinţii. Iar filosofia, devenită „adevărată filosofie", 
dacă preferă cu insistenţă - din prea multă rigoare faţă de tex¬ 
tele Scripturii şi din fidelitate faţă de Tradiţie - să depăşească 
gândirea raţională, prin acea „ecstazie intelectuală" de care 
vorbea Blaga, o face pentru a se deschide acestei bucurii es- 
hatologice. Desigur că înţelegerea unei asemenea atitudini es¬ 
te imposibilă fără credinţa pe care o dă Duhul lui Dumnezeu. 
Acea raţiune care trasează limite categorice, invocând un bun 
simţ ce se confundă adesea cu simţul comun, acea dominaţie 
a adevărului ştiinţific care are pretenţii totalizante, acel spirit 
critic pentru care virtutea nejudecării aproapelui e o aberaţie 
etc., toate acestea sunt cu mult prea puternice pentru a putea 
fi trecute cu vederea. 

Şi totuşi experienţa Bisericii învaţă că ele trebuie depăşite 
printr-o atitudine... filosofică. Nu fiindcă aceasta ar ţine de 
absurditate, deşi bucuria în faţa morţii are toate atributele ne¬ 
buniei; nici în calitate de atitudine ostilă filosofiei (cum ar pu¬ 
tea fi astfel, când definiţia de „pregătire pentru moarte" i se 
potriveşte atât de bine?), deşi filosofia oficială o va recunoaşte 
cu greu ca pe una de-a ei; ci prin acea bucurie a învierii pe 
care o mărturisesc martirii (nu cei ce mor luând viaţa altora, 
ci aceia care mor pentru alţii). Iată câteva cuvinte din „Epis¬ 
tola către Romani" a Sf. Ignatie Teoforul, scrise pe când era 
dus către Roma, pentru a fi dat de mâncare fiarelor sălbatice: 

Scriu tuturor Bisericilor şi le poruncesc tuturora, că eu de bună¬ 
voie mor pentru Dumnezeu, dacă voi nu mă împiedicaţi. Vă rog 
să nu-mi arătaţi o bunăvoinţă nepotrivită. Lăsaţi-mă să fiu de mân¬ 
care fiarelor, prin care pot dobândi pe Dumnezeu. Sunt grâu al lui 

Dumnezeu şi sunt mădnat de dinţii fiarelor, ca să fiu găsit pâine 
curată a lui Hristos. [...] Iertaţi-mă! Eu ştiu ce îmi e de folos. Acum 
încep să fiu ucenic! Nici o făptură din cele văzute şi din cele nevă¬ 
zute să nu caute să mă împiedice de a dobândi pe Hristos! Să vină 
peste mine foc şi cruce, haite de fiare, tăierea cărnii, împărţirea tru¬ 
pului, risipirea oaselor, strivirea mădularelor, măcinatul întregului 
trup, relele chinuri ale diavolului. Să vină toate, numai să dobân¬ 
desc pe Hristos! [...] Pe Acela îl caut, Care a murit pentru noi; pe 
Acela îl vreau, Care a înviat pentru noi. Naşterea mea mi-e aproa¬ 
pe. Iertaţi-mă, fraţilor! Să nu mă împiedicaţi să trăiesc, să nu voiţi să 
mor! [...] Lăsaţi-mă să primesc lumină curată! Ajungând acolo, voi 
fi om! îngăduiţi-mi să fiu următor al patimilor Dumnezeului meu! 2 

Cu siguranţă că aceste cuvinte pot cădea la testul altor 
definiţii ale filosofiei; dar întorcându-ne la „pregătirea pen¬ 
tru moarte" cu greu am putea să nu recunoaştem că, aici, ea 
şi-a atins ultima măsură... 


1 Scrierile Părinţilor Apostolici, pp. 210-212. 

